1. DESPRE SMERENIE ŞI ALTE ÎNVĂŢATURI FOLOSITOARE DE SUFLET ALE AVVEI DOROTEI 

Cuvântul 1 
Pentru supunere (ascultare) 

Am lăsat lumea, să lăsăm şi poftele ei; pentru că acestea, precum am zis, prin nebăgare de seamă, 
iarăşi ne împreună şi ne leagă de lume. De voim să scăpăm desăvârşit, să ne învăţăm a ne tăia voia şi 
aşa, puţin câte puţin, cu ajutorul lui Dumnezeu, sporim şi ajungem la nepătimire, că nimic alta nu 
foloseşte pe om atât de mult ca tăierea voii. în adevăr, mai mult sporeşte cineva prin aceasta decât prin 
toate faptele cele bune. Că în ce chip cineva mergând pe cale se odihneşte la un loc de popas şi 
întărindu-se merge multă cale, aşa şi cel ce umblă pe calea tăierii voii îşi câştigă prin aceasta 
nepătimire şi poate în puţină vreme a tăia şi zece voinţe. în ce chip, ascultă: mergând pe drum, vede 
ceva, iar cugetul îi spune: uită-te acolo! El îi răspunde: nu vreau, îşi taie voia şi nu se uită. Sau 
găseşte oameni vorbind şi cugetul îi zice: spune şi tu cutare cuvânt: şi el îşi taie voia şi nu zice. îi zice 
gândul să meargă la bucătar să vadă ce bucate găteşte, el însă îşi taie voia şi nu merge; vede ceva şi 
cugetul îl îndeamnă a întreba cine l-a adus, totuşi îşi taie voia şi nu întreabă. Astfel, puţin câte puţin, 
deprinzându-se, se obişnuieşte desăvârşit a-şi tăia voia. Din cele mici se învaţă a tăia şi cele mari fără 
osteneală şi puţin câte puţin se deprinde a nu avea nici o voie. Şi aşa, orice face se odihneşte: căci 
nevrând vreodată să-şi facă voia, totdeauna se află în linişte. Pentru că cel ce nu are voia sa, orice 
face îl mulţumeşte, pe toate socotindu-le ca fiind după voia sa, ori aşa, precum am zis, se află întru 
nepătimire: că toată turburarea şi ispita, prigonirea şi bântuiala nu ne vin din altă parte, fără numai că 
voim să se facă voia noastră. [...] 

Cuvântul 2 
Pentru smerenie 

Un bătrân a zis că mai mult decât orice avem trebuinţă de smerenie. La tot cuvântul ce auzim să 
zicem: Iartă! Căci smerenia strică toate meşteşugurile vrăjmaşului. Să cercăm şi noi şi să vedem ce putere 
are cuvântul bătrânului. Pentru ce mai întâi de toate trebuie să avem smerenie şi nu înfrânare, mai ales 
că şi apostolul zice: cel ce se sârguieşte spre toate, are înfrânare. Sau pentru ce să nu avem frică de 
Dumnezeu, căci zice Scriptura: începutul înţelepciunii este frica Domnului; şi în altă parte: Cu frică de 
Dumnezeu ne îndepărtăm de la răutate. Pentru ce n-a zis să avem în primul rând milostenia sau 
credinţa, căci zice: cu milostenia şi cu credinţa se curăţesc toate păcatele. Iar apostolul zice: fără 
credinţă nu poate cineva să placă lui Dumnezeu. Dacă pentru milostenie, credinţă, frica lui Dumnezeu şi 
înfrânare se spun cele de mai sus, pentru ce lăsându-le pe acelea a zis să avem smerenie înainte de 
orice? Bătrânul vrea să ne arate că nici frica lui Dumnezeu nici milostenia, nici credinţa, nici postul, nici altă 
faptă bună nu se pot săvârşi fără smerenie. De aceea zice să avem înainte de orice smerenie, adică 
gând şi cuget smerit, să fim gata la tot cuvântul ce auzim să zicem: Iartă! fiindcă prin smerenie se 
nimicesc toate uneltirile vrăjmaşului. 

Vedeţi, fraţilor, câtă putere are smerenia? Diavolul însă este şi se numeşte împotrivitor. Este vrăjmaş 
pentru că nu iubeşte pe om şi binele; este împotrivnic pentru că se împotriveşte la toată fapta bună. Vrea 
cineva să se roage? El meşteşugeşte în tot chipul să-l oprească cu poftele cele rele, cu robirea minţii şi 
cu trândăvia. Vrea să facă milostenie cineva? El îl opreşte prin îndărătnicire şi scumpete. Aşa se 
împotriveşte la tot lucrul bun ce vrem a face. De aceea se numeşte nu numai vrăjmaş, ci şi 
împotrivitor. Prin smerenie, însă, se strică toate împotrivirile lui, că mare lucru este smerenia! Toţi 
Sfinţii Părinţi prin smerenie s-au îndreptat şi cu osteneala ei au săvârşit calea mântuirii. Precum zice: 
„Vezi smerenia şi osteneala mea şi lasă toate păcatele mele". Numai smerenia poate singură să 
povăţuiască spre împărăţia cerurilor; şi precum zicea avva loan: „numai smerenia nu are zăticnire şi 
poticnire". [...] Cu adevărat nu este alt lucru mai tare decât smerenia, nimic nu o biruieşte. Orice 
întristare i s-ar întâmpla smeritului, îndată se defăima şi se osândeşte că vrednic este de această 
întristare: nu-i place niciodată să defaime pe altul; nu aruncă niciodată vină asupra altuia. Astfel 
petrecând fără tulburare şi fără întristare cu toată odihna, niciodată nu se mânie, nici face pe altul să se 
mânie. Drept aceea bine a zis sfântul că mai înainte de toate se cade a avea smerenie. 

însă sunt două feluri de smerenie, precum sunt şi două trufii. Prima mândrie este aceea când 
cineva necinsteşte pe fratele său şi-i zice cuvinte urâte, nesocotindu-l, iar pe sine mai de cinste ca 
acela crezându-se. Unul ca acesta de nu se va întoarce îndată şi de nu se va nevoi să se îndrepte, 
puţin câte puţin cade în cea de a doua mândrie: mândria împotriva lui Dumnezeu, socotind că tot 
lucrul bun ce a săvârşit singur el l-a lucrat, cu mintea şi cu înţelepciunea lui şi nu cu ajutorul lui 
Dumnezeu. [...] Smerenia cea dintâi este a socoti pe fratele tău mai cu minte şi la toate mai bun decât tine 
şi, fără a lungi cuvântul, când cineva se socoate mai prejos decât toţi. Aceasta este cea dintâi smerenie, 
adică începătoare, căci te smereşti, socotindu-te mai mic decât altul, fără ca totuşi să te socoti de nimic, 
ci tot ţi se pare a fi ceva. Cea de-a doua şi desăvârşită smerenie este când nu numai pe tine te 
socoteşti de nimic, ci şi toate faptele tale le crezi că sunt din mila lui Dumnezeu, iar nu din hărnicia ta. 
Aceasta este smerenia cea adevărată a sfinţilor, care se naşte în suflet din lucrarea poruncilor. [...] 



Cuvântul 3 
Pentru conştiinţă 

Dumnezeu când a făcut pe om a sădit într-însul o dumnezeiască scânteie de luminare, ca un 
cuget mai călduros şi ca un cuvânt povăţuitor minţii omeneşti, ca să deosebească binele de rău. Aceasta 
este legea cea firească, ce se numeşte conştiinţă. Aşa Isaac săpa puţurile pe care le astupau filistenii; 
acestei legi supunându-se patriarhii şi toţi sfinţii, înainte de a se fi dat legea cea scrisă au plăcut lui 
Dumnezeu. Iar când s-a întunecat aceasta pentru păcatele neascultării, atunci ne-a trebuit legea cea 
scrisă, ne-au trebuit sfinţii prooroci, ne-a trebuit însăşi venirea Mântuitorului nostru Hristos ca să o 
lumineze şi să o învieze, ca să aprindă iarăşi scânteia întunecată din nepăzirea poruncilor. 

Acum în mâna noastră stă, fie să oprim această conştiinţă, fie să o lăsăm să strălucească şi să ne 
lumineze de o vom asculta; pentru că de ne zice: fă aceasta şi nu o ascultăm şi de ne mai îndeamnă să 
nu o băgăm în seamă, ci o trecem cu vederea, o înnecăm şi nu mai poate să ne povăţuiască din 
greutatea ce este asupră-ne. Că, fiind lipsiţi de luminarea ei, începem a vedea lucrurile toate 
întunecate, iar ea ajunge ca o apă tulbure în care nu-ţi mai poţi vedea faţa, iar noi, nemaisimţind ce ne 
învaţă ea, ajungem să credem că nici nu o mai avem, ceea ce nu este cu putinţă, căci nu există cineva 
să nu o aibă, fiind lucru dumnezeiesc, precum am zis. Conştiinţa niciodată nu piere, ci pururea ne aduce 
aminte de ceea ce se cuvine să facem, chiar dacă noi nu o simţim, pentru că nu o băgăm în seamă şi o 
călcăm, precum am zis. [...] Să ne sârguim dar, o fraţilor, să ne împăcăm cu conştiinţa, până suntem în 
această lume! Să nu o lăsăm să ne mustre cu ceva, ci să o ascultăm şi la cel mai mic lucru, pentru că 
să ştiţi, de la cele mai mici lucruri, cu nebăgarea de seamă şi cu călcarea, ajungi şi la cele mari. Când va 
începe cineva a zice: Ce este de voi grăi acest cuvânt? Ce este de voi gusta această mâncare? Ce este de 
voi vedea acest lucru? Din ce este aceasta şi din ce este aceea ia obicei rău, ajungând să defaime şi 
cele mai mari, şi cele mai grele şi calcă ştiinţa lui. Astfel, puţin câte puţin, sporind cu răutatea, se 
primejduieşte şi vine întru nesimţirea cea desăvârşită. Drept aceea, să luăm aminte, fraţilor, să nu 
defăimăm nici faptele cele mici, ca să nu se facă întru noi rea deprindere. Să luăm aminte să păzim 
faptele cele mici până sunt uşurele, ca să nu se îngreueze; că şi faptele bune, ca şi păcatele, încep de 
mici ca să se facă mari. De aceea ne porunceşte Domnul să nu ne împotrivim conştiinţei noastre, ci să ne 
împăcăm cu ea, zicându-ne ca şi cum ne-ar deştepta: vezi ce faci, ticăloase, caută de te împacă cu 
pârâşul tău cât eşti pe cale cu dânsul, arătându-ne şi primejdia întru care ne poate aduce, zicând: ca 
să nu te dea judecăţii, iar judecătorul te va da slugilor şi te vor pune în temniţă, de unde adevărul îţi zic, 
nu vei scăpa până ce nu vei plăti toată datoria. Conştiinţa, precum am zis, şi acum ne mustră, ori la bine 
ori la rău, şi ne arată ce trebuie să facem şi ce să nu facem. Dar tot ea ne va fi pârâş în veacul cei viitor. 
De aceea zice: ca să nu te dea judecătorului şi celelalte. 

Paza conştiinţei este de trei feluri: faţă de Dumnezeu, faţă de vecinul său şi faţă de cele 
materialnice. l.Faţă de Dumnezeu, nedefăimând poruncile Lui şi a te păzi să nu faci nimic din cele ce nu 
te vede nimeni sau nu te opreşte cineva a face şi nici a face pe ascuns ceva împotrivă, numai din 
conştiinţa ta faţă de Dumnezeu. 2. Faţă de vecin o păzim când nici facem, nici grăim, nici cu chipul 
însemnăm, nici cu vederea pricinuim ceva din cele ce ştim că scârbesc sau smintesc pe vecin, că şi 
chipul şi vederea de multe ori sminteşte pe vecin. Chiar şi de cele ce ştii că pot să dea bănuială că le 
faci înadins ca să pricinuiască sminteală şi scârbă vecinului să te păzeşti a le face. Aceasta este a păzi 
conştiinţa către vecin. 3. Iar paza conştiinţei faţă de cele materiale o avem când chiar lucrurile noastre 
nu le întrebuinţăm rău, adică nu lăsăm să se risipească ceva în zadar, nici să se cheltuiască în deşert şi 
nici să se strice din nebăgare de seamă, ci purtăm grijă de ele cu luare aminte ca să le păstrăm şi să le 
ferim; precum a zice de pildă: poate cineva să poarte cămaşă nespălată două săptămâni sau trei sau 
şi o lună, iar el o spală adesea şi mai înainte de vreme; sau întinde haina sa la soare şi nu mai poartă 
grijă să o ia, ci o arde soarele şi în loc să-i ţină alte cinci luni sau şi mai mult, se strică curând. De 
asemenea şi la aşternut. Cineva poate să-şi împlinească trebuinţa şi cu un acoperământ de rând, totuşi 
nu se mulţumeşte, ci caută să aibă aşternut mai bun; sau are vreun covoraş de lână şi caută să-l schimbe 
ca să ia unul mai nou sau mai frumos; îşi poate împlini nevoia şi cu un acoperământ cum s-ar întâmpla, dar 
nu se mulţumeşte cu acela, ci cere mai bun şi se gâlceveşte dacă nu i se dă, începând a răbufni către 
fratele său şi a zice: pentru ce cutare are aceasta şi eu n-am? (unul ca acesta este departe de 
vieţuirea călugărească). Tot aşa şi la bucate. Poate cineva trăi şi cu puţină varză, cu legume sau puţine 
măsline; totuşi nu vrea, ci cere alte bucate mai dulci sau mai scumpe. [...] 

Cuvântul 4 
Pentru frica de Dumnezeu 

[...] De se va întâmpla să vezi pe fratele tău păcătuind, nici să nu-l treci cu vederea tăcând şi 
lăsându-l să se piardă, dar nici să nu-l mustri cu cuvinte proaste, ci cu întristare şi cu frică de Dumnezeu să o 
spui celui ce poate să-l îndrepteze sau însuşi cu dragoste şi cu smerenie să-i zici: Iartă-mă, frate, precum 
văd nu umblăm cu buna rânduială şi cutare lucru nu-l facem bine. Iar de nu te va asculta, spune celui 
către care ştii că fratele are evlavie, bătrânului său sau egumenului, ca după greşeală să-l îndrepteze. 
însă, cum am spus, numai cu scop de îndreptare a fratelui - să faci aceasta - şi nu cu ponosire, nu cu 
grăire de rău, nu spre necinste, nu ca să-l ruşinezi, nu ca să-l osândeşti. Nu cumva cu pricină de 
îndreptare să ai în inimă vreuna din cele de mai sus; că în adevăr îţi spun, chiar şi duhovnicului tău 

de vei spune o greşeală a fratelui, însă nu cu gând de îndreptare, ci cu defăimare şi înfruntare, mozavirie 
faci şi este păcat. [...] De aceea învăţaţi-vă şi voi, iubiţilor, să purtaţi greutatea unul altuia, învăţaţi-vă 
să vă ruşinaţi unul de altul. Iar dacă cineva dintre voi se va întâmpla a auzi cuvânt care să nu-i placă sau 
de va suferi vreo împotrivire de la cineva, să nu se mânie îndată, nici să se tulbure sau să se scârbească, 
ca să nu-şi piardă osteneala şi folosul, avându-şi inima tulburată şi neînstare a suferi puţină ispită. 

[■■■] 

Cuvântul 5 
Nu trebuie a se încrede cineva în înţelepciunea sa 

[...] Mântuirea se săvârşeşte cu mult sfat. Nu zice să se sfătuiască cu mulţi, ci că la toate lucrurile se 
cade să se sfătuiască. însă de la început se ia sfat de la cel în care are credinţă şi încredere. Să nu spună 
numai unele, iar pe altele să le tăinuiască, ci pe toate să le mărturisească şi pentru toate să se sfătuiască. 
Unora ca acestora mântuirea se săvârşeşte întru mare sfat. De nu vă va spune cineva toate gândurile sale 
şi mai ales de nu va descoperi deprinderea cea rea şi strâmba sa alcătuire, diavolul, aflând într-însul vreo 
voie ascunsă, vreun dreptar de viaţă de sine izvodit, unindu-se cu acesta, îl strică desăvârşit. Căci 
diavolul, când vede pe cineva că de sine nu voieşte să păcătuiască, nici nu are pornire firească să 
creadă că face vreun rău, ca la acea pornire să adauge şi el îndemn spre păcat, nici el nu-l supără sau 
sileşte către cele ce omul nu are pornire. Nu-i zice adică, du-te de curveşte, nici mergi de fură, dacă 
pricepe că omul nu vrea şi nu primeşte să le facă; că nu-şi bate capul diavolul să ne îndemne spre cele 
ce nu vrem. Dar dacă află vreo voie de a noastră, înclinată spre păcat sau vreo rânduială de sine întru noi, 
cu acestea ne strică, găsind cale uşoară. De aceea se zice: Vicleanul atunci face rău, când se va alcătui 
cu îndreptarea noastră. Diavolul este viclean şi atunci face rău când se uneşte cu îndreptarea noastră; 
fiindcă atunci sporeşte mai mult, atunci mai rău strică, atunci lucrează cu mai multă prisosire. Fiindcă de 
suntem stăpâniţi de voia noastră şi urmăm îndreptărilor noastre, şi răul pe care-l facem îl socotim drept 
lucru bun. 

[...] Diavolul urăşte glasul sfătuirii. Nu numai sfatul îl urăşte, dar nici însuşi glasul sfătuirii nu-l poate 
suferi. Chiar înainte de a începe a face ceva din lucrul întrebat, chiar înainte de a vedea vrăjmaşul de 
păzeşti sau nu ceea ce ai auzit, urăşte însăşi întrebarea ce o faci pentru folosul tău. De ce oare nu suferă 
nici sunetul întrebării? Fiindcă ştie că prin întrebare şi prin cercetare se vădesc meşteşugirile lui; de aceea 
se întristează mai mult decât orice când i se descoperă vicleniile, pentru că nu mai poate să înşele după 
cum pofteşte, fiindcă cu întrebarea se îndreptează sufletul. Mărturisindu-ţi adesea toate gândurile, afli de 
la cel mai iscusit care ştie: aceasta s-o faci, iar aceasta nu; aceasta este rea, iar aceasta este bună; 
aceasta este îndreptare, iar aceea voie. Auzi de asemenea: acum nu e vreme pentru cutare lucru; altă 
dată: acum e vreme potrivită. Iar diavolul nu găseşte vreme să te strice sau să te prindă în cursă, căci 
te vede pururea povăţuit de altul, fiind din toate părţile întărit. Aşa se săvârşeşte, precum am zis, 
mântuirea, cu mare sfat. Pe cât de mult vicleanul nu voieşte şi urăşte sfatul, pentru că pofteşte să facă 
rău, pe atât se bucură de cei ce n-au povăţuire. Pentru ce? Pentru că asemenea frunzelor cad. 

[...] Poate va zice cineva că, de nu va avea pe cine să întrebe ce să facă? Adevărul vă zic: de va vrea 
cineva din toată inima să facă voia lui Dumnezeu nu-l va părăsi Dumnezeu, ci pururea îl va povăţui după 
vrerea sa. Iar de nu va vrea să facă voia lui Dumnezeu, iar vă zic adevărul, că şi la prooroc de va 
merge, după inima lui cea răzvrătită va primi răspuns de la prooroc, precum zice Scriptura: de va greşi, 
prooroc grăind, eu am rătăcit pe proorocul, zice Domnul. [...] 

Cuvântul 6 
Pentru neosândirea aproapelui 

[...] Mare păcat este osândirea aproapelui! Nu urăşte Dumnezeu altceva mai mult şi nici nu este alt 
păcat mai rău decât osândirea, întru care răutate nu cade cineva decât numai din nebăgarea de seamă a 
celor mici, cum am zis mai sus. Că, obişnuindu-te a primi cea mai mică meteahnă asupra vecinului şi a 
zice: ce este de voi auzi ce grăieşte acest frate? sau ce este de voi zice şi eu un cuvânt? şi ce este de 
voi iscodi ce merge să facă acest frate sau acel străin? începe mintea să-şi lase păcatele sale şi cercetează 
pe ale altora. Din aceasta se naşte clevetirea, osânda, defăimarea şi apoi, din părăsirea lui Dumnezeu, 
însuţi cazi în cele ce ai osândit pe altul. Iar necercetând cineva răutăţile sale, nici plângându-şi mortul 
său, (precum au zis părinţii), nici odinioară nu se va putea îndrepta pe sine întru ceva, fiindcă îşi pierde 
vremea iscodind lucrurile vecinului său. Şi alt nimic nu aţâţă atâta mânia lui Dumnezeu şi nici nu 
despoaie pe om de darul lui Dumnezeu ca să cază în părăsire decât grăirea şi osândirea aproapelui. Să 
ştiţi şi aceasta că: alta este a cleveti, alta a osândi şi alta a defăima. 

A cleveti este când cineva zice că cutare a spus minciuni sau s-a mâniat sau a curvit sau altceva 
asemenea a făcut. Acesta a grăit rău împotriva aproapelui, adică a vestit păcatul aceluia cu patimă. Iară 
osândi este când cineva zice că cutare este mincinos sau beţiv sau curvar. Unul ca acesta a osândit toată 
starea sufletului aceluia şi a hotărât pentru toată viaţa lui că într-acest chip este, încredinţat că este aşa. Şi 
greu lucru este! Că alta este a zice că s-a mâniat şi alta că este mânios şi a hotărî, precum am zis, 
asupra întregii lui vieţi. Iar osânda este cu atât mai grea decât tot păcatul, cu cât însuşi Hristos zice: 
Făţarnice, scoate mai întâi bârna din ochiul tău şi atunci să cauţi să scoţi şi gunoiul din ochiul fratelui tău. 
Luaţi seama că păcatul vecinului l-a asemănat cu gunoiul, iar păcatul osânditorutui l-a asemănat cu bârna, 
atât este de rea osânda că întrece tot păcatul. Pentru aceea şi fariseul acela, când se ruga şi spunea faptele 

sale cele bune mulţumind lui Dumnezeu, nu spunea minciuni, ci adevărul spunea. Nu pentru aceasta s-a 
osândit, că avem datoria să mulţumim lui Dumnezeu când ne învrednicim să facem vreun bine, fiindcă El ne 
ajută. Că, pentru că mulţumea lui Dumnezeu şi îşi spunea faptele sale şi pentru că a zis că nu sunt ca 
ceilalţi oameni, nu s-a osândit, ci numai pentru că, întorcându-se către vameş, a zis: nu sunt nici ca 
acest vameş. Atunci s-a mâniat Dumnezeu că l-a osândit în faţă şi i-a hulit însăşi starea sufletului aceluia 
şi, în scurt, i-a defăimat toată viaţa. Pentru aceea zice: Vameşul s-a pogorât mai îndreptat decât acela. Nu 
este, dar, alt păcat mai greu şi nici mai rău, precum de multe ori am zis, decât a osândi şi a defăima şi 
a necinsti pe aproapele. 

[...] Adevărat, se întâmplă de greşeşte vreun frate din prostime, dar are şi o faptă bună, cu care place 
lui Dumnezeu în toată viaţa sa, iar tu şezi şi osândeşti şi-ţi pierzi sufletul. Că, deşi se întâmplă de 
greşeşte ceva ca un om, dar ce ştii cât s-a nevoit şi s-a silit luptându-se ca să nu cadă. Iar pentru că 
nu i s-a întâmplat căderea din lenevire, ci din slăbiciunea firii sau din biruinţa războiului celui mare, pe 
care l-a suferit înainte de a se împila, să ştii că greşeala unuia ca acestuia poate afla oarecare îndreptare 
înaintea lui Dumnezeu. Că Dumnezeu a văzut osteneala şi scârba ce a avut până a căzut şi-i este 
milă de dânsul şi-l iartă. Aşa că Dumnezeu îl iartă, iar tu îl osândeşti şi-ţi pierzi sufletul. Dar oare ştii tu 
câte lacrimi a vărsat el înaintea lui Dumnezeu pentru acea greşeală? Tu îi ştii păcatul, dar pocăinţa nu i-o ştii. 
Şi de multe ori nu numai osândim, ci şi defăimăm; că alta este osândirea, precum am zis, şi alta 
defăimarea. Defăimarea este când nu numai osândeşti pe altul, ci te şi scârbeşti de el şi-l urăşti ca pe un 
spurcat. Iar aceasta este mult mai rea decât osânda. 

Deci cei ce vor să se mântuiască, nici odată să nu iscodească, nici să nu osândească greşalele 
frăţior şi ale vecinilor lor, ci mai degrabă din greşeala altora să se înţelepţească şi, nedefăimând pe cel 
greşit, să se folosească pe sine, ca acel care, văzând pe fratele său păcătuind, suspina zicând: „Vai 
mie, ticălosul! Astăzi greşeşte acesta, iar mâine cu adevărat eu". Vezi întărire? Vezi fericire? Cum îndată 
a aflat mijloc să fugă de osândirea fratelui său? Că zicând, căci cu adevărat şi eu mâine voi cădea, şi-a 
luat lui şi frică şi grijă spre cele ce putea să greşească. Şi aşa a scăpat de a osândi pe vecin! Şi n-a 
stătut acolo cu cuvântul, ci şi pe sine s-a socotit mult mai prost decât acela, căci a adăugat zicând: 
Acesta cred că se va pocăi de păcatul său, iar eu poate nu voi avea vreme, sau nu voi vrea, sau nu voi 
putea a mă pocăi". Vezi lumina luminatului suflet? Care nu numai că a putut a fugi de osânda 
vecinului, ci şi pe sine s-a smerit desăvârşit, socotindu-se mai neputincios decât acela. Noi, însă, 
ticăloşii, cu defăimare osândim pe fratele nostru şi-l socotim cu totul pierdut, şi de orice vedem sau auzim 
sau gândim ne scârbim. Dar nu ne oprim numai la stricăciunea noastră, ci întâlnim şi pe alt frate şi-l 
smintim, povestindu-i şi lui că aceasta sau aceea s-a întâmplat; îl stricăm şi pe acela, vărsând şi în 
inima lui otravă, netemându-ne de cel cea zis: „Vai de cel ce adapă pe fratele său cu apă tulbure!" 
Facem slujba dracilor şi, ca nişte orbi, nu cunoaştem că, în ce chip vrăjmaşul de obşte nu face niciodată 
bine, ci numai tulbură, se sminteşte şi se strică, aşa şi noi aflăm ajutorul lui spre pierzarea noastră şi a 
vecinului: că cel ce sminteşte suflet este diavol şi ajută dracilor. După cum, dimpotrivă, cel ce foloseşte 
este ajutor îngerilor. 

Din ce pătimim noi oare aceasta? Desigur, nu din altceva, fără numai pentru că nu avem dragoste. Că 
de am avea dragoste, am trece cu vederea toate marile greşale ale fratelui nostru, precum zice, că 
dragostea acoperă mulţime de păcate. Şi iar: dragostea nu socoteşte răutate, toate le suferă şi celelate. 

Cuvântul 7 
Trebuie să ne defăimăm pe noi înşine 

[...] Dar cea mai mare pricină a oricărei tulburări, de vom cerceta cu de-amănuntul, nu este alta decât 
pentru că nu ne defăimăm pe noi înşine. Din aceasta nu aflăm niciodată odihna, din aceasta se pricinuieşte 
toată tulburarea şi scârba. Nu-i de mirare dacă pătimim noi aceasta; când auzim pe toţi sfinţii grăind cu un 
glas că nu este alt drum decât acesta şi vedem că nimeni n-a putut să-şi afle odihna pe-altă cale, cum noi, 
nedefăimându-ne şi socotind că mergem bine, nădăjduim repaos? în adevăr vă zic că, de ar face cineva 
mii de bunătăţi şi nu va ţine drumul acesta, niciodată nu va scăpa de întristare, nici nu se va putea păzi 
să nu scârbească pe altul, ci în zadar îi sunt toate ostenelile. Iar cel ce se defăima pe sine, oriunde s-ar 
afla, totdeauna este vesel şi liniştit, precum a zis şi avva Pimen: „Cel ce se defăima pe sine, orice i s- 
ar întâmpla, sau pagubă, sau scârbă, mai dinainte socotindu-se vrednic de ele, niciodată nu se tulbură". 
Oare este altceva mai fără de grijă decât aceasta? Poate va să zică cineva: „Cum voi putea să mă defaim 
pe mine însumi, când mă mâhneşte vreun frate, dacă cercetându-mă, aflu că nu i-am dat nici o pricină 
pentru aceasta". Adevărul vă zic, că de se va ispiti cineva cu de-amănuntul şi cu frică de Dumnezeu, se 
află pe sine vinovat şi că el a dat prilej acestui frate, ori cu fapta, ori cu cuvântul, ori şi cu chipul. Iar de i 
se va părea că cu nimic din toate acestea nu l-a mâhnit, atunci trebuie să se socotească cum că poate 
altă dată l-a întristat, în alte împrejurări sau poate că a întristat pe alt frate şi i se cădea de atunci să 
se scârbească, sau pentru vreun păcat ce a făcut şi nu i s-a întâmplat atunci scârbă, se cuvenea a fi 
gata a primi întristarea. De aceea, în scurt zic, de se va cerceta cineva cu frica de Dumnezeu, 
totdeauna se găseşte vinovat. Chiar dacă uneori ni s-ar părea că suntem liniştiţi şi că de nu ne-ar fi zis 
cutare frate cuvânt de întristare nu ne-am fi tulburat şi aşa ne socotim că, cu dreptate ne tulburăm 
asupra aceluia zicând că de n-ar fi venit cutare să mă tulbure cu vorba, nu m-aş fi smintit. Şi aceasta este 

mare înşelăciune diavolească; oare cel ce ne-a grăit cuvântul a sădit patima în inima noastră? Nu, 
nicidecum. Acela n-a făcut altceva decât că a dezgolit patima noastră ce o avem în suflet şi putem să ne 
folosim, de vom vrea, din acest cuvânt. Putem să ne îndreptăm de acel ponos, de vom primi mustrarea cu 
gând liniştit. Dar pentru că (precum de multe ori v-am grăit) nu ne defăimăm pe noi înşine la orice, ba 
adesea găsim acest fel de îndreptăţiri, ne asemănăm cu un vas foarte curat pe dinafară, iarînlăuntru plin 
de împuţiciune, din care, dând cineva cu o pietricică şi spărgându-l, iese afară toată putoarea. Deci vă 
întreb: acea pietricică a pricinuit putoarea în vas sau numai i-a dat prilej să iasă afară? Asemenea este şi 
cel ce se îndreptăţeşte şi zice: eu şedeam cu pace şi cutare cuvânt al fratelui m-a tulburat. [...] Pentru 
aceea, întorcându-ne la începutul cuvântului, zicem că mare folos şi neclătită odihnă ne pricinuieşte 
defăimarea ce ne-o vom face ori la ce ni s-ar întâmpla, mai vârtos socotind că nimic nu se clinteşte fără 
pronia dumnezeiască. Dar va zice cineva: cum pot să nu mă scârbesc, când am trebuinţă de ceva şi 
cerând nu mi se dă? Cu adevărat, nici atunci nu se va mâhni cineva când va zice că Ziditorul meu ştie 
mai bine ce-mi este de folos şi poate darul să-mi fie drept împlinirea cererii mele. [...] Pentru aceea, 
întru toate şi pentru toate să avem ochii noştri sus, şi de pătimim ori bine ori rău, să mulţumim lui 
Dumnezeu de toate câte ni se întâmplă şi pururea să ne defăimăm pe noi. Când ni se va întâmpla vreun 
bine, să zicem ca părinţii noştri, că iconomia lui Dumnezeu este; iar de ni se va întâmpla vreun rău, să 
zicem că pentru păcatele noastre. Că orice vom pătimi, adevărat este că pentru păcatele noastre pătimim. 
Fiindcă sfinţii, deşi se ispiteau de vrăjmaşi, sufereau sau din dragostea de Dumnezeu sau pentru ca 
să se proslăvească numele Lui cel sfânt, prin strălucirea faptelor lor celor bune spre folosul multora sau 
pentru ca să li se adauge cununile şi răsplătirea de la Dumnezeu. Iar pentru noi, ticăloşii, care în toate 
zilele păcătuim şi urmăm voii patimilor noastre, nu putem zice altceva decât că pe dreptate pătimim, 
fiindcă am lăsat calea cea dreaptă ce ne-au arătat-o părinţii şi umblăm pe drum strâmt şi rătăcit, 
defăimând pe vecin, iar nu pe noi înşine, fiecare din noi aruncând pricina asupra fratelui său la orice lucru şi 
însărcinând greutate asupra aceluia. Fiecare din noi se trândăveşte şi nu păzeşte măcar o poruncă, iar de 
la vecin cerem împlinirea tuturora. 

Să luăm aminte, fraţilor, ca să nu ne înşelăm să osândim pe alţii, pentru că foarte rea deprindere se 
face. Şi de multe ori, fiind întunecaţi cu totul şi fără de nici o faptă bună (măcar cât de mică) ba şi obişnuiţi 
cu păcate grozave şi legaţi de patimi cumplite, pentru care s-ar cădea ziua şi noaptea să plângem cu 
amar şi să ne tânguim cu toată smerenia crezând întru inimile noastre că nu este altul mai spurcat decât noi 
şi mai întinat, şedem şi iscodim vorbele şi faptele şi mişcările altora, cărora nu suntem vrednici nici curelele 
încălţămintei să le dezlegăm, după cum zice cuvântul. Şi, măcar că ştim că aceia au multe fapte bune, îi 
osândim pentru că nu fac cutare lucru aşa şi pentru că nu săvârşesc cutare facere de bine mai cu alt chip 
(după socoteala noastră), ca să fie desăvârşiţi. Şi zicem: bun este cutare, smerit, blând, are milostenie şi 
altele, dar este făţarnic ori iubitor de argint ori înşelător. Şi mult atragem urgia lui Dumnezeu asupra 
noastră. Pentru că, neavând noi nici o faptă bună din cele care mărturisim că au aceia, îi osândim pe ei 
pentru cele ce le lipsesc ca şi cum noi am fi desăvârşiţi. De voim să ne folosim, fraţilor, pe noi să ne 
osândim, pe noi să ne defăimăm şi de orice pe noi să ne socotim vinovaţi şi greşiţi, iar nu pe fratele nostru. 

Odinioară au venit la mine doi fraţi scârbiţi unul asupra altuia. Cel mai mare zicea despre cel mai mic 
că îi poruncesc câte ceva şi se mâhneşte şi mă întristez şi eu, aducându-mi aminte de cuvântul părinţilor 
că de ar avea credinţă ar primi cuvântul cu bucurie. Iar cel mai mic zicea: iartă-mă, părinte, că nu-mi 
zice cu frica lui Dumnezeu, ci cu poruncă şi socotesc că de aceea nu se încredinţează inima mea, precum 
zic părinţii. Luaţi aminte şi vedeţi că amândoi s-au defăimat unul pe altul. 

Alţi doi fraţi, gâlcevindu-se între ei, şi-au pus apoi metanie unul altuia, cerându-şi iertăciune, dar nu 
s-au împăcat sufletele lor pentru că unul zicea că nu i-a făcut metania din toată inima, de aceea nu s-a 
liniştit sufletul său, că aşa au zis părinţii. Iar celălalt zicea dimpotrivă: pentru că n-a fost gătit şi alcătuit 
mai înainte acela cu dragoste către mine, înainte de a mă pleca eu lui, pentru aceea nici eu nu m-am 
încredinţat iertăciunii lui. Vedeţi, fraţilor, înşelăciune, vedeţi răzvrătire de socotinţe omeneşti? Dumnezeu 
ştie cât mă spăimântez când văd că însăşi sfaturile Sfinţilor Părinţi le întoarcem după voia noastră cea 
rea, spre pierzarea sufletelor noastre, iar nu spre folos. Cei doi despre care v-am povestit acum, în loc 
să zică unul: pentru că eu nu am pus metanie fratelui cu plecăciune din inimă, pentru aceea nu a alcătuit 
Dumnezeu adevărata dragoste către mine; iar celălalt să răspundă: pentru că eu n-am fost cu râvnă de 
dragoste către fratele, pentru aceasta nu mi s-a liniştit sufletul meu şi fiecare să se defaime pe sine ca să 
se îndrepteze; ei amândoi s-au îndreptat în cuvinte şi au aruncat vina unul asupra altuia. Precum şi cei 
doi dintâi. De unde se cuvenea să zică unul: pentru că eu spun fratelui cu poruncă, de aceea nu se 
smereşte să facă ceea ce îi zic; iar celălalt să zică: măcar că fratele cu blândeţe îmi porunceşte, dar eu 
sunt nesupus şi neascultător, neavând frică de Dumnezeu şi de aceea îl tulbur; - ei amândoi se făceau 
buni, învinovăţind unul pe celălalt. Aceasta este, dar, precum am zis, pricina că nu sporim spre bine, nici 
nu ne folosim. Că nu ne defăimăm pe noi înşine şi rămânem smintiţi şi întru tulburare neîncetată 
totdeauna, osândind pe fratele nostru că nu este desăvârşit întru bunătăţi. Iar a noastră nevrednicie, 
prostime şi mişelie nu o socotim, ca să ne dojenim şi ca să ne mustram pentru ce facem cele 
necuviincioase şi netrebnice. Pentru aceea, bătrânul acela, când I-a întrebat un frate zicându-i: ce ai aflat 
mai de folos în călătoria aceasta a mântuirii, a răspuns: nimic alta decât a se defăima cineva pe sine. Şi 
I-a lăudat foarte, fiindcă adevărat a grăit bătrânul, că aceasta este calea cea adevărată a mântuirii. [...] 



Cuvântul 8 
Pentru ţinerea de minte a răului 

[...] Mult mă mir cum de nu pricepem ceea ce cântăm în toate zilele: că ne blestemăm pe noi înşine şi 
nu luăm aminte înţelesul cântărilor. Fiindcă zicem: de am răsplătit celor ce mi-au făcut rele să cad de la 
vrăjmaşii mei în deşert. Ce va să zică: să cad? Câtă vreme cineva stă pe picioarele sale se poate împotrivi 
vrăjmaşului său, dă război şi este lovit, se luptă să biruiască chiar dacă este biruit, pentru că încă stă. Iar 
de se va întâmpla să cadă, nu se mai poate lupta cu vrăjmaşul. Deci noi ne blestemăm singuri: nu 
numai să cădem în faţa vrăjmaşilor noştri, şi să cădem şi deşerţi. Şi ce va să zică a cădea deşert în faţa 
vrăjmaşului? A cădea, am zis, înseamnă a nu mai avea putere să stai împotrivă, zăcând pe pământ. Iar 
deşert înseamnă a nu mai avea nici o putere ca să te scoli măcar de la pământ; căci cel ce poate să se 
scoale, poate iarăşi să se ajutoreze şi să vină iarăşi la război, cu orice mijloc. Mai pe urmă zicem: să 
gonească vrăjmaşul sufletul meu şi să-l prindă, adică să-l apuce în mâinile lui şi să-l supună întru toate. 
Toate acestea ne blestemăm a le pătimi de vom răsplăti rău pentru rău. Dar nu zicem numai acestea, ci 
încă adăugăm: să calce jos pe pământ viaţa noastră. Ce este viaţa noastră: faptele cele bune. Cerem să 
fie călcată pe pământ, adică să ne facem cu totul pământeşti, având tot gândul nostru împilat pe 
pământ. Apoi zicem: slava mea în ţărână să locuiască, adică mintea şi ştiinţa ce se nasc în suflet din paza 
sfintelor porunci să le îngroape în pământ. Aşadar zicem să facă slava noastră spre ruşinarea noastră, 
adică să o arunce în ţărână şi să se facă pământească viaţa şi slava noastră ca să nu mai socotească nici 
un lucru dumnezeiesc, ci toate cele trupeşti; asemenea celor pentru care zice Dumnezeu: „Nu va rămânea 
Duhul meu întru ei, fiindcă sunt trupeşti". 

Acestea toate cântând, ne blestemăm pe noi de vom răsplăti rău pentru rău. Dar câte rele nu răsplătim 
pentru rele şi nu vrem să ştim, nici să le băgăm în seamă? Căci a răsplăti rău pentru rău nu se face numai 
cu fapta, ci şi cu cuvântul şi cu chipul. Să nu gândească cineva că este îndreptat pentru că n-a 
răsplătit rău cu rău cu fapta; că poate face răsplătire precum am zis şi cu cuvântul, şi cu chipul şi cu 
privirea, supărând pe fratele său. Că şi cu privirea şi cu orice altă mişcare poţi tulbura pe fratele tău. 
Toate acestea sunt răsplătiri cu rău pentru rău. Dar chiar şi când se nevoieşte cineva să nu răsplătească 
rău pentru rău, nici cu fapta, nici cu cuvântul, nici cu chipul, nici cu mişcarea, dar de va avea scârbă în 
inima sa asupra fratelui şi se va mâhni asupra lui, tot e vinovat ca şi cum ar răsplăti rău pentru rău. Luaţi 
aminte că sunt multe stări şi deosebiri ale acestui lucru: că şi de nu se scârbeşte, nici nu se mâhneşte 
cineva asupra fratelui său, însă auzind că altcineva l-a scârbit pe acela, sau l-a hulit ori l-a ocărât, se 
va bucura, şi cu aceasta se află în vina răsplătirii cu rău. Şi iarăşi: de este cineva care nici în inimă nu 
este mâhnit asupra fratelui, nici nu se bucură de necinstea lui, ba încă se şi scârbeşte, însă nu-i pare bine 
când îl va vedea sporind în vreo bunătate, slavă sau odihnă, ci se mâhneşte, şi aceasta este patimă, 
măcar că este mai uşoară. 

La începutul cuvântului am zis că este cineva care face metania fratelui, dar pe urmă rămâne totuşi 
scârbit asupra lui şi zicem că a tămăduit mânia făcând metanie, însă nu s-a nevoit a face tămăduire şi 
ţinerii de minte a răului; altul, întâmplându-se să fie scârbit de cineva, făcând metanie se împacă cu acela 
şi nici ţinere de minte a răului nu are în inima sa, dar, de se va întâmpla mai pe urmă să-i zică un 
cuvânt atingător, iarăşi îşi aduce aminte de cel dintâi şi se tulbură. Unul ca acesta se aseamănă cu omul 
care a avut rană şi puind alifie s-a închis, dar numai pe dinafară, iarînlăuntru încă este slab locul, şi oricând 
se va lovi la acel loc, fiind mai slab se răneşte mai curând decât dacă s-ar lovi în altă parte a trupului şi 
îndată începe a curge sânge. Aşa pătimeşte şi acesta: a avut rană, a pus alifie, adică metania, şi 
deocamdată rana, adică mânia s-a vindecat, însă nu s-a tămăduit de tot, ci încă mai are semn de 
vătămare, din care acea rană îndată se întărâtă, când se va întâmpla vreo cât de mică lovitură. De aceea, 
trebuie să se nevoiască omul cu tot dinadinsul şi să tămăduiască desăvârşit acea rană, încât să crească, 
ca mai înainte şi păr pe locul acela, să nu mai rămână nici un semn, nici măcar să nu se cunoască că a 
fost rană în acel loc. Dar aceasta nu o poate face altfel decât numai rugându-se lui Dumnezeu din 
toată inima pentru cel ce l-a întristat, zicând: Dumnezeule, ajută fratelui meu şi mie pentru rugăciunile 
lui. Să nu înceteze rugându-se pentru fratele său până când nu i se va linişti desăvârşit inima. Fiindcă 
este un semn de milostivire şi de dragoste, ba şi de smerenie a cere ajutor pentru rugăciunile lui şi 
oriunde este milostivire, dragoste şi smerenie, ce poate face mânia, ţinerea de minte a răului sau altă 
patimă? Precum a zis avva Zosima: „De va întinde diavolul toate cursele răutăţii lui, de va mijloci cu toate 
uneltele lui, cu toţi dracii lui, toate rămân zadarnice şi se biruiesc cu smerenia poruncii lui Hristos". Iar 
alt sfânt zice: „Cel ce se roagă pentru vrăjmaşii lui, numai acela nu are ţinerea de minte a răului". 

Lucraţi, dar şi pricepeţi cele ce auziţi. Adevărul vă zic: dacă nu le veţi face cu fapta, nu le puteţi 
pricepe cu cuvântul. Cine poate să înveţe vreun meşteşug numai din cuvânt? Au nu întâi se osteneşte 
lucrând şi stricând, silindu-se şi de multe ori neizbutind, până când, puţin câte puţin, ostenindu-se şi 
având răbdare, învaţă acel meşteşug. Pentru că văzând Domnul, cugetul şi osteneala lui îi ajută. Dar noi, 
voind să învăţăm meşteşugul meşteşugurilor, cum vom putea să-l deprindem numai cu cuvântul fără a ne sili 
cu fapta? [...] 

Cuvântul 9 
Pentru minciună 

[...] Aşadar, de voim să ne mântuim cu adevărat, trebuie să iubim adevărul cu toată silinţa şi cu 



toată puterea noastră, păzindu-ne de toată minciuna, ca să nu ne despărţim de adevăr şi de viaţă. 

De trei feluri este minciuna: unul minte cu cugetul, altul minte cu cuvântul, iar altul minte cu 
toată viaţa lui. Cel ce minte cu cugetul este cel ce are bănuială. Unul ca acesta, văzând pe cineva vorbind 
cu vreun frate, bănuieşte şi zice: despre mine vorbeşte acela. Iar de va vedea că a contenit a vorbi, iar 
bănuieşte că din pricina lui a tăcut. De-i va zice cineva vreun cuvânt, bănuieşte că pentru ca să-l 
întristeze i-a zis. în scurt, la tot lucrul are bănuire asupra vecinului, zicând că pentru mine a făcut 
aceasta, pentru mine a zis aceea şi pentru aceasta a făcut aceea. Acesta este cel ce minte cu cugetul. 
Fiindcă nici un adevăr nu gândeşte, ci la toate are bănuială. Din aceasta se nasc iscodirile, grăirea de 
rău, neascultarea, vrajba şi osândirea. Unuia ca acesta de se va întâmpla vreodată să i se adeverească 
bănuiala în vreun lucru, zice, ca şi cum s-ar îndrepta în cuvânt: de aceea iscodesc orice, ca, aflând 
greşeala pentru care sunt defăimat, să mă folosesc, părăsindu-mă de ea. Deci întâi această începere 
este de le diavolul, căci de la minciună a început: că, neştiind, a bănuit ceea ce nu ştia. Cum ar putea 
omul rău să facă roadă bună? Iar de voieşte cineva cu adevărat să se îndrepteze, când îi zice fratele: 
Nu face aceasta sau de ce ai făcut aceasta, să nu se tulbure, ci să-i facă metanie şi să-i mulţumească 
şi aşa se va îndrepta. Căci, de va vedea Dumnezeu că în acest chip este cugetul lui, nu-l va lăsa 
niciodată să se amăgească, ci va trimite pe cel ce poate să-l îndrepteze. Iar a zice că pentru a mă 
îndrepta cred bănuielilor mele, aceasta este o îndreptare a diavolului, care voieşte să-l înşele. [...] Iată 
aceasta este minciuna cu cugetul. Iar cel ce minte cu cuvântul este asemenea, de pildă, cu cel ce 
lenevindu-se a se scula la priveghere nu zice: iartă-mă, că m-am lenevit să mă scol, ci zice că a fost 
răcit sau slăbit de osteneală şi alte feluri de minciuni adaugă ca să nu facă o metanie şi să se smerească să 
ceară iertăciune. Şi, de-I va înfrunta cineva de vreun lucru, se priceşte şi se gâlceveşte ca să-şi acopere 
ruşinea. Tot asemenea, şi când va avea discuţie şi zicând: tu ai zis aceasta, tu ai făcut aceasta, eu n-am 
zis. Şi cutare a făcut sau a zis aceasta şi aceasta, numai ca să nu se smerească. Iarăşi, de va dori vreun 
lucru, nu vrea să zică adevărul că doresc cutare, ci pune pricină de îndreptare zicând că are cutare 
neputinţă şi-i trebuie acel lucru şi spune atâtea minciuni ca sa-şi împlinească pofta. Că, precum tot 
păcatul, sau din poftă, sau din iubirea de argint, sau din trufie se face, tot aşa şi minciuna din aceste trei 
se face, adică: sau pentru ca să nu se necinstească şi să se smerească, sau pentru ca să-şi împlinească 
pofta, sau pentru ca să câştige ceva. Şi nu se linişteşte la un loc, ci neîncetat înconjoară şi totdeauna se 
găteşte ce să grăiască, numai să-si împlinească scopul. Pe unul ca acesta, chiar şi adevărul de ar spune, 
nu-l crede nimeni, că şi adevărul lui este cu bănuială. Se întâmplă însă uneori să fie trebuincioasă şi 
iconomia cuvântului, când, de nu se va ascunde cineva, lucrul se face pricină de şi mai multă tulburare, 
scârbă şi primejdie. [...] Acela minte cu vieţuirea sa, care altul este pe dinlăuntru şi altul pe dinafară; 
adică cel ce, fiind lacom, se arată a fi postitor; sau, fiind asupritor, grăieşte despre milostenie şi laudă 
milosârdia; sau, fiind mândru, fericeşte smerenia. Şi nu face aceasta vrând să laude fapta cea bună: că 
de ar grăi cu acest fel de scop ar mărturisi cu smerenie mai înainte neputinţa lui, zicând: vai mie, 
ticălosului, că sunt lipsit de toată bunătatea. Şi numai după ce-şi va mărturisi neputinţa lui să laude 
fapta cea bună; şi nici ferindu-se să nu smintească pe cineva, pentru aceea o laudă. Că se cuvine să 
zică: eu sunt păcătos şi ticălos, pentru ce dar, să smintesc şi alt suflet, să am şi această greutate? Că de 
ar face aşa, măcar că păcătuieşte ascuns, cel puţin la arătare s-ar vedea că face bine, pentru că nu 
sminteşte pe alţii. Că a se osândi pe sine este o faptă a smereniei şi a-ţi fi milă de fratele tău ca să nu-l 
sminteşti este un semn de dragoste. Dar unul ca acesta nu laudă fapta cea bună cu vreun scop din aceste 
ce am zis, ci numai ca să-şi acopere ruşinea. Fericeşte numele faptei celei bune şi grăieşte de dânsa ca şi 
cum şi el ar fi aşa sau şi de multe ori ca să înşele pe altul şi să-l strice. Că nici o răutate sau eres, nici 
însuşi diavolul nu poate să amăgească pe cineva, de nu se va făţarnici că are faptă bună. Precum zice 
Apostolul: că şi diavolul se preface înger luminat. Deci de se schimbă stăpânitorul, nu-i de mirare că se 
vor preface şi slugile lui. Aşadar mincinosul sau temându-se de ruşine ca să nu se smerească, sau, precum 
am zis, vrând să înşele pe cineva va să-l strice, grăieşte de fapta cea bună şi o laudă şi se minunează de 
dânsa, ca şi cum şi el ar fi aşa şi o ştie. Acesta este cel ce minte cu vieţuirea sa. Unul ca acesta nu este 
cum se vede, ci viclean. Altul se arată în faţă, şi altul este în ascuns. Toată vieţuirea lui este făţarnică şi 
mincinoasă. [...] 

Cuvântul 10 
Pentru ca să umblăm pe calea lui Dumnezeu cu luare aminte 

Să ne sârguim, fraţilor, pentru mântuirea noastră şi să fim cu luare aminte ca să nu pierdem vremea în 
zadar, căci cu adevărat mult vom căuta zilele acestea şi nu le vom afla. Avva Arsenie zicea totdeauna 
către sine: Arsenie, nevoieşte-te să-ţi câştigi ceea ce ai cugetat când ai ieşit din lume! Iar noi ne aflăm 
în mare lenevire şi nici pentru ce am lăsat lumea nu ştim, nici ce lucru este ceea ce am hotărât să 
săvârşim. Pentru aceea nu numai că nu sporim, ci şi pururea ne scârbim. Aceasta ni se pricinuieşte că 
nu suntem cu luare aminte şi cu pază în inima noastră. Că de am vrea cu tot dinadinsul să ne nevoim 
puţin, nu ne-am scârbi atât de mult, nici nu ne-am obosi foarte. Pentru că, deşi are cineva osteneală 
la început, dar puţin câte puţin sporeşte înainte şi apoi cu odihnă săvârşeşte faptele cele bune, că, 
văzând Dumnezeu osteneala lui, îi dă ajutor. Deci să ne silim pe noi înşine, să punem începere, să voim 
binele. Căci cu toate că n-am ajuns la faptă, dar şi voinţa aceasta este începutul mântuirii. Fiindcă din 
voinţă ajungem cu ajutorul lui Dumnezeu şi spre osârdie şi apoi cu osârdia câştigăm faptele cele bune. De 

aceea zicea oarecare dintre Părinţi: dă sânge şi primeşte duh, adică nevoieşte-te şi vei dobândi fapta cea 
bună. [...] Deci şi din voi, cel ce vrea să câştige fapta cea bună, nu trebuie să se lenevească şi să 
glumească. Căci, precum cel ce vrea să înveţe zidăria sau alt meşteşug nu se mai îndeletniceşte şi cu 
altceva decât cu acel meşteşug, aşa şi cei ce voiesc să înveţe lucrarea cea duhovnicească, nu trebuie să 
mai gândească alt lucru, ci ziua şi noaptea să se nevoiască la aceasta, ca să se deprindă şi să se 
folosească. Fiindcă, dimpotrivă, cei ce nu se sârguiesc la dânsa aşa, nu numai că nu sporesc, ci se şi 
turbură totdeauna şi se nevoiesc în zadar, fără nici o chibzuire, iar ostenindu-se cineva fără luare aminte, 
pe nesimţite se abate din drumul faptelor celor bune, care sunt totdeauna în mijloc şi greşeşte. [...] 
Pentru aceea am zis că faptele bune sunt la mijloc, adică: smerenia este în mijlocul mândriei şi al 
făţărniciei; tot aşa şi cucernicia este în mijlocul ruşinii şi al obrăzniciei, aşa şi celelalte fapte bune. Deci, 
când se va învrednici cineva de aceste fapte bune, atunci este cinstit, este aproape de Dumnezeu şi 
măcar că îl vezi mâncând, bând, dormind şi el ca şi ceilalţi oameni, unul ca acesta, păzind cumpăna 
măsurii, este cinstit pentru acele fapte bune. Iar când nu va lua aminte cineva, nici nu se va păzi, lesne se 
abate din cale la dreapta sau la stânga, adică spre prisos sau spre lipsă şi i se pricinuieşte boală, care - 
precum am zis, este răutatea. 

[...] în trei stări se poate afla omul: unul este cel ce nu încetează a păcătui, altul care părăseşte 
păcatul şi altul care îl dezrădăcinează. Cel ce lucrează păcatul este cel care se află păcătuind; cel ce se 
opreşte este cel ce nici nu îl face neîntrerupt, dar nici nu încetează cu totul; ci se luptă puţin şi iarăşi se 
supune patimii. Iar cel ce dezrădăcinează patima este cel ce se nevoieşte împotriva patimii până o 
biruieşte şi se izbăveşte de ea. însă aceste trei stări au multă lăţime de cercetare. Spre pildă, spuneţi- 
mi ce patimă voiţi să cercetăm. Voiţi să grăim despre mândrie? sau despre curvie? sau mai bine să vorbim 
despre trufie, fiindcă mai mult suntem biruiţi de dânsa? Cel ce se află întru această patimă nu poate suferi 
nici un cuvânt al fratelui său, ci de aude un cuvânt se turbură şi-i zice cinci sau zece cuvinte pentru unul, 
iar după ce încetează războiul, stă socotind pentru ce să-i zică acela ceea ce i-a zis, se scârbeşte 
asupră-i şi, cuprins fiind de pizmă, îi pare rău că nu i-a zis şi mai multe decât cele ce i-a grăit; găseşte 
cuvinte şi mai amare ca să-i răspundă şi zice: fiindcă nu i-am zis cutare vorbă, pentru ce să-mi zică el 
aceasta? Deci am să-i zic şi eu aceasta. Mereu se luptă cu acest fel de cuget, nepotolindu-şi mânia. 
Aceasta este o stare a răutăţii din îndelungat obicei întărită. Dumnezeu să ne izbăvească de acest fel de 
răutate: că o stare ca aceasta este hotărâtă de munca iadului, fiindcă păcatul ce se face cu neîncetată 
lucrare este osândit muncii celei veşnice. Unul ca acesta de va vrea să se îndrepteze, nu poate singur 
să-şi biruiască patima sa de nu va avea ajutorul sfinţilor. Drept aceea se cade să ne nevoim a 
dezrădăcina patimile înainte de a le obişnui. Este un altul care, de asemenea, auzind un cuvânt, se 
turbură şi zice şi el cinci sau zece pentru unul şi se scârbeşte asemenea celui dintâi că nu i-a zis şi altele 
mai rele şi ţine şi mânie, dar puţine zile şi apoi se întoarce; unul ţine numai o zi mânie şi se împacă, iar 
un altul îndată se turbură, ocărăşte, zice câte îi vine la gură, dar iarăşi în grabă se potoleşte şi se linişteşte. 
Toţi aceştia, ca şi cei dintâi, câtă vreme sunt cuprinşi de aceste porniri, sunt în osândă de muncă 
(asemenea celor ce se află făcând păcatul, cum am zis mai sus), dar cu oarecare deosebire între ei. 

Să spunem şi despre cei ce încetează patima. Unul aude un cuvânt şi se întristează întru sine şi se 
scârbeşte, nu pentru că a fost necinstit, ci pentru că n-a suferit. Altul, măcar că e biruit de greutatea 
patimii, însă nu lenevindu-se, ci silindu-se şi ostenindu-se. Altul, nevrând să răspundă cuvânt, este răpit 
de obicei. Altul se nevoieşte ca nici să nu grăiască cuvânt prost, dar se întristează pentru că a fost 
necinstit, însă se defăima pe sine pentru ce să se mâhnească şi-i pare rău de aceasta. Iată, aceştia sunt 
dintre acei ce se sârguiesc să înceteze patima, dar se află încă în frica primejdiei, măcar că şi între dânşii 
este deosebire (adică cel ce este biruit ostenindu-se, iar nu lenevindu-se, cel ce este răpit de obicei 
şi cel ce se osândeşte pe sine că n-a suferit ocara cu mulţumită); şi mai mare deosebire au decât cei ce se 
află întru lucrarea păcatului, căci toţi aceştia despre care am zis mai sus, sunt dintre acei ce se silesc să 
înceteze patima, fiindcă nu voiesc să facă rău, ci se întristează. Pentru care şi zic Părinţii: că tot lucrul 
pe care nu-l voieşte sufletul nu ţine multă vreme. însă au datoria să se cerceteze pe sine dacă nu cumva, 
deşi nu răsplătesc pentru ceea ce au pătimit, dar poate cu altceva se împotrivesc şi de aceea se biruiesc 
şi se rănesc. Sunt şi unii care se sârguiesc să înceteze vreo patimă, însă pentru altă patimă: ca cel ce tace şi 
nu răspunde din trufie sau din plăcerea oamenilor sau din altă patimă oarecare: aceştia vor să tămăduiască 
răutatea cu altă răutate. Pentru aceasta avva Pimen a zis că niciodată vicleşugul nu strică pe vicleşug. 
Aceştia se numără cu cei ce lucrează păcatul şi în zadar se înşeală pe sineşi. 

Acum să grăim şi despre cei ce dezrădăcinează patima. Este unul care se bucură dacă va fi necinstit, 
însă ca să aibă plată. Unul ca acesta este dintre cei ce dezrădăcinează patima, dar nu cu cunoştinţă. Altul 
se bucură fiind batjocorit, însă pentru că se socoteşte vrednic a fi batjocorit şi cum că el este vinovat. 
Acesta dezrădăcinează patima cu pricepere. Căci a fi necinstit şi a te învinui pe sineţi şi a primi cele ce ţi 
se întâmplă ca şi cum ţi s-ar cuveni, cu minte faci lucrul: căci tot cel ce se roagă lui Dumnezeu să-i dea 
smerenie trebuie să ştie că aceasta este ceea ce cere, adică să-i vină vreo necinste. Şi, când va fi 
batjocorit de cineva, se cuvine ca şi el însuşi pe sine să se defăimeze şi să se necinstească în gândul 
său. Este şi altul mai cu înaltă înţelepciune, care nu numai că se bucură când este batjocorit de cineva 
şi se socoteşte vinovat, ci se întristează şi-i pare rău pentru ce să fie el pricină de tulburare celui ce I-a 
ocărât. Dumnezeu să ne învrednicească de această stare. 

Vedeţi câtă lăţime au aceste trei stări? Deci fiecare dintre noi, precum am zis, să vedem în ce stare 

suntem. Dacă săvârşeşte cineva cele ale patimii sale din voie sau nu voieşte să facă rău, dar, fiind biruit 
de obicei şi răpindu-se, îl face şi apoi îndată se scârbeşte şi se întristează că a greşit; sau dacă se 
nevoieşte să înceteze patima cu priceperea sau cu altă patimă, precum am zis că este atunci când cineva 
tace din trufie sau din plăcerea oamenilor sau pentru vreun cuget omenesc sau a început a dezrădăcina 
patima şi o dezrădăcinează cu pricepere. Fiecare să ştie unde se află şi la ce milă de loc a ajuns: că nu 
numai în toate zilele se cuvine să ne cercetăm pe noi, ci şi într-un an să facem cercare şi într-o 
săptămână să ne ispitim şi întru o lună să iscodim starea noastră şi să zicem: în săptămâna cealaltă nu 
eram îngreuiat de cutare patimă, oare acum cum mă aflu? Şi iar: anul trecut eram biruit de cutare patimă, 
oare acum cum sunt? Şi aşa să ne cercetăm de am sporit ceva sau tot în aceeaşi stare ne aflăm sau spre 
mai rău mergem. Dumnezeu să ne învrednicească ca, dacă nu vom dezrădăcina deodată de tot patima, 
măcar să ne oprim de la lucrarea păcatului şi să încetăm patima. în adevăr, greu lucru este a se afla cineva 
făptuind păcatul şi nesilindu-se să oprească patima. Să vă spun cum se aseamănă aceste trei stări, ca să 
pricepeţi. Cel ce face păcatul se aseamănă cu cel ce fiind săgetat vrăjmaşi, el însuşi cu mâna sa împinge 
săgeata în inima sa. Cel ce opreşte patima se aseamănă cu cel ce este săgetat de vrăjmaşi, însă, fiind 
îmbrăcat cu cămaşă de fier, nu-l pătrunde săgeata. Iar cel ce dezrădăcinează patima se aseamănă cu cel 
ce prinde săgeţile vrăjmaşului său şi le frânge sau le aruncă înapoi în inima vrăjmaşului său, precum zice 
psalmul: sabia lor să intre în inima lor, iar arcurile lor să se sfărâme. Deci, fraţilor, şi noi să ne silim şi, 
de nu putem să întoarcem sabia lor în inima lor, măcar să nu primim săgeţile lor şi să le înfigem noi înşine 
în inima noastră; ci să ne îmbrăcăm în cămaşa de fier a smereniei ca să nu fim răniţi de vrăjmaşul. [...] 

Cuvântul 11 

Să tăiem patimile degrabă până nu ne 

obişnuim cu ele 

[...] Cu adevărat va veni vremea să căutăm un ceas al vremii acesteia şi să nu-l găsim. Oare câţi 
doresc să asculte cuvântul lui Dumnezeu şi nu se învrednicesc? Iar noi auzind atâtea învăţături, nu le 
băgăm în seamă ca să ne sârguim. Dumnezeu ştie cât mă mir de nesimţirea sufletelor noastre: că, putând 
să ne mântuim, noi nu voim. Putem să ne tăiem patimile noastre cât sunt mici şi nu ne silim, ci le lăsăm de 
se întemeiază şi se întăresc asupra noastră, poate pentru ca să ne ostenim pe urmă foarte mult şi să nu 
putem să le tăiem. Că, precum v-am zis de multe ori, alta este a dezrădăcina o buruiană mică, care lesne 
se smulge şi alta este a dezrădăcina un copac mare întemeiat. [...] Drept aceea, să ne silim, fraţilor, ca să 
câştigăm milă. Părinţii au zis că trebuie să-şi curăţească cineva ştiinţa în tot ceasul, cercetându-se seara 
cum a petrecut ziua, iar dimineaţa cum a petrecut noaptea şi să arate pocăinţă către Dumnezeu pentru 
tot ce a greşit. Iar noi, cei ce suntem mai mult greşiţi, se cuvine a nu aştepta până seara, ci să ne 
cercetăm şi la al şaselea ceas din zi cum am petrecut şi ce am greşit şi să ne iscodim pe noi nu cumva am 
zis vreun cuvânt spre sminteala vecinului nostru? Oare nu am văzut pe fratele meu făcând ceva şi l-am 
osândit sau m-am scârbit de el sau l-am grăit de rău? 

[...] Dar să venim iarăşi la cuvântul ce vi-l grăiam ca să vă cercetaţi cum aţi trecut ziua şi noaptea. 
Dacă aţi stat la biserică cu luare aminte şi cu gândul la rugăciune sau vi s-au robit cugetele voastre de 
rele; dacă aţi ascultat citirile cu înţelegere sau, lăsând slujba, aţi ieşit afară din biserică şi v-aţi netrebnicit 
în zadar. Aşa, dacă se va cerceta cineva pe sine în toate zilele şi dacă se va sârgui să se întoarcă spre 
pocăinţă din cele ce a greşit şi se va sili să se îndrepte, începe a-şi împuţina răutatea de la nouă la opt. 
Astfel, cu ajutorul lui Dumnezeu, sporind spre bine puţin câte puţin, nu lasă patimile să se înrădăcineze; 
că de nu se va sili cineva în acest chip să stârpească o patimă înainte de a se înrădăcina, ajunge la marea 
primejdie a obişnuinţei celei rele, încât (precum v-am zis) de va vrea să se pocăiască nu mai poate 
singur să biruiască patima, de nu va avea de ajutor pe cineva dintre sfinţi. 

[...] Credeţi-mă, fraţilor, că de va fi cineva cuprins numai de o patimă obişnuită, fie cât de mică, 
aceea singură îl poate osândi la munca cea veşnică. Şi, de ar face cineva zece fapte bune şi numai o 
răutate obişnuită să aibă, acea una care se face din obiceiul cel rău, biruieşte pe cele zece bune. După 
cum un vultur, de va scăpa tot trupul lui din cursă şi numai de o unghie va fi prins, din pricina acestei 
mici părticele a trupului lui nu-i foloseşte cealaltă putere, ci, oricând va vrea, merge vânătorul şi-l 
prinde. Aşa este şi cu sufletul. Numai cu o patimă de se va fi obişnuit, ori în ce ceas va vrea diavolul îl 
biruieşte, căci prin acea patimă îl are în mâinile lui. De aceea vă zic pururi: nu lăsaţi vreo patimă să se 
înrădăcineze în voi, ci vă nevoiţi, rugându-vă lui Dumnezeu noaptea şi ziua să nu cădeţi în ispită. Chiar 
de vom fi şi biruiţi vreodată, ca nişte oameni, şi vom cădea în vreo greşeală, să ne sârguim a ne pocăi 
îndată, să o părăsim şi să plângem înaintea lui Dumnezeu pentru ea şi să priveghem ca să nu mai cădem. 
Iar Dumnezeu, văzând cugetul nostru cel bun, smerenia şi pocăinţa noastră, ne va da mână de ajutor şi 
va face milă şi cu noi. [...] 

Cuvântul 12 
Pentru frica de muncile cele viitoare 

[...] Deci acum vă zic şi vouă, fraţilor, că nu trebuie să se întristeze cineva, orice i s-ar întâmpla, ci 
toate, precum am zis, să le socotească că sunt din pronia lui Dumnezeu şi să se odihnească: pentru că 
sunt unii care aşa de mult se întristează la scârbele ce li se întâmplă încât se deznădăjduiesc şi de viaţa lor 
şi doresc să moară, numai să scape. 

Şi pătimesc aceasta nu din altă pricină, decât numai din slăbiciunea sufletului lor şi din multă 
nepricepere, neştiind ce nevoie mare şi înfricoşată are sufletul când iese din trup. Iar a fi pedepsiţi în 
această lume este o mare iubire de oameni a lui Dumnezeu. însă noi, neştiind cele mai înfricoşate, vedem 
aceste ce se fac aici şi ni se par grele, dar nu este aşa. Nu ştiţi ce zice la Pateric? Un frate mult silitor a 
întrebat pe un bătrân, zicând: „Părinte, pentru ce sufletul meu doreşte moarte?". Şi-i zise lui bătrânul: 
„Pentru ca să scape de mâhniri de aici, neştiind că scârba cea viitoare este fără de asemănare mai rea 
decât aceasta de aici". Altul, de asemenea, a întrebat pe un bătrân: „Stăpâne, care să fie pricina că mă 
cuprinde trândăvia şezând în chilia mea?". Şi-i zise lui bătrânul: „Pentru că n-ai gustat până acum încă 
nici odihna viitoare, nici munca, pentru că de le-ai fi putut simţi pe acestea bine, măcar de-ar fi chilia ta 
plină de viermi, încât până la gât să fii cuprins de ei, ai face mare sârguire şi nu te-ai lenevi, nici nu te-ai 
birui de somnul trândăviei". Aşa de mult erau îngrijoraţi bătrânii pentru mântuirea lor, iar noi dormind voim 
să ne mântuim. Pentru aceea ne îngreuiem la scârbele ce ni se întâmplă, de unde s-ar cădea mai degrabă 
să mulţumim lui Dumnezeu şi să ne fericim că ne-a învrednicit a fi pedepsiţi puţintel, pentru ca să aflăm 
odihna cea adevărată. 

[...] Şi toţi părinţii zic că fiecare patimă se naşte din aceste trei: din trufie, din iubirea de argint şi din 
iubirea poftelor trupeşti care (cum de multe ori v-am spus) este curvia şi lăcomia. Pentru aceasta 
trebuie a tăia nu numai patimile ci şi pricinile lor şi a ne îndrepta prin pocăinţă şi plângere. Şi apoi să 
începi a semăna sămânţa bună, adică lucrarea faptelor celor bune. 

[...] Drept aceea, tot cel ce voieşte să se mântuiască, trebuie nu numai de răutate să se lase, ci să 
facă şi bine, precum zice Psalmistul: „Fereşte-te de rău şi fă bine". Adică, de pildă, are cineva obiceiul să 
facă nedreptate? Trebuie nu numai să nu facă strâmbătate, ci să facă şi dreptate; este curvar şi lacom ori 
beţiv? Nu numai să le părăsească pe acestea, ci să se silească să câştige şi înfrânarea. De este mânios, nu 
numai să contenească mânia, ci să dobândească şi blândeţe; de se mândreşte, nu numai să nu se mai 
mândrească, ci să se şi smerească. Aceasta însemnează: „Fereşte-te de rău şi fă binele". Căci oricărei patimi 
rele se împotriveşte o faptă bună: mândriei - smerenia; lăcomiei - înfrânarea poftei; osândirii - răbdarea; 
mâniei - blândeţea; urâciunii - dragostea. Asemenea şi celorlalte patimi li se împotrivesc fapte bune. 
Deci, precum scoţând faptele cele bune, am băgat patimi în sufletul nostru, tot aşa trebuie să ne nevoim 
nu numai să scoatem de la noi patimile, ci în locul lor înlăuntrul nostru să sădim faptele cele bune, pe care 
le avem din fire, date de Dumnezeu. 

[...] Aşa şi omul, după ce va scăpa din toate cele ce am zis, nici atunci nu trebuie să fie fără grijă. Că 
se întâmplă la urma tuturor acestora, că află diavolul ceva şi-l înşeală sau cu îndreptare, sau cu 
mândrie, sau aducându-i gânduri de necredinţă. Şi nu numai că pierde toate ostenelile sale, ci îl face să 
se depărteze şi de la Dumnezeu. Şi ceea ce n-a putut să-i facă cu lucrul îi face cu un gând rău; căci se 
întâmplă câteodată că şi numai un gând rău de-l va primi cineva, să-l îndepărteze de Dumnezeu. De 
aceea vă zic pe scurt: cel ce se nevoieşte să se mântuiască nu trebuie să fie fără de grijă până la 
moarte. [...] 

Cuvântul 13 

Pentru ca să suferim ispitele cu mulţumită 

şi fără tulburare 

[...]Aşa este şi la ispite: de le va suferi cineva cu răbdare şi smerenie, le trece fără stricăciune, iar 
de se vor împotrivi şi turbura, găsind pricină la orice şi pe sine se turbură, şi ispita o adaugă. Şi în loc să 
se folosească, mai mult se păgubesc: că ispitele mult folosesc pe cei ce le îndură fără turburare. Chiar 
dacă am fi supăraţi de vreo patimă, tot nu trebuie să ne turburăm, că cine se tulbură de supărarea patimii, nu 
o pătimeşte din altceva decât din nebunie şi mândrie; pentru că nu-şi cunoaşte starea sa şi nici nu vrea să 
se ostenească, precum zic Părinţii. Iar pricina că nu sporim aceasta este: că nu ne ştim puterile noastre, 
nici nu avem răbdare la ceea ce începem, ci fără osteneală vrem să câştigăm faptele bune. Dar pentru ce te 
turburi, o, păcătosule, fiind supărat de păcat? Pentru ce te sperii? Dacă l-ai făcut, îl ai, pentru aceea te 
turbură; arvuna păcatului o ai în tine, de ce zici: la ce mă supără? Decât să cârteşti, mai bine rabdă, 
nevoieşte-te, roagă-te lui Dumnezeu ca să te izbăvească. Fraţilor, nu este cu putinţă să nu aibă scârba 
păcatului cel ce îl face. Şi Avva Sisoe a zis: „Lucrurile păcatului avându-le întru noi, păcatul nu se 
depărtează"; dă-i arvuna ce ai luat-o şi aşa o să scapi. Lucrurile păcatului nu sunt altceva decât pricinile 
care îndeamnă spre păcătuire. Iar arvună - unirea cu dulceaţa păcatului. Deci, atâta vreme cât nu ne vom 
izbăvi de acestea, e cu neputinţă a nu fi robiţi de gânduri rele, care ne silesc să facem păcatul şi nevrând 
noi, fiindcă de la început, de voie, ne-am dat în mâinile lor. [...] 

Cuvântul 14 
Pentru săvârşirea şi alcătuirea faptelor celor bune ale sufletului 

[...] Meşter destoinic este acela care face faptele bune cu înţelepciune. Că se întâmplă de face cineva o 
faptă bună, dar, fiindcă nu a făcut-o cu cuget bun, o pierde, ba de multe ori nici nu o poate săvârşi, ce 
zideşte azi, surpă mâine, puind o piatră şi scoţând două. Cum am zice de pildă: Vine un frate şi-ţi zice 
cuvânt de mâhnire sau de turburare şi taci şi-i faci metanie: iată; ai pus o piatră. Apoi mergi şi spui 
altui frate: cutare m-a ocărât şi mi-a zis cutare cuvânt, iar eu nu numai că am tăcut, dar i-am făcut şi 
metanie, lată că ai pus o piatră, dar ai scos două, căci te-ai fălit. Sau face cineva metanie unui frate din 

făţărnicie. Această smerenie, fiindcă se face din făţărnicie, nu foloseşte. înseamnă a pune o piatră şi iar a o 
scoate. Iar cel ce face metanie cu pricepere, convins că el a greşit şi numai el este vinovat, zidirea 
acestuia este bună. Iarăşi, altul are tăcere, dar nu pricepere, pentru că socoteşte că face bine. Iar cel ce 
se socoteşte nevrednic să grăiască, acela tace cu pricepere, precum au zis părinţii. Un altul se socoteşte pe 
sine întru nimic, însă cugetă că face lucru mare, că se smereşte adică, neştiind că nu este nimic aceasta, 
fiindcă nu o face cu pricepere. Iar a se micşora pe sine cu pricepere înseamnă a se socoti mai mişel 
decât toţi, a se numi om de nimic, defăimându-se că nu este vrednic nici a se număra printre oameni. 
Precum a făcut Moise Arapul zicându-şi: „O, piele neagră şi încărbunită, tu nu eşti om, de ce te amesteci 
cu oamenii?". Altul slujeşte unui bolnav şi socoteşte că slujeşte ca să aibă plată, lată nici acesta nu este 
cu minte, pentru că, de i se va întâmpla vreo întristare, îndată părăseşte lucrul înainte de a-l fi terminat, 
fiindcă o face cu o anumită socoteală. Iar cel ce slujeşte cu minte slujeşte ca să câştige milosârdie şi 
îndurare de milostivire. Unul ca acesta, orice i s-ar întâmpla, fie din afară, fie că însuşi bolnavul s-ar 
porni spre dânsul, suferă fără turburare, având multă luare aminte în cugetul său, ştiind că mai mult îi 
foloseşte lui bolnavul cu aceasta, decât el bolnavului. Şi cu această bună cugetare se uşurează şi de 
patimi, se izbăveşte şi de război. Că eu am văzul un frate ce se lupta foarte tare de pofte şi, fiindcă slujea 
cu pricepere unui bolnav de dezinterie, s-a mântuit de război. Spune şi Evagrie despre un bătrân mare că a 
izbăvit pe un frate de nălucirile ce vedea noaptea poruncindu-i să postească şi să slujească unui 
bolnav. Fiind întrebat bătrânul despre aceasta, zicea că acest fel de patimi nu se potolesc cu altceva decât 
cu milosârdia. De se va pustnici cineva din trufie sau cu cuget înalt, că adică face faptă bună, unul ca 
acesta nu se nevoieşte cu pricepere. De aceea din te miri ce începe a se scârbi asupra fratelui său şi a-l 
urî, cugetând în sine că este ceva. Acesta cu osândirea fratelui său nu numai că pune o piatră şi scoate 
două, ci este în primejdie a surpa toată zidirea. Iar cel ce se osteneşte cu ştiinţă nu socoteşte că face o 
faptă bună, nici nu vrea să fie lăudat ca un sârguitor, ci se sileşte prin înfrânare să scape de patimi şi, 
izbăvindu-se de dânsele, se smereşte mai mult, temându-se totdeauna de căderea în trufie. Pentru 
aceasta zic Părinţii: „Calea smereniei sunt ostenelile trupeşti, care se fac cu pricepere". în scurt, orice 
faptă bună nu trebuie făcută cu alt cuget, decât ca să o câştigi şi să o deprinzi. Unul ca acesta poate fi 
socotit, precum am zis, meşter şi zidar bun, care poate să zidească casă temeinică. Deci cel ce vrea să 
ajungă la această bună stare, cu ajutorul lui Dumnezeu, nu trebuie să zică: sunt mari faptele cele 
bune, cum putem să le săvârşim?, pentru că cel ce zice acestea, sau nu nădăjduieşte la ajutorul lui 
Dumnezeu, sau se leneveşte a se ruga pentru vreun bine. Ce faptă bună vreţi să o cercetăm ca să vedem 
că de noi depinde dacă vrem s-o facem? Scris este să iubeşti pe aproapele tău ca însuţi pe tine. Să nu zici 
cum pot să mă îngrijesc de scârbele lui ca de ale mele? Şi mai vârtos de cele ascunse în inima lui, pe care 
nici nu le văd, nici nu le aud ca pe ale mele? 

Nu-ţi lăsa mintea să cugete la acestea, nici nu gândi că fapta bună este grea şi cu anevoie de 
făcut, ci caută întâi să crezi în Dumnezeu şi pune început bun; descopere-ţi cugetul şi silinţa ta Celui 
Preaînalt, şi vei vedea ajutorul lui Dumnezeu, spre lesnirea săvârşirii acelei fapte bune. însă lucrul peste 
putinţă şi fără rânduială să nu încerci nici a începe. De pildă: de ar fi o scară cu un capăt pe pământ şi cu 
celălalt în cer, iar tu stând în 

mijlocul ei ai zice: cum să zbor de la pământ şi să mă aflu tocmai în vârful scării? Acest lucru nu-i cu 
putinţă şi nici Dumnezeu nu-l cere de la tine. Ci deocamdată stai pe loc, silindu-te să nu te pogori jos. 
Adică nu face întâi rău vecinului, nu-l ocărî, nu-l grăi de rău, nu te scârbi de el, nu-l necinsti şi după ce 
te vei deprinde cu acestea, începe a-ţi fi milă de dânsul, a-l mângâia cu cuvântul, apoi să-l şi ajutorezi la 
vreo lipsă ce va avea. în acest chip, câte o treaptă suindu-te, ajungi cu ajutorul lui Dumnezeu la 
vârful scării. Că, ajutând vecinului tău câte puţin, începi să iubeşti şi binele lui ca şi cum ar fi al tău şi 
folosul lui ca al tău. Aşa se împlineşte porunca care zice: să iubeşti pe aproapele tău ca pe tine. 

[...] Plăcut este când face cineva milostenie fără nici un gând omenesc, ci numai din bunătatea 
însăşi, din milostivirea însăşi, atunci când este plăcut. Iar desăvârşire este când face cineva milostenie sau 
orice altă faptă bună fără îndoială, fără pregetare, fără greutate, ci din toată puterea, cu toată voia şi cu 
atâta dragoste, încât socoteşte că el se foloseşte din acea facere de bine şi nu că pe altul foloseşte, iar 
dând milostenie se bucură ca şi când ar lua, iar nu ar da el. Atunci se socoteşte că face voia lui Dumnezeu 
cea bună, plăcută şi deplină. Aceasta înseamnă a face poruncile lui Dumnezeu cu pricepere. Negreşit, nu 
este faptă mai bună ca milostenia, căci aceasta singură poate mântui pe om, precum zice proorocul: 
„Mântuirea sufletului este bogăţia omului". Şi iarăşi în alt loc: „Cu milostenia şterge-ţi păcatele tale". însuşi 
Domnul a zis: „Fiţi milostivi, că şi Tatăl vostru cel ceresc este milostiv". N-a zis: postiţi, precum 
posteşte şi Tatăl vostru cel ceresc; nici n-a zis: fiţi curaţi, precum şi Tatăl vostru este curat, ci zice: „Fiţi 
milostivi, precum şi Tatăl vostru cel ceresc este milostiv". Pentru că numai această faptă bună se aseamănă 
cu Dumnezeu. încă şi în Sfânta Evanghelie unde arată despre a doua venire a Domnului, numai pentru 
milostenie şi nemilostivire arată. Cu toate acestea, şi aceasta se cuvine să o facem cu pricepere, că scopul 
milosteniei este de multe feluri. Unul face milostenie ca să i se îndestuleze ţarina cu bogată roadă şi 
Dumnezeu îi blagosloveşte ţarina şi nu iese din scopul lui; altul face milostenia ca să nu i se primejduiască 
corabia şi Dumnezeu o păzeşte; altul pentru sănătatea copiilor lui şi Dumnezeu îi împlineşte cererea; altul 
face numai ca să fie slăvit şi Dumnezeu nu-i trece cu vederea facerea lui de bine şi-l cinsteşte. Şi orice 
voieşte fiecare îi dă (când ştie că nu i se păgubeşte sufletul din aceasta). Dar aceştia toţi şi-au luat plata 
lor şi cu nimic nu le este dator Dumnezeu, fiindcă şi scopul lor n-a fost pentru folosul cel viitor al 

sufletului, ci pentru acest vremelnic şi fiindcă fiecare din cei de mai sus şi-au luat plata pentru 
milostenia făcută, Dumnezeu nu le mai este cu nimic dator. Este şi unul care face milostenie numai ca să 
scape din munca veşnică. Acesta numai pentru sufletul său a făcut binele, însă nu este precum vrea 
Dumnezeu, căci încă nu se află în starea fiului, ci ca un argat slujeşte stăpânului său ca să ia simbrie 
şi să câştige. Aşa face şi acesta, ca să ia plată de la Dumnezeu. Căci trei sunt stările din care facem 
binele, precum zice Marele Vasile, după cum v-am mai spus şi altă dată: starea slugilor, când facem 
bunătatea temându-ne de Dumnezeu şi de muncă; starea argaţilor când o facem cu nădejde de plată; sau 
când o facem pentru însuşi binele şi pentru dragostea de Dumnezeu; atunci suntem în starea fiilor, căci 
fiul nu face voia părintelui său de frică şi nici ca să aibă plată de la el, ci iubindu-l se sileşte să-l cinstească 
şi să-l odihnească pentru ca să-l veselească. Aşadar suntem datori să facem milostenie pentru însuşi acest 
bine, fiindu-ne milă unul de altul ca de nişte mădulare ale noastre; să facem bine altuia ca şi cum noi 
înşine am fi ajutaţi de el şi aşa să dăm, ca şi cum noi am lua de la acela. Aceasta este milostenia ce se 
face cu pricepere. Atunci ne aflăm în starea fiului, precum am zis. Să nu zică cineva că eu sunt sărac şi 
n-am cu ce să fac milostenie; că, de nu poţi da cât bogaţii aceia de care scrie Sfânta Evanghelie, dă măcar 
doi bănuţi, ca femeia aceea văduvă şi săracă, şi Dumnezeu îi primeşte de la tine mai mult decât darurile 
acelora, iar de nu ai nici atât, milostiveşte-te spre vecinul tău şi-l ajută măcar cu lucrul. Nu poţi nici 
aceasta? Mângâie pe fratele tău cu cuvântul. Nu poţi nici cu aceasta să-l ajuţi? Cel puţin când se va 
turbura fratele tău asupra ta şi se va mânia, fă milă cu dânsul şi suferă mânia lui, văzându-l supărat de 
vrăjmaşul. în loc să-i zici un cuvânt ca să-I turburi mai mult, taci, şi cu aceasta miluieşti şi sufletul lui şi-l 
scoţi de la vrăjmaşul. Asemenea, de-ţi va greşi fratele, milostiveşte-te şi-i iartă greşeala, ca să iei şi tu 
iertare de la Dumnezeu, Care zice: „Iertaţi şi vi se va ierta!". Şi cu aceasta, faci milă sufletului fratelui 
tău, iertându-i greşeala cu care ţi-a greşit; căci ni s-a dat putere să iertăm unul pe altul la greşale. lată, 
neavând nimic cu care să miluieşti trupul, de vei vrea, poţi să miluieşti sufletul şi faci mai mare milă; căci 
cu cât sufletul este mai cinstit decât trupul, cu atât şi mila făcută de el este mai mare decât cea făcută 
trupului. în scurt, nimeni nu poate să zică că nu poate să facă milostenie, căci fiecare, după puterea lui şi 
după starea lui, poate face binele, numai să se silească ca ceea ce face să facă cu pricepere, precum am 
zis, că cel ce lucrează cu pricepere este meşter iscusit şi zideşte casa lui cu temei. Drept aceea zice şi 
Evanghelia, că înţelepciunea zideşte casa ei pe piatră şi nu o poate mişca nici un vânt potrivnic. [...] 

Cuvântul 15 
Pentru Sfântul şi Marele Post 

[...] Deci cine va vrea să se curăţească de toate păcatele de peste an întru aceste zile, întâi 
trebuie să se păzească de îmbuibarea hranei, căci din mâncarea cea multă, precum au zis Părinţii, se 
naşte toată răutatea; să se ferească a nu dezlega postul decât de mare nevoie; să nu caute hrană pentru 
îndulcirea gâtlejului şi să nu se îngreuieze cu saţul mâncării şi al băuturii, ci să mănânce numai cât să-şi 
ţină viaţa. Căci sunt două feluri de lăcomii: una, când cineva caută să aibă întotdeauna numai bucate 
bune, adică cu gust dulce şi plăcut, însă nu mănâncă mult. Unii ca aceştia, când mănâncă o bucată 
dulce după pofta lor, o mestecă multă vreme în gură, ca să prelungească gustul şi dulceaţa ei. Aceasta 
se numeşte lemarghie, adică lăcomia gâtului. 

Altul este luptat de mâncare multă, nu caută bucate bune, nici nu-i pasă de plăcere, ci într-un fel le 
socoteşte ori bune ori rele; numai multe să fie ca să-şi umple stomacul şi să-şi umple pântecele. 
Aceasta se numeşte gastrimarghie, adică lăcomia pântecelui. De acestea trebuie să fugim cu toată luarea 
aminte dacă vrem să ne curăţim de păcatele noastre. Acestea nu folosesc nici trupului, aţâţă şi 
patimile, iar celui ce le face i se socotesc drept păcat. Căci după cum împreunarea cea după lege prin 
cununie, la faptă este în acelaşi chip ca şi curvia, însă scopul este cel care face mare deosebire lucrului, 
căci acela se împreună cu muierea lui prin blagoslovenie pentru facerea de copii, iar celălalt împotriva 
rânduielii numai pentru ca să-şi împlinească pofta, aşa este şi la bucate: tot una este a mânca fie 
pentru trebuinţa vieţii, fie pentru desfătare. Cel care face păcatul, însă, este scopul. 

[...] Dar avem datoria nu numai aceasta să o păzim, ci să ne ferim şi de tot păcatul, ca să postim şi 
cu limba, precum postim cu pântecele. Să fugim de grăirea de rău, de minciuni, de înjurături, de vorbe 
deşarte, de mânie, în scurt de tot păcatul ce se face cu limba. De asemenea să postim şi cu ochii, să nu 
vedem cele necuviincioase, să nu privim fără ruşine unde nu se cuvine, să nu ne uităm fără frică acolo de 
unde izvorăşte primejdia. Să oprim de asemenea şi mâinile şi picioarele de la toată fapta rea. 

[...] împotriva nesimţirii sufletului, frate, foloseşte citirea cea deasă a dumnezeieştilor Scripturi şi 
cuvintele cele de umilinţă ale Sfinţilor Părinţi, aducerea aminte de judecata cea înfricoşată a lui Dumnezeu, 
de despărţirea sufletului de trup, de întâmpinarea puterilor celor înfricoşate, de faptele ce ai făcut în această 
scurtă şi ticăloasă viaţă, de răspunsul ce-l vei da când vei sta înaintea înfricoşatului divan al lui Hristos şi 
al sfinţilor Lui îngeri, fiind întrebat nu numai despre fapte, ci şi de gânduri şi de cuvântul cel deşert. 

BIBLIOGRAFIE: Avva Dorotei, învăţături şi scrisori de suflet folositoare, Ed. Bunavestire, Bacău, 1997 

DEPRE SLAVA DEŞARTĂ 
ŞI DESPRE CREŞTEREA COPIILOR 

1. Cine oare a făcut ce am cerut? A rugat oare cineva pe Dumnezeu şi pentru noi, şi pentru întreg 
trupul Bisericii, ca să stingă focul născut din slava deşartă? Focul care a întinat tot trupul Bisericii. Focul 
care a despărţit trupul unic al Bisericii în multe mădulare. Focul care a sfâşiat dragostea. întocmai ca o 
fiară care se năpusteşte asupra unui trup frumos şi plăpând neputincios în a se apăra, tot astfel slava 
deşartă şi-a înfipt dinţii ei cei pângăriţi în trupul Bisericii, şi-a lăsat în el veninul umplându-l de o miasmă 
greoaie. Pe unele mădulare ale trupului Bisericii Ie-a tăiat şi Ie-a aruncat, pe altele Ie-a sfâşiat, iar pe 
altele Ie-a înghiţit. Dacă ar fi cu putinţă să se vadă lupta dintre slava deşartă şi Biserică, ai vedea o 
privelişte plină de jale, cu mult mai cumplită decât luptele care au loc în stadion: ai vedea trupul Bisericii 
întins la pământ, iar slava deşartă biruitoare, în picioare, uitându-se cu mândrie de jur-împrejur, punând 
stăpânire pe cei ce se apropie, fără să le dea cumva vreodată drumul din mână şi fără să-i cruţe. Cine din 
noi va pune pe fugă fiara aceasta? Este lucrul lui Dumnezeu, Care a îngăduit lupta aceasta corp la corp. 
Este lucrul lui Dumnezeu ca la rugăciunile noastre să trimită pe îngerii Lui să acopere, ca prin nişte 
frânghii, gura obraznică şi neruşinată a slavei deşarte spre a o îndepărta. Dar Dumnezeu, Care a îngăduit 
lupta aceasta, va face acest lucru numai atunci când nu vom mai umbla după fiară, după ce ea va fi fost 
alungată. Dar dacă Dumnezeu îşi va trimite, la porunca Sa, îngerii să alunge această cumplită fiară de la 
noi, iar noi, după ce am scăpat de ea, cu trupul încă plin de nenumărate răni, sculându-ne, vom merge în 
propriul ei culcuş şi o vom căuta iarăşi şi o vom zădărî şi o vom aţâţa spre a o scoate iarăşi din culcuşul 
ei, atunci Dumnezeu nu va mai avea milă de noi şi nici nu ne va mai cruţa. Căci spune Scriptura: «Cui îi 
va fi milă de descântătorul cel muşcat de şarpe şi de toţi cei ce se apropie de fiare?» 1 . 

2. Ce e, deci, de făcut? Cum vom putea scăpa de acest demon rău şi viclean? Căci cu adevărat este un 
demon cu înfăţişarea fermecătoare. Slava deşartă, lauda lumii, este un demon care se strecoară pe furiş 
în sufletul nostru sub înfăţişarea unei curtezane: este înconjurată (de jur-împrejur) cu aur; este 
îmbrăcată cu haine noi şi scumpe; lasă în urma ei mirosul celor mai alese parfumuri. Slava deşartă, lauda 
lumii, are o înfăţişare atât de frumoasă şi de strălucitoare, încât întrece în frumuseţe pe orice femeie. Mai 
mult, este în floarea tinereţii, încât înnebuneşte de dragoste sufletele tinerilor. Mijlocul îi este încins cu 
centură de aur; îşi împleteşte părul cu măiestrie în nenumărate bucle după moda persană, îşi pune în 
jurul capului diademă în aşa fel, încât să i se poată vedea podoaba părului; în jurul gâtului ei străluceşte 
lanţ de aur şi pietre preţioase. Şi astfel stă vicleanul diavol, fără rival, sub înfăţişarea unei femei foarte 
tinere, în faţa trecătorilor şi-şi ia aerul unei femei cuminţi şi ruşinoase. Cine, oare, dintre cei ce trec pe 
lângă ea nu este atras de frumuseţea-i? Mai târziu, însă, după ce l-a târât pe bărbat în casa ei, după ce a 
lepădat de pe ea toate podoabele acelea, îşi arată adevărata înfăţişare: neagră, focoasă, sălbatică, 
întocmai ca un demon. Frică şi cutremur îl cuprinde pe nenorocitul care a încăput pe mâinile ei. Se 
năpusteşte asupră-i, pune stăpânire pe sufletul lui şi-i tulbură mintea. Această înfăţişare o are demonul 
cel viclean al slavei deşarte, al umbletului după laudele lumii. Ce pare, oare, mai frumos decât lauda 
lumii? Ce pare, oare, mai fermecător? Şi totuşi, dacă ne vom da seama că toate acestea nu sunt decât o 
nălucire, că nu sunt decât o înşelăciune şi o făţărie, nu vom fi prinşi în laţurile ei, nici nu vom cădea în 
mrejele înşelăciunii. Cuvintele spuse despre femeia desfrânată ai putea, pe bună dreptate, să le spui şi 
despre slava deşartă, despre laudele lumii. «Miere picură de pe buzele femeii desfrânate» 2 . Nu păcătuieşti 
deloc spunând despre lauda lumii aceleaşi cuvinte. 

3. Slava deşartă, lauda lumii, se aseamănă cu pomii Sodomei. Aceia la înfăţişare sunt frumoşi şi din 
înfăţişarea lor te-ai aştepta ca şi fructele lor să fie sănătoase şi bune la gust. Dar, dacă iei în mână o rodie 
sau un măr, îndată se înmoaie când pui degetele pe el şi, zdrobindu-se coaja care-l înveleşte, lasă să-ţi 
cadă în mâini praf şi cenuşă. Tot aşa-i şi cu laudele lumii, cu slava deşartă. Când te uiţi la ea, ţi se pare 
măreaţă şi grozavă, dar când este ţinută în mâinile noastre ne aruncă îndată sufletul în pulbere. Oricum 
ai privi-o, slava deşartă aşa este. Poate fi, oare, altfel? Vreţi să vă dovedesc asta? Voi începe, mai întâi, 
cu cele ce se petrec între oamenii care nu cunosc nici pe Dumnezeu, nici pe Hristos, cu cele ce se petrec 
între necredincioşi. 

4. Stadionul este plin de lume. Poporul stă pe băncile aşezate în amfiteatru şi oferă o privelişte 
încântătoare. Adeseori zidurile stadionului şi acoperişurile lui sunt acoperite de trupurile oamenilor, 
înainte de începerea spectacolului, când intră în stadion bărbatul darnic, care a adunat această mulţime, 
îndată toţi cei de acolo, ca şi cum ar fi un singur trup, se scoală în picioare, dau drumul unui singur glas, 
întind mâinile în sus, numindu-l purtătorul de grijă şi apărătorul întregului oraş. Apoi asemuiesc bogăţia 
dărniciei sale cu un fluviu mare între multe alte fluvii mari şi-l compară, din pricina darurilor pe care le 
răspândeşte, cu belşugul revărsat de apele Nilului. Spun că este un Nil al darurilor. Alţii îl linguşesc şi mai 
mult; socotind că asemănarea cu Nilul este prea mică faţă de dărnicia lui, lasă deoparte râurile şi mările 
şi-l compară cu oceanul, spunând că este un ocean de dărnicie; pe cât de îmbelşugat este oceanul în ape, 
pe atât de multe sunt darurile pe care le revarsă în jurul său. Şi astfel mulţimea aceasta adunată în 
stadion nu lasă la o parte nici un fel de asemuire pentru a-l slăvi. Strălucitoare este înfăţişarea slavei 



Inţ. Sir. 12: 17. 

deşarte şi a laudelor lumii! Voi însă amintiţi-vă de chipul tinerei prin care am înfăţişat pe demonul slavei 
deşarte, pe care l-am acoperit de jur-împrejur cu aur şi i-am dat vârsta unei curtezane, şi veţi vedea că 
imaginea aceasta nu-i departe de cele ce se petrec în stadion. 

5. Dar ce se petrece în stadion mai târziu? Darnicul nostru se pleacă şi el în faţa mulţimii, 
mulţumindu-i prin acest gest, apoi se aşează în aplauzele şi în strigătele de „trăiască" ale tuturor celor de 
faţă. Fiecare dintre cei din stadion doreşte atunci să aibă parte şi el de o astfel de fericire ca şi acela şi 
apoi poate să şi moară. După ce a risipit mult aur şi argint, cai, haine, sclavi şi tot ce se poate da în astfel 
de ocazii şi după ce a deşertat multe sume de bani, mulţimea îl conduce iarăşi cu multe aclamaţii, dar nu 
atât de mulţi câţi erau în stadion. în sfârşit, acasă, ospeţe îmbelşugate şi costisitoare, petrecere mare şi 
mare sărbătoare în ziua aceea. După-amiază, iarăşi, aceleaşi ospeţe şi petreceri, şi aşa timp de două sau 
trei zile. Iar când a deşertat toate pungile cu bani şi a cheltuit nenumăraţi talanţi de aur, atunci se 
vădeşte praful, cenuşa şi pulberea strigătelor de aclamaţii, de „trăiască". 

6. Când darnicul nostru îşi face acasă socotelile şi se gândeşte la grozavele cheltuieli pe care Ie-a 
făcut, începe să se tânguie. Atâta vreme cât se bucura de aclamaţii, prins de slava deşartă şi de lauda 
lumii ca de o beţie şi mistuit el însuşi de plăcerea laudelor, nu-şi dădea deloc seama de pagubă. Când, 
însă, este singur în casă, în lăuntrul casei demonului slavei deşarte, când au pierit clipele de mulţumire, 
când vede că stadionul este gol de oameni, când vede că nu mai este nimeni care să-l aclame, când vede 
că paguba nu-i o părere, ci paguba i-a venit de pe urma risipirii banilor, atunci, da, atunci simte cenuşa 
slavei deşarte, simte cenuşa laudelor lumii. 

7. Dacă se întâmplă, însă, să cheltuiască mai mult de câtă avere are, şi, sărăcit deodată, cerşeşte în 
mijlocul pieţei şi vede că nimeni din cei care-i strigau că este sprijinitorul lor nu se apropie de el şi nici 
nu-i întinde mâna, ba, dimpotrivă, se bucură de cele întâmplate (căci chiar atunci când îl aclamau le era 
sufletul ros de invidie şi socoteau o mângâiere ca cel atât de plin de strălucire să ajungă mai lipsit de 
cinstire decât ei toţi), când, deci, nimeni nu se apropie de el şi nici nu-i întinde mâna, îşi dă seama în ce 
stare jalnică a ajuns. Poate fi o stare mai vrednică de plâns decât aceasta? Nu este vrednică, oare, mai 
mult de lacrimi? Poate fi, oare, o altă stare mai cumplită? 

8. Nu cunoaşteţi pe nimeni care să fi ajuns într-o astfel de stare? 

Şi dacă mulţimea s-ar fi mărginit numai la atâta, să nu-i întindă mâna. Dar nu, ea merge mai departe. 
Cei care altădată îl lăudau acum îl încarcă cu reproşuri şi spun: 

„De ce-a fost nebun? Pentru ce a îndrăgit slava? Pentru ce a făcut daruri curtezanelor şi bufonilor?" 

Pentru ce spui astfel de cuvinte? Omule nerecunoscător, nu-l admirai tu, oare? Nu-I lăudai tu? N-ai 
fost tu acela care l-ai ridicat până la acea înălţime ameţitoare prin aplauzele şi aclamaţiile tale? Nu l-ai 
numit tu Nil de dărnicii? Nu l-ai numit tu ocean de dărnicii? Nu ţi-ai pierdut toată ziua aclamându-l şi 
lăudându-l? Pentru ce ţi-ai schimbat dintr-o dată părerea? Tocmai când trebuia să-l miluieşti îl acuzi şi-l 
judeci pentru faptele pe care altă dată le aplaudai. 

Dacă pentru fapte pe care noi înşine le dezaprobăm, ne îndurerăm când vedem că pentru ele cineva 
este pedepsit, căci nu avem inimă de piatră, n-ar trebui, oare, cu atât mai mult să ne îndurerăm când 
vedem că cineva suferă nenorociri pentru fapte pe care noi înşine le-am lăudat? Tocmai acum îl dezaprobi 
şi îl judeci? Pentru ce, oare, nu-l dezaprobai şi nu-l acuzai atunci când te încânta tot ce vedeai că se 
petrece în stadion, când îţi pierdeai toată ziua în stadion, lăsând baltă treburile tale? 

9. Vezi, deci, de ce natură sunt faptele diavolului? Vezi de ce natură sunt fructele slavei deşarte, ale 
laudei lumii? Eu le-am numit praf şi cenuşă, dar văd că nu sunt numai praf şi cenuşă, ci foc şi fum. 
Fructele slavei deşarte şi laudele lumii nu se mărginesc numai la aceea că nu dau naştere la nici o 
bucurie, ci merg până acolo că acoperă cu nenorociri pe cel îndrăgostit de slava deşartă şi de lauda lumii. 
Ar putea fi într-adevăr şi cenuşă fructele slavei deşarte şi ale laudei lumii pentru aceia care cheltuiesc 
multe averi şi nu au nici un folos de pe urma cheltuielilor lor. Dar nu se poate spune asta pentru aceia, 
despre cei care suferă în afară de risipirea averilor şi nenorocirile despre care am vorbit mai sus. 

10. Dar aş putea fi întrebat: 

-- Ce e de făcut dacă este neînsemnat fructul risipei aceleia de averi în stadion, pentru care darnicul 
este cinstit şi admirat de mulţime? 

-- Vezi bine, însă, că cinstea aceasta nu e mare, deoarece, după cum am arătat adineaori, este 
acoperită de batjocură, este ţinută de rău şi hulită. 

-- Ce vom spune, însă, celor aplaudaţi şi lăudaţi pentru risipa lor de bani? 

-- Mulţimea i-a cinstit şi i-a aclamat nu pentru că-şi risipesc averile, ci pentru că nădăjduieşte ca ei să 
mai facă încă şi altădată astfel de risipe. Dacă le-ar mulţumi într-adevăr pentru darurile ce li s-au făcut 
mai înainte, atunci pentru ce îi ţin de rău când nu mai au nimic? Pentru ce nu se mai apropie de ei, ba, 
dimpotrivă, îşi bat joc de ei şi-i numesc nişte oameni pierduţi şi nebuni? Ai văzut, deci, că slava deşartă, 
lauda lumii nu este altceva decât o nebunie? 

11. Să lăsăm la o parte acest exemplu al slavei deşarte, al umbletului după laudele lumii, care poate fi 
înfăptuit numai de un om sau doi, şi să dăm un alt exemplu. 

Dar poate că cineva ar întreba: 

-- Ce vei spune despre cei care cheltuiesc averi mari pentru desfătarea şi distrarea cetăţenilor 
oraşelor? 

-- Spune-mi, te rog, ce folos au ei de pe urma acestor cheltuieli? Căci şi ei se bucură de slavă şi de 

aclamaţie o singură zi. Şi că aşa stau lucrurile se poate vedea de acolo că dacă cineva le-ar propune să 
aleagă între banii risipiţi sau între a treia parte din ei sau cât de puţin din ei, şi auzul strigătelor de 
aclamaţie, crezi, oare, că n-ar alege cu cea mai mare bucurie cât de puţin din averea lor în locul laudelor? 
Ce nu pot să facă astfel de oameni ca să nu-şi piardă nişte averi atât de mari, când ei, pentru câştigul 
unei singure parale, nu se dau în lături de la nici o poftă încărcată cu ruşine, de la nici un cuvânt ce 
gâlgâie de îndrăzneală şi de obrăznicie? 

12. Acum trebuie să îndrept cuvântul meu către creştinii noştri care nu voiesc să dea cât de puţin lui 
Hristos, Cel sărac şi lipsit de hrana de toate zilele, care nu vor să dea cât de puţin din averile lor celor 
săraci. Creştinii nu dau - de dragul împărăţiei celei veşnice a cerurilor - celor nevoiaşi averile lor, averi pe 
care oamenii lumii le împrăştie curtezanelor şi măscăricilor de dragul aplauzelor şi aclamaţiilor. 

13. Dar să vă dau o altă pildă de slavă deşartă. Care anume? Este vorba de slava deşartă care stă la 
îndemâna tuturor oamenilor spre a o urmări şi nu doar a unuia sau a doi, cum a fost cazul în pilda de mai 
sus. Ne bucurăm când ne laudă lumea chiar pentru faptele de care suntem conştienţi că nu merităm deloc 
să fim lăudaţi. Cel sărac face tot ce-i stă în putinţă ca să se îmbrace cu haine frumoase nu pentru altceva 
decât ca să fie lăudat de oameni. Adeseori, deşi poate să-şi facă singur toate treburile, îşi tocmeşte un 
servitor nu pentru că are nevoie de el, ci pentru ca să nu pară sărac şi lipsit de cinste prin faptul că-şi 
face singur treburile. Dacă ar fi altfel, spune-mi, te rog, pentru care pricină tu, care-ţi faci totdeauna 
singur treburile tale, vrei acum să fii servit de altul? Apoi, dacă se întâmplă ca săracul să se 
îmbogăţească, îşi cumpără mobilier de argint şi casă mare şi luxoasă. Dar şi le cumpără nu pentru că are 
nevoie de ele, căci, dacă şi le-ar cumpăra din pricină că are nevoie de ele ca să poată trăi, ar urma atunci 
ca majoritatea oamenilor să piară şi să moară. Iată ce vreau să spun: sunt lucruri necesare fără de care 
nu putem să trăim, de pildă: roadele pământului sunt de neapărată trebuinţă vieţii şi nu poţi trăi dacă 
pământul nu rodeşte. Tot de neapărată trebuinţă sunt: acoperirea trupului cu haine, acoperişurile şi 
zidurile şi încălţămintea. Acestea într-adevăr sunt de neapărată trebuinţă; în schimb, toate celelalte sunt 
de prisos şi nefolositoare. Dacă ar fi de neapărată trebuinţă pentru a trăi mobilierul de argint şi casa 
luxoasă şi dacă nu ar fi cu putinţă ca un om să trăiască fără slugi, după cum nu este cu putinţă de trăit 
fără roadele pământului, fără haine, încălţăminte, adăpost, ar trebui să piară cea mai mare parte din 
oameni, pentru că cei mai mulţi oameni nu au slugi, nici case luxoase. Dacă ar fi de neapărată trebuinţă 
ca un om să se servească de vase de argint şi n-ar fi cu putinţă de trăit fără acestea, ar trebui să piară 
cea mai mare parte din oameni, pentru că nu toată lumea are vase de argint. Dacă ai întreba cumva pe 
unul dintre cei care au vase de argint: „Pentru ce vrei să ai acest vas de argint? Spune-mi, te rog, pricina. 
La ce-ţi serveşte?", nu poate să-ţi spună altă pricină decât că are aceste vase de argint pentru a fi cinstit 
de oameni. „Le am, îţi va răspunde el, ca să fiu admirat de lume, şi nu dispreţuit; le ascund, însă, iarăşi 
ca să nu fiu pizmuit şi furat". Poate fi, oare, o nebunie mai cumplită decât aceasta? Dacă le ţii în casă ca 
să fii lăudat şi cinstit de lume, arată-le atunci tuturor, fără deosebire. Dar, dacă te temi că poţi fi pizmuit 
pentru că le ai, atunci este mai bine să nu le ai! 

14. îţi voi vorbi încă despre o altă nebunie. 

Adeseori unii oameni, chiar când ajung să nu mai aibă cele de neapărată trebuinţă pentru trai şi ajung 
să moară de foame, nu se despart de aceste vase de argint. Dacă i-ai întreba pentru ce nu le vând, îţi 
răspund: „Trebuie să-mi păstrez cinstea şi vaza!" Ce cinste, omule, ce vază? Nu vasele de argint fac 
cinstea şi vaza omului. Dacă ar fi aşa, atunci dreptul Ilie, Elisei şi Ioan Botezătorul ar fi fost cu totul lipsiţi 
de cinste şi de vază, deoarece Ilie nu avea nimic mai mult decât un cojoc 3 şi cerea cele pentru hrană de la 
o văduvă, săracă şi ea. Ilie ducea o viaţă de cerşetor; a venit la uşa femeii aceleia sărace şi a rostit 
cuvintele rostite de un cerşetor 4 . Era fără cinste şi fără vază Elisei, care a fost hrănit la fel de o femeie 
săracă? 5 Era, oare, fără cinste şi fără vază şi Ioan Botezătorul, care nu avea nici haină şi nici o pâine 
măcar? 6 Există o singură necinste şi o singură lipsă de vază, aceea de a fi bogat. Cu adevărat, bogăţia 
este o mare necinste. Bogăţia dă cuiva numai slava de a fi nemilos, trândav, molâu, îngâmfat, râvnitor de 
slavă deşartă, sălbatic. îmbrăcatul hainelor frumoase nu-ţi dă cinste şi vază. Dimpotrivă, ai cinste, ai 
vază dacă te îmbraci cu fapte bune. 

15. Aud, însă, despre mulţi oameni că sunt admiraţi pentru bogăţia lor. 

-- Cutare, spun oamenii, are cinstea şi vaza lui. Doarme într-un pat care are tot ce-i trebuie, are multe 
vase de aramă, este, într-un cuvânt, un om gospodar. 

Un astfel de gospodar mi-ar putea face următoarea obiecţie: 

-- Pentru ce ne mustri pe noi, care avem numai atâta avere, când ar trebui să mustri pe cei care au 
mai multă avere decât noi? 

-- Pe voi vă judec cu mult mai mult decât pe ei. Dacă nu vă scutesc de învinuire şi de mustrare pe voi, 
care aveţi o avere mai mică, cu atât mai mult pe cei care au multe şi nenumărate averi. Cinstea şi vaza 
cuiva nu stau în a avea o casă luxoasă şi frumoasă, nu stau în a dormi într-un pat acoperit cu cuverturi 
luxoase, cu perne de puf şi plăpumi de mătase şi nu stau nici în a avea o mulţime de slugi. Toate acestea 



3 IV Regi 2: 8. 

4 III Regi 17: 10-11. 

5 IV Regi 4: 8-37. 

sunt în afară de noi şi n-au deloc de a face cu noi înşine, cu sufletul nostru. Ceea ce se potriveşte 
desăvârşit cu sufletul nostru este modestia, dispreţul banilor şi averilor, dispreţul slavei, nesinchiseala de 
cinstea dată de mulţime, puţina preţuire a tot ce-i omenesc, îmbrăţişarea sărăciei, depăşirea firii 
omeneşti printr-o vieţuire virtuoasă. Aceasta este adevărata vază, aceasta este adevărata slavă, aceasta 
este adevărata cinste. 

Iar pricina tuturor relelor din lume provine din principiul pe care îl punem la temelia educaţiei copiilor 
noştri. Şi vă voi explica acest lucru în cele ce urmează. 

16. îndată ce s-a născut un copil, tatăl nu-şi dă toată silinţa ca să-i orânduiască viaţa şi să-i formeze 
caracterul, ci ca să-l împodobească şi să-l îmbrace cu haine luxoase, cusute cu fire de aur. 

Pentru ce faci asta, omule? Admit ca tu să te împodobeşti cu astfel de haine. Dar pentru ce îl înveţi cu 
ele pe copil, care încă n-a gustat din această nebunie? Pentru ce-i atârni în jurul gâtului podoabă? Copilul 
n-are nevoie de aur, ci de un bun şi priceput pedagog care să-l formeze. Şi mai laşi încă să-i atârne 
copilului părul pe spate ca unei fete! Prin asta, de la început chiar, slăbănogeşti pe copil şi moleşeşti tăria 
firii lui. De la început sădeşti în el dragostea zadarnică de bani şi-l convingi că trebuie să poftească lucruri 
nefolositoare. Pentru ce-i faci încă mai mare ispita? Pentru ce îl creşti în dragostea celor materiale? 
Scriptura spune: «E o ruşine pentru un bărbat dacă lasă să-i crească părul» 7 . Firea n-o vrea, Dumnezeu 
n-a îngăduit-o, este oprită, este un obicei păgânesc. Mulţi le atârnă cercei de aur la urechi. Ar trebui ca şi 
fetele să se ferească de asemenea podoabe. Voi, însă, aduceţi această pierzanie şi peste băieţi. 

17. Poate că mulţi râd de cuvintele mele ca de nişte nimicuri. Nu sunt, însă, nimicuri, ci idei de foarte 
mare însemnătate. Dacă o fată este crescută în casa părintească în dragostea şi patima după podoabe 
femeieşti, când va pleca din casa părinţilor va fi de nesuferit soţului ei şi greu de mulţumit şi mai 
împovărătoare decât cei care strâng impozitele. V-am mai spus şi altădată că răul nu poate fi îndreptat 
din lume din pricină că nici un om nu are grijă de copii, nimeni nu le vorbeşte despre feciorie, nimeni nu 
le spune despre curăţia trupească şi sufletească, nimeni nu-i învaţă să dispreţuiască averile şi măririle, 
nimeni nu le vorbeşte despre poruncile vestite în Scripturi. 

18. Ce se va întâmpla cu copiii noştri dacă n-au, chiar din prima vârstă, educatori? Dacă oamenii care 
au fost educaţi chiar de când s-au născut şi au fost instruiţi până la bătrâneţe nu reuşesc totuşi să ajungă 
oameni desăvârşiţi, cât rău nu vor săvârşi cei care de la începutul vieţii lor au fost obişnuiţi să audă 
vorbindu-li-se numai despre lucrurile pământeşti? în vremea noastră fiecare părinte îşi dă toată silinţa să 
instruiască pe copiii lui în meserii, în arte, în ştiinţă, în oratorie, dar nici unul nu se interesează cât de 
puţin să educe sufletul lor. 

19. Nu încetez de a vă ruga, de a vă ruga cu lacrimi, şi a vă cere ca, înainte de toate celelalte, să daţi 
copiilor voştri o bună educaţie. Dacă-ţi iubeşti copilul, arat-o prin educaţia ce i-o dai. De altfel, ai şi 
răsplată. Ascultă ce spune Pavel: «... dacă vor stărui, cu înţelepciune, în credinţă, în dragoste şi în 
sfinţenie» 8 . Dacă ai nenumărate păcate adunate în conştiinţa ta, atunci născoceşte o iertare a păcatelor 
tale, şi anume: creşte un atlet pentru Hristos. Prin aceste cuvinte nu-ţi spun: „Nu-I lăsa să se 
căsătorească. Trimite-I în pustie. Pregăteşte-I să îmbrăţişeze viaţa monahilor". Nu-ţi spun asta! Aş vrea 
negreşit şi aş dori ca toţi să îmbrăţişeze viaţa monahală, dar nu silesc pe nimeni, pentru că o astfel de 
viaţă pare prea greu de purtat. Creşte un atlet pentru Hristos! învaţă-ţi copilul din prima vârstă să 
trăiască cu evlavie în lume! 

20. Dacă vei întipări în sufletul lui încă fraged învăţăturile cele bune, nimeni nu va putea să i le 
desprindă; ele se întăresc ca şi sigiliul aplicat pe ceară. Copilul, când e mic, tremură, se teme şi are 
respect şi de chipul tău, şi de cuvintele tale, şi de tot ce faci. întrebuinţează cum trebuie superioritatea 
ta. Tu eşti cel dintâi care te vei bucura de bunătăţi dacă ai un copil bun şi, apoi, Dumnezeu. Prin educarea 
copilului tău lucrezi pentru tine însuţi. 

21. Se spune că mărgăritarele, îndată după prinderea lor, au înfăţişarea unei picături de apă. Dacă cel 
care pescuieşte perla este un om iscusit, pune picătura în palmă şi mişcă podul palmei întorcând picătura 
până ce se rotunjeşte exact şi o face foarte rotundă şi tare; după ce i s-a dat această formă, nu mai este 
cu putinţă să i se mai dea alta. Ceea ce este fraged şi încă n-a căpătat o formă tare poate lua orice formă, 
pentru că este uşor de schimbat în altă formă; cui este tare, însă, şi a primit tăria în natura sa nu-i este 
uşor să iasă din natura sa şi să se schimbe în altă formă. 

22. După cum pictorii lucrează cu multă grijă şi exactitate tablourile, iar sculptorii statuile, tot astfel şi 
fiecare tată şi mamă trebuie să-şi dea silinţa pentru desăvârşirea acestor tablouri, acestor icoane 
minunate ale lui Dumnezeu. Pictorii, în fiecare zi, pun în faţa lor tabloul şi-i dau culorile trebuitoare, 
sculptorii fac la fel: dau jos ce este de prisos şi adaugă ce trebuie. Tot aşa şi voi, ca nişte sculptori, 
întrebuinţaţi tot timpul vostru liber spre a sculpta statui minunate lui Dumnezeu; îndepărtaţi ce este de 
prisos, adăugaţi ce trebuie şi uitaţi-vă cu grijă la ele în fiecare zi: care este darul natural al copiilor, spre 
a-l dezvolta, care este defectul, spre a-l îndepărta. Cu multă grijă, în primul rând, alungaţi din sufletul lor 
desfrânarea, căci mai cu seamă dragostea trupească tulbură sufletele tinerilor. Dar mai ales, înainte de a 
gusta din acest fel de dragoste, învaţă-l să fie cumpătat, să privegheze, să se roage cu stăruinţă şi să-şi 
facă semnul crucii când spune sau face ceva. 

7 ICor. 11: 14. 
8 ITim. 2: 15. 

23. închipuie-ţi că eşti un împărat care are sub conducerea sa un oraş: sufletul copilului. Căci, într- 
adevăr, sufletul este un oraş. După cum în oraş unii fură, alţii fac fapte de dreptate, unii muncesc cum 
trebuie, iar alţii fac toate de mântuială şi la întâmplare, tot astfel şi în suflet sunt gânduri şi gânduri. 
Unele se luptă împotriva pornirilor neîndreptăţite ale sufletului, cum sunt soldaţii în oraş; altele se 
îngrijesc de buna stare a întregii locuinţe a trupului, cum sunt oamenii de stat dintr-un oraş; altele 
poruncesc, cum sunt conducătorii oraşului; altele povestesc lucruri de ruşine şi desfrânate, cum sunt 
destrăbălaţii din oraş; altele povestesc lucruri cuviincioase, cum sunt oamenii cumpătaţi şi înţelepţi din 
oraş; altele iubesc o viaţă plină de moleşeală, ca femeile de la noi; altele spun prostii, ca şi copiii; unora li 
se porunceşte ca unor sclavi, cum sunt servitorii în oraş; altele sunt nobile, cum sunt oamenii liberi din 
oraş. 

24. Avem, deci, nevoie de legi ca să alunge gândurile rele, să le aprobe pe cele bune şi să nu îngăduie 
ca gândurile rele să pună stăpânire pe cele bune. Dacă într-un oraş n-ar fi legi care să îngrădească 
libertatea hoţilor, viaţa în oraş ar fi grozav de tulburată; dacă soldaţii n-ar face uz cum trebuie de puterea 
lor, s-ar distruge totul; dacă fiecare cetăţean şi-ar părăsi starea şi funcţia sa şi ar urmări-o pe a altuia, s- 
ar nimici buna rânduială din pricina lăcomiei; tot aşa este şi cu sufletul copilului. 

25. Sufletul unui copil este, deci, un oraş: oraş de curând zidit şi întemeiat, oraş care are cetăţeni 
străini ce n-au încă experienţa nici unui lucru (astfel de cetăţeni sunt mai cu seamă uşor de format). Cei 
care au fost crescuţi într-un fel rău de vieţuire, cum sunt bătrânii, sunt greu de schimbat, deşi nu cu 
neputinţă, căci, dacă vor, pot şi ei să se schimbe. Cei tineri, însă, care n-au încă experienţa vieţii, vor 
primi cu uşurinţă legile toate. 

26. Dă aşadar legi acestui oraş, legi înfricoşătoare şi aspre pentru cetăţenii oraşului. Fii apărătorul 
legilor ce se calcă. Nu-i de nici un folos să dai legi dacă nu cauţi ca aceste legi să fie puse în aplicare. 

27. Dă, deci, legi! Ai multă grijă de ele. Legiuirea noastră este pentru bunul mers al întregii lumi. 
Astăzi construim un oraş. Cele patru simţuri să fie meterezele şi porţile oraşului, iar întreg trupul să fie ca 
un zid. Porţile lui sunt: ochii, limba, auzul, mirosul şi, dacă vrei, pipăitul. Prin aceste porţi intră şi ies 
cetăţenii acestui oraş, cu alte cuvinte, prin aceste porţi gândurile corup sau desăvârşesc sufletul copilului. 

28. Haide, deci, să venim mai întâi la prima poartă, limba: căci limba este aceea care se 
întrebuinţează cel mai mult. Mai înainte de toate celelalte, să-i facem uşi şi zăvoare, nu de lemn, nici de 
fier, ci de aur. Căci cu adevărat de aur este şi oraşul pe care-l construim. După ce acest oraş va fi gata 
construit, n-are să locuiască în el un om, ci însuşi împăratul tuturor. în cursul acestei lucrări veţi vedea 
unde vom aşeza palatul împărătesc al lui Dumnezeu. Aşadar să facem acestei porţi uşi şi zăvoare de aur, 
adică din cuvintele lui Dumnezeu, după cum spune Profetul: «Cuvintele lui Dumnezeu sunt în gura mea 
mai dulci decât mierea şi fagurele, mult mai de preţ decât aurul şi pietrele preţioase» 9 . Să învăţăm pe 
copii să aibă necontenit pe buze cuvintele lui Dumnezeu, chiar şi când merg, să nu le aibă în chip silit, 
nici superficial şi nici rar, ci continuu. Uşile nu trebuie să fie acoperite numai cu foiţe de aur, dimpotrivă, 
să fie făcute groase şi solide, lucrate în întregime din aur; în locul pietrelor bătute pe dinafară, să aibă 
pietre preţioase. Zăvor al acestor uşi să fie crucea Domnului, făcut în întregime din pietre preţioase, pus 
de-a curmezişul la mijlocul uşilor. Dacă vom face uşi de aur atât de groase şi le vom pune zăvor, să le 
facem lor şi locuitori vrednici. Care sunt aceştia? Să învăţăm pe copil să rostească totdeauna cuvinte 
cuviincioase şi evlavioase. Să avem multă grijă să alungăm pe cetăţenii străini, ca să nu se strecoare 
printre locuitorii acestui oraş oameni amestecaţi şi stricaţi, adică: cuvinte de insultă, de batjocură, cuvinte 
necugetate, de ruşine, lumeşti; pe toate acestea să le alungăm. Nimeni să nu intre prin aceste porţi. Să 
intre numai împăratul 10 . Lui şi celor ai Lui să-I fie deschisă această poartă, ca să se spună şi despre ea: 
«Aceasta este poarta Domnului, iar drepţii vor intra prin ea» 11 , precum şi cuvintele lui Pavel: «Dacă este 
vreun cuvânt bun, spre zidire, să fie folositor ascultătorilor» 12 . Gura să rostească cuvinte de mulţumire şi 
cântece sfinte. Să vorbească totdeauna despre Dumnezeu şi despre filosofia cea de sus. 

29. Cum va fi cu putinţă aceasta? Prin ce mijloace vom învăţa pe copii să se poarte astfel? Dacă vom 
supraveghea cu multă grijă toate cuvintele lor. Cu copilul, lucrul este foarte uşor. Cum? Copilul nu se 
luptă nici pentru bani, nici pentru măriri. Este copil încă. Nu-I preocupă nici femeia, nici grija de copii şi 
nici grija de casă. Cine i-ar da, deci, prilej ca să insulte şi să hulească? Cel mult dacă se ceartă cu cei de o 
vârstă cu el. 

30. Pune, deci, numaidecât copilului lege ca să nu ocărască pe nimeni, să nu hulească pe nimeni, să 
nu se jure, să nu înjure, să nu se bată. Când îl vezi că-ţi calcă legea, pedepseşte-l, uneori printr-o 
căutătură aspră şi severă, alteori prin cuvinte usturătoare, iar alteori, prin cuvinte de mustrare; 
deşteaptă-i uneori ambiţia prin cuvinte măgulitoare de a fi mai bun decât alţii, alteori făgăduieşte-i 
răsplată pentru o purtare bună. Nu-I bate mereu şi fără socoteală, ca să nu-l obişnuieşti să fie crescut 
prin bătaie. Dacă se va obişnui să fie educat numai prin bătaie, va învăţa să dispreţuiască bătaia. Iar dacă 
a învăţat să dispreţuiască bătaia, ai stricat totul. Dimpotrivă, să se teamă de bătaie, dar să n-o 
primească. Să fie mişcat biciul, dar să nu cadă pe spatele copilului. Ameninţările să nu meargă până la 



"Ps. 118: 103; 18: 11. 

10 Iez. 44: 2. 

11 Ps. 117: 19. 

faptă. Dar să nu creadă că se reduc numai la ameninţări cuvintele tale. Ameninţarea atunci este bună, 
când este crezut că se va traduce în faptă. Căci, dacă cel ce a greşit îţi află gândul, va dispreţui şi 
ameninţarea şi bătaia. Dimpotrivă, să se aştepte să fie pedepsit, dar să nu-l pedepseşti, ca să nu se 
stingă teama de pedeapsă, ci teama să rămână ca un foc plin de putere ce arde de peste tot toţi spinii 
sau ca o cazma ascuţită ce sapă până în adânc. Când vei vedea că teama are bune rezultate, fii blând. 
Firea omenească are nevoie şi de blândeţe. 

31. învaţă pe copil să fie îngăduitor şi bun cu oamenii. Dacă-I vei vedea că înjură şi insultă pe servitor, 
nu trece cu vederea acest lucru, ci pedepseşte-l pe copil. Dacă ştie că nu-i este îngăduit să înjure şi să 
insulte sluga, cu atât mai mult nu va înjura şi insulta pe ceilalţi oameni. închide-i gura la orice cuvânt rău 
şi urât. Dacă-I vei vedea că huleşte pe cineva, astupă-i gura şi îndreaptă-i limba spre propriile sale greşeli 
şi scăderi. 

32. Sfătuieşte şi pe mamă să-i dea copilului astfel de învăţături; tot aşa şi pe pedagog, ca şi pe 
servitorul ce-l însoţeşte la plimbare, pentru ca toţi la un loc să-i fie paznici şi să observe ca nu cumva să 
iasă din gura copilului, prin uşile cele de aur, acele cuvinte urâte şi rele. 

33. Să nu crezi că-ţi trebuie mult timp ca să ajungi la bune rezultate. îţi sunt de-ajuns două luni şi ai 
reuşit în totul dacă de la început îl observi, îl ameninţi şi pui atât de mulţi supraveghetori. Buna lui 
deprindere se preface într-o a doua natură. 

34. Aşadar, această poartă va ajunge o poartă vrednică de a intra prin ea Domnul numai dacă nu se 
vor rosti nici cuvinte de ruşine, nici cuvinte necugetate şi nici un alt cuvânt rău, ci numai cele ce se cuvin 
Stăpânului. Dacă cei care instruiesc pe copiii lor pentru a fi buni ostaşi, îi iau de mici şi-i învaţă să tragă 
cu arcul, să se îmbrace cu haine ostăşeşti, să călărească, fără ca vârsta copiilor să le fie o piedică, cu cât 
mai mult trebuie ca aceia care se pregătesc pentru oastea cerească să se îmbrace cu toată această 
podoabă împărătească! Să fie învăţat, deci, copilul să cânte psalmi lui Dumnezeu, spre a nu-şi petrece 
vremea cu cântece de ruşine şi povestiri nefolositoare. 

35. Aşa să fie întărită această poartă. Să fie aleşi acei cetăţeni despre care am vorbit. Pe ceilalţi să-i 
omoram înlăuntru, cum omoară albinele pe trântori şi nu-i lasă nici să iasă afară, nici să bâzâie. 

36. Să mergem acum şi la altă poartă. Care este aceasta? E aproape de cea dintâi şi se înrudeşte cu 
ea. Este auzul. Cetăţenii primei porţi ies dinlăuntru în afară şi nici unul nu intră prin ea; cetăţenii porţii a 
doua intră din afară şi nici unul nu iese prin ea. Prin urmare, se înrudesc mult cele două porţi. Dacă nu se 
îngăduie nici unui gând stricat şi rău să-i calce pragurile, nu va face greutăţi nici gurii. Cel care nu aude 
lucruri ruşinoase sau rele nici nu rosteşte lucruri de ruşine. Dar dacă va fi larg deschisă tuturor, o va 
pângări şi pe aceea şi va produce tulburare tuturor celor dinlăuntru. Poate că ar fi trebuit să spun toate 
aceste lucruri despre auz mai înainte, ca să astup mai dinainte intrarea. 

37. Copiii să nu audă nici un cuvânt nelalocul lui, nici de la servitori, nici de la pedagog, nici de la 
îngrijitori. După cum plantele când sunt mici şi plăpânde au nevoie de mai multă îngrijire, tot astfel şi 
copiii. Să ne îngrijim să le luăm pedagogi buni ca să le punem o bună temelie chiar de la început şi să nu 
primească din fragedă vârstă ceva rău. 

38. Să n-audă copilul basme prosteşti şi băbeşti. Iată ce se spune în astfel de basme: „Cutare s-a 
îndrăgostit de cutare". Sau: „Fiul împăratului şi fiica cea mai mică au făcut cutare şi cutare lucru". 
Asemenea povestiri să nu audă copiii. Dimpotrivă, să audă alte povestiri, fără aluzii urâte, ci pline de 
multă simplitate şi curăţie. Se poate să le audă din gura servitorilor şi din gura celor ce-l însoţesc pe copil 
la plimbare, dar nu din gura tuturor, căci nu-i îngăduit tuturor servitorilor să se amestece în educaţia 
copilului. Cei care ne ajută în opera noastră trebuie să fie oameni pricepuţi, ca unii ce au să se apropie de 
statuia pe care o facem pentru Dumnezeu. Dacă am fi constructori şi am zidi o casă pentru un om de 
seamă, n-am îngădui servitorilor să se apropie fără nici un rost de construcţie. Oare n-ar fi absurd ca 
acum, când zidim un oraş şi creştem cetăţeni pentru împăratul ceresc, să îngăduim tuturor, fără 
deosebire, să se amestece în lucrul nostru? Să ne luăm, deci, în ajutor numai pe acei servitori care sunt 
pricepuţi şi de folos. Dacă nu avem nici unul, să tocmim unul cu leafă, bărbat virtuos, şi să-i dăm mână 
liberă spre a ne ajuta în opera noastră. 

39. Să nu audă, deci, copilul basme prosteşti şi băbeşti. Când este plictisit din pricina lecţiilor, 
povesteşte-i istorisiri sfinte - căci sufletului îi place să audă povestiri din vechime. Povesteşte-i, făcându-l 
să-şi uite de joacă; doar tu creşti un filosof, un atlet şi un cetăţean al cerurilor. 

Povesteşte-i aşa: 

„La început un tată avea doi copii; ei erau fraţi". 

Opreşte-te puţin, apoi adaugă: 

„Amândoi aveau aceeaşi mamă. Unul era mai în vârstă, celălalt mai tânăr. Cel mai în vârstă era 
plugar, iar cel mai tânăr era păstor. Cel mai tânăr îşi ducea turmele sale la păscut pe câmpii şi pe 
malurile mării". 

îndulceşte povestirile ca să fie plăcute copilului, spre a nu-i obosi sufletul: 

„Celălalt frate semăna ogoarele şi planta pomi. Odată s-au gândit să cinstească prin rodul ostenelilor 
lor pe Dumnezeu. Păstorul a luat ce-a avut mai bun în turma lui şi l-a jertfit lui Dumnezeu". 

Nu-i cu mult mai bine să povesteşti aceste lucruri în locul povestirii neadevărate despre oile cu lâna de 
aur? Apoi deşteaptă interesul copilului. Poţi s-o faci prin povestire. Să nu adaugi de la tine nimic 
neadevărat, ci numai ceea ce-i scris în Scriptură: 

„Când l-a adus lui Dumnezeu jertfă ce a avut mai bun în turmele sale, îndată s-a pogorât foc din cer, a 
răpit toată jertfa şi a dus-o la jertfelnicul cel de sus. Fratele cel mai mare n-a făcut aşa. S-a dus, şi-a 
oprit pe cele mai bune din roadele sale pentru sine şi a jertfit lui Dumnezeu fructe mai puţin bune. 
Dumnezeu nici nu S-a uitat la ele, S-a întors şi Ie-a lăsat să rămână pe pământ. Jertfa celuilalt frate, 
însă, a primit-o sus, la El. Aşa se întâmplă şi cu administratorii moşiilor: stăpânul cinsteşte pe cel care-i 
aduce roadele moşiei şi-l pofteşte în casă, iar pe altul, de care nu e mulţumit, îl lasă afară. Tot aşa s-a 
întâmplat şi aici. Ce a urmat după aceasta? Fratele mai mare s-a întristat, ca unul ce fusese dispreţuit şi 
dezaprobat de Dumnezeu, şi era mâhnit. Şi Dumnezeu i-a spus lui: „Pentru ce eşti trist? Nu ştiai că aduci 
lui Dumnezeu darurile tale? Pentru ce M-ai insultat? Pentru ce Mi-ai jertfit roade mai puţin bune? 

Dacă vrei să vorbeşti mai simplu, spune: 

„Acela neavând ce răspunde, a stat liniştit". 

Sau, mai bine: 

„A tăcut". 

„După aceasta, văzând pe fratele său mai mic i-a spus: Hai să ieşim la câmp. Fratele cel mai mare, 
prinzând cu viclenie pe cel mai mic, l-a omorât. Şi credea că poate să se ascundă de Dumnezeu. Dar 
Dumnezeu a venit la el şi i-a spus: Unde este fratele tău? - Nu ştiu, a răspuns el, nu sunt păzitorul 
fratelui meu! Atunci Dumnezeu i-a spus: Iată, sângele fratelui tău strigă către Mine!" 

Să stea alături şi mama când sufletul copilului este format cu astfel de povestiri; ca să-ţi ajute şi ea şi 
să laude cele spuse de tine. 

„Ce s-a întâmplat apoi? Dumnezeu a primit în cer pe fratele ucis; deşi a murit, el trăieşte sus în cer". 

Copilul primeşte această învăţătură despre înviere. Copilul crede, chiar dacă i se spun lucruri 
imposibile, ca de exemplu: „Şi l-a făcut semizeu". Copilul nu ştie ce este un semizeu, dar pricepe că 
trebuie să fie ceva mai mare decât omul şi îndată se minunează. Cu atât mai mult când va auzi despre 
înviere şi că sufletul lui s-a suit în cer. 

„Şi a luat Dumnezeu pe fratele cel mai tânăr sus; celălalt, însă, a trăit mulţi ani, dar necontenit în 
suferinţă, cu frică şi cu cutremur; a suferit nenumărate chinuri şi era pedepsit în fiecare zi" 1 3bis. 
Vorbeşte-i cu tărie despre pedeapsa dată lui de Dumnezeu; nu-i spune numai: „că va fi gemând şi 
tremurând pe pământ". Copilul nu poate pricepe ce valoare au aceste cuvinte, aşa că trebuie să-i spui: 

„După cum tu, când stai înaintea învăţătorului, eşti cuprins de spaimă, tremuri şi te temi dacă e vorba 
să fii bătut, tot aşa a trăit toată viaţa lui şi fratele mai vârstnic, pentru că a păcătuit înaintea lui 
Dumnezeu". 

40. E destul atât pentru copil. Spune-i această povestire seara, în timpul cinei. Mama să-i povestească 
aceeaşi istorisire din nou. Apoi, după ce a auzit-o de mai multe ori, cere-i s-o povestească şi el: „Spune- 
mi povestirea", ca să se simtă şi el onorat de a o povesti. Când va stăpâni povestirea îi vei spune şi 
folosul ce-l putem scoate din ea. Cu toate că sufletul copilului, care a auzit povestirea, ştie să scoată prin 
propriile sale puteri folosul şi învăţătura din ea înainte de a i le spune tu, totuşi spune-i şi tu. 

„Vezi cât de mare rău este lăcomia, cât de mare rău este să invidiezi pe fratele tău? Vezi cât de mare 
rău este să-ţi închipui că poţi să te ascunzi de Dumnezeu? El vede totul, chiar pe cele săvârşite întru 
ascuns". 

Numai această învăţătură dacă ai sădi în sufletul copilului, ai făcut mult şi nu mai ai nevoie de 
pedagog. Frica de Dumnezeu va sta necontenit lângă copil şi negreşit îl va zgudui mai mult decât frica de 
orice alt pedagog. 

41. Nu te mărgini la atât numai, ci ia-l de mână şi du-l la biserică! Caută să-l duci mai cu seamă 
atunci când se citeşte această povestire. îl vei vedea cum se bucură, cum sare în sus şi se veseleşte că 
ştie ceea ce toţi ceilalţi nu ştiu încă. O ia înaintea celui ce citeşte povestirea, recunoaşte cele citite şi-i 
foloseşte mult. în felul acesta povestirea se întipăreşte în mintea sa. 

42. Se mai pot scoate şi alte învăţături folositoare din această povestire. învaţă-l deci: 

„Nu trebuie să fim trişti când suferim ceva nedrept. Dumnezeu ne arată aceasta, chiar de la început, 
prin acest frate nedreptăţit. Pentru că a făcut fapte plăcute înaintea lui Dumnezeu, Dumnezeu l-a luat, 
când a murit, sus în cer". 

43. Când s-a întipărit povestirea aceasta în mintea copilului, povesteşte-i alta, tot despre doi fraţi, şi 
spune-i: 

„Erau iarăşi doi fraţi, şi tot aşa, unul mai în vârstă şi altul mai tânăr. Cel mai în vârstă se ducea la 
vânătoare, iar cel mai tânăr stătea pe lângă casă". 

Această povestire este cu mult mai plăcută decât cea dintâi pentru că are mai multe peripeţii, şi fraţii 
erau mai în vârstă. 

„Aceşti doi fraţi erau şi gemeni. De când s-au născut, mama iubea pe cel mai mic, iar tatăl pe cel mai 
mare. Acesta îşi petrecea vremea mai mult pe ogoare, pe când cel mai tânăr stătea acasă. O dată tatăl, 
când a îmbătrânit, a spus copilului pe care-l iubea: „Pentru că am îmbătrânit, fiule, du-te şi pregăteşte-mi 
un vânat, adică prinde-mi o căprioară sau un iepure, adu-mi-l şi frige-l, ca să mănânc şi să te 
binecuvintez". Celui mai mic nu i-a spus aşa ceva. Mama a auzit cele spuse de tatăl. A chemat pe fiul cel 
mai mic şi i-a spus: „Fiule, pentru că tatăl tău a poruncit fratelui tău să aducă un vânat ca să mănânce şi 

să-l binecuvinteze, ascultă-mă. Du-te la turmă, ia nişte iezi tineri şi frumoşi şi adu-mi-i, iar eu voi face 
din ei o mâncare aşa cum îi place tatălui tău. Tu îi vei duce-o ca să mănânce şi ca să te binecuvinteze". 
Tatăl avea vederea slabă din pricina bătrâneţii. După ce fratele cel mai tânăr a adus iezii, mama i-a gătit. 
A pus mâncărurile pe o tăblie şi Ie-a dat fiului celui mai tânăr, care Ie-a dus tatălui său. L-a îmbrăcat şi cu 
piei de capră ca să nu-l cunoască, deoarece el era fără păr, pe când fratele său era păros; aşa putea să-l 
ascundă ca să nu cunoască tatăl înlocuirea. Şi aşa l-a trimis la tatăl lui. Tatăl, închipuindu-şi că este fiul 
lui cel mai mare, a mâncat şi şi-a binecuvântat fiul. Mai târziu, după ce dăduse binecuvântarea, a venit şi 
fiul cel mai mare şi i-a dat vânatul. Când a aflat cele întâmplate, a început să se vaite şi să plângă". 

44. Vezi câte foloase se nasc din această povestire? Nu spune toată povestirea, căci vezi câte 
învăţături folositoare poţi scoate din ea. în primul rând copiii vor respecta şi vor cinsti mult pe părinţii lor 
când văd cât de căutată este binecuvântarea acestora. Vor prefera să ia nenumărate lovituri decât să fie 
blestemaţi de părinţi. Dacă poveştile băbeşti pun atâta stăpânire pe sufletul copilului, încât îşi închipuie 
că sunt adevărate cele povestite, cum oare n-ar pune stăpânire pe sufletul lui şi nu l-ar umple de multă 
teamă, când i s-ar spune istorisiri cu totul adevărate? 

Tot din această istorisire vei mai scoate învăţătura că trebuie să dispreţuim pântecele, lăcomia 
pântecelui. Povesteşte-i şi acea parte a istorisirii, că cel mai în vârstă n-a avut nici un folos de pe urma 
dreptului de întâi născut, căci din pricina neînfrânării pântecelui şi-a vândut dreptul de întâi născut. 

45. Mai târziu, după ce copilul a înţeles bine această povestire, îi vei cere iarăşi, în altă seară: 
„Spune-mi povestirea cu cei doi fraţi!" 

Dacă va începe să o spună pe cea cu Cain şi Abel, opreşte-l şi spune-i: 

„Nu ţi-o cer pe aceasta, ci pe aceea cu ceilalţi doi fraţi, în care tatăl a dat binecuvântarea". 

Dă-i un fragment din ea, ca să-şi aducă aminte, şi nu-i spune încă numele fraţilor. După ce-ţi va 
istorisi tot ce i-ai spus, continuă şi spune: 

„Ascultă ce s-a mai întâmplat. Fratele cel mai în vârstă căuta iarăşi, ca şi în povestirea de mai înainte, 
să omoare pe fratele său şi aştepta moartea tatălui lor. Mama a aflat de gândul lui şi temându-se l-a 
trimis în altă parte pe fiul cel mai tânăr". 

46. Deşi înaltele idei cuprinse în această istorisire depăşesc puterea de înţelegere a copilului, totuşi, cu 
oarecare îngăduinţă, pot fi vădite şi în mintea fragedă a copilului, dacă vom şti cum să exploatăm tâlcul. 
Deci îi vom grăi aşa: 

„Acest frate a plecat şi a ajuns într-un loc unde nu avea cu el nici un om, nici servitor, nici îngrijitor, 
nici pedagog şi nici pe altcineva. Când a ajuns în acel loc, s-a rugat şi a zis: „Doamne, dă-mi pâine şi 
îmbrăcăminte şi mântuieşte-mă!" După ce a rostit aceste cuvinte, de supărare a adormit. Şi a văzut în vis 
o scară întinsă de la pământ până la cer; îngerii lui Dumnezeu se suiau şi se coborau pe ea; însuşi 
Dumnezeu stătea în vârful ei. Şi a grăit către Dumnezeu: „Binecuvintează-mă!" Şi l-a binecuvântat şi i-a 
pus numele Israel". 

47. La timp potrivit mi-a venit în minte o altă idee, prilejuită de schimbarea numelui lui Iacov în 
Israel. Care este aceasta? Putem sădi râvna pentru virtute în copii chiar prin numele ce-l poartă. Nimeni 
să nu se grăbească să dea copiilor numele strămoşilor: al tatălui, al mamei, al bunicului, al străbunicului, 
ci să le dea lor numele drepţilor, al mucenicilor, al episcopilor, al Apostolilor. Să fie pentru copii şi numele 
ce-l poartă imbold spre cele bune. Unul să se numească Petru, altul Ioan, iar altul - alt nume al unuia 
dintre sfinţi. 

48. Să nu-mi introduci obiceiuri păgâneşti! E mai mare ruşinea şi batjocura când într-o casă de creştini 
se practică obiceiuri păgâne, cum este obiceiul cu aprinsul lumânărilor, când toţi aşteaptă să vadă care 
lumânare se stinge şi se topeşte mai întâi, şi alte obiceiuri asemenea acestora, care aduc celor ce le 
practică nu puţină pagubă sufletească. Să nu vă închipuiţi că asemenea obiceiuri sunt mici şi fără nici o 
importanţă. 

49. Aşadar vă rog să daţi copiilor voştri nume purtate de drepţi. Poate că în vechime avea un sens 
obiceiul de a se da copiilor numele strămoşilor; era o mângâiere în faţa morţii: se părea că cel plecat 
trăieşte prin cel care a primit numele lui. Acum acest sens nu mai are valoare. Vedem că cei drepţi n-au 
procedat aşa când au pus nume copiilor lor. Căci Avraam a născut pe Isaac, iar Iacov, Moise n-au fost 
numiţi cu numele strămoşilor lor şi nu vom găsi nici un drept care să fie numit aşa. Ce îndemn şi exemplu 
de virtute cuprinde numele! Nu vom găsi altă pricină a schimbării numelui în Sfânta Scriptură decât că 
numele este un indiciu de virtute. Iată ce se spune în Sfânta Scriptură: «Tu te vei numi Chifa, care se 
tălmăceşte Petru» 13 . Pentru ce? Pentru că ai mărturisit. Tu te vei numi Avraam 14 . Pentru ce? Pentru că vei 
fi tatăl multor neamuri. Iacov a fost numit Israel 15 pentru că a văzut pe Dumnezeu. întemeiaţi pe aceste 
exemple, să începem educaţia copiilor. 

50. Să intre, aşadar, în casă numele sfinţilor prin numele ce se dau copiilor. Prin asta se educă nu 
numai copilul, ci şi tatăl când vede că este tatăl lui Ioan, al lui Ilie sau al lui Iacov. Dacă vom da cu 
evlavie copiilor noştri nume în cinstea drepţilor ce au plecat dintre noi, vom avea mai multă înrudire cu 
drepţii decât cu strămoşii şi acest lucru ne va folosi mult atât nouă, cât şi copiilor. Să nu socoteşti că 

lucrul este de puţină importanţă pentru că este mic; dimpotrivă, este temeiul unui mare folos. 

51. Dar, după ce am spus acestea, să ne întoarcem iarăşi să continuăm povestirea: 

„Iacov a văzut o scară sprijinită şi a cerut să fie binecuvântat. Dumnezeu l-a binecuvântat. Apoi a 
plecat Iacov la rudele sale şi acolo păştea oile". 

Povesteşte-i apoi despre căsătoria lui şi despre întoarcerea lui acasă. Şi din acestea poţi scoate multe 
învăţături. Căci iată câte lucruri vă învaţă: va fi învăţat să nădăjduiască în Dumnezeu, dacă este de neam 
nobil, va fi învăţat să nu dispreţuiască pe nimeni, să nu se ruşineze de cele de jos şi fără de valoare, să 
suporte cu bărbăţie nenorocirile şi multe altele. 

52. După ce copilul a crescut mai mare, spune-i şi întâmplări care să-i sădească în suflet mai multă 
frică de Dumnezeu. Când mintea lui e încă fragedă nu-i pune lui astfel de poveri, ca să nu se sperie. Dar 
când este de cincisprezece ani şi chiar mai mult, să audă relatări despre gheenă. Dar, mai bine, când este 
de zece, opt ani şi mai puţin chiar, să audă în toată amănunţimea istoria potopului, a Sodomei, istorisirile 
despre cele petrecute în Egipt, toate câte sunt pline cu pedepse trimise de Dumnezeu pentru oameni. 
Când creşte mai mare, să audă istorisiri din Noul Testament, din timpul harului, istorisiri despre gheenă, 
îngrădeşte-i auzul cu aceste relatări şi cu altele nenumărate pe care le ai din propria ta experienţă. 

53. Să nu-i îngăduim, să nu mai lăsăm să se apropie de el un om care i-ar povesti lucruri nepotrivite. 
Am spus lucrul acesta şi mai sus. Dacă vei vedea pe un servitor că spune copilului cuvinte de ruşine, 
pedepseşte-l îndată şi fii judecător aspru şi fără milă al celor greşite. Dacă vei vedea că o fată se apropie 
de el, păzeşte-l; dar mai bine este să nu se apropie de copil nici o fată, ca să nu se aprindă în el focul, 
afară de o femeie bătrână, care nu poate cu nimic să atragă pe tânăr. Păzeşte-l de o fată tânără mai mult 
ca de foc. Copilul nu va rosti nici un cuvânt nepotrivit dacă nu va auzi cuvinte nepotrivite şi dacă va fi 
hrănit cu cuvinte cuviincioase. 

54. Haide să mergem şi la altă poartă, la miros. Şi prin această poartă se introduce în suflet vătămare 
dacă nu este bine astupată, spre exemplu: parfumurile şi mirosurile plăcute. Nimic nu nimiceşte atât 
vigoarea sufletului, nimic nu-l moleşeşte atât cât mirosirea parfumurilor plăcute. 

Dar mi-ar obiecta cineva: 

-- Ce vrei să spui? Trebuie să-mi facă plăcere murdăria? 

-- Nu spun asta, dar să nu fie nici una, nici alta. Nici un copil să nu se parfumeze. îndată ce creierul a 
primit mirosul, a moleşit tot trupul. Prin parfum se aprind plăcerile şi se dă naştere păcatului. Prin 
urmare, astupă şi această poartă! Rostul mirosului este de a respira aerul, nu de a primi mirosurile 
plăcute. Poate că unii vor râde că ne ocupăm de lucruri mici când vorbim despre un astfel de mod de 
purtare. Nu este vorba de lucruri mici, ci de fiinţarea, de educaţia şi formarea întregii lumi, dacă se aplică 
aceste reguli spuse de mine. 

55. Mai este şi o altă poartă, mai frumoasă decât celelalte, dar greu de păzit, poarta ochilor. Pentru 
aceasta, ea este aşezată sus şi este plină de frumuseţi. Are multe portiţe de apărare. Ochiul nu slujeşte 
numai la văzut, ci se oglindesc în el toate cele înconjurătoare, când este complet deschis. 

56. Ochiului trebuie să-i dăm legi aspre. Mai întâi această lege: Să nu duci niciodată copilul la teatru, 
ca să nu se pângărească în întregime prin cele ce aude şi vede. în pieţe, mai cu seamă când trece prin 
înghesuială de lume, pedagogul să ţină seamă de această lege şi să vorbească cu el în aşa chip, încât să 
nu se pângărească ochii copilului. 

57. Sunt multe mijloace prin care poţi face pe copil să nu-şi închipuie că merită să fie văzut şi 
admirat: dezbracă-l de prea multa podoabă; tunde-i părul de pe cap, aşa cum se cade să fie un copil. 
Dacă se supără copilul că este lipsit de podoabe, învaţă-l în primul rând că el este cea mai mare podoabă. 

58. Astfel, pentru a face pe copil să nu se uite cu plăcere la lucrurile care i-ar vătăma sufletul, 
serveşte-te de povestirile acelea, destul de bune pentru a-l feri, în care se vorbeşte despre păcatele 
săvârşite de fiii lui Dumnezeu cu fiicele oamenilor 16 , despre cele întâmplate sodomiţilor 17 , despre gheenă 
şi încă multe altele. 

59. în privinţa educaţiei ochilor, pedagogul şi însoţitorul copilului trebuie să aibă multă grijă. Arată-i 
alte frumuseţi şi întoarce-i privirile de la priveliştile de ruşine spre cer, soare, stele, florile pământului, 
livezi, spre pozele frumoase din cărţi. Cu astfel de frumuseţi să-i încânţi vederea. Şi sunt încă alte multe 
lucruri frumoase care nu sunt vătămătoare. 

60. Greu de păzit este această poartă. Foc zace în lăuntrul ochilor; focul este legat de însăşi natura 
ochilor şi ai putea spune că este chiar constrângător. Să înveţe copilul cântece dumnezeieşti. Dacă în 
lăuntrul sufletului său nu se deşteaptă nici o poftă, apoi nu doreşte să vadă nici în afară. Să nu facă baie 
cu femeile (rău e obiceiul acesta), nici să nu fie trimis unde sunt adunate mai multe femei la un loc. 

61. Să audă necontenit întreaga istorie a vieţii lui Iosif. Să afle învăţăturile despre împărăţia cerurilor 
şi ce mare răsplată se dă celor ce trăiesc în castitate. Făgăduieşte-i că ai să-i dai o mireasă frumoasă şi ai 
să-l faci moştenitorul averii tale. Ameninţă-I în toate chipurile. Ameninţă-I în toate chipurile dacă vezi că 
face altceva decât doreşti şi grăieşte-i aşa: 

„Nu vom reuşi, fiule, să-ţi găsim o soţie virtuoasă dacă nu vei arăta multă grijă de tine, dacă nu vei 
dori să trăieşti virtuos. Dar dacă te vei sili să trăieşti aşa, te voi însura curând". 



' Fac. 6: 4; Mt. 24: 37-39; Le. 17: 27. 

62. Dacă va fi învăţat copilul să nu rostească mai ales cuvinte de ruşine, atunci să sădeşti de sus, de 
la Dumnezeu, în sufletul lui evlavia. Vorbeşte-i despre frumuseţea sufletului. Fă să se nască în sufletul lui 
gânduri şi sentimente curate faţă de femei. Spune-i: Cel care se lasă dispreţuit de o servitoare este el 
însuşi un servitor. Spune-i că tânărul trebuie să aibă foarte multă grijă de el însuşi. Să aibă grijă mai 
mult de ochi decât de limbă: cuvintele sunt auzite îndată de oameni, pe când privirile nu sunt observate 
de toţi. Simţul văzului merge iute; poate ademeni, chiar între mulţi oameni, fără să fie observat, cu 
aruncăturile ochilor orice fată ar vrea. Tânărul să nu aibă legătură cu nici o femeie afară de mama lui. Nu- 
i da bani pe mână. Să nu se găsească ceva ruşinos în preajma lui. învaţă-l să dispreţuiască distracţiile şi 
altele asemenea acestora. 

63. Mai este încă o poartă, deosebită faţă de cele de până acum şi răspândită pe toată suprafaţa 
trupului. Se numeşte pipăitul, simţul tactil. Această poartă pare că-i închisă, dar de o deschizi puţin, 
trimite toate impresiile sale în lăuntrul sufletului. Să nu obişnuim trupul copilului cu haine moi şi nici să 
nu-i îngăduim să se apropie de alte trupuri. Să căutăm să facem rezistent trupul copilului. Trebuie să ne 
gândim că noi creştem un atlet pentru Dumnezeu. Să nu întrebuinţeze, deci, nici aşternut moale şi nici 
haine moi. în acest chip să dăm legi simţului tactil. 

64. Haide acum să intrăm în lăuntrul oraşului, să-i prescriem legi şi să facem ordine, o dată ce am 
rânduit bine porţile. Mai întâi să aflăm cu precizie unde sunt casele şi vistieriile locuitorilor oraşului, unde 
locuiesc atât cetăţenii serioşi, cât şi cei uşuratici. 

65. Se spune că mânia, partea irascibilă a sufletului, îşi are locuinţa în piept, în inima din piept, pofta 
îşi are locuinţa în ficat, iar raţiunea, în creier. Fiecare dintre ele are virtuţi şi vicii. Virtuţile părţii irascibile 
ale sufletului sunt: răbdarea şi blândeţea, iar viciile sunt: arţagul şi încăpăţânarea. Virtutea poftei este 
castitatea, iar viciul: desfrânarea. Virtutea raţiunii este înţelepciunea, iar viciul: prostia. 

Să ne îngrijim, deci, ca în inima, în ficatul şi în creierul copilului să ia naştere numai virtuţile, iar 
virtuţile la rândul lor să dea naştere unor cetăţeni virtuoşi, nu vicioşi. într-adevăr, aceste puteri ale 
sufletului: partea irascibilă, pofta şi raţiunea sunt ca nişte mame care dau naştere gândurilor. 

66. Să revenim la mânie, partea irascibilă a sufletului, tiranul sufletului. Nici nu trebuie să tăiem 
complet din tânăr mânia, dar nici nu trebuie să-i îngăduim să o folosească totdeauna. Din prima vârstă să 
învăţăm pe copii să rabde chiar când ei înşişi sunt nedreptăţiţi; iar dacă ar vedea pe cineva că este 
nedreptăţit, să păşească curajos şi să ia apărarea celui năpăstuit, cu măsura cuvenită. 

67. Cum vom putea sădi în sufletul copilului aceste legi? Prin exerciţii în raporturile lui cu servitorii: 
dacă rabdă când nu li se dă atenţie, dacă îşi stăpânesc mânia şi nu se supără când nu le sunt îndeplinite 
dorinţele şi cererile şi dacă îşi recunosc greşelile săvârşite faţă de alţi oameni. în toate aceste exerciţii 
tatăl este stăpân: să fie aspru şi ameninţător când sunt călcate legile, dar dulce şi prietenos când legile 
sunt îndeplinite, dăruind copilului multe răsplăţi. Tot astfel guvernează şi Dumnezeu lumea: prin frica de 
iad şi prin făgăduinţa împărăţiei. Aşa să ne purtăm şi noi cu fiii noştri. 

68. Să fie mulţi care să-l facă pe copil să se mânie, cu scopul de a-l pregăti şi a-l obişnui să rabde 
când este mâniat de cei din jurul lui. Şi după cum atleţii, înainte de începerea luptelor, fac exerciţii cu 
prietenii lor pe locurile de antrenament, pentru a fi nebiruiţi de rivalii lor, tot aşa şi copilul să fie instruit 
în casă; iar cel care să-l pună la încercare să fie tatăl, sau, mai mult decât toţi, fratele lui. Dar toţi cei din 
casă să se silească să facă pe copil să iasă biruitor, fie răzbunându-se pe el, fie împotrivindu-i-se spre a 
dobândi tăria caracterului. Şi servitorii să-l mânie adeseori pe drept sau pe nedrept, pentru a-l deprinde 
prin orice mijloc să-şi stăpânească mânia. Dacă tatăl său îl face să se mânie nu e mare lucru, căci numele 
de tată pune stăpânire mai dinainte pe sufletul copilului şi nu-l lasă să se revolte. Dar dacă fac acest lucru 
copiii de aceeaşi vârstă cu el, robi şi liberi, prin ei se va deprinde să fie blând. 

69. Mai este şi un alt mijloc. Care-i acela? Când se mânie, adu-i aminte de scene şi învăţăminte din 
propria sa viaţă. Când se supără pe un servitor care i-a greşit cu ceva, întreabă-l dacă el n-a greşit cu 
nimic şi ce-ar simţi el însuşi dacă ar fi în locul servitorului. Dacă-I vezi că bate un servitor, pedepseşte-l. 
Dacă-I insultă şi-l înjură, pedepseşte-l din nou. Copilul nu trebuie să fie nici bleg, nici sălbatic, ci să fie şi 
puternic şi blând. De multe ori are nevoie să fie ajutat de mânie, atunci când el însuşi are să aibă copii 
sau are să fie stăpân peste servitori. în toate privinţele mânia este folositoare, dar numai atunci nu-i 
folositoare când căutăm să ne răzbunăm. Pentru aceea şi Pavel nu a făcut uz niciodată de mânie în folosul 
lui propriu, ci numai când a fost vorba de cei nedreptăţiţi. Moise, apoi, când a văzut că un frate este 
nedreptăţit, s-a mâniat 18 , el care era cu totul generos şi cel mai blând dintre toţi oamenii 19 . Când a fost 
insultat, nu s-a răzbunat, ci a fugit 20 . Să audă copilul aceste povestiri. Când ne ocupam cu împodobitul 
porţilor, era nevoie de povestiri mai simple, dar când am intrat în lăuntrul oraşului, ca să-i formăm pe 
cetăţeni, este timpul să întrebuinţăm aceste povestiri mai adânci. Prin urmare, o lege de netrecut să fie 
pentru copil: să nu se răzbune niciodată când este insultat el sau când suferă vreo nedreptate sau ceva 
rău; dar niciodată să nu treacă cu vederea pe altul care suferă pe nedrept. 

70. Dacă tatăl învaţă aceste lucruri pe copiii lui şi-i creşte aşa, atunci şi el va fi cu mult mai bun. Şi va 
căuta să fie cu mult mai bun dacă nu pentru alt motiv, cel puţin din obligaţia de a nu-şi prejudicia 



18 leş. 2: 11-12; 16-17. 
"Num. 12:3. 
20 leş. 2: 15. 

învăţătura prin exemplul său. 

Să fie învăţat copilul să rabde dispreţul şi lipsa de consideraţie. Să nu ceară de la servitori să-i facă 
servicii pentru simplul fapt că este fiul stăpânului. Să se servească singur. în acelea numai să fie slujit de 
servitori în care nu poate să se servească singur, spre exemplu a face de mâncare, îndatorire ce nu-i de 
căderea unui om liber. într-adevăr, copilul nu trebuie să neglijeze treburile ce sunt de căderea omului 
liber, iar în schimb să se ocupe cu lucrurile ce trebuie făcute de sclavi. Când trebuie spălat pe picioare, să 
nu-l spele servitorul, ci să se spele copilul însuşi. Dacă se poartă aşa, el ajunge iubit şi respectat de 
servitori. Să nu-l îmbrace nimeni cu hainele şi nici să nu aştepte în baie ca să fie servit de cineva, ci el 
însuşi să le facă pe toate. Dacă va face aşa, va ajunge sănătos, lipsit de mândrie şi plăcut celorlalţi 
oameni. 

71. învaţă-l pe copil că toţi oamenii sunt egali prin fire; spune-i ce este un rob şi ce este un om liber. 
Vorbeşte-i aşa: „în vechime, fiule, pe vremea strămoşilor noştri, nu erau robi. Păcatul a adus pe 

pământ robia. Odinioară, la început, un fiu a insultat pe tatăl său şi a fost pedepsit ca să fie rob fraţilor 
săi 21 . 

„Bagă de seamă, deci, să nu fii rob robilor. Dacă te vei mânia şi te vei supăra ca robii şi vei face 
aceleaşi fapte ca şi ei, atunci nu eşti întru nimic mai presus de ei în ceea ce priveşte virtutea şi nici nu vei 
mai avea vrednicia de om liber. Sârguieşte-te, dar, să fii stăpânul lor; şi să fii stăpân nu prin faptul că 
eşti stăpân, ci prin felul tău de a te purta; să fii stăpânul pornirilor tale, ca nu cumva să fii găsit rob al lor, 
deşi eşti liber. Oare nu vezi câţi părinţi au dezmoştenit pe copiii lor şi i-au făcut moştenitori în locul lor pe 
sclavi? Ai grijă, deci, să nu se întâmple aşa ceva. Din partea mea nici n-o vreau, nici n-o doresc; tu eşti 
stăpân şi pe una, şi pe alta". 

72. Potoleşte-i în acest chip mânia. Porunceşte-i să se poarte cu slugile cum se poartă cu fraţii, 
învaţă-l că toţi oamenii sunt egali prin fire, spunându-i cuvintele lui Iov: «Dacă aş fi nesocotit dreptul 
slugii sau al slujnicei mele în socotelile lor cu mine, ce voi face când mă va cerceta Domnul? Dacă mă va 
întreba, ce-I voi răspunde? Oare n-au fost şi ei făcuţi în pântece cum am fost făcut şi eu? Cu toţii am fost 
făcuţi în acelaşi pântece» 22 . Şi iarăşi: «Oamenii care ţineau de casa mea ziceau: Unde s-ar găsi vreunul 
care să nu se fi săturat la masa lui?» 23 . 

73. Crezi, oare, că fără rost a poruncit Pavel ca aceluia care nu se pricepe să-şi chivernisească propria 
sa casă să nu i se încredinţeze nici conducerea Bisericii? 24 

Spune, deci, copilului: „Dacă vei vedea că un servitor ţi-a pierdut creionul sau ţi-a stricat pana de 
scris, nu te mânia, nici nu insulta şi nici nu înjura; dimpotrivă, fii iertător, potoleşte-te repede. Dacă te 
vei învăţa să suporţi fără supărări pagube mici, vei suporta şi pe cele mari, când ai să pierzi cureaua de la 
tăbliţă sau lănţişorul de aramă". 

Copiii sunt tare supărăcioşi când pierd astfel de mărunţişuri şi şi-ar da mai degrabă viaţa decât să lase 
nepedepsite asemenea pierderi. Atunci este timpul să înmoi asprimea mâniei lui. Fii încredinţat că dacă 
va fi liniştit şi blând faţă de aceste pagube, când va fi bărbat va suporta cu uşurinţă orice pagubă. Dacă 
va avea copilul plăcuţa lucrată frumos din lemn foarte curată şi fără nici o pată, iar lângă ea lănţişoare de 
aramă şi creioane strălucitoare ca şi argintul şi alte obiecte de acestea copilăreşti şi dacă le va pierde sau 
le va strica servitorul care-l însoţeşte, iar copilul nu se va supăra, nici nu se va mânia, a dat dovadă de 
cea mai mare înţelepciune. Să nu-i cumperi îndată lucrurile pierdute sau stricate, ca nu cumva să se 
stingă dorinţa prin înlocuirea obiectelor. Dimpotrivă, atunci să-i înlocuieşti ceea ce l-a supărat, când vei 
vedea că nu le mai doreşte şi nici nu mai suferă din pricina lor. 

74. Nu este vorba aici de lucruri mici, ci sunt lucruri care ţin de orânduirea întregii lumi. învaţă-l să 
dea precădere fratelui mai mic, dacă are; de nu are frate, servitorului. Şi acesta este un semn de cea mai 
mare înţelegere. 

75. înmuiaţi prin aceste mijloace mânia copilului, ca să dea naştere la gânduri potolite şi blânde. Dacă 
nu simte dezgust de nimeni, dacă suportă paguba, dacă n-are nevoie să fie servit, dacă nu se revoltă 
când altul este cinstit şi preţuit, cum poate să se mai mânie? 

76. Este timpul să ne ocupăm de poftă. Aici şi castitatea, şi vătămarea sunt duble. Poţi să te strici pe 
tine sau pe alţii; poţi să fii tu însuţi cast sau să faci ca alţii să fie căşti. Sunt de părere că trebuie ca nici 
copilul să nu fie corupt de alţii, dar nici el să nu corupă fetele. Doctorii spun că la cincisprezece ani copiii 
sunt asaltaţi puternic de poftă. Cum vom înlănţui această fiară? Ce vom face? Ce frâu să-i punem? Nu 
cunosc altul decât cel al gheenei. 

77. Mai întâi să-l îndepărtăm pe copil de vederea şi auzirea a ceva ruşinos. Niciodată un copil să nu se 
ducă la teatru. Dacă cere să se ducă la teatru, atunci să găsim copii de vârsta lui care nu se duc la teatru 
ca, prin puterea exemplului, să-l îndepărtăm de teatru. Nimic nu produce rezultate atât de importante ca 
emulaţia. S-o aplicăm în toate încercările noastre, dacă este ambiţios copilul. Emulaţia are mai multă 
putere decât frica, decât făgăduinţa şi decât orice altceva. 

78. Să-i procurăm apoi alte distracţii nevătămătoare. Să-l ducem să viziteze pe oamenii sfinţi, pe 

21 Fac. 9:20-25. 

22 Iov 31: 13-15. 

23 Iov 31: 31. 

monahi, să-i dăm putinţa să se odihnească, să-l cinstim cu felurite daruri, pentru ca sufletul să poată 
suporta lipsa spectacolelor obscene din teatre. în locul acelor spectacole, dă-i să citească povestiri 
plăcute, arată-i livezi, câmpii şi clădiri frumoase. După ce i-ai dovedit frumuseţea acestora, spune-i: 

„O, fiule, spectacolele acelea de teatru nu sunt pentru oamenii liberi, să vadă femei goale şi să audă 
cuvinte de ruşine. Făgăduieşte-mi că n-ai să asculţi niciodată vreun cuvânt urât şi nici n-ai să vezi ceva 
ce nu se cade. Dacă-mi faci această făgăduinţă, du-te la teatru. Totuşi, îţi spun, nu-i cu putinţă să nu 
auzi acolo ceva de ruşine. Cele ce se petrec la teatru nu sunt vrednice de privit". 

Spunând aceste cuvinte, să-l sărutăm, să-l luăm în braţe, să-l strângem la piept ca să-i arătăm 
dragostea noastră. Prin toate acestea îl înmuiem. 

79. Ce alte mijloace să mai întrebuinţăm? După cum am spus mai sus, să nu se apropie de nici o fată 
şi nici să-l servească vreo fată, ci o servitoare înaintată în vârstă, o femeie bătrână. Vorbeşte-i de 
împărăţia cerurilor. Dă-i exemple de oameni, atât dintre păgâni, cât şi dintre creştini, care au strălucit 
prin castitate. Umple-i necontenit urechile cu astfel de exemple. Iar dacă avem şi servitori care trăiesc în 
castitate, să-i dăm şi pe ei de exemplu. Pentru că-i ruşinos ca un servitor să fie cast, iar fiul stăpânului 
nu. 

Mai avem încă un leac. Care? Să-l deprindem să postească; dacă nu totdeauna, cel puţin de două ori 
pe săptămână: miercurea şi vinerea. Să se ducă la biserică. Iar seara, când iese lumea de la teatru, tatăl 
să-şi ia copilul de mână şi să-i arate pe cei ce ies din teatru; să deplângă pe bătrânii ce vin la teatru, că 
sunt mai lipsiţi de înţelepciune decât tinerii şi să aducă mustrare şi tinerilor că s-au dus acolo ca să se 
aprindă. Şi să întrebe pe copil: „Ce-au câştigat toţi aceştia? Nimic altceva decât ruşine, insultă şi dispreţ". 
Nu este puţin lucru pentru păstrarea castităţii copilului îndepărtarea lui de la auzirea şi vederea acestor 
spectacole ruşinoase. 

80. Mai este încă şi alt mijloc de a păstra cast pe copil. Să fie învăţat să se roage cu multă râvnă şi 
umilinţă. Copilul va primi aceste poveţe pentru că prin firea sa el este pătrunzător şi are sufletul treaz. în 
istoria Vechiului Testament găsim multe exemple de genul acesta, spre exemplu: Daniel, Iosif. Să nu-mi 
spui că Iosif avea şaptesprezece ani când se ruga 25 , ci gândeşte-te că mult mai înainte şi mai mult decât 
fraţii săi a cucerit inima tatălui prin cuvioşia sa 26 . Iacov nu era fratele cel mai tânăr 27 ? Dar Ieremia 28 ? Dar 
Daniel, nu era de doisprezece ani 29 ? Dar Solomon, nu era şi el de doisprezece ani când a îndreptat spre 
Dumnezeu acea minunată rugăciune 30 ? Dar Samuel nu l-a învăţat când era tânăr pe propriul lui dascăl 31 ? 
Prin urmare, să nu deznădăjduim. Dacă are cineva un suflet lipsit de maturitate, nu acceptă rugăciunea; 
vârsta copilăriei, însă, o primeşte pe aceasta. Să fie învăţat deci copilul să se roage cu multă umilinţă şi 
să ia parte la privegherile de noapte atât cât poate. în general, îndemnăm să se formeze în copil 
caracterul unui bărbat sfânt. într-adevăr, cel care nu se jură, cel care nu se sileşte să ocărască atunci 
când este ocărât, cel care nu insultă, care nu duşmăneşte, cel care posteşte şi se roagă, cel care are 
atâtea calităţi, acela are destule ajutoare pentru a păzi fecioria. 

81. Când vine timpul să intre în viaţă, însoară-l numaidecât. Nu aştepta să facă armata sau să capete 
vreo slujbă. Nu amâna căsătoria lui până atunci. Ci mai întâi educă-i sufletul şi după aceea îngrijeşte-te 
de măririle lumeşti. Crezi că e de puţin folos căsătoriei ca să se însoare neprihănit cu o fecioară? Este de 
mare folos nu numai pentru castitatea tânărului, dar şi pentru castitatea soţiei. Nu va fi, oare, atunci mai 
ales dragostea lor mai curată? Dar ceea ce este mai mult este faptul că Dumnezeu va fi cu mai multă 
îndurare faţă de această căsătorie şi o va umple de nenumărate binecuvântări, când soţii vor trăi aşa cum 
El a poruncit. Dumnezeu va face ca bărbatul să aibă necontenit în inima sa dragoste de soţia lui şi să fie 
atât de stăpânit de această dragoste, încât să nu se mai uite la altă femeie. 

82. Când îi vei lăuda copilului tău pe fată pentru frumuseţea ei, pentru modestia şi pentru virtutea ei 
sau pentru alte calităţi ale ei, adaugă şi aceste cuvinte: 

„Nu va vrea să se căsătorească cu tine când va afla că duci o viaţă stricată, când va afla că eşti un 
trândav". 

Când tânărul va auzi aceste cuvinte, îşi va da toată silinţa să se îndrepte, ca şi cum l-ar ameninţa cea 
mai mare primejdie. Căci dacă dragostea a silit pe acel sfânt logodnic, pe Iacov, chiar fiind insultat, să 
slujească şapte ani, mai exact paisprezece ani 32 , cu atât mai mult noi. 

Spune-i tânărului: 

„Toţi cei ai logodnicii tale: tatăl, mama, slugile, vecinii, prietenii îţi observă purtarea şi toţi i-o aduc la 
cunoştinţă logodnicei tale". 

Leagă-I cu lanţul acesta, lanţ care-l face să fie cast. Dacă nu e cu putinţă ca de la început să aibă 
soţie, totuşi, de la început să aibă logodnică, spre a-l ambiţiona să fie bun şi cinstit. Acesta este un mijloc 

25 Fac. 37: 2. 

26 Fac. 37:3. 

27 Fac. 38: 11-22. 

28 Ier. 1:6-7. 

29 Dan. 1:4-17. 

30 III Regi 3: 6-7. 

31 I Regi 3: 1-20. 

destul de puternic spre a-l îndepărta de orice viciu. 

83. Este şi un alt mijloc de a păzi castitatea. Să vadă des pe înainte-stătătorul Bisericii şi să audă din 
gura lui laude, iar tatăl să-şi arate bucuria când fiul lui este lăudat înaintea multor oameni. Fetele să se 
ruşineze şi să aibă respect faţă de el când îl văd. Prin urmare, îi vor da lui mult ajutor pentru păstrarea 
castităţii: povestirile folositoare, frica şi făgăduinţele tatălui, iar, pe lângă acestea, răsplata ce o are de la 
Dumnezeu şi marile bunătăţi de care se vor bucura cei ce au trăit în castitate. 

84. Vorbeşte-i încă şi despre bunul nume pe care poate să-l aibă în armată şi în societate. Mai presus 
de toate, vorbeşte-i necontenit cu dispreţ de desfrânare şi laudă mult castitatea. Toate acestea sunt 
îndestulătoare ca să pună stăpânire pe sufletul copilului. Cu astfel de învăţături sufletul lui va da naştere 
gândurilor curate. 

85. Ne-a mai rămas încă ceva. Să mergem la stăpânul tuturor cetăţenilor noştri, la cel care îi conduce 
pe toţi. Care este acesta? înţelepciunea. Aici e nevoie de multă osteneală spre a-l face pe copil înţelept şi 
a alunga din sufletul lui orice necunoştinţă. Mai ales aceasta este partea cea mai însemnată şi cea mai 
minunată a filosofiei, de a cunoaşte dogmele despre Dumnezeu, despre toate bunurile ce sunt depozitate 
în acestea, despre gheenă, despre împărăţia cerurilor. «începutul înţelepciunii este frica de Domnul» 33 . 

86. Să sădim, deci, în sufletul copilului această înţelepciune şi să i-o întărim ca să cunoască bine 
valoarea lucrurilor omeneşti: ce este bogăţia, slava, puterea, ca să ajungă în stare să le dispreţuiască şi 
să dorească bunurile cele mai mari. Să-i amintim mereu cuvintele acestea sfătuitoare: „Fiule, teme-te de 
Dumnezeu şi de nimeni altul!" 

87. întemeiat pe aceste învăţături, copilul va ajunge un bărbat înţelept şi plin de har. Nimic nu 
înnebuneşte atât pe un om ca împătimirea după bogăţie, mărire şi putere. Ca să fii înţelept, e de ajuns să 
te temi de Dumnezeu şi să ai o judecată conformă cu adevărul asupra lucrurilor omeneşti. Culmea 
înţelepciunii constă în a nu fi încântat de lucruri copilăreşti. învaţă-ţi copilul să nu pună nici un preţ pe 
bani, nici pe slava omenească, nici numai pe viaţa de aici. Dacă va avea astfel de gânduri, va fi un 
înţelept. Dacă-I vom înzestra pe copil cu astfel de deprinderi, gândeşte-te ce mare dar va fi el pentru 
mireasa lui. 

88. Să nu facem nunta fiului nostru cu lăutari, cu chitare şi cu dans, căci ar fi curată nebunie să fie 
ruşinat un astfel de mire cu astfel de lucruri. Dimpotrivă, să chemăm la nuntă pe Hristos. Mirele este 
vrednic de Hristos. Să chemăm pe ucenicii lui Hristos, pe preoţi. Dacă vom face aşa, toate îi vor merge 
mirelui foarte bine. Va învăţa şi el să crească pe copiii lui cum a fost crescut şi el; aceia, la rândul lor, pe 
copiii lor, şi astfel vor forma un lanţ de aur. 

89. Să facem aşa, ca fiul nostru să se ocupe şi cu treburile obşteşti ale statului, cele potrivite puterii 
lui şi care nu implică păcate. Dacă vrea să se facă militar, dacă vrea să se facă avocat sau orice altceva, 
învaţă-l să nu-şi câştige existenţa în chip ruşinos. 

90. Mama să caute să-şi crească fiica în acelaşi chip, să îndepărteze de fata ei luxul, podoaba şi toate 
celelalte lucruri cu care se împodobesc femeile stricate. în afară de aceasta, să stabileşti o lege generală 
ca să îndepărtezi, atât pe tânăr, cât şi pe fată, de lux şi de beţie. Şi acest lucru este de mare ajutor 
pentru păzirea castităţii. Pe tineri îi ispiteşte pofta trupească, iar pe fete, dragostea de podoabe şi 
uşurătatea. Să căutăm să stârpim toate aceste porniri. 

Crescând astfel de atleţi, vom putea să plăcem lui Dumnezeu ca să putem şi noi, şi copiii noştri, să 
dobândim bunătăţile făgăduite celor ce-L iubesc pe El, prin harul şi prin iubirea de oameni a Domnului 
nostru Iisus Hristos, a Căruia, împreună cu Tatăl şi cu Sfântul Duh este slava, puterea, cinstea, acum şi 
pururea şi în vecii vecilor. Amin. 

BIBLIOGRAFIE: Sfîntul Ioan Gură de Aur, Despre feciorie. Apologia vieţii monahale. Despre creşterea 
copiilor, Editura Institutului Biblic, Bucureşti, 2001 

AVORTUL ŞI ANTICONCEPŢIONALELE 

Viaţa este un dar de la Dumnezeu. Când a creat Dumnezeu pe primii oameni, Adam şi Eva, le- 
a spus: Creşteţi şi vă înmulţiţi şi stăpâniţi pământul, tocmai pentru ca aceşti urmaşi ai primilor 
oameni să redobândească fericirea pierdută şi să ia locul îngerilor căzuţi. Şi iată că răul din început s-a 
arătat ridicându-se împotriva darului vieţii, atunci când Cain omoară pe fratele său, Abel. Apoi în 
decursul istoriei acest rău s-a înmulţit atât de mult, încât astăzi să fie privite ca ceva normal sutele 
de milioane de avorturi care se fac pe întreg pământul. 

în Sfânta Scriptură stă scris că: Oricine urăşte pe fratele său este ucigaş de oameni (I Ioan 3, 15 ). 
Dacă numai simpla ură şi consimţirea cu mintea şi cu sufletul a acestor gânduri este socotită ca o 
ucidere de om, apoi cu cât mai mult uciderea chiar a omului, şi mai ales a acestor fiinţe nevinovate, 
copii din pântecele maicii lor, lipsiţi fiind şi de apărare. 

Nimănui nu-i este îngăduit să-şi ia viaţa proprie sau pe a altcuiva, căci în mâna lui Dumnezeu stă 
viaţa şi moartea. Precum copilul ce s-a născut are dreptul la viaţă, aşa şi cel ce este în pântece, fie el 

de câteva luni, o zi sau un ceas, are acelaşi drept la viaţă ca şi ceilalţi oameni ce vieţuiesc pe pământ. 
Ucigaşi şi de două ori ucigaşi sunt toţi cei ce fac sau se unesc la astfel de păcate. Şi de ce sunt 
de două ori criminali? în primul rând că-i lipsesc de viaţa aceasta vremelnică, al doilea pentru că-i 
lipsesc de darul Sfântului Botez, prin care nimeni nu poate intra în împărăţia lui Dumnezeu. Şi iată 
că acest rău în zilele noastre s-a modernizat, omorându-se de zeci şi sute de ori mai mulţi copii decât 
în trecut prin medicamentele numite anticoncepţionale şi prin sterilet. Aceste mijloace moderne se 
folosesc din ce în ce mai mult şi în ţările creştine şi de către cei care se numesc, chipurile, ortodocşi şi 
zic că vor să se mântuiască. 

Treziţi-vă, oameni, din această beţie a vărsării sângelui fiinţelor nevinovate, căci altfel nici oameni 
nu vă mai puteţi numi! In felul acesta va coborâţi mai prejos decât cele necuvântătoare, căci toate 
animalele îşi ocrotesc puii lor şi nu-i omoară. Rândurile care urmează vor să fie un îndemn pentru 
bărbaţii şi femeile care mai au în ei cât de puţină conştiinţă, care mai pretind că sunt oameni, care se 
mai gândesc la moarte şi judecată, cei care ei înşişi se bucură de acest drept al vieţii, ca să lupte din 
toate puterile spre a se elibera de starea diabolică şi animalică, care neîncetat îi porneşte spre 
cruzime şi ucidere a fiinţelor nevinovate zămislite în pântecele mamei lor. Aşa să ajute Dumnezeu la toţi 
şi la toate. Amin. 

Preot Nicolae Tănase - Anticoncepţionalele 

O să spunem câteva cuvinte pentru că noi, preoţii, suntem datori să predicăm despre ce este la 
zi. Aşa de pildă, nu mai amintim despre Arie. Nu mai predicăm împotriva arianismului, pentru că nu mai 
este. Dar când iehoviştii vin şi spun că Fiul nu este de o fiinţă cu Tatăl reluăm predica despre Arie şi câte 
blasfemii a adresat el Mântuitorului Hristos. [...] Unde se fac astăzi cele mai multe avorturi? Nu se fac la 
spital, nu la ginecologie, nu la cabinete particulare, ci în biserică. Aşa să ştiţi dumneavoastră care trebuie 
să plecaţi de acum cu această veste tristă, că cele mai multe avorturi se fac în biserică. în biserica de zid, nu 
în biserica spirituală, să nu înţelegem greşit. Biserica este de zid, de lemn, de materie şi biserica 
sufletelor. Aici înăuntru se fac. Vă arăt. Vă dovedesc. Femeia se poate afla în faţa altarului şi în 
momentul acela se face în ea un avort. Poate că preotul este cu mâinile în sus pentru sfinţirea 
Darurilor, şi în burţile femeilor se săvârşesc avorturi. 

Medicii ne spun că, după zămislire, copilul, timp de şapte zile, merge din trompă în uter. In alte 
şapte zile, încearcă să se lipească de uter şi se face placenta sau casa copilului. Şi în alte şapte zile, 
total 21, are loc prima zvâcnire a inimii, dar până atunci a fost viu, cu sistem nervos. Medicii ne-o 
spun. Ştiinţa ne-o spune. Dar tot ei ne spun că un om poate vieţui nelipit de uter 14 zile, 7 + 7, după 
aceea moare. De aceea trebuie să se lipească de uterul mamei, de sânul matern, ca să înceapă să 
se hrănească din mamă. Ei, binel Steriletul împiedică lipirea copilului de uter şi copilul 
moare şi se produce avortul. Anticoncepţionalele fac acelaşi lucru prin toxicitatea care se 
creează. [...] Acum, noi întrebăm o femeie : „Câte avorturi aţi făcut?" Şi răspunsul poate fi: „Nici 
unul. Unul. Două. Trei. Treizeci..." Poate să spună o cifră. Şi în funcţie de asta şi de căinţa ei, şi de 
canonul pe care i-l dăm, noi stabilim când se împărtăşeşte. Acum urmează noi, duhovnicii, să punem 
întrebarea: „Câte avorturi aţi făcut?" şi să primim răspunsul: „Nici unul!" Şi să revenim cu 
întrebarea de care vorbeam şi să ne spună: „Nu ştiu", că n-are de unde să ştie, că nu ştie că se 
produce, că nu se produce. Şi atunci să ştim noi, că acuma urâciunea pustiirii stă în locul cel sfânt, 
pentru că se omoară om în biserică. Asta-i problema. [...] 

Fetele noastre merg la doctor şi împiedică naşterea copiilor, folosind anticoncepţionale. Sunt 
avortive. O să strigăm la Dumnezeu: „Doamne, dă-ne apă!" Dumnezeu va zice: „Nu". „Doamne, 
dă-ne aer!" Dumnezeu va zice: „Nu. Nici aer n-aveţi voie!" De aceea, aşa urmează să ne stingem. De 
ce? Pentru că: înainte de a te fi urzit tu în pântecele maicii tale, te-am cunoscut Eu, şi înainte de a ieşi 
din pântece, te-am sfinţit, zice Dumnezeu în cartea Proorocului Ieremia 1,5. Acesta este textul din 
Scriptură care-ţi arată că cine luptă împotriva vieţii este criminal. Nu numai cine omoară, ci şi 
cine luptă. De aceea vă spun aceste puţine cuvinte în speranţa că veţi duce aceste cuvinte mai 
departe. Pentru că nu ne mântuim dacă facem numai noi binele, ci şi dacă determinăm pe alţii să facă 
binele. 

Contraziceţi medicii! Contraziceţi tinerele care cred că au scăpat fără să facă crimă! Ele fac crimă, 
şi riscul este a face crimă în biserică. Nu ştim când, pentru că nu ştim când se zămisleşte, pentru că 
Dumnezeu este prezent în momentul zămislirii, căci în momentul acela dă sufletul care se uneşte cu 
trupul. De aceea ne permitem să vorbim aici lângă biserică şi bisericii sufletelor dvs. despre aceste 
lucruri, care nu sunt lucruri secrete, nici lucruri ruşinoase, sunt lucruri care arată măreţia creaţiei lui 
Dumnezeu. [...] 

Aceasta-i marea problemă a Bisericii Ortodoxe: omorârea copiilor în pântecele mamelor în biserică. 
Şi precum Dumnezeu plouă peste cei drepţi şi peste cei nedrepţi, tot aşa Dumnezeu ne va rade pe 
toţi, drepţi şi păcătoşi. De ce? Pentru că iată, ne silim ca fata noastră sa devină învăţătoare, să 
devină profesoara. Pentru ce atâta silinţă? Costă mult. Meditaţii cinci ani, patru ani. De liceu, de 
şcoală, de facultate, de întreţinere, de internat, o anumită îmbrăcăminte, că nu poţi trimite copilul 
oricum acolo între alţii La ce acest efort? Cui vor preda aceste profesoare? Cui? Brazilor? 
Bătrânilor? Cui? O şcoala din Bucureşti, in toamna anului 1998 a dat şase clase de-a-ntâia. în toamna 

anului trecut, 1999, au intrat în clasa întâi patru elevi. Cui o să predea aceste fete care ne silim să 
devină învăţătoare şi profesoare? Dar medicii care se formează, cu ce o să se ocupe? Cu bătrânii. 
Ştiţi că 86 din 100 de copii abandonaţi, fără mamă, fără tată, sau în orfelinate, pleacă în afara ţării 
şi numai 14 rămân în ţara? De ce noi românii nu tăbărâm pe orfelinate şi pe creşe? Pentru că suntem 
ortodocşi. Pentru că ne batem continuu în piept: dreapta credinţă. Ce dreaptă credinţă este asta când 
tu stai acasă şi puţin te interesează? Şi citeşti Psaltirea o dată în zi, de patru ori pe zi faci pravila. Ce 
ortodox eşti tu, şi laşi copiii să devină americani, să devină baptişti, să devină evanghelişti, să devină 
mormoni? Tu care te rogi. Tu ce faci? Ortodocşi creştini. Unde sunt copiii dvs. care i-aţi luat din creşe? Să 
vă văd alături de doi copii, de şase copii, de opt copii; unde sunt? Unde e verificarea Ortodoxiei? Asta 
este verificarea Ortodoxiei. Vă spuneam acum un an. Am vrut să botezăm 12 copii, doi i-am botezat şi 
zece naşi au rămas cu pânza albă în mână, în braţe. Au făcut şi ei efort şi au cumpărat lumânare şi 
hăinuţe şi pânză şi au rămas aşa, în maternitatea Polizu. De ce? Pentru că asistenta şefă a spus:- Nu. 
Ăstora n-aveţi voie să le daţi un nume.- Dar cum la ăştia am avut voie şi la ăştia nu?- Prima condiţie a 
înfierii lor, a fost nebotezarea lor.- Dar cine a pus această condiţie?- Baptiştii americani. 

Deci: „Ortodocşilor, mergeţi voi în rai şi copiii la baptişti! Mergeţi!" [...] Asaltaţi creşele, asaltaţi 
orfelinatele, asaltaţi leagănele şi luaţi copiii de acolo, înfiaţi-i sau creşteţi-i, faceţi orice, numai salvaţi 
România! Că România piere. Are 11 milioane de copii avortaţi din 22 de milioane populaţia ţării. Are 
peste 40 de milioane copii avortaţi, aşa cum v-am spus, copii care au fost avortaţi fără să se vadă, 
prin anticoncepţionalele care se găsesc la orice colţ, la orice farmacie şi ieftin. 

Să ştiţi că producerea anticoncepţionalelor este scumpă. Dar precum aţi văzut în anii trecuţi că se 
făcea compensare la unele alimente, tot aşa se face compensare şi finanţare din afară, pentru că nu 
putem intra în Europa un popor ortodox care naşte, care perpetuează. Nu se poate aşa! Ni se impune 
să admitem homosexualitatea, şi aproape am admis-o; Ni se impune să admitem divorţul rapid, şi l-am 
admis. O familie fără copii şi fără partaj pleacă dimineaţa la opt la tribunal şi la 12 este deja divorţată. 
Vă aduceţi aminte că înainte dura şase luni, opt luni. Oamenii se mai împăcau, se mai gândeau, nu prea 
mai aveau bani. Iar acum nici nu există taxă pentru divorţ, e nimica toată. De ce? Ca să ne distrugem. 
Dar asta cu voia noastră şi nu acuzăm pe nimeni. Şi ce mai trebuie să mai facem ca să intrăm în 
Europa? Trebuie să acceptăm căsătoria de probă. Şi am început s-o acceptăm. Şi noi dăm de mâncare 
fetelor noastre care trăiesc curve. Oficial e cu el la braţ. E oficial. Tot satul vede, dar nimeni nu zice 
nimic. Noi dăm de mâncare şi ajutăm. Nu ne debarasăm. Nu ne unim sus părinţii să vedem: „Măi, ce 
facem cu copiii noştri? Uite, ăştia se încearcă, se probează!" Căsătorie de probă! Auziţi dvs. ce-am 
împrumutat noi de la Occident. De ce n-am împrumuta noi de la Occident ordinea? De exemplu: vă 
dăm anafura şi dvs. vă îngrămădiţi. De ce vă îngrămădiţi? De ce n-am împrumuta noi de la Occident 
ordinea? Punctualitatea? [...] 

Domnule doctor, poftiţi crucea în mână, poftiţi icoana, fotografia mamei dvs. sau ce aveţi mai 
drag. Ce mai aveţi drag? Soţie, copii. Bine. Puneţi mâna pe tot, şi spuneţi-ne ce sunt 
anticoncepţionalele? împiedică formarea omului, concepţia, sau ucide după 14 zile de la concepţie? Şi 
doctorul dacă atunci o să aibă frică, cu mâinile pe cruce, pe Evanghelie, pe ce are el mai scump, o 
să ne spună adevărul. Nu minciuna care-i vinde marfa. Nu minciuna cu care a tăcut contract cu 
farmacia. Pentru că el dacă spune aşa, farmacia vinde. Am călătorit la o conferinţă împotriva avortului şi 
am văzut, ceea ce cred că o să apară şi la noi, că noi luăm tot ce-i rău. Am văzut nişte cutii imense şi 
băgai bani, puţini bani, cât pentru o pâine, şi-ţi veneau şase prezervative pe loc. Cum sunt 
automatele de cartele pentru telefon. Şi de acolo le luau. Dar zic: „Dar de ce a fost nevoie de aceste 
automate şi nu le vindeţi la farmacie?" Zice: „Unii copii se jenează, părinte, şi ca să nu se jeneze au astea 
în gară, la şcoală, în curtea şcolii". Am văzut cu ochii mei. Nu am auzit, am văzut! Ce facem? Ne 
schimbăm sau nu? Dacă nu ne schimbăm, nu ne mai întâlnim la anul. Nu mai putem. Se va întâmpla 
ceva. [...] 

Mijloace contraceptive 

Spirala sau steriletul a apărut la începutul secolului XX. Ea este în primul rând un mijloc avortiv 
timpuriu. Prin producerea intenţionată a unei congestii de iritaţie în ţesutul conjunctiv uterin, implantarea 
embrionului este împiedicată şi acesta moare. Ca şi efecte secundare se pot cita infecţiile, perforaţii ale 
uterului cu pericolul rănirii intestinului, sângerări, dureri. începând din 1987, datorită proceselor intentate 
companiilor producătoare, în SUA s-a renunţat la folosirea spiralelor, acestea fiind fabricate doar pentru 
export. 

Prezervativul - s-a constatat statistic că el nu oferă protecţia care o pretinde, atât în ceea ce 
priveşte contracepţia cât şi în evitarea propagării SIDA. 

Spermicide - supozitoare, săruri, alifii, spray-uri, tampoane. Incertitudine împiedicării fecundării 
prin acest procedeu nu este nevoie să mai fie scoasă în evidenţă. Au tot un efect avortiv timpuriu. 

Sterilizarea - se realizează pe cale chirurgicală. Intervenţia nu este lipsită de riscuri şi aceasta mai 
ales în cazul femeilor, la care este necesară anestezia totală şi deschiderea abdomenului. Urmările pe 
termen lung ale sterilizării sunt sarcini extrauterine, tulburări ale ciclului menstrual, tulburări psihice. în 
1986-1987, ginecologii americani şi-au afirmat deschis consensul de a aplica deosebit de restrictiv 
sterilizarea. 

Pilula anti-baby a început să fie comercializată la începutul anilor 60, beneficiind de multă 
reclamă, care o prezenta ca nevătămătoare. Luată de femei fără prea multă gândire şi prescrisă fără grijă 
de medici, ea a devenit mină de aur a vânzătorilor de pilule şi medicamente. Nu a trebuit să treacă multă 
vreme pentru ca să se constate efectele importante asupra întregului organism, pe care le avea pilula, 
care de fapt intervenea în ciclul de reglare hormonală a corpului feminin, deconectându-l de la ritmul 
natural. 

La 10 ani de la introducerea pilulei apăruseră deja 600 de lucrări ştiinţifice despre efectele 
colaterale ale acesteia. La sfârşitul anilor 60, una dintre cele mai bine vândute cărţi din SUA a fost cea a 
Barbarei Seamon - „Procesul doctorilor împotriva pilulei", în care se descriu toate efectele secundare mai 
importante pe baza unor anchete pe lângă ginecologi americani de renume. între acestea se menţionau: 
efecte secundare cardiovasculare şi cerebrovasculare (infarct cardiac, îmbolnăviri ale sistemului circulator, 
hemoragii cerebrale, tromboembolii), favorizarea de infecţii (urmare a libertinajului sexual, care a devenit 
posibil prin utilizarea pilulelor), riscul de cancer (cancer de sân în special, cancer de piele, cancerul 
ficatului, cancer al ţesutului mucoasei uterine), tumori benigne, modificări în aparatul digestiv, tulburări 
oculare, tulburări psihice (înrăutăţire a afectivităţii, dezechilibru, depresii, modificări de personalitate), 
sterilitate. 

în concluzie, se poate spune că niciodată până acum nu s-a mai administrat un produs 
farmaceutic atât de puternic, cu atât de multe efecte necunoscute, unor oameni sănătoşi, fără ca să 
existe necesitate din punct de vedere medical. Niciodată până acum nu s-a mai permis prezenţa în 
comerţ a unui produs farmaceutic cu atât de multe şi grave efecte secundare cunoscute ca şi aceste 
pilule. Niciodată până acum, un produs farmaceutic nu a adus atâţia bani industriei farmaceutice. în SUA, 
pilula este desemnată ca şi cel mai mare furnizor de bani pentru farmaceutică. Aşa cum constata un 
cercetător, Joyeux: „Dacă apar una sau două publicaţii ştiinţifice care arată pericolele legate de pilulă, 
atunci în mod sigur în luna următoare se dau publicităţii luări de poziţie care susţin exact contrariul, 
pentru a neutraliza urmările prea periculoase pentru industria farmaceutică". 

Pe de altă parte, deşi era prezentată ca un inhibitor al ovulaţiei, s-a putut constata că pilula este 
tot un mijloc de avort timpuriu, potrivit studiilor independente întreprinse de medici germani, olandezi, 
americani, etc. Adeseori, ovulaţia are loc şi atunci copilul moare, fiind lipsit de hrană, deoarece pilulele 
usucă glandele care ar trebui să i-o asigure. în SUA, la Congresul „Federaţiei Naţionale a Avortului" din 
1985, cu ocazia discuţiei asupra planificării familiei, s-a ajuns la următoarea formulă, adoptată de 
congres: „Nu vă faceţi iluzii! Pilula şi spirala sunt avortive!" Astfel, adevărul a ieşit la iveală, deşi 
mulţi ani s-ssa căutat să se ascundă efectul de avort timpuriu al pilulei şi spiralei, ştiindu-se foarte bine 
că o divulgare promptă a acestui fapt ar fi determinat multe femei să se abţină de la folosirea lor. [...] 

Mă adresez ţie, femeie creştină! De ce nu vrei să naşti copii? Nu ai cu ce-i hrăni? Oare nu va 
avea Dumnezeu grijă de ei? Eşti bolnavă? Dacă avortezi, mai rău te vei îmbolnăvi. Eşti săracă? îţi va 
da Hristos cele de nevoie ca să-i creşti. Eşti ameninţată de bărbat că te lasă? Nu-I asculta la cele 
rele şi naşte copilul, că poate va ajunge vreun sfânt, prin care să vă mântuiţi toţi din familie. 

Te temi să nu râdă de tine femeile cele rele că ai doi, trei sau chiar mai mulţi copii? Dar ce 
vei face când diavolii te vor chinui în iad, pentru omor, împreună cu ele? Te ruşinezi că ai rămas 
gravidă de fată mare sau fiind fără soţ? Naşte copilul, că, prin ruşinea pe care o pătimeşti, vei scăpa 
de ruşinea cea mare din ziua judecăţii şi de munca veşnică. Te ruşinezi de oameni că ai rămas gravidă, 
având peste 35-40 de ani, şi mergi să faci avort? întoarce-te acasă şi naşte copilul, că îţi va aduce 
multă mângâiere şi te va ajuta la bătrâneţe. Vrei să-ţi ucizi copilul la tinereţe, ca să nu ai griji, să te 
poţi distra mai mult, să placi soţului; pentru că eşti studentă, dar încă nu ai servici, locuinţă şi 
maşină? Dacă mama ta ar fi gândit la fel, mai erai tu astăzi? Ce este mai scump, raiul sau iadul? Viaţa 
sau moartea? Averea, maşina, casa sau copilul pe care ţi l-a dat Hristos? Oare nu porunceşte El tuturor 
părinţilor: Lăsaţi copiii să vină la Mine (adică la viaţă, la biserică) şi nu-i opriţi, că a unora ca aceştia 
este împărăţia cerurilor (Matei 19, 14)? 

Femeilor creştine, nu ucideţi copiii de tinere, că veţi rămâne fără mângâiere în viaţă. Nu avortaţi 
copiii după primele naşteri, că Dumnezeu vă va răpi unul din cei născuţi mai înainte. Nu-i omorâţi nici 
mai târziu, ca să nu vă îmbolnăviţi de boli fără leac, nemaiavând timp de pocăinţă. Mamelor, lăsaţi 
copiii să se nască după legea lui Dumnezeu şi nu-i omorâţi nici prin pază trupească, nici prin 
medicamente ucigaşe, nici prin avort, nici pe altă cale. Nu vă ucideţi copiii, că ucideţi suflete nevinovate 
şi vă pierdeţi propriul suflet. Nu vă avortaţi copiii, că nu se vor mântui, ne fiind botezaţi. Nu-i omorâţi cu 
două morţi - trupeşte şi sufleteşte -, căci copiii avortaţi nu mai pot fi niciodată botezaţi şi vă vor 
osândi în ziua cea mare a judecăţii lui Hristos. Astăzi se avortează în ţară aproape două milioane de 
copii pe an! Iar ceea ce este mai dureros este faptul că cele mai multe avorturi le fac mamele creştine 
ortodoxe, în timp ce femeile de altă religie - şi chiar ţiganii - niciodată nu-şi avortează copiii. Dacă nu 
părăsim acest păcat, ţara va merge tot mai rău; familia se va destrăma, pierzându-şi scopul; casele 
creştinilor se vor pustii; păgânii şi vrăjmaşii ne vor robi; copiii vor fi din ce în ce mai puţini pe 
pământ; cancerul va ucide tot mai multe mame; se vor înmulţi divorţurile, războaiele, cutremurele, 
sectele şi lipsurile vor predomina, căci uciderea, desfrâul şi necredinţa grăbesc sfârşitul lumii. 

DARUL SFÂNT AL VIEŢII ŞI COMBATEREA PĂCATELOR ÎMPOTRIVA ACESTUIA 
Aspecte ale naşterii de prunci, în lumina moralei creştine ortodoxe 

Poemul vieţii intrauterine a pruncului, dovada „biologică" a intervenţiei divine în actul 
procreaţiei. 

Minunea zămislirii unui prunc, în sânul matern, priveşte poemul şi drama vieţii intrauterine dintre 
concepere şi implantare (nidaţie). Cu unirea celor două celule germinative, masculină şi feminină, începe 
un proces complicat, de creştere şi dezvoltare, care nu se încheie până la moartea persoanei respective, 
mulţi ani mai târziu. Fenomenul la care ne referim prezintă o anume dinamică internă. Două pronuclee 
rezultate, în acest proces, din cele două celule germinative, cu câte 23 de cromozomi, se măresc şi-şi 
pierd membrana. în decurs de 12 ore ele se unesc de aşa manieră. încât ovulul fertilizat, numit din acest 
moment „zigot", (dar persoană umană propriu-zisă), deţine în mod necesar 23 de perechi de cromozomi, 
provenite de la cei 2 părinţi, şi astfel se poate dezvolta, descoperindu-se progresiv imaginea unui copil. 
Puţine fapte din biologie sunt mai emoţionante şi mai importante în implicaţii, prezente şi viitoare, cum 
este prima diviziune a zigotului în două părţi egale. Prin acest proces, dintr-un singur ovul fertilizat vor 
rezulta mai multe trilioane de celule ale copilului, de la zămislire şi până în momentul naşterii. Fiecare 
celulă fiică este identică, ca atare, în alcătuirea cromozomială, respectiv în potenţialul ereditar, cu zigotul 
originar. Astfel, fiecare celulă a copilului, care se dezvoltă intrauterin, conţine, un număr egal de 
cromozomi, de la fiecare părinte, şi tocmai aceşti cromozomi sunt cei care poată unităţile ereditare, 
cunoscute şi ele cu denumirea de „gene". Codul genetic despre care e vorba este, prin originea şi 
structura lui, individual şi, în sensul acesta, absolut unic în întreaga existenţă. Acest cod mărturiseşte de 
la sine, dincolo de unicitatea şi individualitatea sa, independenţa copilului faţă de mama în sânul căreia a 
apărut, el fiind o persoană umană propriu-zisă. Tot prin acest cod, într-o manieră chiar materială, copilul 
îşi afirmă dreptul al viaţă conferit lui de către Creator. Prima diviziune a zigotului are loc la aproximativ 
36 de ore, iar a doua diviziune este realizată la două zile de la concepere. în puţine zile, ajunge la un 
număr suficient de celule pentru a forma o sferă numită „morulă", înfăşurată, la rândul ei, într-un înveliş 
transparent numit „zonă pellucidă". E important de subliniat faptul că celulele morulei sunt integrate 
funcţional. Ele şi-au pierdut de acum o parte din independenţa lor şi, dacă o celulă ar fi separată de 
celelalte, nu ar mai putea da naştere altor celule individuale separat. Când numărul celulelor creşte, 
atunci molecula de pe locul în care a fost fertilizat ovulul, după aproximativ 3 zile, ajunge, printr-o 
deschizătură îngustă, în cavitatea uterină. Această cavitate este, metaforic vorbind, sânul mamei. Până la 
implantare în acest sân, embrionul îşi trăieşte faza sa numită „embriotropă". în cazul că, în această fază, 
intervin substanţele contragestive hormonale (pilula), se produce aşa zisa distrugere a „endometrului", 
membrana internă a uterului, aducând cu sine nimicirea oului (embrionului). Astfel se împiedică trecerea 
la o nouă fază a vieţii umane, cunoscută şi ea sub denumirea de faza „histotropă". Ultima fază a vieţii 
embrionului căruia urmează implantarea, respectiv nidaţia, este cea „hematotropă", în care embrionul 
ajunge a se hrăni cu sângele mamei. 

Este uşor de văzut, urmărind acest poem, ca actualul început al vieţii trebuie considerat a fi, în 
mod indiscutabil, momentul conceperii. Implantarea este pur şi simplu un alt pas pe drumul stabilit de 
primul moment al conceperii. Prin urmare, putem afirma că nu întâmplător au vorbit în acest sens Sfinţii 
Părinţi despre concepere ca originea a vieţii umane intrauterine, deşi nu cunoşteau din punct de vedere 
ştiinţific aproape nimic în această privinţă. Fără microscoape sau tehnologii moderne, ei cunoşteau prin 
harul Sfântului Duh că viaţa începe în momentul miraculos al unirii celor două pronuclee în procesul 
fecundaţiei. Marele Vasile, în numele Sfintei Biserici, a afirmat categoric necesitatea protecţiei copilului 
nenăscut, aflat în diferite etape ale sarcinii, cum este şi aceea „embriotropă", cea mai expusă primejdiilor 
proavorţioniste de azi. în felul acesta, el declară textual: „Noi nu facem o distincţie precisă între un fetus 
care a fost deja format şi unul care încă nu a fost format". Aceste cuvinte, în zilele noastre, sunt 
confirmate ştiinţific, atestându-se, cu deplină evidenţă, că viaţa umană începe la zămislire şi se continuă 
până la moarte, fie în sânul mamei, fie în viaţa pe care noi o numim de toate zilele. [...] 

Atitudini creştine faţă de contracepţie, în trecut şi astăzi 

Ce ar fi în realitate o căsătorie a cărei scop e eludat, dacă nu „o formă legală a prostituţiei, o asociere a 
două pofte trupeşti înhămate ca să se desfăteze sub oribile aparenţe, într-un fel de desfrâu rânduit şi 
îngăduit de lume ?". Recunoaştem uşor, în aceste expresii, cuvintele foarte aspre pe care Fericitul 
Augustin le adresează „egoismului carnal". Numind acest păcat „fraudă reciprocă", Augustin refuză să-i 
numească soţi pe complici, deoarece căsătoria nu mai păstrează nimic din adevărata ei menire. „Această 
cruzime destrăbălată sau destrăbălare crudă ajunge uneori până acolo încât caută doctorii pentru 
sterilitate şi, dacă nu reuşesc, caută să ucidă fătul încă în pântece". în aceşti termeni se pronunţă, în 
Răsărit, şi Sfântul Nicodim Aghioritul, în „Carte folositoare de suflet". [...] 

Motivele instaurării sterilităţii voluntare şi consecinţele lor 

Raţiunile pentru care se căsătoresc oamenii societăţii de astăzi vorbesc de la sine. Oricare pot să fie 
acestea, numai nu pentru a avea copii şi a realiza scopurile căsătoriei conferite de morala tradiţională. 
Vanitatea, pofta de îmbogăţire, pentru a asocia două patrimonii, pentru a legitima un copil natural, 
pentru a pune în rânduială o veche legătură, pentru a beneficia de pensii, pentru a pune sfârşit unei vieţi 
licenţioase de care cineva se satură, acestea sunt motivele celor mai multe căsătorii. [...] 

Contracepţia premergătoare pruncuciderii 

Cercetătorii preocupaţi de problema socială şi morală a avortului, din viaţa modernă, îl tratează ca atare 
în cadrul general al sterilităţii voluntare. „Extensiunea practicilor anticoncepţionale este însoţită totdeauna 
de creşterea numărului avorturilor". Nici nu poate fi altfel. Când din neglijenţă, nebăgare de seamă sau 
accident, „precauţia" n-a oprit, cum se aştepta transmiterea vieţii, e logic să se caute a se corija greşeala 
printr-un alt mijloc foarte simplu, devenit aproape inofensiv. [...] 

Avortul, păcatul care pătrunde în visteriile vieţii. 

A vorbi despre avort înseamnă a ne referi, potrivit moralei ortodoxe, la cel mai mare păcat pe care 
îl poate săvârşi cineva în lume. La începutul creştinismului, trei păcate erau considerate a fi cele mai 
grave: apostazia (n.n. lepădarea de credinţă), uciderea şi desfrânarea. Avortul pare a fi sinteza acestor 
trei păcate, şi încă ceva mai mult. El e ultima pecete a condamnării la dispariţie a iubirii conjugale. [...] 

Venim în apărarea copilului, din momentul conceperii sale, la această oră, în care bilanţul unui 
sfârşit de secol ne avertizează că, în societatea noastră de tip european postcreştină şi deplin 
secularizată, sub auspiciile industriei avortului, crima colectivă s-a generalizat. într-o ţară, bunăoară, cu 
aproximativ 23 de milioane de locuitori, sunt omorâţi prin avort peste un milion de copii în fiecare an. în 
faţa acestei situaţii, creştinii zilelor noastre, nu pot să rămână în expectativă. E momentul să se întrebe 
dacă mai există un drept al copilului. După cum este momentul să se ştie ce au ei de făcut, înainte de a 
cădea sub osânda generaţiilor viitoare. Dar, mai înainte încă, sub osânda lui Dumnezeu. [...] 

Avortul este opunerea premeditată şi categorică la porunca divină de transmitere a vieţii. El 
înseamnă egoism şi lipsă de dragoste, atac şi boicot împotriva vieţii umane. Porunca „să nu ucizi" îşi află 
temeiul în dreptul absolut pe care-l are Dumnezeu şi pe care îl conferă vieţii omeneşti ca privilegiu al ei. 
Justificările medicale, etico-psihologice, social-profesionale ale avortului în contextul căsătoriei nu sunt 
esenţiale. Pentru creştini a ucide este întotdeauna un rău, oricare ar fi circumstanţele. Chiar şi aşa-zisul 
caz al unui avort medical, prin care se încearcă a se justifica posibilitatea salvării mamei, 
responsabilitatea săvârşirii acestui act atrage după sine conştiinţa că uciderea rămâne veşnic ucidere. [...] 

Cine sunt vinovaţii crimei privind avortul? 

Pentru femeia care a săvârşit un avort (şi a supravieţuit), mila şi durerea care au urmat acestui act 
sunt mult mai dureroase şi mai amare decât orice pedeapsă care ar putea fi prescrisă de către Biserică. 
Totuşi, cea mai mare vină îi revine ei. Există preoţi care relatează despre femei care suferă de pe urma 
avortului şi după numeroase Spovedanii şi Dezlegări. Datoria Bisericii faţă de aceşti suferinzi sărmani este 
de a-i aduce la pace cu ei înşişi şi cu Dumnezeu, curăţindu-i de amăgirea că ar fi nevrednici de iertarea 
lui Dumnezeu şi de mântuire. A aduce pacea lui Dumnezeu unei femei astfel vătămate este o muncă 
duhovnicească, spirituală de ani de zile. Acesta este fructul amar pentru cea de a doua victimă a avortului 
- femeia. Totuşi, pe lângă fiecare femeie care a săvârşit avort, mai există sute, poate mii, care au 
contribuit la păcatul , la suferinţa ei şi la moartea copilului, şi care poartă, nu mai puţin decât femeia (şi 
uneori mai mult decât ea), povara vinovăţiei. Şi aceştia daca sunt ortodocşi, trebuie să vină înaintea lui 
Dumnezeu cel Milostiv în Sfânta Taină a Spovedaniei, să se căiască şi să nu repete faptele lor păcătoase. 
Aceştia sunt: 1. Corpul medical care îndeplineşte procedurile de avort; 2. Corpul social de menţinere a 
ordinii, ca şi alţi lucrători din cabinetele avorţioniste, care toţi permit ca aceste fapte de ucidere a copiilor 
şi de desacralizare a femeii să fie săvârşite în continuare; 3. Politicienii care au votat legislaţia 
avorţionistă ca şi cei care sunt prea timizi, neinteresaţi sau ambiţioşi ca să lupte pentru menţinerea vieţii; 
4. Asistenţii sociali care le-au sfătuit pe femei să săvârşească avort, trimiţându-le în mâinile ucigaşilor; 5. 
Judecătorii şi avocaţii care folosesc sistemul judiciar pentru a promova avortul un „drept" şi care 
persecută pe aceia care luptă împotriva uciderii celor nenăscuţi; 6. Membrii mass-media care ascund 
realitatea avortului, spunând jumătăţi de adevăr, şi care mint pentru a adormi poporul, astfel ca acesta 
să accepte avortul ca pe un „drept" şi o „necesitate socială"; 7. Cei care sunt „ortodocşi" doar duminică 
dimineaţa, iar în restul timpului, în lumea din afara Bisericii, se consideră „neutri" sau chiar susţinători ai 
aşa zisei „proalegeri", ajutându-i cu toate resursele lor pe avocaţii avortului; 8. Cei care sunt directori de 
fundaţii, de corporaţii sau de companii şi care susţin cu capital pe puternicii şi influenţii avocaţi ai 
avortului, cum ar fi „Organizaţia Naţională a Femeilor" din America; 9. Cei care lucrează în companiile 
care fabrică uneltele de aspirat, unelte care au unica menire de a-i dezmembra şi ucide pe copii din 
pântecele mamei; şi, de asemenea cel care lucrează în crematoriile în care sunt arse trupurile fetuşilor 
extraşi; 10. Cei ai căror bani şi resurse reproduc prostaglandină şi alte mijloace de promovare a avortului, 
cum ar fi IUD, apoi a aşa numitei „pilule de control al naşterilor", cât şi pesticidul uman RU-486; 11. Cei 

care promovează, sfătuiesc, ori/şi efectuează experimente asupra copiilor vii din pântecele mamelor, ca şi 
asupra celor care au fost avortaţi pentru a fi folosiţi în cadrul aşa numitelor „cercetări pe ţesut fetal"; 12. 
Cei care lucrează şi/sau susţin cabinetele de „planificare familială", cabinete care sunt promotorii şi 
apărătorii cei mai bogaţi şi mai mari ai avortului din întreaga lumea. Mai mult, este necesar să se 
descopere dacă cineva susţine o organizaţie, după cât se pare fără legătură cu avortul, dar care îl sprijină. 
[■■■] 

Sensul avortului ca deicid. 

Păcatul avortului provocat este atât de mare încât se poate numi şi deicid, respectiv uciderea lui 
Dumnezeu. E un mod metaforic de a vorbi, dar profund real. Felul în care Hristos-Domnul se identifică 
oarecum cu omul, copil sau adult ne este descoperit de Mântuitorul însuşi. în pilda judecăţii viitoare pe 
care a rostit-o înainte de patima sa, adresându-se celor „de-a stânga", destinaţi pedepsei veşnice. El se 
exprimă astfel: „Atunci va zice şi celor de-a stânga: „Duceţi-vă de la mine, blestemaţilor, în focul cel 
veşnic, care este gătit diavolului şi îngerilor lui. Căci flămând am fost şi nu Mi-aţi dat să mănânc; însetat 
am fost şi nu Mi-aţi dat să beau; străin am fost şi nu M-aţi primit; gol şi nu M-aţi îmbrăcat, bolnav şi în 
temniţe şi nu M-aţi cercetat". Atunci vor răspunde şi ei zicând: „Doamne, când Te-am văzut flămând, sau 
însetat, sau străin, sau gol, sau bolnav, sau în temniţă şi nu Ţi-am slujit?". El însă le va răspunde zicând: 
„Adevărat zic vouă: întrucât nu aţi făcut unuia dintre aceştia prea mici, nici Mie nu Mi-aţi făcut" (Matei 
25, 41-45). Aceşti (prea mici) sunt în primul rând copii avortaţi, care nu au avut parte să fie hrăniţi, 
adăpaţi, adăpostiţi, îmbrăcaţi, îngrijiţi şi cercetaţi cu milă şi cu iubire de mamele lor. Mântuitorul, după 
cum vedem, se identifică cu ei. Mama care avortează dovedeşte că-L spulberă pe Dumnezeu din rostul 
existenţei Sale, nu numai din rostul primei creaţii ci şi din a celei de-a doua creaţii. Ea ucide copilul de 
două ori: o dată împiedicându-l să vadă lumina zilei acesteia, iar a doua oară, lumina vieţii viitoare, 
învierea lui Hristos este un act de rezidire a lumii întregi. Toţi oamenii iau parte la această înviere. 
Despre înviere, Hristos însuşi ne spune că El este Cel dintâi născut din morţi. învierea ne descoperă astfel 
avortul ca fiind deicid. Făcându-se începător al învierii noastre, El a schimbat condiţiile ontologice ale 
existenţei în general. Iată cum, cu fiecare copil care se naşte, se naşte într-un fel Hristos Domnul, de 
aceea şi mamele care-şi ucid copii îl ucid pe Hristos în fiecare din aceştia. [...] 

Combaterea avortului propriu-zis. 

Asupra avortului voluntar cade, în morala ortodoxă, cea mai grea osândă, a împiedicării vieţii. 
După cum am văzut în alineatele anterioare, viaţa copilului începe din clipa în care e conceput. în 
momentul tainic al zămislirii, Dumnezeu îi creează sufletul nemuritor. Avortul este ucidere, crimă, 
genocid şi deicid. Este o ucidere, şi încă o ucidere cu premeditare. Este o crimă, cu atât mai vinovată cu 
cât ia dreptul la viaţă unei fiinţe omeneşti, înainte de a se bucura de ea şi de a se învrednici de Sfântul 
Botez. Este un genocid, pentru că o dată cu o viaţă nimicită, se distrug şi vieţile urmaşilor posibili ai 
persoanei ce se cuvine a se bucura de ea, adică a unui neam. Este deicid, pentru că odată cu sângele 
copului se varsă „Sângele" lui Hristos (e vorba despre o identitate mistică dintre sângele copilului şi 
„Sângele" lui Hristos, pe care o aflăm la Matei 25, 32-46: „întrucât nu aţi făcut unuia dintre aceştia, nici 
Mie nu Mi-aţi făcut", v. 45). Sfinţii Părinţi, chiar de ar fi să-i numim doar pe Grigorie Teologul, Maxim 
Mărturisitorul, Atanasie Sinaitul, condamnă în unanimitate avortul provocat, declarându-l drept ucidere, 
deicid. în Canonul 2 al Sfântului Vasile se precizează: „Cea care leapădă fătul cu voie este supusă 
judecăţii pentru ucidere". Canoanele 91 Trulan, 21 Ancira, 2 şi 50 ale Marelui Vasile, consideră doar un 
pogorământ oprirea femeii vinovate de săvârşirea avortului, la 10 ani de la Cele Sfinte. Astfel, oprirea ar 
fi pe viaţă, potrivit hotărârii canonice a Sinodului de la Elvira. Aceleaşi canoane, şi pentru complici. De 
asemenea, Canoanele: 66 Apostolic, 5 a Sfântului Grigorie de Nyssa, 13, 14, 55 ale Sfântului Vasile 
caterisesc pe preoţii care sunt vinovaţi de complicitate cu cei ce săvârşesc crima de avort, fie dezlegând 
pe cei ce nu au conştiinţa păcatului la măsura gravităţii lui, în scaunul Mărturisirii, fie că sunt vinovaţi ei 
înşişi de această crimă comisă în propriile lor familii. [...] 

Aşa-zisul drept de alegere al mamei nu este altul decât dreptul aceleiaşi femei cel mai rece dintre 
monştri, după o expresie a lui Nietzsche, de a săvârşi o crimă, pruncuciderea prin avort. De data aceasta, 
crima pe care poate să o săvârşească o mamă ajunge să se constituie drept o crimă perpetuă, tocmai prin 
folosirea pilulei. Pilula anovolatorie nu este numai o armă contraceptivă, ci, în speţă, una contragestivă. 
Deşi posibilitate întreruperii sarcinii între concepere şi implantare părea, cu puţin timp înainte, aproape 
imposibilă, acţiunea fiind redusă la o intervenţie chirurgicală, dezvoltarea industriei şi piaţa planificată a 
pilulelor, a schimbat completamente situaţia. Pilula ajunge nu doar să prevină conceperea ci şi 
implantarea embrionului, după ce conceperea a avut loc, iar utilizarea ei să dobândească o extindere 
mondială. 

Referirea pe care o facem la produsele farmaceutice, de provenienţă hormonale, nu exclude 
raportarea la celelalte mijloace, care pe alte căi urmăresc aceleaşi efecte. în noul câmp de bătălie 
împotriva copilului, la pilula de „control al naşterii", care se ia în doze mici şi care se poate găsi peste tot, 
acţionând ca un mijloc chimic de avort, se adaugă şi comunul IUD - (dispozitivul intrauterin). Totuşi, e de 
notat că pilula avortivă (RU-486), rămâne arma principală a pruncuciderii, ea nemaiavând nici măcar 

30 



legitimitatea falsă de a preveni conceperea, ci este de-a dreptul un medicament, considerat sigur şi 
eficient în execuţia avorturilor. Specificul acestei acţiuni contragestive devine relevant prin aceia că pilula 
actuală de gen „morning after" a ajuns un medicament de întrerupere a sarcinii în funcţie de care femeia 
nu va mai şti niciodată dacă a fost sau nu însărcinată. Este tocmai ceea ce constituie esenţa crimei 
infantile neîntrerupte. [...] 

BIBLIOGRAFIE: Pr. Prof Ilie Moldovan, Darul sfânt al vieţii şi combaterea păcatelor împotriva acestuia, Ed. 
Institutului Biblic şi de Misiune al Bisericii Ortodoxe Române, Bucureşti, 1997 

CUVÎNT DESPRE VRĂJITORIE, 
al Sfântului Nicodim Aghioritul 

Şi, într-adevăr, întreaga pricină pentru care creştinii au căzut astăzi în toate relele lucrări ale diavolului 
şi mai ales în diferitele vrăjitorii se datorează faptului că nu cercetează cu grijă acele prime făgăduinţe şi învoieli 
pe care le-au dat lui Hristos când au fost botezaţi şi că le-au uitat şi cu desăvârşire le-au şters din amintirea şi 
inima lor. Pentru ei au urmat acele înfricoşătoare cuvinte pe care Ie-a spus Domnul: anume că, ori de câte ori 
necuratul demon iese din om, merge în locuri secetoase, căutând odihnă şi nu găseşte; apoi se întoarce iarăşi 
la omul din care a ieşit şi, deoarece găseşte inima lui neocupată, curăţită şi pregătită, ia împreună cu el încă 
alţi şapte demoni mai vicleni şi intră acolo înăuntru şi locuieşte şi devin cele de după aceea ale omului aceluia mai 
rele decât cele dintâi; „Şi, când duhul necurat a ieşit din om, umblă prin locuri fără apă, căutând odihnă şi 
nu găseşte. Atunci zice: Mă voi întoarce la casa mea de unde am ieşit; şi venind o găseşte golită, măturată şi 
împodobită. Atunci se duce şi ia cu sine alte şapte duhuri mai rele decât el şi, intrând sălăşluiesc aici şi se fac 
cele de pe urmă ale omului aceluia mai rele decât cele dintâi" (Matei 12, 43-45) [...]. 

Toţi, toţi aceştia, până la unul, şi cei care lucrează, şi cei care suferă, şi cei care oferă vrăjitoriile şi 
talismanele, şi cei care le primesc, toţi devin locaşuri ale lucrării necuratului duh; cei care se leapădă de Hristos 
şi de credinţa lui Hristos se alătură lui satana şi slujirii lui şi trufiei sale. De unde, prin urmare, toţi sunt 
tăgăduitori ai făgăduinţelor pe care le-au dat la Sfântul Botez, că se vor lepăda de satana şi de orice slujire a lui, că 
se vor alătura lui Hristos şi credinţei şi cuvintelor Lui. O, ce nenorocire vrednică de plâns! O, ce mare 
pierzare a creştinilor! [...] 

Aşadar, să nu te înşeli, creştinule, ci află că nici lupul nu se face vreodată oaie, după proverb, nici diavolul 
nu se face vreodată doctor; şi că mai uşor poate să îngheţe focul şi să se încălzească zăpada, decât să vindece 
într-adevăr diavolul; fiindcă acesta, chiar dacă ar vrea să te vindece, nu poate, deoarece este cu totul 
neputincios, iar dacă presupunem că poate să te vindece, totuşi nu vrea, deoarece sănătatea omului este un 
bun, iar diavolul urăşte totdeauna cele bune şi de aceea este numit duşmanul binelui (misokalos). [...] Astfel 
încât fii convins şi crede, frate, că numai Dumnezeu este adevăratul doctor al sufletelor si al trupurilor, iar 
vrăjitorii si demonii nu vindecă cu adevărat, ci în închipuire. 

Iar, dacă chiar presupunem că însănătoşesc trupul; cu îngăduinţa lui Dumnezeu, totuşi află că îl 
însănătoşesc cu scopul de a omorî sufletul. Cum? Despărţindu-te de credinţa lui Hristos şi târându-te spre faptul 
de a-i crede şi de a-i adora pe ei. De aceea, ce folos ai să primeşti, frate, chiar presupunând că trupul îţi este 
însănătoşit, trăind astăzi şi murind mâine, dacă, în schimb, îţi este omorât sufletul nemuritor? Ce câştig ai să 
dobândeşti dacă aici vei gusta puţină sănătate, iar dincolo vei fi pedepsit veşnic? Ducă-se asemenea 
sănătate! Ducă-se o astfel de viaţă! Mai bună este moartea de mii de ori decât aşa o viaţă şi sănătate, 
precum spune Sfântul Ioan Gură de Aur: „... căci nu vindecă cu adevărat, de n-ar mai fi! Iar eu chiar de ar 
fi să spun, umflând lucrurile, că, şi dacă tămăduiesc cu adevărat, este mai bine să mori decât să alergi la 
duşmanii lui Dumnezeu şi să fii tămăduit în acest chip. Căci ce folos să fii vindecat la trup, dacă sufletul 
este pierdut ? Ce câştig are cineva să dobândească mângâieri aici, urmând să fie aruncat în focul nepieritor 
dincolo?" (Ioan Gură de Aur, Cuvântul V, Împotriva iudeilor). Şi iarăşi spune: „chiar dacă un demon va 
vindeca, mai mult a vătămat decât a fost de folos; căci a fost de folos trupului, care, totuşi, puţin mai târziu 
mort, urmează să putrezească, însă a vătămat sufletul nemuritor" (Ioan Gură de Aur, Cuvânt către iudai-zanţi). 
Deoarece diavolul, fraţilor, este un pescar foarte viclean şi pierde o mică momeală ca să prindă un peşte mare, 
adică se mulţumeşte să vă dea putină sănătate, numai să vă lipsească de rai; să vă lungească puţin viaţa, ca să vă 
pedepsească veşnic. Nu vezi (îţi spune Sfântul Ioan Gură de Aur) că slăbănogul era de treizeci şi opt de ani în pat 
şi, privit cu ură, îşi răbda cu vitejie boala, aşteptând ajutorul lui Dumnezeu fără să ceară să-l farmece sau 
să-i dea talismane ? „Şi nu a alergat astfel la prezicători, nu a mers la descântători; nu şi-a legat amulete, ci 
a aşteptat ajutorul de la Dumnezeu" (Sf. Ioan Gură de Aur). 

Şi tu, creştine, fiindcă ai zăcut bolnav puţine zile, de aceea eşti atât de nerăbdător şi alergi la vrăjitori şi 
vrăjitoare? Nu vezi că Lazăr a zăcut înaintea porţii bogatului, tot timpul vieţii lui, atât de greu rănit, încât, 
din cauza unei atât de mari neputinţe, nu putea să alunge nici câinii, care-i lingeau rănile, şi cu toate acestea 
a preferat să moară într-o asemenea suferinţă decât să ceară amulete şi farmece? „Dar nu a cerut 
descântător, nu şi-a legat amulete... nu a chemat la el vrăjitori" (spune în acelaşi loc - împotriva iudeilor, 
Cuvântul V - Sfântul Ioan Gură de Aur); şi tu, care, pentru puţină febră, alergi la urâtele băbuţe ameţite de 
băutură, ce iertare vei primi? Nu vezi pe acel viteaz Iov, care, după ce a pierdut şi copiii, şi bunurile, a fost 
rănit atât de tare, încât peste tot mişunau viermii din toate mădularele lui şi pâine nu putea să mănânce din 
cauza duhorii ? Şi, deşi putea să scape de toate aceste înfiorătoare lucruri prin hulă şi să moară, aşa cum îi 

spunea femeia lui: „spune orice cuvânt împotriva Domnului şi mori" (Iov 2, 9), totuşi a răbdat cu bărbăţie şi 
nici un cuvânt mărunt de hulă nu a scos din gura lui; iar tu de ce ai o atât de mare nerăbdare şi pentru o 
foarte mică rană dispreţuieşti şi pe Dumnezeu, şi pe Hristos, şi credinţa, şi pe sfinţi, şi alergi la duşmanii 
lui Dumnezeu, la vrăjitori şi demoni, ca să fii tămăduit ? Şi ce scuză poţi să primeşti pentru aceasta, precum îţi 
spune Sfântul Ioan Gură de Aur: „Aşadar ce scuză vom avea noi, dacă cei care suferim şi răbdăm asemenea 
lucruri, sau din cauza febrei, ori din cauza rănilor, alergăm la sinagogi şi la vrăjitori şi fermecători, îi chemăm şi la 
casele noastre" (Ioan Gură de Aur, împotriva iudeilor, Cuvântul V). 

Dar spui că acea bătrână creştină şi acel vraci creştin, ori de câte ori fac farmece şi dau amulete, nu spun 
şi nici nu scriu alte nume în afară de numele lui Dumnezeu, al lui Hristos, al Născătoarei de Dumnezeu şi al 
sfinţilor şi, deci, ce rău fac ei? La acestea îţi răspunde Sfântul Ioan Gură de Aur şi îţi spune că din această 
cauză mai mult trebuie să o urăşti pe acea urâcioasă babă sau pe acel urâcios vraci, deoarece folosesc spre 
jignire şi necinstire numele lui Dumnezeu şi, creştini fiind, fac precum elinii, fiindcă şi demonii, deşi rostesc 
numele lui Dumnezeu, totuşi tot demoni sunt: „unii, socotind că se îndreptăţesc, spun că este creştină femeia 
care descântă acestea şi că nu rosteşte nimic altceva decât numele lui Dumnezeu. Aşadar din această pricină eu 
mai mult o urăsc şi mai mult mă dezgustă, fiindcă s-a folosit de numele lui Dumnezeu spre ocară; fiindcă, 
spunând că este creştină, scoate la iveală cele ale elinilor: căci şi demonii rosteau numele lui Dumnezeu, însă 
erau demoni; şi astfel vorbeau împotriva lui Hristos: «te ştim cine eşti, Sfântul lui Dumnezeu» şi totuşi Ie-a 
astupat gura şi i-a alungat" (Sfântul Ioan Gură de Aur, Despre statui, 21). [...] 

Dreptate are Iisus să strige prin Isaia că El v-a renăscut prin Sfântul Botez şi v-a făcut copiii Lui, iar voi, 
pentru puţină boală, aţi dispreţuit pe Tatăl vostru şi aţi mers la vrăjitori şi demoni, duşmanii Lui: „Ascultă, cerule, 
şi ia aminte, pământule, că Domnul a zis: fii am născut şi i-am înălţat, iar aceştia M-au dispreţuit" (Isaia 1,2) şi 
cum boul şi măgarul cunosc pe binefăcătorul şi stăpânul lor, iar voi nu cunoaşteţi pe binefăcătorul vostru: „Boul a 
cunoscut pe stăpân şi măgarul ieslea domnului său, însă Israel nu M-a cunoscut şi poporul Meu nu M-a 
priceput" (Isaia 1,3). 

De aceea, ca să nu Se mâhnească Iisus Hristos din cauza voastră şi să spună asemenea lucruri şi să nu vă 
arătaţi şi voi nerecunoscători faţă de un asemenea desăvârşit binefăcător, lăsaţi, vă rog, fraţii mei, lăsaţi-vă 
de faptul de a merge la vrăjitori şi vrăjitoare şi ţigănci, şi, când se întâmplă să fiţi bolnavi, alergaţi la Hristos cu 
căldura credinţei şi cereţi însănătoşirea. Deoarece El este totdeauna Tatăl vostru Cel mai iubitor şi, dacă v-a dat 
boala, v-a dat-o ca să încerce răbdarea voastră, ca să vă încununeze mai mult şi să vadă dacă îl iubiţi cu 
adevărat: „Căci care este fiul pe care tatăl său nu-1 pedepseşte ?" (Evrei 12, 7). El, deşi vă pedepseşte şi vă 
pălmuieşte uneori părinteşte pentru păcatele voastre, totuşi vă tămăduieşte şi vă mângâie ca pe copiii Lui, 
când v-aţi întors la El prin pocăinţă şi aţi cerut din toată inima ajutorul Lui. „Fericit este omul pe care l-a 
mustrat Domnul; iar dojana Atotţiitorului să nu o dispreţuieşti: căci El face să te doară şi iarăşi te face bine; El 
te-a lovit şi mâinile Lui te-au tămăduit" (Iov 5,17-18). Alergaţi încă în bolile voastre, după vindecarea de la 
Dumnezeu şi la Stăpâna noastră, Născătoarea de Dumnezeu, mângâierea celor bolnavi şi a celor întristaţi, şi 
la toţi sfinţii alergaţi şi, rugându-i cu credinţă, veţi dobândi dorita vindecare de boala voastră. Dacă totuşi 
chiar nu primiţi dorita însănătoşire, ci Dumnezeu v-a părăsit ca să vă pedepsească, deoarece aşa este de 
folos pentru sufletul vostru, trebuie să staţi curajoşi şi tari în credinţă şi de o mie de ori preferaţi să muriţi 
decât să chemaţi vrăjitori şi vrăjitoare şi în acest mod să tăgăduiţi credinţa lui Hristos şi să trădaţi evlavia. 
Dar, chiar dacă alţii, din întâmplare, vă îndeamnă la aceasta, rude sau prieteni, păziţi-vă, pentru dragostea 
lui Dumnezeu, să nu vă supuneţi lor şi să fiţi siguri că, pentru răbdarea şi mărinimia voastră: 1) Dumnezeu are să 
vă încununeze cu cununa muceniciei; 2) conştiinţa voastră are să se bucure şi să se mulţumească incomparabil 
mai mult decât dacă primiţi însănătoşirea voastră; 3) oamenii au să vă aducă mari laude şi 4) aveţi, pentru tot 
timpul de după aceea, să primiţi şi vindecarea bolii voastre, precum ne încredinţează condeiul de aur al 
Sfântului Ioan Gură de Aur. [...] 

Iar la pretextul acelora care spun că merg la vrăjitori şi demoni ca să afle ce au să păţească sau să 
găsească comori şi alte lucruri tăinuite răspundem că Singur Dumnezeu, în principal, este Acela Care 
descoperă toate lucrurile tăinuite şi le cunoaşte dinainte pe cele viitoare, precum spune Ieremia: „Cel care este, 
Doamne..., să nu ascundă nimic de tine" şi Sirah „căci a cunoscut Domnul toată ştiinţa şi a căutat la semnul 
veacului, vestind cele ce au trecut şi cele ce vor veni, şi descoperind urmele celor ascunse" (Sirah 42, 24). Iar 
îngerii şi oamenii cunosc uneori cele ascunse, dar nu de la ei înşişi, ci din descoperirea şi iluminarea luminii 
dumnezeieşti, precum este scris: „Dumnezeu descoperă cele adânci şi cele tăinuite" (Daniel 2,22). însă 
vrăjitorii şi demonii, deoarece sunt întunecaţi şi nu au luminarea de la Dumnezeu, nu pot prin urmare să 
descopere cele tăinuite; şi acest lucru este evident din visul ce l-a avut regele Nabucodonosor, care, deoarece, 
îndată ce l-a avut l-a şi uitat, a chemat toţi descântătorii şi vrăjitorii şi făcătorii de farmece şi învăţaţii caldeeni şi 
Ie-a poruncit nu numai să-i tălmăcească ce dezvăluia visul lui, dar şi să găsească însuşi visul acela, pe care l-a 
avut; iar dacă nu, au să fie omorâţi; „în afară de vis, arătaţi-mi şi tâlcuirea lui"(Daniel 2,6). 

S-au întristat nefericiţii vrăjitori, au rugat din toată inima lor demonii pe care îi cinsteau ca să le dezvăluie 
visul, dar în zadar; deoarece visul era atât de ascuns, încât aici demonii n-au putut să-l cunoască. De aceea a 
dat poruncă împărătească să fie omorâţi vrăjitorii, când, iată, Dumnezeu a dezvăluit şi visul şi tălmăcirea lui 
Profetului Daniel şi în acest chip au scăpat aceia de moarte, precum sunt scrise acestea în capitolul al doilea al 
Cărţii lui Daniel. [...] 

Dar demonii nu descoperă ce are să devină sau să păţească omul, deoarece omul, fiind stăpân pe 
sine, dacă vrea, înclină spre bine, iar, dacă nu vrea, înclină spre rău. De aceea este nedesluşit sfârşitul la 

care are sa ajungă. 

Şi acest fapt devine limpede din istoria lui Iov. Căci sfârşitul acestuia nu a putut diavolul să-l 
cunoască, deoarece el se lupta şi se străduia să-l facă pe Iov să rostească hule împotriva lui Dumnezeu si 
prin aceasta să fie pedepsit, dar Iov, deoarece a suferit chinuirile dând mulţumită lui Dumnezeu, a fost şi mai 
mult încununat. De aceea a spus şi Sfântul Ioan Gură de Aur: „Diavolul nu ştia la ce sfârşit vor ajunge 
luptele (lui Iov); căci, dacă ar fi ştiut, nu ar fi încercat, ca să nu-şi atragă o mai rea ocară" (Sfântul Ioan Gură 
de Aur, Cuvântul V la Cartea lui Iov). 

Pentru aceasta şi Dumnezeu, voind să dezvăluie că astrologii şi demonii nu descoperă cele viitoare, 
învinuieşte şi, într-un oarecare fel, ia în râs cetatea Babilonului, care avea încredere în astrologi şi demoni, şi 
îi spune: „te-ai istovit în sfaturile tale; să se ridice, deci, şi să te izbăvească cei care iscodesc cerul; cei care 
cercetează cu privirea stelele să-ţi vestească ce urmează să vină peste tine" (Isaia 47,13). 

Da, cunosc dinainte multe şi demonii, cum spun sfinţii teologi, dar mai ales pe cele naturale, deducând 
cunoaşterea acestora din cauzele şi legile naturii, precum şi mulţi dintre oameni, care, desigur, sunt 
filosofi, cunosc dinainte şi prezic multe de felul acesta; însă cele dorite şi aflate în adâncul inimii omului 
Dumnezeu singur le descoperă cu exactitate, ca un Creator al inimilor, precum a spus Solomon: „Tu singur ştii 
inima tuturor fiilor oamenilor" (III Regi 8,39); iar diavolul din mişcările trupului deduce gândurile şi simţămintele, 
precum spune Isidor din Pelusion, scriind: „diavolul, preabunule, nu ştie cele din cuget, căci acest lucru este 
numai al puterii dumnezeieşti, care a zidit inimile noastre, ci el numai din mişcările trupului pricepe ceea ce vrea 
sufletul" (Epistole, 156, Către Arhontie Prezviterul) 34 . 

însă, atât pe cele ce ţin de fire, cât şi pe cele ce ţin de voinţă, pe care demonii vor să arate că le ştiu 
dinainte, ei le ştiu fără limpezime, întunecate, nelămurite, piezişe. De aceea şi demonul numit Apollon şi idolul 
lui erau numiţi Loxias chiar de greci, deoarece oracolele şi prevestirile pe care le prezicea erau piezişe, ca 
mersul crabului, şi puteau să fie înţelese şi-aşa şi-aşa, şi într-un sens şi-n altul, şi-mi îngădui să spun că 
demonii, deşi cunosc adevărul de cele mai multe ori, totuşi nu vor să-l mărturisească în mod voit, afară de o 
mare nevoie. Deoarece în chip firesc sunt mincinoşi, prin urmare iubesc totdeauna minciuna, urăsc adevărul, 
precum a spus Domnul: „acela ucigător de oameni a fost de la început şi întru adevăr nu a stat... pentru că 
este mincinos şi tată al minciunii" (Ioan 8,44). 

Aşadar să iasă acum în faţă creştinii aceia care merg la prezicători şi ghicitoare, cerând să afle ce au să 
păţească sau să găsească poate comori şi alte lucruri pe care le-au pierdut sau să ceară dezlegarea viselor lor. 
Să iasă în faţă, zic, ca să-i văd şi să le spun ceea ce a spus cândva Profetul Ilie către poporul lui Israel: creştini 
fără minte, „până când veţi şchiopăta de amândouă picioarele" (III Regi 18,21) ? 

Până când veţi crede în Hristos, dar şi în prezicători şi în demoni ? Dacă credeţi în Hristos, că El singur, ca 
Dumnezeu Care este, descoperă toate cele tăinuite şi toate cele viitoare, şi că dezvăluie acestea şi celorlalţi, 
cum am spus, pentru ce voi nu alergaţi la Hristos, să vă dezvăluie cele pe care le căutaţi, ci alergaţi la prezicători 
şi demoni ? Iar dacă de la cel potrivnic credeţi în prezicători şi demoni, că ei descoperă cunoaşterea celor 
tăinuite şi adevărul, de ce în van vă mai numiţi creştini şi vă închinaţi lui Hristos ? Nu aţi aflat că nu puteţi să 
slujiţi doi stăpâni în acelaşi timp, pe Hristos şi pe Belial ? Adevărul şi minciuna ? Pe Dumnezeu şi pe diavol ? 
Precum şi Domnul şi Sfântul Apostol Pavel o spun în acelaşi gând; însă, dacă chiar spuneţi că nu credeţi în 
prezicători şi demoni, minţiţi. Deoarece, dacă nu credeţi în aceştia, cum de mergeţi şi întrebaţi ? Căci această, 
singură, apropiere a voastră de ei şi întrebarea adeveresc că îi credeţi şi sunteţi robii lor, precum spune Sfântul 
Ioan Gură de Aur: „Căci pentru ce lucru alergi la ei (la prezicător) ? Ce întrebi? îndată ce te-ai apropiat de el, 
îndată ce ai întrebat, sub robia lui te-ai pus pe tine însuţi; căci întrebi, deoarece crezi" (Sfântul Ioan Gură de 
Aur, Cuvântul VIII la Epistola a Ii-a către Timotei). [...] 

Ah! unde este şi acum un alt Profet Ilie, să vadă creştinii cum trimit la prezicători şi prezicătoare, ca 
să întrebe dacă se ridică din boala lor, şi să le spună: voi, creştini, deoarece dispreţuiţi pe Hristos şi pe sfinţii 
Lui şi mergeţi la prezicători, acestea spune Domnul: nu vă veţi ridica din boala voastră! Deoarece chemaţi la 
casa voastră vrăjitoare ca să vă facă farmece, acestea spune Domnul: veţi muri de moarte urâtă şi 
dureroasă! Deoarece şi mergeţi la demoni şi vrăjitori, cerând ajutor ca să biruiţi tribunalele şi să câştigaţi 
procesul vostru, acestea spune Domnul: voi urmează să fiţi biruiţi şi să pierdeţi procesul vostru. Deoarece şi 
cereţi de la demoni să aflaţi ce aveţi să păţiţi, acestea spune Domnul: aveţi să păţiţi multe nenorociri, 
multe necazuri, multe primejdii, astfel încât să fiţi nimiciţi şi să dispăreţi de tot, fiindcă aţi tăgăduit pe 
Dumnezeu, Care descoperă toate cele viitoare, şi aţi căutat scăpare la demoni, care sunt întunecaţi şi nu au 
nici o cunoaştere dinainte a celor viitoare. 

Ştiţi pentru ce uneori demonii prezic anumite lucruri şi se întâmplă ? 

Deoarece voi nu credeţi fără şovăire în Domnul, ci credeţi şi în demoni; pentru aceasta, din cauza propriei 
voastre necredinţe, Dumnezeu îngăduie să se întâmple acele lucruri, pe care vi le prezic aceia, precum 
mărturiseşte Sfântul Ioan Gură de Aur: „aşadar de ce zic (unii) că (aceia, demonii) spun şi se întâmplă ? 
Deoarece tu crezi că doar-doar s-o întâmpla" (Sf. Ioan Gură de Aur, Cuvântul VIII la Epistola a Ii-a către Timotei). 

Deoarece voi, prin faptul că sunteţi robi diavolului, iubind lucrările lui diavoleşti şi patimile, din cauza 
aceasta, acela, avându-vă sub puterea lui, face ceea ce vrea să vă prezică, chiar prin lucrările lui, precum şi 



34 Şi părerea generală a teologilor scolastici este că demonii nu descoperă adâncurile inimilor: numai cele pe care omul le spune dintr-un 
motiv lăuntric, pe acelea le cunosc demonii, pentru că sunt spirite fine şi se găsesc pe suprafaţa inimii şi ascultă motivul lăuntric cu gândul, iar pe 
cele pe care omul nu le spune dintr-un motiv lăuntric nici demonii nu le cunosc, ci numai Dumnezeu, care scrutează inimile şi rărunchii. 

un hoţ, când face rob pe vreun om; dacă îi spune aceluia că are să trăiască sau are să moară, aşa se şi 
întâmplă. Deoarece, dacă hoţul acela vrea să-i lase viaţa sau să-l omoare, poate să le facă pe-amândouă, după 
acelaşi Ioan Gură de Aur: „Spune-mi, dacă vreo căpetenie de tâlhari are în mâinile şi în puterea lui pe un fiu de 
împărat, fiu care i-a cerut ajutor în pustietate şi care a îndrăgit vieţuirea împreună cu acela, va putea să-i spună 
dacă moare ori dacă trăieşte ? Negreşit va putea. Dar de ce ? Nu pentru că a prevăzut viitorul, ci deoarece are 
stăpânire să-l dea pierzării sau să îl izbăvească pe copil, fiindcă acela l-a făcut stăpân" (Sf. Ioan Gură de Aur, 
Cuvântul VIII la Epistola a Ii-a către Timotei). 

De aceea la un creştin, care are credinţă puternică în Domnul şi care păzeşte poruncile Lui, demonii nu au 
nici o putere, nici să prezică, nici să facă altceva. Şi aceasta acelaşi Ioan Gură de Aur o spune pentru el însuşi: 
„iar dacă au vreo putere de cunoaştere dinainte, adu-i pe aceştia la mine, credinciosule; fără laudă îţi spun..., 
căci sunt plin de păcate; însă în ce-i priveşte pe aceştia nu aş putea să mă smeresc, ci pe toţi îi dispreţuiesc cu 
harul lui Dumnezeu; adu la mine pe bărbatul vrăjitor, dacă are vreo putere de cunoaştere dinainte să 
spună ce mi se va întâmpla mâine; dar nu va spune, căci sunt sub puterea împăratului (a lui Hristos), şi nu 
are stăpânire asupra mea, şi nici supunerea (mea)" (Sf. Ioan Gură de Aur, Cuvântul VIII la Epistola a Il-a 
către Timotei). 

încât din cuvintele Sfântului Ioan Gură de Aur tragem această încheiere de obşte, că demonii nu cunosc 
dinainte pur şi simplu nici un lucru, ci din necredinţa faţă de Dumnezeu şi din credinţa creştinilor în demoni, 
şi din viaţa lor cea rea ei (demonii) primesc motivul cunoaşterii dinainte. [...] 

Iar dacă aţi pierdut animale sau robi sau altele de acestea, să nu alergaţi la vrăjitori şi demoni ca să vi le 
dezvăluie, nu, ci alergaţi la sfinţi, slujitorii lui Dumnezeu, şi rugaţi-i cu credinţă şi aceia vi le dezvăluie, dacă 
dezvăluirea lor ţinteşte către folosul sufletului vostru şi mai ales alergaţi la Sfântul Theodor din Tiron, care 
a primit de la Dumnezeu harul aparte de a dezvălui lucrurile ascunse şi pentru aceasta este supranumit 
Dezvăluitorul (Phanerotis). [...] 

Să spun şi mai pe larg ? Chiar şi dacă spun adevărul prezicătorii şi demonii, voi cu nici un chip să nu-i 
credeţi. Pentru ce ? Deoarece când îi credeţi o singură dată, aceia găsesc un chip ca împreună cu adevărul să 
amestece şi minciuna, şi astfel vă înşeală şi vă pierd. [...] 

Şi, ca să concluzionez totul din acest răspuns, demonii nu pot să vă facă rău, fraţilor, fără să primească 
îngăduinţă şi încuviinţare de la Dumnezeu, fie pentru păcatele voastre, fie ca Dumnezeu să vă facă mai încercaţi 
cu ispitele. Aşadar, zadarnic vă osteniţi slujind demonii prin vrăjitorii, deoarece aceştia au să facă întru totul 
ceea ce li se porunceşte de către Dumnezeu şi dacă îi slujiţi şi dacă nu-i slujiţi, cum spune Sfântul Vasile cel 
Mare, interpretând cugetarea aceea a lui Isaia care zice: „Domnul porunceşte poporului înarmat de 
luptă" (Isaia 13,4); spune „să nu te temi de cel care loveşte (adică de diavol), ci roagă pe cel care porunceşte 
(adică pe Dumnezeu); să înveţe idolatrii, care spun că aduc jertfe demonilor răi, potolind astfel răutatea lor. 
Domnul porunceşte acestora, chiar de slujeşti, chiar de nu, ei vor face lucrul poruncit, iar să încalce limitele nu 
este posibil: nici nu sustrage din amărăciune, nici nu adaugă ceva de la el însuşi, ci a răspuns neapărat cu 
măsura permisă" (Sfântul Vasile cel Mare, Tâlcuire la Cartea lui Isaia). 

Ce spun: nu numai vouă demonii nu au putere să vă facă vreun rău fără încuviinţarea lui Dumnezeu, 
dar nici porcilor şi altor animale lipsite de judecată; şi acest lucru reiese din istoria pe care o menţionează Sfânta 
Evanghelie. 

Să spun încă şi mai pe larg ? Nu numai diavolul nu poate să vă facă vreun rău, creştini, fără încuviinţarea 
lui Dumnezeu, dar nici aceştia înşişi, demonii, nu slujesc căpeteniei lor, diavolul, fără încuviinţarea şi 
îngăduinţa lui Dumnezeu; şi aceasta o mărturiseşte purtătorul de Dumnezeu, Sfântul Maxim Mărturisitorul, 
spunând: „fără dumnezeiasca îngăduinţă nici demonii înşişi nu pot să slujească la nimic diavolului... şi acest 
fapt îl arată desluşit pomenita scriere despre Iov, că deloc nu este cu putinţă ca diavolul să se apropie de Iov, 
fără voia dumnezeiască". 

Aşadar, fraţilor, lăsaţi pretextele acestea, pe care vi le strecoară diavolul ca să-l slujiţi prin vrăjitorii şi 
farmece, şi încetaţi să credeţi că vrăjitorii şi demonii au puterea să vă însănătoşească, întrucât ei cunosc dinainte 
ce aveţi să păţiţi. încetaţi să credeţi că sunt vizite bune şi rele, zile bune şi rele, întâlniri bune şi rele. Ce 
faci, om fără minte ? Dacă tu întâlneşti fecioară sau călugăr, spui că ziua aceea este nerodnică. Şi dacă 
întâlneşti vreo desfrânată sau vreun orb sau vreun şchiop, prezici că întâlnirea este bună ? Vai de neştiinţa ţa! 
Ascultă ce-ţi spune Sfântul Ioan Gură de Aur: că întâlnirea unui om nu face ziua rea, ci faptul că tu trăieşti în 
păcate. Aşadar, ori de câte ori tu ieşi din casa ta, păzeşte-te numai de păcat şi să nu te temi nici chiar de 
diavol în persoană: „căci nu întâlnirea unui om face ca ziua să devină rea, ci vieţuirea în păcate; deci, ori de 
câte ori ai ieşit, la un singur lucru veghează, să nu-ţi iasă în cale păcatul (căci acesta este cel care ne pune 
piedică), iar fără acesta, diavolul nu poate să ne vatăme cu nimic" (Sfântul Ioan Gură de Aur, Despre 
statui, Cuvântul XXI). [...] 

Şi de ce spun eu numai o parte din lucruri? Mulţimi întregi de oameni şi cetăţi mari şi faimoase au fost 



Prin cuvântul acesta al Sfântului Maxim Mărturisitorul este dezlegată aporia (nedumerirea, impasul) acelui cuvânt evanghelic pe care l-a 
spus Domnul: „Dacă satana îl scoate pe satana, s-a dezbinat de la sine; aşadar cum va rezista împărăţia lui ?" (Matei 12,26). Aşadar satana 
nu scoate pe satana şi întru nimic satana nu slujeşte satanei de la sine. însă, după îngăduinţa lui Dumnezeu îl şi scoate pe acesta, îi şi 
slujeşte. Adaugă şi aceasta: că satana nu se supune satanei pentru ceva bun. însă, pentru a face rău cuiva, toţi demonii se supun şi slujesc, 
deoarece se înţeleg la rău şi la înfăptuirea răului. Aşadar satana scoate pe satana după îngăduinţa lui Dumnezeu în primul rând şi în al 
doilea rând ca să facă un rău mai mare. 

lăsate pradă foametei, măcelurilor şi robiei şi nimicirii din cauza vrăjitoriilor. Astfel, Dumnezeu a pedepsit cu 
foamete şi cu moarte pe prezicătorii mincinoşi şi pe ghicitorii după zborul păsărilor, care se aflau în Ierusalim 
şi pe toţi aceia care băgau în seamă prezicerile şi cuvintele lor: „Prezicătorii minciunii prezic în numele Meu; nu 
i-am trimis şi nu le-am poruncit şi nu am grăit către ei, pentru că ei vă vestesc vedenii mincinoase şi preziceri 
şi prevestiri după zborul păsărilor şi presupuneri ale inimii lor vă profeţesc aceştia." De aceea Domnul zice 
aşa despre prezicători: „Ei profeţesc în numele Meu, dar Eu nu i-am trimis; ei zic: «Sabie şi foamete nu va fi în 
ţara aceasta», dar de sabie şi de foamete vor pieri aceşti proroci şi poporul căruia ei au prorocit. Vor fi risipiţi pe 
uliţele Ierusalimului de faţa săbiei şi a foametei şi nu va fi cineva care să-i îngroape" (Ieremia 14,14-16).? 

Astfel, Ierusalimul, acea cetate împărătească şi mult iubită de Dumnezeu, a fost nimicit şi distrus pentru 
diferitele vrăjitorii şi farmece pe care le foloseau cetăţenii ei. Pentru aceasta a spus şi Solomon: „Căci şi de 
vechii locuitori ai pământului sfânt Te-ai scârbit pentru făptuirea lucrurilor nelegiuite şi vrăjitoreşti şi pentru 
jertfele necuviincioase" (înţ. lui Solomon 12,3-4). 

Şi acea primă cetate împărătească, Ninive, a fost nimicită, şi ea, şi cetăţenii ei, pentru vrăjitoriile prin 
care lucrau, precum spune Naum: „O, cetate a vărsărilor de sânge, toată plină de minciună şi nedreptate... 
desfrânată frumoasă şi plăcută, meşteră în farmece, care vinde neamurile prin desfrânarea ei şi popoarele 
prin vrăjite ei" (Naum 3,1 şi 4). 

Iar acea mare cetate ă Babilonului, pe neaşteptate a primit lipsa de copii, şi văduvia şi nimicirea, pentru 
mulţii vrăjitori pe care îi avea şi vrăjitoriile pe care le folosea, precum spune Isaia: „Fiică a Babilonului... acum vei 
avea pe neaşteptate acestea două într-o singură zi, asupra ta: văduvia şi lipsa de copii, prin vrăjitoria ta şi prin 
puterea descântecelor tale... şi vei avea asupra ta pieirea, fără să fi avut vreme s-o prevesteşti" (Isaia 
47,1,9,11). 

De acest fel sunt pedepsele la care Dumnezeu supune pe vrăjitori şi pe cei care aleargă la vrăjitori: 
Canoanele Sfintelor Sinoade şi ale Sfinţilor Părinţi supun la diferite pedepse pe cei care folosesc vrăjitoriile. Al VI- 
lea Sfânt Sinod Ecumenic, în Canonul 61, stabileşte ca cei care se încredinţează pe ei înşişi prezicătorilor cu 
scopul să afle de la ei lucrurile tăinuite, pe care le doresc, să stea departe de Sfintele Taine timp de şase 
ani. La fel îi pedepseşte pe aceia care spun ursitele oamenilor şi pe prevestitorii după nori, pe cei care fac 
farmece şi pe cei care fac amulete sau care le poartă. Iar dacă aceştia nu se opresc de la asemenea vrăjitorii, ci 
stăruie în răutatea lor, porunceşte să fie separaţi cu desăvârşire şi să fie excluşi din Biserica lui Hristos şi de la 
contactul cu creştinii. Şi acelaşi Sfânt Sinod Ecumenic afuriseşte pe laicii care aprind focuri în prima zi a lunii şi le 
sar, iar pe cei sfinţiţi îi cateriseşte în Canonul 65. Sfântul Sinod local de la Ankyra pedepseşte la cinci ani, în 
canonul 24, pe acei creştini care aduc vrăjitori la casele lor ca să descopere vrăjitoriile pe care alţii le fac lor. Iar 
Sfântul Sinod local de la Laodiceea exclude prin Canonul 36 din Biserica lui Hristos pe aceia care poartă amulete. 
Şi Sfântul Vasile cel Mare, în Canonul 65 al lui, îi pedepseşte pe cei care fac vrăji şi pe cei care fac farmece ca şi pe 
cei care omoară în chip voit, adică îi ţine douăzeci de ani departe de Sfintele Taine. La fel, şi pe cei care s-au 
lăsat pe ei înşişi pradă prezicătorilor, în Canonul 72 al lui. Iar Sfântul Grigorie de Nyssa, în Canonul 3 al lui, îi 
pedepseşte pe aceia care merg la prezicători, pentru desconsiderarea şi încălcarea credinţei lui Hristos, ca 
şi pe cei care-L tăgăduiesc în chip voit pe Hristos, adică să nu se împărtăşească în toată viaţa lor. Iar pe 
aceia care pentru vreo nevoie a lor şi constrângere şi-au nesocotit sufletul şi au mers la vrăjitori îi pedepseşte 
ca şi pe cei care-L tăgăduiesc pe Hristos; în chinuri şi torturi, adică timp de nouă ani (să nu se împărtăşească). 

Pe lângă faptul de a vă păzi de vrăjitorii şi de lucrarea demonilor şi a vrăjitorilor, să aveţi toţi, mici şi mari, 
bărbaţi şi femei, cinstita cruce, fie de lemn, fie de aramă, fie din alt material, atârnată la gâtul vostru, precum 
citim în viaţa celor cinci sfinţi mucenici, că şi vechii creştini aveau crucea la gât. Şi, pentru aceasta, acel 
apostolici Pangratie, episcopul din Tauromenia, le dădea creştinilor pe care îi boteza şi o cruce de cedru, căci 
mult se teme diavolul şi demonii de chipul (forma) cinstitei cruci şi fug de acolo când o văd, precum ei înşişi 
(demonii) au mărturisit acest lucru. Căci întrebaţi fiind aceştia cândva de către Sfântul Ioan Vostrinos, care avea 
putere împotriva duhurilor necurate, de care lucruri ale lui Hristos se tem mai mult, au răspuns că se tem de 
cele trei: de crucea pe care o poartă creştinii la gât, de Sfântul Botez şi de dumnezeiasca împărtăşanie, cum 
este pomenit în culegerile manuscrise pe care Ie-a făcut Ioan din Antiohia. De aceea mare apărare este şi 
faptul de a-şi face creştinii crucea de fiecare dată când beau apă sau încep orice lucru şi îndeletnicire, 
precum le porunceşte Sfântul Chirii al Ierusalimului. 

Mare armă şi scut împotriva diavolului este şi faptul de a avea creştinii Sfânta Evanghelie în casa lor, 
deoarece Sfântul Ioan Gură de Aur spune că în casa aceea unde este Evanghelia acolo nu intră diavolul: „Căci 
dacă acolo în casă este aşezată Evanghelia, diavolul nu va îndrăzni să se apropie; cu mult mai mult, sufletul, 
purtând în el asemenea înţelesuri, nu-l va atinge vreodată, nici nu var năvăli asupra lui diavolul şi nici firea 
păcatului" (Sfântul Ioan Gură de Aur, Cuvântul 32 la Evanghelia după Ioan).[...] 

Dacă pentru puţina credinţă a unor creştini, demonii arată unele năluciri la mormintele unor oameni 
sau la casele lor, sau în alt loc, acolo trebuie să fie chemat un preot să facă sfeştanie şi să fie stropit locul şi 
prin dumnezeiescul har să fie desfăcută lucrarea demonilor. Mai ales când un creştin are să ridice casă sau 
moară sau să construiască o barcă, să poftească preotul să facă sfeştanie şi să citească rugăciunea din cartea 
de rugăciuni pe temelia casei şi atunci să fie pusă temelia casei sau să fie construită barca. 

BIBLIOGRAFIE: Sfîntul Nicodim Aghioritul, Despre vrăjitorie, Ed. Sophia, Bucureşti, 2003 

CUVINT DESPRE VRĂJITORIE, 
al Cuviosului Paisie Aghioritul 

- Părinte, lumea ne cere talismane. 

- Mai bine să le daţi cruciuliţe atunci când vă cer talisman. Nu faceţi talismane, pentru că şi 
vrăjitorii fac acum talismane. Pun pe dinafară o iconiţă sau cruce, însă înăuntru au diferite vrăji. 
Oamenii văd icoana sau crucea şi se încurcă. Iată, cu câteva zile mai înainte mi-au adus un talisman de 
la un turc, Ibrahim, care avea şi o cruce brodată pe deasupra. Am aflat şi despre un netemător de 
Dumnezeu că înfăşură diferite iconiţe şi înăuntrul lor punea păr, lemnişoare, cuie, mărgele 35 , etc. Şi 
când Biserica l-a luat la întrebări, a spus: "Sunt medium", pentru că medium-urile sunt libere, şi astfel 
face ce vrea. Am spus unuia care a fost vătămat de acela: "Să te duci şi să te spovedeşti, pentru că ai 
primit înrâuriri diavoleşti". S-a dus şi s-a mărturisit. După aceea a venit şi mi-a spus: "Nu am simţit nici 
o schimbare". "Bre, nu cumva ai ceva la tine de la acel înşelat?" - îl întreb. "Da, - îmi spune - am o 
cutiuţă ca o Evanghelie mică". O iau, o deschid şi găsesc înăuntru diferite iconiţe înfăşurate. Desfac - 
desfac şi la mijloc erau nişte mărgele, păr şi ceva ca lemnul. Le-am aruncat şi s-a eliberat omul. Vezi 
ce maestru este diavolul! 

Sărmanii oameni poartă astfel de talismane - chipurile, ca să fie ajutaţi - şi se chinuiesc. Pe 
acestea trebuie să le ardă şi cenuşă s-o îngroape adânc în pământ sau s-o arunce în mare, apoi să 
meargă să se spovedească. Numai aşa se eliberează. [...] 

Dar iată şi medium-urile cât rău fac! Nu ajunge că iau banii de la oameni, ci distrug şi familii. 
Merge, de pildă, unul la medium şi îi spune problema ce o are. "Ascultă -îi spune acela - o rudă de a 
ta care este puţin brunetă, puţin înaltă, etc. ţi-a făcut vrăji". Acesta caută să afle care din neamul lui 
are aceste trăsături. Va afla pe cineva care să semene puţin. "A, aceasta este - îşi spune - aceea care 
mi-a făcut vrăji", şi-l cuprinde o ură mare împotriva ei. Aceea, sărmana, însă nu ştie nimic - poate să-l 
fi şi ajutat cândva, - iar acesta să fie înverşunat împotriva ei, să nu vrea nici să o vadă. Se duce din 
nou la medium, iar acela îi spune: "Acum trebuie să dezlegăm vraja. Şi ca s-o dezlegăm, trebuie să dai 
ceva bani". "Ei, fiindcă Ie-a aflat, -spune acesta, - trebuie să-l răsplătesc!" Şi dă-i bani 

[...] Părinte, un vrăjitor poate vindeca vreun bolnav? 
- Vrăjitor şi să vindece un om bolnav! Pe unul care este scuturat de diavol, acesta îl poate face bine 
trimiţând diavolul la altul. Pentru că vrăjitorul şi diavolul sunt asociaţi, şi de aceea îi spune diavolului: 
"Ieşi din acesta şi du-te în cutare". Aşadar îl scoate pe diavol din acela şi, de obicei, îl trimite la vreo 
rudă de a lui sau cunoscut care a dat drepturi diavolului. După aceea cel ce a avut diavol spune: "Eu 
am suferit, dar cutare m-a făcut bine", şi astfel se face reclamă. Şi în cele din urmă diavolul se învârte 
pe la rude sau cunoscuţi. Dacă cineva, să presupunem, este ghebos din lucrare diavolească, vrăjitorul 
poate izgoni diavolul din acela, îl poate trimite în altă parte şi ghebosul se ridică drept. Dacă însă are 
gheba din betegeală, vrăjitorul nu-l poate face bine. 

Unii mi-au spus despre o femeie că vindeca bolnavi folosind diferite lucruri sfinte. Când am auzit 
ce face, am rămas uimit de meşteşugul diavolului. Ţinea o cruce în mână şi cânta diferite tropare. 
Cânta, de pildă, "Născătoare de Dumnezeu, Fecioară" şi, când ajunge la "binecuvântat este rodul 
pântecului tău", scuipa pe lângă cruce, adică huleşte pe Hristos, şi de aceea o ajută tangalachi. 
Astfel, pe unii care sunt bolnavi, suferă de melancolie, etc, din înrâurire diavolească, şi medicii nu-i pot 
face bine, ea îi vindecă, pentru că pe diavolul care pricinuieşte boala îl trimite în altul şi aceia se 
slobozesc de mâhnire. Şi mulţi o au de sfântă! îi cer sfaturi şi, puţin câte puţin, le vatămă sufletul, îi 
distruge. 

Este trebuinţă de multă luare aminte. Să fugi departe de vrăjitori şi de vrăji, precum fugi 
departe de foc şi de şerpi. Să nu încurcăm lucrurile. Diavolul niciodată nu poate face binele. Numai 
bolile pe care le pricinuieşte el însuşi, le poate vindeca. 

Am auzit următoarea întâmplare: Un tânăr s-a încurcat cu un oarecare vrăjitor şi s-a îndeletnicit 
cu vrăjile. După o vreme s-a îmbolnăvit şi a ajuns la spital. Luni întregi a cheltuit tatăl său, pentru că 
nu aveau atunci asigurare, ca să afle ce are. Medicii nu-i aflau nimic. Devenise într-un hal fără de hal. 
Ce face atunci diavolul! îi apare tânărului în chipul Sfântului Ioan Botezătorul, pe care îl aveau de 
patron în acea parte, şi îi spune: „Te voi face bine, dacă tatăl tău îmi va zidi o biserică". Copilul a 
spus tatălui său, iar acela, sărmanul, a spus: "Este copilul meu, voi da tot ce am, numai să se facă 
bine", şi a făgăduit Sfântului Ioan Botezătorul să-i zidească biserică. Diavolul a fugit şi copilul s-a făcut 
bine. Şi-a făcut ... minunea! Atunci tatăl spune: "Eu am făgăduit să zidesc biserica. Trebuie să-mi 
împlinesc făgăduinţa". Nu aveau posibilităţi materiale şi, ca să zidească biserica, a vândut tot 
pământul ce-l avea. Şi-a dat toată averea sa. Copiii i-au rămas pe drumuri. S-au revoltat şi au spus: 
"Nu ne trebuie Ortodoxia" - şi s-au făcut martori ai lui Iehova. îl vezi pe diavolul ce face? Se vede 
treaba că acolo nu existau martori ai lui Iehova şi a aflat vrăjmaşul un mod ca să se facă şi acolo. 



35 Canonul 61 al Sinodului 6 ecumenic hotărăşte să fie afurisiţi vrăjitorii care confecţionează "talismane",. în care pun simboale 
diavoleşti sau diferite obiecte macabre (păr, unghii, oase de şarpe sau de liliac, etc). Acestora le-au fost transmisă de mai înainte 
influenta diavolească, ce se face prin invocările diavolilor. 

-Părinte, oare vrăjile prind întotdeauna? 

-Ca să prindă vrăjile, trebuie ca cineva să dea drepturi diavolului. Adică să dea pricină serioasă şi să nu 
se fi aranjat corect cu pocăinţa şi spovedania. De unul care se spovedeşte nu se prind vrăjile, de le-ai 
arunca cu lopata asupra lui. Pentru că, atunci când se spovedeşte şi are inimă curată, vrăjitorii nu pot 
lucra împreună cu diavolii ca să-l vatăme. 

A venit odată la Colibă unul între două vârste cu nişte aere... Cum l-am văzut de departe, am 
înţeles că are înrâurire diavolească. "Am venit să mă ajuţi, mi-a spus. Roagă-te pentru mine, că fac 
un an acum de când am nişte dureri înfricoşătoare de cap şi medicii nu află nimic". "Ai diavol, - i-am 
spus, - pentru că i-ai dat drepturi să intre în tine". "Nu am făcut nimic", - mi-a spus. "Nu ai făcut nimic? - îi 
spun. Nu ai înşelat o fată? Ei, ea s-a dus şi ţi-a făcut vrăji. Du-te şi cere iertare de la fată, apoi 
spovedeşte-te şi să-ţi citească exorcisme ca să-ţi afli sănătatea. Dacă tu nu-ţi dai seama de greşala ta 
şi nu te pocăieşti, toţi duhovnicii lumii de s-ar aduna şi s-ar ruga pentru tine, diavolul tot nu va pleca". 
Atunci când vin astfel de oameni, cu astfel de aere, le vorbesc deschis. Au nevoie de o zguduitură 
bună ca să-şi revină. 

Un altul mi-a spus că femeia lui are diavol. Stârneşte mereu scandaluri în casă. Se scoală 
noaptea, îi scoală pe toţi, le răstoarnă pe toate. "Tu te spovedeşti?" - îl întreb. Nu", - îmi spune. 
Trebuie să fi dat drepturi diavolului, -îi spun. Nu s-a făcut asta din senin". în cele din urmă am aflat că 
s-a dus la un hoge, care i-a dat ceva să stropească în casă pentru noroc şi ca să-i meargă bine la 
servici, şi nici măcar n-a dat vreo însemnătate acestui lucru. După aceea diavolul treiera prin casa lui. 
-Părinte, dacă prind vrăjile, cum se dezleagă ele? 

-Prin pocăinţă şi spovedanie. De aceea trebuie ca mai întâi să se afle pricina pentru care au prins vrăjile, 
să-şi înţeleagă omul greşala, să se pocăiască şi să se spovedească. Câţi nu vin acolo la Colibă chinuiţi 
pentru că li s-au făcut vrăji, şi-mi spun: " Fă rugăciune, ca să mă uşurez de chin!" îmi cer ajutorul, 
fără să caute şi să afle de unde a început răul, ca să-l îndrepte. Adică să afle în ce au greşit de au prins 
vrăjile, iar apoi să se pocăiască, să se spovedească, pentru ca să le înceteze chinul. 
-Părinte, atunci când omul căruia i s-au făcut vrăji ajunge într-o astfel de stare încât nu se poate ajuta 
singur pe sine, nu se poate spovedi, etc, îl pot ajuta alţii? 

-Pot chema preotul acasă să-i facă Sfântul Maslu sau aghiazmă. Să-i dai să bea aghiazmă, ca să dea răul 
puţin înapoi şi să intre puţin Hristos înlăuntrul lui. Aşa a făcut o mamă cu copilul ei şi l-a ajutat. îmi 
spusese că fiul ei suferea mult, pentru că i se făcuseră vrăji. "Să se ducă să se spovedească" - i-am 
spus. Părinte, cum să meargă să se spovedească în starea în care este?" - mi-a spus. "Atunci 
spune-i duhovnicului tău - îi spun, - să vină acasă, să facă aghiazmă şi să-i dea fiului tău să bea 
aghiazmă. Dar oare o va bea?". "O va bea", - îmi spune. "Ei, să începi de la aghiazmă, - îi spun, - şi 
după aceea încearcă să-l faci pe copil să vorbească cu preotul. Dacă se va spovedi îl va arunca pe 
diavolul cât colo". Şi într-adevăr m-a ascultat şi a fost ajutat copilul. După puţin timp s-a putut spovedi 
şi s-a făcut bine. 

O altă femeie, sărmana, ce a făcut? Bărbatul ei s-a încurcat cu nişte vrăjitori şi nici cruce nu voia 
să poarte. Ca să-l ajute puţin, a cusut pe gulerul sacoului său o cruciuliţă. Odată, când trebuia să 
treacă pe un pod de cealaltă parte a unui râu, cum a călcat pe pod, a auzit o voce spunându-i: 
"Taso,Taso scoate sacoul, ca să trecem împreună peste pod". Din fericire era frig şi el a spus: "Cum 
să-l scot? Mi-e frig!" "Scoate-I, scoate-l, să trecem" - a auzit aceeaşi voce. Măi, şi diavolul acesta! Voia să-l 
arunce de pe pod în apă, dar nu putea pentru că avea cruciuliţa asupra lui. Totuşi, în cele din urmă, I- 
a aruncat acolo într-un loc. între timp ai lui l-au căutat toată noaptea şi l-au găsit pe sărmanul 
acela" căzut pe pod. Dacă nu era frig şi-ar fi scos sacoul şi diavolul l-ar fi aruncat în mijlocul râului. L-a 
păzit crucea ce o avea pe reverul său. Credea şi sărmana lui femeie. Dacă nu ar fi avut credinţă, ar fi 
procedat aşa? 

-Părinte, un om care are sfinţenie nu poate demasca sau frâna un vrăjitor? 

-Cum să-l frâneze? Dacă spui unuia care are puţină frică de Dumnezeu să ia aminte, pentru că aşa cum 
trăieşte nu merge bine, şi tot nu iese din ale lui, cu cât mai mult vrăjitorul, care lucrează împreună cu 
diavolul. Unuia ca acesta ce să-i faci? îi vei spune unele lucruri, dar el tot cu diavolul va fi. Nu se poate 
face nimic. Numai atunci când vrăjitorul este înaintea ta şi tu rosteşti rugăciunea, în clipa aceea 
diavolul se poate încurca şi vrăjitorul să nu-şi poată face treaba sa. 

Cineva avea o problemă şi, un vrăjitor, care era şi mare escroc, s-a dus acasă la el să-l ajute. 
Acela rostea rugăciunea. Sărmanul era un om simplu, nu ştia că celălalt este vrăjitor, şi de aceea a 
intervenit Dumnezeu. Şi să vedeţi ce a îngăduit Dumnezeu, pentru ca să-şi dea seama! Vrăjitorul a 
început să fie bătut de diavoli şi cerea ajutor de la omul la care a venit să-i rezolve problema. 
-Părinte, acela îi vedea pe diavoli? 

-Omul acela nu-i vedea pe diavoli; vedea o scenă. Vrăjitorul striga "ajutor", făcea tumbe, cădea jos, 
ridica mâna ca să-şi apere capul. Pentru că să nu credeţi că vrăjitorii o duc bine şi că diavolii le fac 
întotdeauna hatârul. Faptul că s-au lepădat odată de Hristos, asta le este de ajuns. La început 
vrăjitorii fac contracte cu diavolii, ca să-i ajute, şi diavolii se supun, pentru câţiva ani, poruncilor. După 
aceea însă le spun: "Acum să ne mai ocupăm de voi?" Mai ales atunci când magii nu reuşesc sa facă 
ceea ce vor diavolii, ştiţi ce păţesc după aceea? 

îmi aduc aminte că odată, pe când discutam lângă Colibă cu acel vrăjitor tânăr din Tibet, 
deodată s-a ridicat, mi-a prins mâinile şi mi Ie-a întors la spate. "Să vină acum Hagi-Efendi (Sf. Arsenie 
Capadocianul) să te scape", - mi-a spus. "Bre diavole, hai, pleacă de aici", - i-am spus, şi l-am aruncat 
jos. Auzi colo, să-l hulească pe Sfântul! Apoi a venit să mă lovească cu piciorul, dar nu a reuşit, pentru 
că piciorul s-a oprit lângă gura mea. M-a păzit Dumnezeu. L-am lăsat şi am intrat în chilie. După puţină 
vreme îl văd venind plini de spini pe el. "Satana m-a pedepsit pentru că nu te-am biruit. M-a târât 
prin rugi", - mi-a spus. 

Puterile negre ale întunericului sunt slabe. Oamenii le fac puternice prin îndepărtarea lor de la 
Dumnezeu, dând astfel drepturi diavolului. [...] 
-Părinte, adică mândria poate duce la îndrăcire? 

-Da. Să presupunem că cineva face o greşală şi se îndreptăţeşte pe sine. Dacă ceilalţi îi spun un 
cuvânt ca să-l ajute, spune că îl nedreptăţesc, crede că este mai bun decât aceia şi îi judecă. Apoi 
începe încet-încet să-i judece şi pe sfinţi. Mai întâi pe cei mai noi, apoi şi pe cei mai vechi: "Acela nu 
a făcut minuni, celălalt a făcut aceea...". Apoi după puţin înaintează şi începe să judece Sinoadele: 
"Şi Sinoadele în felul în care au hotărât...", prin urmare, nici Sinoadele nu sunt vrednice de cinstire, după 
părerea lui. Şi în cele din urmă ajunge să spună: "Şi Dumnezeu de ce a făcut asta aşa?" Ei, când omul 
ajunge în punctul acesta, nu înnebuneşte, ci se îndrăceşte. [...] 

-Părinte, cum ne putem da seama dacă cineva este îndrăcit şi nu bolnav psihic? De aceasta îşi 
poate da seama şi un medic simplu dar evlavios. Cei care au diavolul sar în sus atunci când se 
apropie de ceva sfânt. Astfel se vede clar că au diavol. De le dai puţină aghiazmă sau dacă îi însemnezi cu 
sfinte moaşte, se împotrivesc, deoarece diavolul este înghesuit înlăuntrul lor. Iar cei ce suferă de 
boală psihică nu se împotrivesc deloc. Chiar dacă porţi cruce şi te apropii de cei îndrăciţi, aceştia se 
neliniştesc şi se tulbură. Odată, la o priveghere în Sfântul Munte, nişte Părinţi mi-au spus că le spune 
gândul cum că un oarecare mirean, care era acolo, are diavol. M-am aşezat în strana alăturată şi 
am lipit de el crucea mea, ce avea din Sfântul Lemn. A sărit în sus şi s-a dus în altă parte. Când a 
mai plecat din lumea care era în biserică, m-am dus iarăşi lângă el. A făcut la fel. Atunci am înţeles 
că într-adevăr avea diavol. 

-Când îmi aduc la Colibă copii şi îmi spun că au diavol, ca să mă încredinţez dacă sunt îndrăciţi, de 
multe ori iau o părticică din Sfintele Moaşte ale Sfântului Arsenie şi o ascund în palmă. Şi să vedeţi, 
deşi am amândouă palmele închise, copilul, dacă are diavol, se uită cu frică la mâna în care ţin 
sfintele moaşte. Iar dacă nu are diavol, ci, de pildă, vreo boală a creierului, nu reacţionează deloc. 
Alteori le dau apă în care mai înainte băgasem părticica de Sfintele moaşte, şi, dacă au diavol, nu o 
beau, se îndepărtează. Unui copil îndrăcit i-am dat odată mai întâi dulciuri, ca să i se facă sete, şi după 
aceea i-am adus din acea apă. "Lui Ionică o să-i dau cea mai bună apă", -i-am spus. Cum a gustat 
puţin, a început să strige: "Apa asta mă arde. Ce are în ea? "Nimic", - îi spun. "Ce-mi faci? Mă arde", - a 
strigat. "Nu te arde pe tine; pe altcineva îl arde" - îi spun. îl însemnam cu semnul crucii pe cap, şi 
dădea din mâini şi din picioare... Păţise o criză de îndrăcire. Diavolul îl făcuse ghem. [...] 
-Părinte, deasa împărtăşanie îi ajută pe cei îndrăciţi? 

-Pentru cei care s-au născut îndrăciţi, nefiind ei vinovaţi de aceasta, deasa împărtăşanie este 
medicamentul cel mai eficient. Unii ca aceştia au o plată foarte mare, dacă nu murmură, până când se 
vor elibera, cu ajutorul harului lui Dumnezeu. Sunt mucenici, dacă rabdă; de aceea se şi impune ca ei să 
se împărtăşească adesea; însă unul care s-a îndrăcit din propria lui neatenţie, trebuie să se 
pocăiască, să se spovedească şi să se nevoiască pentru ca să se vindece, şi să se împărtăşească 
atunci când trebuie; cu binecuvântarea duhovnicului lui. Dacă se împărtăşeşte fără să se pocăiască şi 
fără să se spovedească, se va îndrăci şi mai rău. Odată l-au dus pe un îndrăcit să se împărtăşească şi a 
scuipat Sfânta împărtăşanie. Hristos S-a jertfit, a primit să-i dea Trupul şi Sângele Lui şi acesta să le 
scuipe! înfricoşător! Vedeţi că diavolul nu primeşte ajutor? 
-Părinte, putem da numele lor să fie citite la Proscomidie? 

-Da, desigur. Cei îndrăciţi se folosesc mult atunci când preoţii citesc cu durere numele lor la 
Proscomidie. 

-Părinte, atunci când cineva care s-a îndrăcit se pocăieşte, se spovedeşte, se împărtăşeşte, dar 
influenţa diavolească nu scade, ce se întâmplă? Nu scade, pentru că în acela încă nu s-a întărit 
starea cea duhovnicească. Dacă Dumnezeu l-ar ajuta imediat să se slobozească de această influenţă 
diavolească va aluneca iarăşi îndată. De aceea Dumnezeu, din multă dragoste îngăduie ca răul să 
cedeze încet-încet. Astfel omul şi plăteşte - ispăşindu-şi prin pătimire păcatele - şi îşi şi întăreşte 
starea sa duhovnicească. Cu cât acela îşi întăreşte starea sa duhovnicească, cu atât cedează şi 
răul. De el însuşi depinde cât de repede se va slobozi de înrâurirea diavolească. Odată m-a întrebat 
tatăl unui copil ce avea diavol: "Când se va face bine copilul meu?" "Atunci când tu te vei întări într-o 
stare duhovnicească, - îi spun, - va fi ajutat şi el". Sărmanul copil, deşi trăia duhovniceşte, tatăl lui se 
împotrivea şi-i spunea că va înnebuni dacă nu-şi va schimba viaţa. Şi a început el însuşi să-l ducă 
pe copil la case de toleranţă, şi atunci copilul a alunecat şi s-a îndrăcit. Atunci când l-a stăpânit 
diavolul, se năpustea asupra mamei lui cu intenţii urâte. Sărmana mamă a fost nevoită să plece într-o 
insulă, ca să scape. Tatăl se pocăise şi încerca să trăiască duhovniceşte, dar copilul nu se făcea bine. 

Abia atunci după ce a mers pe la toate locurile de închinare, a învăţat toate vieţile Sfinţilor şi s-a întărit 

duhovniceşte, numai după aceasta copilul lui s-a făcut bine. 

-Părinte, astăzi au adus o îndrăcită şi ne-au rugat să-i spunem preotului să-i citească exorcisme. Ce să 

facem? 

-în cazul acesta e mai bine să le spuneţi să rânduiască aceasta duhovnicul ei. Dacă a intrat 

diavolul în ea înseamnă că sau ea, sau părinţii ei au făcut un oarecare păcat greu, şi i-au dat 

drepturi, pentru că păcatul îl aduce pe diavol. Dacă nu se pocăiesc şi nu se mărturisesc, nu pleacă 

păcatul şi, prin urmare, nu pleacă nici diavolul. Sau poate şi pentru un alt motiv a îngăduit Dumnezeu 

să se îndrăcească. 

-Părinte, îndrăciţii sunt ajutaţi prin exorcisme? 

-Depinde. Exorcismele ajută atunci când se citesc la un copilaş îndrăcit, care nu a dat drepturi diavolului 

şi nu ştie încă despre spovedanie, sau la unul mare care şi-a pierdut minţile şi nu se poate 

mărturisi. Atunci când cel îndrăcit este în toate minţile, trebuie mai întâi să se ajute aflând în ce a 

greşit de s-a îndrăcit, să se pocăiască, să se spovedească şi după aceea, dacă trebuie, să i se 

citească exorcisme. Pentru că şi numai prin rugăciunea de iertare poate fugi diavolul. [...] 

Desigur, poate va spune cineva că există oameni care fac o mulţime de păcate şi totuşi nu se 
îndrăcesc. Cum de se întâmplă aceasta? Când omul a ajuns la nesimţirea desăvârşită, atunci nu mai 
este atacat de diavolul, pentru că Dumnezeu vede că nu mai poate fi ajutat. Trebuie să ştim că atacul 
pricinuit din lucrare diavolească este, într-un anume fel, un dar al lui Dumnezeu pentru omul păcătos, ca 
să se smerească, să se pocăiască şi să se mântuiască. [...] 
-Părinte, din vise poate prevedea cineva ceva ce i se va întâmpla? 

-Nu, nu daţi atenţie viselor. Fie plăcute, fie neplăcute de sunt, nu trebuie să credem în ele, pentru că 
există primejdia înşelării. Nouăzeci şi cinci la sută din vise sunt înşelătoare. De aceea Sfinţii Părinţi 
spun să nu le dăm atenţie. Foarte puţine vise sunt de la Dumnezeu, dar şi acestea, ca să le explice 
cineva, trebuie să aibă curăţie şi alte condiţii, precum Iosif (Fac. 37: 5-11) şi Daniil care aveau 
harisma de la Dumnezeu. "îţi voi spune, i-a spus Daniil lui Nabucodonosor, - şi ce vis ai văzut şi ce 
înseamnă" (Dan. 2: 25-46). Dar la ce stare a ajuns! Era între lei şi leii, cu toate că erau flămânzi, 
nu s-au atins de el (Dan. 6: 16 ş.u.), Avacum i-a dus de mâncare şi acela a spus: "Şi-a adus aminte 
de mine Dumnezeu?"(Dan. Bel şi balaurul 1: 45). Dacă nu Şi-ar fi adus aminte Dumnezeu de prooroc, 
cine şi-ar fi adus aminte de el? 
-Părinte, unii oameni nu au vise. 

-Mai bine că nu au. Nu cheltuiesc nici pe bilete, nici benzină. în vise vezi într-un minut ceva a cărui 
vizionare ar fi durat în realitate ceasuri, zile, pentru că se suprimă timpul. Iată, din aceasta poate 
pricepe oricine psalmul: "O mie de ani înaintea ochilor Tăi, Doamne, sunt ca ziua de ieri, care a 
trecut" (Ps. 89: 4). 

-Părinte, atunci când oamenii ne povestesc vedenii, sau că au văzut un Sfânt etc, ce să le spunem? 
-Este bine să le spuneţi să fie rezervaţi. Asta este mai sigur, pentru că nu pot toţi să deosebească dacă 
o vedenie este de la Dumnezeu sau de la diavolul. 

Chiar de la Dumnezeu de ar fi vedenia, omul nu trebuie s-o primească. Dumnezeu este mişcat, 
într-un fel, atunci când vede că făptura Sa nu primeşte vedenia, deoarece asta arată că are smerenie. 
Dacă într-adevăr era sfânt cel ce s-a arătat, Dumnezeu ştie, după aceea, să înştiinţeze şi în alt mod 
sufletul şi să-l povăţuiască la ceea ce vrea. [...] 

-Părinte, de ce oamenii merg adeseori, cu vreo problemă ce o au, la cei înşelaţi? 

- Pentru că diavolul are harisme ieftine şi de la ei le iau uşor. Cele pe care aceia le spun oamenilor 
ca să le facă nu sunt grele şi le odihnesc patimile lor. în loc să se pocăiască pentru păcatele ce le fac în 
lume, şi să meargă la un duhovnic să se mărturisească, află nişte înşelaţi, adică pe diavolul, şi îi cer lui 
să le rezolve problema lor. După aceea se chinuiesc şi nu-şi dau seama că i-a legat diavolul şi le dă 
comandă. [...] 

-Părinte, cum oare unii oameni, chiar şi cultivaţi, cred în metempsihoză? 

-Metempsihoză (sau reîncarnarea este teoria rătăcită potrivită căreia sufletul, după moartea 
trupească, intră înalt trup omenesc sau de animal şi străbate astfel un ciclu nesfârşit de morţi şi 
renaşteri) le convine oamenilor, şi mai ales ateilor şi necredincioşilor. Este viclenia cea mai mare a 
diavolului. Diavolul îi ţine într-o viaţă de păcat cu gândul că sufletul vine şi revine în această lume. 
"Ei, dacă de data aceasta nu reuşeşti, - le spune diavolul, - vei reveni în viaţă şi vei reuşi a doua 
oară. Şi dacă iarăşi nu reuşeşti, vei veni, vei reveni, vei evolua...". De aceea unii ca aceştia şi spun: 
"Nu-i nimic dacă fac şi acest păcat", şi nu le pasă; trăiesc fără luare aminte, nu se pocăiesc. Vezi 
cum îi orbeşte diavolul şi cum îi prinde în iad! Nu am văzut o viclenie şi o artă mai mare a diavolului 
ca aceasta, pentru ca să-i adune pe oameni în iad! Şi dacă diavolul te prinde bine o dată, oare te va 
mai lăsa să te întorci înapoi? Aceasta este teoria cea mai rea dintre toate teoriile hinduiste. 

BIBLIOGRAFIE: Cuviosul Paisie Aghioritul, Nevoinţă duhovnicească, Schitul Lacu, Sfîntul Munte Athos, 
2001 

CUVINT DESPRE CĂSĂTORIE, 
al Sfântului Ioan Gură de Aur 

Mi-a părut rău că n-am luat parte şi eu la trecuta adunare a voastră, dar m-am bucurat că v-aţi 
îndestulat acolo dintr-o prea-bogată masă. Cel ce poartă jugul cu mine a tăiat brazdă proaspătă, a 
aruncat sămînţă în vorbirea sa îmbelşugată şi cu multă grijă a lucrat asupra sufletelor voastre. Aţi văzut 
curăţenia vorbei, aţi ascultat cuvîntarea bine întocmită, v-aţi adăpat din apa care ţîşneşte către viaţa 
veşnică, aţi văzut izvor care aruncă rîuri de aur curat. 

Se zice că este un rîu care aduce locuitorilor din prejurul lui nisip de aur; nu că firea apelor lui ar 
produce aur, ci pentru că izvoarele rîului iau naştere din munţii metalici, prin care curgînd şi răpind nisip 
de aur, el se face comoară pentru locuitori, dîndu-le o bogăţie neaşteptată. Asemenea cu acest rîu, 
învăţătorul care v-a vorbit de curînd, trecînd prin minele Sfintelor Scripturi, a luat de acolo învăţături mult 
mai preţioase decît aurul şi Ie-a împărţit sufletelor voastre. Şi ştiu că ale mele vor părea astăzi mult mai 
sărace: căci acela care se bucură întotdeauna de o masă săracă, dacă i se întîmplă una mai îmbelşugată, 
cînd se întoarce iarăşi la a lui, îi vede cu mult mai bine sărăcia. Cu toate acestea, nu mă voi da îndărăt de 
la datoria mea. Voi ştiţi, căci aţi învăţat de la Pavel, şi să mîncaţi, şi să răbdaţi, şi să aveţi belşug, şi să 
duceţi lipsă de orice, şi să lăudaţi bogăţia, şi să nu dispreţuiţi pe săraci (Filip 4:12). Şi, după cum iubitorii 
de vin şi de băutură laudă vinul bun fără a dispreţui pe cel slab, tot aşa şi voi, bucurîndu-vă pentru 
ascultarea cuvintelor dumnezeieşti, primiţi pe prea-învăţaţi voştri dascăli, dar şi celor mai puţin 
îndemînateci le daţi ascultare încordată. Adevărat, oamenii îmbuibaţi se îngreţoşază chiar dacă se aşează 
la o masă bogată; din contra, cei care flămînzesc şi însetoşează aleargă cu mare poftă şi la o masă 
săracă. 

Şi, că nu este linguşire în cuvintele mele, aţi văzut bine de tot în cuvîntarea ţinută acum de curînd. 
Fiindcă am vorbit mult despre căsătorie, arătîndu-vă că este adevărată prea-curvie să-ţi depărtezi femeia 
sau să iei pe una alungată, cîtă vreme trăieşte bărbatul cel dintîi. Şi vă aminteam legea lui Hristos, care 
zice: Cine va lăsa pe femeia sa, afară de pricină de prea-curvie, o face să săvîrşească prea-curvie; iar 
cine va lua pe cea lăsată săvîrşeşte prea-curvie (Matei 5:32). Şi am văzut [atunci] pe multe plecîndu-şi 
capul, lovindu-se peste faţă şi neputîndu-şi nici măcar să-şi ridice privirea. Ei bine, atunci, ridicîndu-mi 
ochii spre cer am zis: Bine cuvîntat este Dumnezeu, pentru că glasul meu nu izbeşte urechi moarte, ci 
cuvintele mele pătrund cu multă greutate în inimile ascultătorilor. 

Bine ar fi să nu greşim deloc, dar nu este puţin lucru pentru mîntuire să suferi greu după păcat, să 
recunoşti greşeala sufletului tău şi să-ţi mustri cugetul cu multă tărie; o astfel de căinţă este o parte de 
îndreptăţire şi te povăţuieşte pe drumul nepăcătuirii. De aceea se bucură Pavel cînd îi întristează pe cei 
păcătoşi, nu pentru că i-a întristat, ci pentru că prin întristare i-a îndreptat. Acum mă bucur nu pentru că 
aţi fost întristaţi, ci pentru că aţi fost întristaţi spre pocăinţă; căci întristarea care este după Dumnezeu 
lucrează pocăinţă spre mîntuire fără de căinţă (2 Corinteni 7:9, 10). Deci, fie că v-aţi îndurera de păcatele 
voastre, fie de ale altora, sînteţi vrednici de nenumărate laude. Cînd cineva se întristează pentru păcatele 
altora, arată simţire apostolică şi urmează pe Fericitul care zice: Cine este slab şi eu să nu fiu slab? Cine 
se sminteşte şi eu să nu ard? (2 Corinteni 11:29). Iar acela care se căieşte mult pentru păcatele sale a 
stins pedeapsa hotărîtă pentru cele făptuite şi prin această durere s-a făcut mai tare pentru viitor. De 
aceea - cînd v-am văzut cu capul plecat, gemînd şi lovindu-vă faţa - şi eu m-am bucurat, gîndindu-mă la 
rodul cel mult al acestei suferinţe. Pentru aceea, şi astăzi vă voi vorbi despre acelaşi lucru, încît cei ce ar 
voi să se căsătorească să se gîndească mult la cea ce fac. în adevăr, dacă atunci cînd avem să cumpărăm 
o casă, sau robi, ne interesăm mult de stăpînii dinainte, ne îngrijim de starea caselor, de înfăţişarea 
trupului şi de caracterul sufletului [robilor], cu atît mai mult trebuie să arătăm multă băgare de seamă 
cînd e vorba de ales o femeie. Casa, dacă este rea, poţi să o vinzi iarăşi, şi tot aşa poţi să înapoiezi 
vînzătorului robul găsit neîndemînatec; dar ca să înapoiezi iarăşi femeia luată celor ce ţi-au dat-o nu se 
poate, ci eşti silit să o ţii în casă toată viaţa; iar dacă te scapi de ea depărtînd-o, te faci pricină de prea- 
curvie, după legea Domnului. Deci, cînd ai de gînd să-ţi iei femeie, să citeşti nu numai legile lumeşti, dar 
şi pe cele bisericeşti, căci după acestea şi nu după acelea ai să fii judecat de Dumnezeu în ziua judecăţii 
viitoare. Dispreţuindu-le pe cele lumeşti, de obicei ai de pierdut o sumă de bani; dar, dacă le calci pe cele 
bisericeşti, aduci sufletului chinuri veşnice şi focul nestins al gheenei. 

Cînd ai de gînd să-ţi iei femeie, tu alergi cu mare grabă la legiuitori lumeşti şi, învîrtindu-te pe lîngă 
ei, cercetezi cu toată îngrijirea ce se va întîmplă dacă femeia moare fără copii, dacă are un copil, doi sau 
trei, cum să-şi folosească averea cît trăieşte tatăl ei şi cum după moartea lui, şi ce se va cădea fraţilor ei 
din moştenire şi ce soţiei, cînd aceasta va fi stăpînă pe toată averea şi cînd va trebui să dea din ea 
tuturor. Şi multe altele de felul acesta îi întrebi pe ei şi cercetezi, căutînd în toate chipurile să nu cadă 
vreo parte din bunurile soţiei la vreo rudă a ei. Deşi, după cum am spus mai sus, chiar dacă ţi-ar ieşi ceva 
greşit, toată paguba va sta în pierderea de bani; cu toate astea nu laşi nimic din ele necercetate. Oare nu 
este fără rost să arătăm atîta rîvnă pentru o tocmeală de bani, iar cînd e vorba de primejduirea sufletului 
nostru şi de seama pe care o vom da acolo sus, să nu avem nici o grijă pentru un lucru care cere, mai 
mult decît oricare altul, muncă, grabă şi grijă? 

De aceea, îndemn pe cei ce au de gînd să se însoare, să se sfătuiască cu Fericitul Pavel şi să citească 

legile pentru căsătorie aşezate de acela, învăţînd mai întîi ce îndeamnă el să faci cînd ai parte de o femeie 
rea şi desfrînată, dată la beţie, cicălitoare, fără judecată sau avînd vreun alt neajuns. Căci, dacă vezi că el 
îţi dă voie să o alungi şi să aduci alta în locul ei dacă găseşti în ea vreuna din aceste împrejurări, să fii 
sigur că nu e nici o primejdie; iar dacă nu-ţi dă acest drept şi îţi porunceşte că, afară de prea-curvie, să o 
iubeşti şi să o ţii la tine, chiar cu toate celelalte neajunsuri, atunci întăreşte-te pe tine în gîndul că trebuie 
să înduri toată răutatea femeii tale. Iar de îţi pare grea şi nesuferită această poruncă, dă-ţi toată silinţa 
să-ţi iei o femeie bună, înţeleaptă, ascultătoare, ştiind că, luînd una rea, urmează unul din acestea două: 
sau să înduri o supărare necurmată sau, dacă nu vrei asta, să te faci vinovat de prea-curvie, alungînd-o. 
Cine va lăsa femea sa, afară de pricină de prea-curvie, o face să săvîrşească prea-curvie; iar cine va lua 
pe cea lăsată săvîrşeşte prea-curvie (Matei 5:32). 

Dacă ne-am pătruns de acestea înainte de căsătorie şi am cunoscut bine aceste legi, vom avea mare 
grijă să ne alegem de la început o femeie virtuoasă şi potrivită cu firea noastră. Astfel, nu vom cîştiga 
doar aceasta, că nu o vom alunga niciodată, dar o vom iubi cu multă dragoste, aşa cum ne îndeamnă 
Pavel. Cînd a zis: Bărbaţi, iubiţi-le pe femeile voastre [...] (Efeseni 5:25), nu s-a oprit la aceasta, ci ne-a 
dat şi măsura dragostei: [...] cum Hristos a iubit Biserica. Şi, spune-mi, cum a iubit-o Hristos? Că S-a dat 
pe Sine pentru ea. Aşa că, dacă trebuie să mori pentru soţia ta, să nu mai stai la tocmeală: căci, dacă 
Stăpînul a iubit-o pe roabă într-atît, încît şi pe El S-a dat pentru ea, cu atît mai mult trebuie ca tu s-o 
iubeşti pe tovarăşa ta de robie. Dar să vedem, nu cumva frumuseţea soţiei sau virtutea sufletului l-a 
fermecat pe bărbat? Nu putem spune aceasta! Cum că a fost urîtă şi necurată, ascultă următoarele, [căci] 
- după ce a zis: S-a dat pentru ea - a adăugat: Ca să o sfinţească pe ea, curăţind-o cu baia apei în cuvînt 
(Efeseni 5:26). A arătat că înainte a fost murdară şi întinată, şi nu de o murdărie obişnuită, ci de cea mai 
grozavă necurăţie: era plină de grăsime, de fum, de sînge şi de tot felul de pete. 36 Cu toate acestea, nu s- 
a dezgustat de urîţenia ei, ci i-a vindecat rănile, i-a schimbat chipul, i-a îndreptat formele, i-a dres 
neajunsurile. 37 Fă şi tu la fel: chiar dacă soţia ta ar greşi cu mii de păcate în faţa ta, uită-le pe toate, iartă 
tot; chiar dacă are o fire rea, îndrepteaz-o cu dulceaţă şi bunătate, ca şi Hristos Biserica, [căreia] nu 
numai că i-a şters necurăţenia, dar a dezbrăcat-o de bătrîneţe, dezbrăcînd pe omul cel vechi, care căzuse 
în toate păcatele. Aceasta înţelege Apostolul Pavel prin vorbele: Ca să o pună înainte pe ea Lui-Şi Biserică 
mărită, neavînd întinăciune, nici zbîrcitură (Efeseni 5:27). N-a făcut-o numai frumoasă, dar şi tînără, nu 
numai la trup, dar şi la suflet şi voinţă. Şi a învrednicit-o nu numai de această cinste: căci, primind-o fără 
chip, nu S-a scîrbit de urîţenia ei, dar S-a şi dat pe Sine morţii şi a adus-o pe ea la o frumuseţe de 
necrezut. Şi, chiar după aceasta, văzînd-o adesea necurată şi întinată, nu a gonit-o, nici nu a rupt lanţul 
căsătoriei, ci a binevoit să o îngrijească şi să o îndrepteze. Căci, spune-mi, cîţi n-au greşit după ce au 
primit credinţa, şi, cu toate acestea, nu S-a scîrbit de ei? Ca pildă stă acela care, în Corint, făcuse cea mai 
mare desfrînare şi care era din fiii Bisericii. N-a tăiat acel mădular, ci l-a vindecat. Biserica Galatenilor a 
ieşit toată din calea cea bună şi a căzut în iudaism; cu toate acestea, n-a lepădat-o, ci, îngrijind-o prin 
Pavel, a adus-o iarăşi la starea dîntîi. Tot aşa, dacă se iveşte vreo boală în trupurile noastre, nu tăiem 
mădularele, ci depărtăm boala. Aşa să facem şi cu femeia: dacă vreuna ar fi plecată spre prea-curvie, să 
nu o alungăm, ci să dăpărtăm răutatea. Şi este mai cu putinţă să îndreptezi o femeie decît să vindeci un 
mădular vătămat, pe care nu-l tăiem, deşi ştim că nu e cu putinţă vindecarea lui. Mulţi au picioarele 
sucite, cu fluierele strîmbe, şi mîini uscate şi ochi cu albeaţă; cu toate acestea, nici ochiul nu şi-l scot, nici 
piciorul nu şi-l taie, nici mîna nu şi-o retează. Şi, deşi acestea sînt nefolositoare şi fac ruşine celorlalte 
mădulare, le păstrează, pentru că sînt legate de trup. Oare nu este fără rost să ai atîta grijă cînd 
îndreptarea şi folosul nu este cu putinţă, dar să te împotriveşti vindecării cînd sînt bune nădăjdi şi 
lesnicioasă schimbarea? Neajunsurile trupului sînt peste putinţă de îndreptat, dar o voinţă stricată poţi să 
o îmbunătăţeşti. 

în zadar vei spune că boala femeii tale este de nevindecat, că ea, cu toate îngrijirile, vrea să urmeze 
aplecările ei rele. Nu este o pricină binevenită pentru a o alunga: căci, din faptul că nu poţi să vindeci un 
mădular, nu urmează că trebuie să-l tai. Iar femeia este unul din mădularele tale: [...] vor fi amîndoi un 
trup - zice Scriptura (Facerea 2:24). Iar cînd e vorba de un mădular [trupesc], odată ce leacurile sînt 
neputincioase în faţa bolii, nu mai trebuie nici o îngrijire. Dimpotrivă, dacă bolnavul este însăşi femeia ta, 
chiar dacă boala ei nu se va putea vindeca, ai în vedere că tu vei primi plată pentru lecţiile şi pentru 
îngrijirile tale. Şi, chiar dacă n-am culege nici un rod, Dumnezeu va şti să plătească răbdarea noastră, 
pentru că temerea Sa ne-a făcut să arătăm atîta încordare, să îndurăm cu dulceaţă neajunsurile tovarăşei 
noastre, să îndreptăm acest mădular al nostru. Mădular chiar al nostru - zic - şi mădular nedespărţit: de 
aceea trebuie să-l iubim mai ales. Aceasta ne învaţă Sfîntul Pavel, cînd zice: Bărbaţii sînt datori să-şi 
iubească femeile ca pe trupurile lor înseşi. Cel ce îşi iubeşte femeia pe sine se iubeşte. Că nimeni nu şi-a 
urît trupul său vreodată, ci îl hrăneşte şi îl încălzeşte, precum şi Hristos Biserica; că mădulare sîntem ale 



36 E vorba de grăsimea, fumul, sîngele jertfelor Legii Vechi, aşezate de Dumnezeu pentru îmblînzirea sălbăticiei 
Iudeilor celor vechi, iar nu pentru că El însuşi ar fi avut trebuinţă de carnea lor, precum şi zice: Au doară voi mînca came 
de tauri? Sau sînge de ţapi voiu bea? (Psalm 49:14). 

Iar prin „pete" se înţeleg toate păcatele săvîrşite în Biserica din Ierusalim, unde s-au săvîrşit într-o vreme jertfe idoleşti, 
cum citim în cărţile Macabeilor. 

37 Atunci cînd a întemeiat Biserica Noului Aşezămînt, cum se va arăta. 

trupului Lui, din carnea Lui şi din oasele Lui (Efeseni 5:28-30). Vrea să spună că, după cum Eva este 
născută din coasta lui Adam, tot aşa şi noi 38 sîntem născuţi din coasta lui Hristos. într-adevăr, aceasta 
însemnează din carnea şi din oasele Sale. Iar pentru Eva ştim toţi că a fost născută din coasta lui Adam, 
căci Scriptura spune lămurit cum Dumnezeu a trimis somn lui Adam, a luat una din coastele lui şi i-a 
făcut lui femeie. Acum, prin ce ne încredinţăm că Biserica este zidită din coasta lui Hristos? Şi acest lucru, 
tot Scriptura îl arată: cînd Hristos a fost răstignit sus pe cruce şi a murit, unul din ostaşi a împuns coasta 
Lui cu suliţa, şi îndată a ieşit sînge şi apă (Ioan 19:34), şi din acel sînge şi din acea apă s-a întocmit 
Biserica. Chiar Hristos mărturiseşte aceasta, zicînd că: De nu se va naşte cineva din apă şi din Duh, nu va 
putea să intre întru împărăţia lui Dumnezeu» (Ioan 3:5). Sîngele este duhul. Şi ne naştem din apa 
botezului şi ne hrănim cu sînge. Vedeţi cum noi sîntem din oasele şi din carnea Sa, născuţi, crescuţi cu 
sîngele şi cu apa Sa? Şi, după cum femeia s-a zidit după ce a adormit Adam, tot aşa şi Biserica s-a zidit 
din coasta lui Hristos cînd El murise. 

Şi nu numai pentru aceasta trebuie să ne iubim femeia, fiindcă este mădular al nostru şi are început 
al zidirii din noi, ci şi pentru că Dumnezeu a aşezat lege, zicînd: De aceea, va părăsi omul pe tatăl său şi 
pe mama sa şi se va lipi de femeia sa, şi vor fi amîndoi un trup (Facerea 2:24). Din aceeaşi pricină ne-a 
citit legea şi Pavel, ca să fim împinşi din toate părţile către această dragoste. Priveşte înţelepciunea 
apostolică: ne îndeamnă la dragostea femeilor nu numai după legile dumnezeieşti sau numai după cele 
omeneşti, dar vorbeşte şi de unele, şi de altele, pe rînd; aşa că suflelete înalte şi pline de înţelepciune 
sînt împinse să iubească prin încredinţări cereşti, iar sufletele slabe dimpotrivă, prin temeiuri pămînteşti 
şi fireşti. Pentru aceasta, el se sprijineşte mai întîi pe înţelepciunea lui Hristos şi începe îndemnul său 
astfel: Iubiţi femeile voastre cum Hristos a iubit Biserica. Dar ceea ce vine este omenesc: Oamenii trebuie 
să iubească pe femeile lor cum îşi iubesc trupurile lor. Urmarea este a lui Hristos: Că mădulare sîntem ale 
trupului Lui, din carnea Lui şi din oasele Lui (Efeseni 5:30). Apoi, iarăşi vin temeiuri pămînteşti: Pentru 
aceea, va lăsa omul pe tatăl său şi pe mama sa şi se va lipi de femeia sa, şi vor fi amîndoi un trup 
(Efeseni 5:31). Şi, după ce a citit această lege, zice: Taina aceasta mare este (Efeseni 5:32). în ce fel 
este mare? - întrebaţi voi. în aceea că o fecioară, închisă pînă atunci în camera ei, poate să-şi iubească şi 
să-şi preţuiască, din prima zi şi ca pe însuşi trupul ei, soţul pe care nu l-a văzut niciodată înainte; şi 
iarăşi, pentru că, din prima zi, bărbatul pe care ea nu l-a văzut niciodată pune înaintea tuturor lucrurilor o 
femeie cu care el înainte nu schimbase un cuvînt, şi o pune înaintea prietenilor, cunoscuţilor, a tatălui şi a 
mamei sale. Să vorbim acum de părinţi. Dacă li se întîmplă, afară de această împrejurare, să piardă 
niscaiva bani, se întristează, se îndurerează şi duc înaintea judecăţii pe cei ce i-au păgubit; iar omul pe 
care ei nu l-au văzut niciodată, nici nu l-au cunoscut, primeşte de la ei, odată cu fecioara lor, şi o zestre 
destul de mare. Şi se bucură făcînd aceasta şi nu socotesc ca pierdere ceea ce au dat. Cînd îşi văd fiica 
plecată din casă şi luînd cu dînsa şi o parte din averea lor, nu simt nici părere de rău, nici necaz, nici 
durere, ba încă mulţumesc şi socotesc că li s-au împlinit dorinţele. Pavel ia seama la toate acestea şi - 
văzînd cum cei doi soţi îşi părăsesc părinţii pentru a se lipi unul de altul, şi cum noua însoţire capătă o 
mai mare putere decît vechea obişnuinţă de la părinţi - gîndeşte că aici nu-i vorba de un fapt omenesc, ci 
că Dumnezeu seamănă această dragoste în suflete şi insuflă acea veselie atît părinţilor, cît şi soţilor. Ca 
urmare, a zis: Taina aceasta mare este. După cum copilul care se naşte îi recunoaşte de la început pe 
părinţii săi, înainte de a putea vorbi, tot aşa soţul şi soţia, fără să fie apropiaţi, fără să fie îndemnaţi, 
lămuriţi asupra datoriilor lor, de la vederea dintîi se şi unesc. 

Apoi, văzînd că acelaşi lucru s-a făcut cu Hristos şi cu Biserica, Apostolul se miră mult. Şi cum s-a 
petrecut aceasta? După cum bărbatul părăseşte pe tatăl său şi îşi caută femeie, tot aşa Hristos a părăsit 
tronul părintesc şi a venit la mireasă. în loc de a ne chema sus, S-a coborît El singur către noi. Iar prin 
acest cuvînt, El a părăsit, să nu înţelegeţi o despărţire, ci o coborîre, căci, chiar fiind cu noi, era şi cu Tatăl 
Său. De aceea a zis Pavel: Taina aceasta mare este. Mare, negreşit, chiar dacă s-ar face numai pentru 
oameni. Dar, cînd văd că aceasta este adevărată şi cu privire la Hristos şi Biserică, atunci sînt mişcat şi 
mă minunez. De aceea - după ce a zis: Taina aceasta mare este - a adăugat: Eu însă zic de Hristos şi de 
Biserică (Efeseni 5:32). Tu şti acum ce taină este căsătoria, şti ce chip de faptă mare este; gîndeşte-te 
deci mult şi cu îngrijire şi nu căuta bogăţie cînd te căsătoreşti. Nu socoti căsătoria ca un negoţ, ci ca 
întovărăşire a două vieţi. 

Am auzit pe mulţi zicînd: Cutare era sărac, căsătoria l-a îmbogăţit, a luat o femeie bogată; trăieşte 
acum în strălucire şi îmbelşugare. Ce spui, omule? Tu vrei ca femeia să-ţi aducă bani? Poţi să spui asta 
fără ruşine şi fără să roşeşti, nu te ascunzi în fundul pămîntului, cînd cauţi aşa mijloace de cîştig? Aşa 
vorbeşte un soţ? Numai o singură însărcinare are femeia: să-i păzească pe cei născuţi, să aibă grijă de 
veniturile tale şi de casa ta. De aceea ţi-a dat-o Dumnezeu, ca să te îngrijească în acestea, ca şi în toate 
celelalte. Pentru că viaţa noastră cuprinde două feluri de lucrări, cele obşteşti şi cele de casă, Dumnezeu 
a împărţit sarcina între om şi femeie: ei i-a dat conducerea casei, lui - toate treburile obşteşti, toate cele 
care se făptuiesc în afară: judecăţi, sfătuiri, conducerea armatei şi celelalte. Femeia nu poate să poarte 
lancea, să arunce săgeata, dar poate să ţină furca, să ţeasă pînză, să pună rînduială în întreaga casă. Nu 
e în stare să dea o hotărîre într-un sfat, dar poate să-şi dea părerea într-ale casei, pe care bărbatul le 
împarte cu ea. Ea nu poate să mînuiască bine banii obşteşti, dar poate să-şi crească bine copiii, comoara 



Noi, cei care alcătuim Biserica. 

mai scumpă decît toate; poate să vegheze la lucrul şi la purtarea slugilor, să dea încredere bărbatului, să- 
I descarce de toate grijile pe care le cere o gospodărie, adică de cămară, de ţesut, de mîncare, 
îmbrăcăminte şi celelalte care nu sînt nici potrivite, nici uşoare pentru bărbat, dacă ar vrea să le ia el 
asupră-şi. Este o parte din bunăvoinţa şi înţelepciunea dumnezeiască faptul că acela care se pricepe bine 
în lucrurile mari se arată neputincios şi nepriceput în lucrurile mici, pentru ca omul să aibă nevoie de 
femeie. într-adevăr, dacă Dumnezeu l-ar fi zidit pe bărbat deopotrivă îndemînatic în amîndouă sarcinile, 
neamul femeilor ar fi fost dispreţuit; şi, pe de altă parte, dacă ar fi dat femeilor ocupaţii mai înalte şi mai 
de preţ, ele s-ar fi umplut de trufie. De aceea nu a încredinţat pe amîndouă numai unuia, ca nu cumva 
soarta celuilalt să fie mai înjosită şi zadarnică; şi n-a împărţit deopotrivă însărcinările, ca să nu se ivească 
între ei luptă de întîietate şi femeile să nu ceară de la bărbaţi întîiul rang. Ci, ca să îngrijească şi de unire, 
şi de întîietate, a împărţit fiecăruia însărcinarea sa astfel încît partea bărbatului să fie mai de folos şi mai 
însemnată, iar a femeii mai mică şi mai jos puţin; aşa că nevoile vieţii ne îndeamnă să o cinstim [pe 
femeie], iar micimea însărcinării sale nu o lasă să se ridice împotriva bărbatului său. 

Ca urmare, să căutăm toţi de aici înainte un singur lucru: virtutea, ca să ne bucurăm de pace, să 
gustăm mîngîierile unirii şi ale dragostei necurmate. Dacă te căsătoreşti cu o femeie bogată, iei mai 
degrabă un stăpîn pe cap decît o femeie. Afară de aceasta, prin firea lor, femeile sînt pline de 
deşertăciune, de mîndrie şi de dorinţa de a-ţi lua ochii; dacă le mai vine în ajutor şi averea, în ce chip le 
vor mai putea suferi bărbaţii lor? Dimpotrivă, acela care ia o femeie de seama lui sau una mai săracă 
decît el îşi ia un ajutor, un tovarăş, şi cu adevărat aduce fericirea în casa lor. Lipsa de avere o îndeamnă 
pe femeie să fie supusă bărbatului întru totul, să i se plece şi să-l asculte în toate, aşa că piere pricina de 
ceartă, luptă, îngînfare, neînţelegeri, şi se săvîrşeşte legătura păcii, unirii, iubirii şi a înţelegerii. Pace deci 
şi bun trai, iar nu bani! Căsătoria nu este făcută ca să ne umplem casa de lupte şi bătăi, să trăim în 
mijlocul certurilor, să muncim în neînţelegeri şi să ne facem viaţa nesuferită, ci ca să ne dea un ajutor, să 
ne deschidă un liman, un adăpost, să ne mîngîie în întristare, să găsim mulţumire în vorba cu femeia 
noastră. Cîţi bogaţi nu s-au văzut mai îmbogăţiţi prin zestrea femeii, dar lipsiţi deodată şi pentru 
totdeauna de pace şi fericire printr-o căsătorie care făcea din masa lor o arenă, un teatru de lupte zilnice? 
Şi dimpotrivă, cîţi săraci nu s-au văzut, uniţi cu femei încă mai sărace, care se bucură de pace şi sînt 
fericiţi să trăiască, pe cînd mulţi bogaţi, în mijlocul belşugului, îşi doresc moartea, ca să scape de femeia 
lor, şi nu cer decît scăparea de o viaţă atît de nesuferită? Aşa este de adevărat că banii nu folosesc la 
nimic, dacă n-ai o soţie virtuoasă. Dar ce să mai vorbim de pace şi înţelegere? Aceluia care nu se 
gîndeşte decît să cîştige bani adesea pătimeşte rău fiindcă a luat în căsătorie o femeie mai bogată decît 
el. Cînd îşi sporeşte strălucirea traiului pe măsura zestrei primite, moartea fără de vreme a soţiei vine de- 
I sileşte să dea înapoi părinţilor zestrea întreagă; atunci, asemenea naufragiaţilor care nu scapă decît cu 
trupul din valuri, nenorocitul - după atîtea certuri, lupte, neînţelegeri, procese - abia scapă din 
încurcătură numai cu trupul şi libertatea sa. Şi, după cum neguţătorii nesătui îşi pierd totul în naufragiu 
pentru că au încărcat corabia cu multe mărfuri şi i-au pus o greutate mai mare decît puterea ei, tot aşa şi 
cei care urmăresc căsătorii bogate, pe cînd cred că-şi măresc avuţia prin zestrea femeii, o pierd şi pe 
aceea pe care o avuseseră mai nainte. Este destul o clipă şi o izbitură de val ca să se scufunde o corabie; 
tot aşa, moartea timpurie a femeii este destulă ca să aducă soţului sărăcia şi doliul. 

Gîndindu-ne bine la toate acestea, să nu mai căutăm bani, să căutăm virtutea, cinstea, smerenia. O 
femeie smerită, virtuoasă, înţeleaptă, fie chiar fără avere, va şti să se folosească de sărăcie mai bine decît 
alta de bogăţie; dimpotrivă, o femeie rea, neînfrînată, cicălitoare, chiar dacă ar găsi în casă mii de 
comori, le va risipi mai repede decît orice furtună şi va aduce pe capul bărbatului, odată cu sărăcia, şi 
nenumărate nenorociri. Să nu căutăm deci bogăţie, ci o femeie care să folosească bine averea noastră. 

Află mai întîi care este pricina căsătoriei şi de ce ne-a fost lăsată, şi nu cere nimic mai mult. Care este 
pricina căsătoriei şi în ce scop a fost hotărîtă de Dumnezeu? Ascultă ce zice Pavel: Din pricina aprinderii, 
fiecare să-şi aibă femeia sa (1 Corinteni 7:2). N-a zis „pentru ca să uşurezi sărăcia" sau „pentru ca să 
dobîndeşti bogăţie"; dar ce? Pentru ca să fugim de aprindere, să potolim pofta, să trăim în curăţie, să ne 
facem plăcuţi lui Dumnezeu, mulţumindu-ne numai de femeia noastră. Iată darul căsătoriei, iată rodul, 
iată cîştigul. Nu da drumul la mult ca să alergi după puţin, căci banii sunt puţin lucru în faţa curăţiei. 
Singura pricină care trebuie să ne îndemne la căsătorie să fie hotărîrea de a fugi de păcat, de a scăpa de 
orice aprindere; orice căsătorie deci trebuie să ţintească să ne ajute la păstrarea curăţiei. Şi va fi aşa, 
dacă vom lua în căsătorie femei care să ne îndemne către multă evlavie, multă înfrînare şi multă 
înţelepciune. Căci frumuseţea trupului, cînd nu are ca tovarăş virtutea sufletului, îl va putea ţine pe 
bărbat 20 sau 30 de zile, dar nu va merge mai departe, căci va da pe faţă răutatea ascunsă, şi atunci tot 
farmecul va fi spulberat. Dimpotrivă, acelea în care străluceşte frumuseţea sufletului n-au nici o teamă de 
fuga vremii, care le dă prilej în fiecare zi să-şi descopere frumoasele lor însuşiri; [faţă de acestea], 
dragostea soţilor se face mai vie, legătura dintre ei se strînge mereu. în această stare de lucruri şi 
înaintea acestei vii şi fireşti iubiri, orice fel de aprindere este aruncată departe; chiar gîndul de neînfrînare 
nu va intra niciodată în mintea bărbatului legat de femeia sa prin dragoste. îi va fi credincios pînă la 
sfîrşit şi astfel, prin curăţia sa, va coborî asupra casei sale bunăvoinţa şi sprijinul dumnezeiesc. Iată 
căsătoriile pe care le făceau drepţii în vremurile vechi, mai aplicaţi către virtute decît către bogăţie. Şi că 
lucrul acesta este adevărat, vă voi arăta printr-o pildă o astfel de căsătorie: Avraam era acum bătrîn şi 
vechi de zile, şi Domnul îl binecuvîntase întru toate. Atunci a zis Avraam slugii celei mai bătrîne a casei 

sale, care era mai mare peste toate ale sale: Pune mîna ta sub coapsa mea! Şi te voi jura pe Domnul 
Dumnezeul cerului şi al pămîntului ca feciorului meu Isaac să nu-i iei femeie din fetele Hananeilor, Intre 
care locuiesc eu. Ci vei merge In pămîntul unde m-am născut eu, la neamul meu, şi de acolo vei lua 
femeie fiului meu Isaac (Facerea 24:1-4). Vedeţi ce grijă la acest om virtuos, la acest drept, pentru 
căsătorie? N-a chemat femei rele, cum fac cei de acum, nici babe bune de gură, ci a încredinţat acest 
lucru în mîna slugii sale. Şi chiar acesta este un semn al marii înţelepciuni a Patriarhului: că a putut să 
crească o astfel de slugă căreia să-i încredinţeze o însărcinare atît de mare. în sfîrşit, femeia care îi 
trebuie lui nu este nici o femeie bogată, nici o femeie frumoasă, ci o femeie virtuoasă, şi de aceea pune 
pe sluga sa să facă o cale atît de lungă. Luaţi în seamă şi priceperea slugii! El nu zice: „Ce însărcinare îmi 
dai tu? Cînd noi sîntem înconjuraţi de atîtea neamuri la care se găseşte mulţime de fete de oameni 
bogaţi, alese, frumoase - tu mă trimiţi într-o ţară aşa de depărtată, printre oameni necunoscuţi? Cu cine 
voi vorbi? Cine mă va cunoaşte? Şi dacă îmi întind curse, dacă mă înşeală? Căci nu e nimic mai uşor de 
înşelat decît un străin." El n-a zis nimic de acestea, ci, dînd la o parte toate, s-a oprit numai la bănuiala 
care se iveşte de la început în minte: neîmpotrivindu-se stăpînului său, a arătat supunere; [apoi], 
întrebînd numai ceea ce trebuia să ştie, şi-a arătat priceperea şi prevederea. Care este acest lucru, ce a 
întrebat pe stăpînul său? Dar de nu va vrea fecioara - a zis el - să vină cu mine în pămîntul acesta, 
întoarce-voi pe fiul tău acolo în pămîntul de unde ai ieşit? (Facerea 24:5). Avraam i-a răspuns: Ia aminte 
să nu întorci pe fiul meu acolo. Domnul Dumnezeul Cerului şi al pămîntului - Cel ce m-a luat din casa 
tatălui meu şi din pămîntul în care m-am născut, Cel ce mi-a grăit şi s-a jurat mie, zicînd: îţi voi da 
pămîntul acesta ţie şi seminţiei tale - Acesta va trimite pe îngerul Său înaintea ta, şi vei lua femeie 
feciorului meu de acolo (Facerea 24:6-7). Vedeţi credinţa Patriarhului? Nu s-a rugat nici de prieteni, nici 
de rude, nici de vreun altul, ci i-a dat pe Dumnezeu ca tălmăcitor şi ca tovarăş de drum. Apoi, voind să 
întărească pe slugă, în loc să-i spună numai: Domnul Cerului şi al pămîntului - adaugă: Care m-a scos 
din casa tatălui meu. Adu-ţi aminte - zice el - cum am făcut atîta drum, cum, părăsindu-ne ţara, am găsit 
mai multă mulţumire în pămînt străin, cum cele fără putinţă s-au făptuit în totul. Şi nu numai în înţelesul 
acesta zice: Cel ce m-a luat din casa tatălui meu, ci vrea să-i arate că Dumnezeu îi este datornic. Noi 
sîntem creditorii lui - zice Avraam - şi chiar El a făgăduit: îţi voi da ţie acest pămînt şi seminţiei tale. Aşa 
că, chiar dacă am fi nevrednici, ne va ajuta, pentru că a făcut învoială nemincinoasă cu însăşi gura Sa; va 
înlătura toate piedicile dinaintea noastră şi va aduce la îndeplinire dorinţele noastre. Zicînd acestea, a 
trimis sluga. 

Ajungînd în ţara care îi fusese hotărîtă, slujitorul nu a întrebat pe nici un locuitor al cetăţii, n-a intrat 
în vorbă cu oameni şi nici cu femei. Dar băgaţi de seamă cum îşi vorbeşte lui singur. El se ridică pentru 
rugăciune şi zice: Doamne Dumnezeul stăpînului meu Avraam, fă cale bună înaintea mea astăzi (Facerea 
24:12). Nu zice „Doamne Dumnezeul meu"; dar cum zice? Doamne Dumnezeul stăpînului meu Avraam. 
Eu [- zice -] nu sînt decît un nevoiaş, dar mă acopăr cu stăpînul meu, căci nu vin pentru mine, nu sînt 
decît trimisul său; ia în seamă credinţa lui şi ajută-mi să duc pînă la capăt sarcina dată. 

Acum, ca să nu credeţi că el vorbeşte ca un creditor care îşi cere dreptul său, ascultaţi vorbele care 
urmează: Fie-Ji milă de stăpînul meu Avraam (Facere 24:12). [Adică:] Chiar dacă am avea mii de 
drepturi, ne rugăm ca să avem totul prin bunătatea Ta, nimic ca plată a datoriei Tale. Şi ce cere el? Iată, 
eu stau la fîntîna apei, şi fetele celor ce locuiesc în cetate ies ca să scoată apă. Şi fecioara căreia eu voi 
zice: Pleacă urciorul tău să beau! - iar ea va zice mie: Bea tu, şi cămilele tale le voi adăpa, pînă ce vor 
înceta toate a bea, aceea să fie pe care Tu ai rînduit-o robului Tău Isaac; şi întru aceasta voi cunoaşte că 
ai făcut milă cu stăpînul meu Avraam (Facerea 24:13, 14). 

Vedeţi înţelepciunea slugii? Ce semn pune el? Nu zice: Dacă voi vedea pe una dusă într-un car tras de 
catîri, tîrînd în urma sa o ceată de eunuci, înconjurată de robi numeroşi, frumoasă şi strălucitoare de 
farmecul tinereţii, aceea este pe care ai gătit-o pentru sluga ta. Ce zice însă? Fecioara căreia îi voi zice: 
Pleacă vasul tău să beau! Ce faci tu, omule? O astfel de femeie cauţi tu pentru stăpînul tău, o femeie care 
cară apă şi vrea să-ţi vorbească? Da - răspunde el - căci nu m-a trimis să caut bogăţie, nici neam mare, 
ci bune însuşiri ale sufletului. Se găsesc mai des cărătoare de apă care au o virtute desăvîrşită, pe cînd 
altele, stăpîne pe bogate locuinţe, sînt pline de patimi şi foarte rele. Dar după ce va cunoaşte el virtutea 
acestei femei? După semnul pe care I-a arătat. Dar cum să pricepi virtutea prin acest semn? El este foarte 
mare şi cu totul sigur, căci învederează milostenia, încît orice altă dovadă este de prisos. Vorbele slugii 
însemnează deci acest lucru, deşi el nu-l spune pe faţă. Eu [ - zice - ] caut o fecioară aşa de milostivă, 
încît să ducă la capăt toate însărcinările de care este în stare. Şi nu pe nedrept căuta o astfel de soţie: ci, 
trăind într-o casă unde înflorea mai mult primirea de oaspeţi 39 , el voia înainte de toate să găsească o 
femeie potrivită cu firea stăpînilor săi. Ca şi cum ar fi zis: Noi voim să aducem la noi o femeie ale cărei 
mîini să fie deschise pentru oaspeţi, ca să nu fie luptă şi certuri cînd bărbatul va face milostenii din 
averea sa, după pilda tatălui său, şi va aduce în casă străini; [căci] aşa se va întîmpla, dacă femeia este 
cicălitoare şi nu-l lasă să facă [aceasta], cum se întîmpla în multe case. Dintru început vreau să mă 
încredinţez dacă ea este primitoare de oaspeţi, căci de aici vine toată fericirea noastră. Prin iubirea de 
oaspeţi a dobîndit, din cer, stăpînul meu pe mirele de azi, prin aceasta s-a făcut tată. A jertfit un viţel şi a 



39 Căci doar Avraam şi Sarra se învredniciseră să aibă ca oaspete pe însuşi Dumnezeu cel în Treime slăvit, în chipul 
celor trei îngeri, cum va arăta în continuare Sfîntul loan Hrisostomul. 

primit un copil, a frămîntat făină, şi Dumnezeu i-a făgăduit urmaşi aşa de numeroşi ca şi stelele 40 . Deci, 
pentru că din primirea de străini ne-au venit nouă în casă toate bunătăţile, caut această faptă bună 
înaintea tuturor celorlalte. Să avem în vedere că omul nu a primit doar apa cerută, ci să ne gîndim că el a 
aflat ce este un suflet bun, care dă nu numai ce i se cere, ci şi ceea ce nu i s-a cerut. 

Dar încă nu sfîrşise el a cugeta acestea In mintea sa - zice - cînd iată că ieşi cu ulciorul pe umăr 
Reveca (Facerea 24:15), şi aşa se împlini acea vorbă a Proorocului: Pînă să isprăveşti tu de vorbit, Eu sînt 
de faţă (Isaia 58: 9). Iată cum Dumnezeu binevoieşte să împlinească rugăciunile oamenilor evlavioşi mai 
înainte ca ele să fie sfîrşite. Ca urmare, şi tu, cînd vei vrea să te căsătoreşti, nu alerga la oameni sau la 
femei care îşi fac meşteşug din nenorocirile altora şi nu caută nimic altceva decît să capete un cîştig. 
Aleargă la Dumnezeu, şi El te va ajuta în căsătoria ta, căci avem făgăduinţa Lui: Căutaţi Împărăţia 
Cerurilor, şi toate celelalte se vor adăuga vouă (Matei 6:33). Şi să nu zică nimeni: Cum pot să-L văd eu 
pe Dumnezeu, cum pot să vorbesc cu El şi să-L întreb lămurit? [Acestea sînt] gînduri ale sufletului fără 
credinţă. Pentru Dumnezeu totul este o clipă şi n-are nevoie de vorbă ca să îndeplinească tot ce voieşti. 
Şi tocmai aceasta s-a întîmplat cu sluga lui Avraam: n-a auzit nici un glas, n-a văzut nici o faţă. în 
picioare, lîngă fîntînă, se ruga, şi îndată a fost ascultat: Dar Încă nu sfîrşise el a cugeta acestea In mintea 
sa, clnd iată că ieşi cu ulciorul pe umăr Reveca, fata lui Batuil feciorul Milcăi, femeia lui Nahor, fratelui lui 
Avraam. Aceasta era foarte frumoasă la chip, fecioară, pe care nu o cunoscuse vreun bărbat (Facerea 
24:15, 16). De ce-mi vorbeşte de frumuseţea trupului? Ca să pricepi mai bine marea ei curăţie, ca să 
înţelegi frumuseţea sufletului ei. Minunat lucru este curăţia, dar mult mai minunat încă atunci cînd este 
unită cu frumuseţea trupului. De aceea Scriptura, înainte de a povesti istoria lui Iosif şi curăţia sa, 
vorbeşte mai întîi de frumuseţea trupului său, zicînd: Iosif Insă era chipeş la statură şi foarte frumos la 
faţă (Facerea 39:6); şi numai după aceea ne arătă înfrînarea tînărului, zicînd că această frumuseţe nu l-a 
adus la neînfrînare. Căci, după cum frumuseţea nu este întotdeauna pricina aprinderii, tot aşa nici 
urîţenia nu este pricină de înfrînare. Multe femei înpodobite cu toate farmecele trupului au strălucit şi mai 
mult pentru că au fost curate; altele iarăşi, urîte şi pocite, au avut încă mai multă urîţenie în suflet şi s-au 
necurăţit cu nenumărate păcate. Nu în înfăţişarea trupului, ci în suflet şi voinţă se găseşte atît pricina 
faptei bune, cît şi a păcatului. 

Nu fără scop a numit-o de două ori fecioară pe Reveca. După ce a zis: Fecioară era - a adăugat: ...pe 
care nu o cunoscuse vreun bărbat. Pentru că multe fecioare îşi păstrează trupul neatins, dar au sufletul 
plin de neînfrînare, dorinţă de strălucire, curse ca să tragă din toate părţile o mulţime de iubiţi în jurul lor, 
priviri făcute ca să înflăcăreze nădejdile tinerilor, vîrtejuri şi capcane de tot soiul. Şi de aceea Moisi - vrînd 
să arate că Reveca nu era asemenea cu aceste fete, ci că era fecioară şi cu trupul, şi cu sufletul - a 
adăugat: ...fecioară, pe care nu o cunoscuse vreun bărbat. Cu toate că erau multe prilejuri ca oameni să 
o cunoască: mai întîi că era frumoasă, apoi din felul slujbei pe care o îndeplinea. Dacă ar fi rămas pururea 
în camera sa, ca fetele de astăzi 41 , dacă nu s-ar fi arătat în lume, dacă n-ar fi ieşit niciodată din casa 
părintească, lauda că nici un om nu o cunoscuse n-ar fi fost aşa de mare. Dar, dacă ţi-o închipui mergînd 
prin lume, nevoită să se ducă în fiecare zi la fîntînă - o dată, de două şi de mai multe ori - şi totuşi nici 
un bărbat să nu o cunoască, numai atunci vei pricepe bine preţul laudei. S-au văzut multe fete care nu 
erau nici frumoase, nici plăcute, şi pe care le urmau o mulţime de slugi, pierdute, cu toate acestea, 
pentru că au trecut o dată sau de două ori prin piaţa publică. Ce vei zice dar de aceea care iese în fiecare 
zi din casa părintească, şi nu numai ca să se ducă în piaţă, ci la fîntînă, să aducă apă, drum pe care eşti 
silit să ai mii de întîlniri? Nu este cu adevărat vrednică de toată lauda noastră? - cînd nici aceste drumuri 
neîntrerupte, nici farmecul care o înfrumuseţează, nici trecătorii care o întîlnesc pretutindeni - nimic, într- 
un cuvînt - nu pot să-i atingă curăţia; cînd ea îşi păstrează sufletul şi trupul departe de orice stricăciune, 
cînd păzeşte curăţia mai bine decît femeile care stau închise în casa lor; cînd - în sfîrşit - se arată 
asemenea cu aceea pe care o cerea Pavel, zicînd: Să fie sfintă la trup şi la suflet? (1 Corinteni 7:34). 

Şi, pogorîndu-se ea la fintlnă, şi-a umplut vasul şi a pornit Înapoi. Atunci, sluga lui Avraam a alergat 
Înaintea ei şi i-a zis: Dă-mi să beau puţină apă din vasul tău! Iar ea a zis: Bea Domnul meu! Şi, grăind, 
şi-a lăsat vasul pe braţe şi l-a adăpat plnă a Încetat a bea. Şi a zis: Şi cămilelor tale voi scoate apă plnă 
ce vor bea toate. Şi, grăind, a deşertat vasul In adăpătoare, şi iarăşi a alergat la fintlnă să scoată apă, şi a 
adăpat toate cămilele (Facerea 24:16-20). Mare era iubirea de străini a acestei fecioare, mare curăţia ei, 
şi amîndouă acestea sînt bine arătate atît prin vorbele, cît şi prin faptele ei. Ai văzut cum curăţia nu-i 
vatămă întru nimic milostenia, dar nici milostenia curăţia sa?! Că nu s-a aruncat înaintea străinului, că nu 
i-a vorbit ea întîi însemnează că era cuviincioasă; că nu a tăcut la întrebările puse şi nici nu s-a împotrivit 
cererii aceluia însemnează multă milostenie şi iubire de oameni. într-adevăr, după cum s-ar fi arătat 
îndrăzneaţă şi neruşinată dacă ar fi mers mai întîi ea la el sau i-ar fi vorbit mai înainte de a fi întrebată, 
tot aşa, dacă l-ar fi trecut cu vederea cînd era rugată, s-ar fi arătat crudă şi neomenoasă. N-a făcut nici 
una din acestea: nici n-a depărtat milostenia prin curăţie, nici n-a nimicit prin milostenie lauda curăţiei, ci 
a arătat aceste două fapte bune în întregime: curăţia, aşteptînd întrebarea străinului, şi iubirea de 
oaspeţi, săvîrşită într-un chip mai presus decît orice laudă, cum am zis. Cum să numesc pe aceea care dă 
atît de mult? Negreşit, darul său nu era decît apă, dar aceasta era tot ce avea atunci la îndemînă. Căci 

40 Vezi legămîntul Dumnezeului tuturor cu Avraam, Facerea, capitolul 17. 

41 Sfîntul loan Hrisostomul vorbeşte pentru vremea sa, pe care o deplînge. Cît despre noi, ce să mai zicem? 

obişnuim să judecăm pe oamenii făcători de bine nu după bogăţia darului, ci după averea pe care o au. 
Dumnezeu a lăudat pe omul care a dat un pahar de apă rece şi a zis că femeia care a aruncat doi bănuţi a 
dat mai mult decît toţi, pentru că a jertfit tot ce avea atunci. Tot aşa, şi Reveca a dăruit acestui străin tot 
ceea ce putea să-i dăruiască. 

Şi nu fără scop zice Scriptura că ea „se grăbi", „alergă" şi altele asemenea, ci ca să se arate dragostea 
ei, ca una care nu era nici îndatorată, nici silită, ca una care dăruia fără întîrziere şi silă. Şi aceasta nu 
este fără preţ! De cîte ori n-am văzut şi noi trecători, pe care i-am rugat să se oprească o clipă şi să ne 
lase să aprindem lumină de la ei sau să ne dea puţină apă pentru setea noastră, şi de cîte ori nu ne-au 
respins cu neruşinare? Dimpotrivă, Reveca, nemulţumindu-se numai să aplece străinului ciutura, îşi ia 
însărcinarea să scoată apă pentru toate cămilele, punîndu-şi astfel, cu cea mai mare bunătate, chiar 
trupul său în slujba iubirii de străini. Nu numai fapta ei, dar şi graba îi învederează virtutea. îl numeşte 
„domn" pe un necunoscut văzut pentru întîia dată, şi - după cum socrul ei, Avraam, nu întreba pe călători 
cine sînt, din ce familie, unde merg, de unde vin, ci făcea fără întîrziere milostenie cu ei - tot aşa nici 
Reveca nu întrebă: Cine eşti tu, din ce familie? De ce ai venit aici? Ci, dînd nenumărate semne de 
milostenie, nici nu ia în seamă celelalte lucruri. Aşa cum negustorii de pietre scumpe şi zarafii caută în 
totul doar cum să cîştige bani de la acei ce cumpără şi nu-i priveşte nimic altceva, tot aşa, nici Reveca nu 
caută decît să culeagă rodul iubirii de oaspeţi, să primească în întregime cîştigul hotărît. Ea ştie bine că 
oaspetele trebuie cinstit cu osebire, că el are nevoie de o primire grabnică, fiindcă întîrzierea noastră îl 
face neîndrăzneţ; dacă îl obosim cu o mulţime de întrebări nepotrivite, se înfricoşează, se dă îndărăt şi se 
apropie de noi cu silă. De aceea, nici Reveca nu s-a purtat aşa faţă de slujitor, precum nici socrul ei 
Avraam faţă de străinii călători, [pe care căuta] să nu-i sperie, ci se mulţumea să se îngrijească de ei, 
după care le da drumul. De aceea a primit el într-o zi îngeri în casa lui; dacă i-ar fi copleşit cu întrebări, 
cîştigul lui ar fi fost mult mai mic. într-adevăr, ne minunăm de el nu că a primit îngeri, ci că i-a primit 
fără să-i cunoască. Dacă i-ar fi îngrijit ştiind cine sînt, nu făcea nimic de mirare: măreţia unor astfel de 
oaspeţi ar fi făcut îndatoritor şi omenos şi pe omul cel mai crud şi mai nesimţitor. Acesta e lucrul de 
mirare: că, socotindu-i pe ei nişte oameni de rînd, Ie-a arătat atîta îngrijire. Tot aşa a făcut şi Reveca: ea 
nu ştia numele slugii, pricina călătoriei sale, gîndul pe care îl avea ca să o ceară în căsătorie; ea nu vedea 
decît un călător şi un străin. Aşa că rodul milosteniei sale a fost cu atît mai mare, cu cît ea a îngrijit cu o 
bunăvoinţă desăvîrşită pe un om cu totul necunoscut, rămînînd însă credincioasă legilor buneicuviinţe. 
Nici neruşinare, nici îndrăzneală, nici silă, nici mînie; a ştiut să-şi facă datoria fără să treacă peste 
marginea cuvenită. Aceasta înţelege şi Moisi cînd zice: Iar omul o socotea pe ea şi tăcea, ca să cunoască, 
îndreptase Dumnezeu calea lui, sau nu? (Facerea 24:21). Ce însemnează „o socotea"? Asta însemnează că 
îi privea statura, mersul, înfăţişarea, vorbirea - în sfîrşit, totul - cu o mare grijă, căutînd să citească, din 
mişcări, firea sufletului. Şi nu a fost destul: face şi altă încercare. După ce i-a dat să bea, nu s-a oprit, ci 
a întrebat-o: A cui fată eşti? Spune-mi de este la tatăl tău loc, să sălăşluim noi? (Facerea 24:23). Ce a 
răspuns ea? Cu răbdare şi cu dulceaţă i-a spus numele tatălui său şi nu s-a supărat, ca să-i zică: Dar tu 
cine eşti, îndrăzneţule care întrebi aşa de iscoditor de casa noastră? I-a răspuns: Sînt fiica lui Batuil, fiul 
Melhei, pe care I-a născut ea lui Nahor. Paie şi fin mult este la noi, precum şi loc de sălăşluit (Facerea 
24-25). Şi acum, ca şi atunci cînd fusese vorba de apă, ea îi dădu mai mult decît cerea. Atunci cînd el nu 
voia decît să bea, ea ceru să-i adape şi cămilele, şi Ie-a adăpat. Acelaşi lucru şi aici: el întreabă numai 
dacă este loc pentru oaspeţi, ea îi răspunde că sînt paie, fîn şi celelalte, prin aceasta îndemnîndu-l şi 
trăgîndu-l spre casă, ca să cîştige preţul iubirii de oaspeţi. Să nu ascultăm aceasta nici cu uşurinţă şi nici 
fără luare aminte, ci să ne gîndim la noi înşine, să ne punem în locul lor, şi atunci tot aşa vom socoti şi 
noi fapta bună a Revecăi. Adesea, cînd adăpostim pe prieteni şi cunoscuţi, ne vine greu şi, dacă şederea 
lor se lungeşte o zi sau două, iată-ne supăraţi. Reveca ducea cu mare bucurie în casa lor un necunscut şi 
un străin, şi avea să se îngrijească nu numai de el, dar şi de atîtea cămile ale lui. 

însă, după ce a intrat oaspetele, luaţi în seamă înţelepciunea lui: cînd i-a dat pîine să mănînce, el a 
zis: Nu voi mînca pînă ce nu voi grăi cuvintele mele (Facerea 24:33). Vedeţi cît de grabnic şi de cumpătat 
a fost? Apoi, cînd i-a dat voie să vorbească, să vedem în ce chip îi vorbeşte? Oare i-a spus că are un 
stăpîn de neam mare, cinstit de toată lumea, întîiul locuitor din părţile sale? Dacă ar fi voit să vorbească 
aşa, n-ar fi fost de loc încurcat. într-adevăr, oamenii din ţară aceea cinsteau pe Avraam ca pe un rege. 
Dar el nu spune nimic [de acest fel], trece peste cinstea omenească şi nu împodobeşte pe Avraam decît 
cu cinstea dumnezeiască, zicînd: Sluga lui Avraam sînt eu. Domnul a binecuvîntat pe stăpînul meu foarte, 
şi I-a mărit, şi i-a dat lui oi şi boi, argint şi aur, slugi şi slujnice, cămile şi asini (Facerea 24:34, 35). Dacă 
aminteşte de bogăţii, nu o face ca să arate că Avraam este în belşug, ci ca să se vadă că este iubit de 
Dumnezeu. Nu voia să-l laude că era bogat, ci fiindcă primise toate acestea de la Dumnezeu. Apoi, a 
vorbit despre tînăr: Şi Sarra, soţia lui, i-a născut un fiu în bătrîneţele lui (Facerea 24:36). Prin aceasta, a 
lăsat să se înţeleagă felul naşterii, arătînd că naşterea i-a fost dată după rînduială dumenzeiască, în afară 
de legile firii. Tot aşa şi tu, fie că îţi cauţi o soţie sau un soţ, cercetează înainte de toate dacă este iubit de 

Dumnezeu, dacă este plin de bunătatea cerească. Căci, dacă se găsesc acestea, toate celelalte vin 
singure; iar neavînd nimic din acestea, chiar dacă are o mare avere, nu-i nici un cîştig. Apoi, ca să nu fie 
întrebat de ei de ce nu a luat în căsătorie pe nici una din ţara lui, a adăugat: Şi m-a jurat stăpînul meu, 
zicînd: Să nu iei femeie fiului meu din fetele Hananeenilor, Intre care locuiesc eu In pămîntul lor. Ci să 
mergi la casa tatălui meu şi la neamul meu, şi vei lua soţie feciorului meu de acolo (Facerea 24:37,38). 

Dar nu vreau să aduc aici toată istoria, căci mi-e teamă să nu vă supăr. Să trecem la sfîrşit. După ce a 
povestit cum s-a oprit la fîntînă, cum s-a rugat de fată, cum i-a dat mai mult decît a cerut el, cum a fost 
mijlocitorul său; în sfîrşit, după ce a povestit totul pe larg, a încetat din vorbă. Ceilalţi, după ce au 
ascultat această povestire, n-au stat nici o clipă la îndoială şi fără întîrziere, ca însuflaţi chiar de 
Dumnezeu, au dat pe fiica lor îndată. Laban şi Batuil răspunseră: De la Domnul a ieşit lucrul acesta; nu 
vom putea grăi ţie Împotrivă, nici rău, nici bine. Iată, Reveca este înaintea ta; ia-o şi te du, şi să fie 
femeia feciorului stăpînului tău, după cum a grăit Domnul (Facerea 24:50, 51). Cine nu se va mira? Cine 
nu va rămîne izbit de mirare, gîndindu-se la numărul şi la greutatea piedicilor ridicate într-o clipă? 
Trimisul era un străin şi o slugă; drumul de făcut era foarte lung; nici mirele, nici tatăl său, nici una din 
rudele sale nu erau cunoscuţi de ei. Erau destule greutăţi ca să împiedice căsătoria. Cu toate acestea, 
nimeni nu o împiedică şi, ca şi cum Isaac ar fi fost un vecin, o cunoştinţă, un prieten de demult, ei i-au 
dat pe fiica lor cu o întreagă încredere: mijlocitor era Dumnezeu. într-adevăr, să încercăm a face ceva 
fără ajutorul Său: ceea ce ne părea uşor şi lesne ne va pune în cale numai prăpăstii, şi strîmtori şi mii de 
nenorociri. Deci nimic să nu facem, nici să zicem, pînă ce n-am chemat pe Dumnezeu şi nu L-am rugat să 
ne ajute în aceea ce vrem a săvîrşi, după cum a făcut această slugă. 

Să vedem acum, după ce a luat-o, cum a prăznuit nunta. Oare a înşirat după el chimvale, şi fluiere, şi 
danturi, şi tobe, şi flaute, şi tot ce se obişnuieşte în astfel de împrejurări? Nimic din acestea! Singur 
primise pe Reveca, singur a adus-o, fără alt tovarăş decît îngerul care îl întovărăşea, îndeplinind 
rugăciunea pe care Avraam o făcuse lui Dumnezeu, de a apăra călătoria slugii sale, cînd acela părăsise 
casa lui. Şi tînăra fecioară era dusă la soţul ei fără să audă nici flaut, nici liră, nici alt instrument, dar cu 
capul acoperit de binecuvîntările cereşti, cunună mai bogată în strălucire decît stema cea mai scumpă. 
Era dusă la bărbatul ei îmbrăcată nu cu ţesături de aur, ci cu curăţie, credinţă, milostenie, în sfîrşit, cu 
toate faptele bune. Era dusă la bărbatul său nu pe un car acoperit, nici pe vreun alt scaun împodobit, ci 
pe spinarea unei cămile. în acea vreme, fecioarele, pe lîngă virtuţile lor, aveau şi sănătate trupească, 
într-adevăr, mamele lor nu le creşteau cum este obicei astăzi şi nu stingeau sănătatea lor cu băi, 
parfumuri, sulimanuri, haine moi şi, în sfîrşit, prin multe alte chipuri de zădărnicii, care mai repede le 
moleşesc. Dimpotrivă, ele le supuneau la cele mai aspre încercări. De aceea aveau o frumuseţe înnăscută 
a trupului şi de bun soi, căci aveau totul de la fire, nimic străin. Şi se bucurau de o sănătate neatinsă de 
nimic, iar farmecele lor erau de neînchipuit, pentru că trupul lor nu era niciodată chinuit de boală şi 
trîndăvia le era necunoscută. Greutăţile, oboseala, obişnuinţa de a face totul singure, gonind trîndăvia, le 
dădeau putere şi sănătate nezdruncinată. De aceea erau şi mai plăcute bărbaţilor şi mult mai iubite, 
pentru că găseau în ele multă înţelepciune. 

Reveca era deci pe o cămilă; apropiindu-se [de sălaşurile lui Avraam], mai-nainte ca să ajungă 
[acolo], a ridicat ochii, l-a vătut pe Isaac şi a sărit jos de pe cămilă. Vedeţi putere? Vedeţi uşurinţă? A 
sărit jos de pe cămilă! Aşa era vigoarea, care se unea cu înţelepciunea, la fecioarele din acea vreme! Şi a 
zis slugii: Cine este omul acela, care merge pe cîmp spre întâmpinarea noastră? Şi a zis sluga: Acesta este 
stăpînul meu. Atunci ea îşi luă vălul şi se acoperi (Facerea 24:65). Recunoaşteţi peste tot smerenia ei, 
admiraţi-i ruşinea şi neîndrăzneala! 

Şi a dus-o Isaac în cortul mamei sale, Sarra; şi a luat pe Reveca, şi aceasta s-a făcut femeia lui, şi a 
iubit-o pe dînsa. Şi s-a mîngîiat Isaac de pierderea mamei sale, Sarra (Facerea 24:67). Aceste cuvinte 
- ...şi a iubit-o pe dînsa, şi s-a mîngîiat Isaac de pierderea mamei sale, Sarra - nu le citesc eu degeaba: 
am voit să înţelegeţi ce farmec avea Reveca, încît a avut parte de atîta iubire. Şi cine n-ar fi iubit o 
femeie atît de înţeleaptă, atît de cinstită, de omenoasă, de binefăcătoare, de dulce, o femeie aşa de 
curajoasă cu inima, aşa de tare cu trupul? 

Nu am spus acestea ca să fiu ascultat sau ca să fiu aplaudat de voi, ci ca să aţîţ rîvna voasră. Voi, 
părinţilor, urmaţi prevederea Patriarhului, care a vrut să dea fiului său o femeie cu adevărat virtuoasă; n- 
a căutat nici bogăţie, nici neam mare, nici frumuseţe, nici altceva, decît frumuseţea sufletului. Voi, 
mamelor, aşa să creşteţi pe fiicele voastre. Iar voi, tineriilor care voiţi să vă luaţi soţii, să prăznuiţi nunta 
cu această cuviinţă: departe să fie de voi de voi jocurile, zgomotele de rîs, glumele lumeşti, flautele, şi 
întreagă acea măreţie diavolească şi orice îi poate semăna; să rugaţi numai pe Dumenzeu să fie 
mijlocitorul vostru în toate faptele voastre. Dacă vom săvîrşi aşa toate faptele noastre, nu va fi nici 
despărţire, nici bănuială de prea-curvie, nici cuvînt de gelozie, nici bătăi, nici certuri, ci vom gusta toate 
dulceţile păcii şi unirii, la care se vor adăuga cu siguranţă toate faptele bune. După cum, atunci cînd 
bărbatul şi femeia sînt neuniţi, nu e nimic sănătos în casa lor, chiar dacă lucrurile ar merge bine, tot aşa, 
cînd domneşte pacea şi unirea, nimic nu va fi neplăcut, chiar dacă s-ar ivi mii de furtuni în aceeaşi zi. 
Dacă căsătoriile se vor face astfel, şi copii vor putea fi crescuţi în lucrarea faptelor bune. Cînd femeia va fi 
cinstită, înţeleaptă şi împodobită cu toate virtuţile, va putea să cîştige cu totul un bărbat pe care să-l şi 

stăpînească prin puterea dragostei ei, şi, cînd l-a cîştigat, să găsească în el un tovarăş plin de rîvnă 
pentru creşterea copiilor. Şi va îndemna chiar pe Dumnezeu să privească cu grijă asupra lor. Atunci cînd 
chiar Dumnezeu ajută astfel de gospodării aşa de bine îndreptate, îngrijind chiar el de sufletele copiilor, 
toate chinurile vor pieri, totul va fi iubire în casă, ca şi în sufletele stăpînilor. în acest chip, fiecare, 
împreună cu casa sa - înţeleg cu femeia, copii şi slugile sale - va putea să străbată pînă la capăt, fără 
primejdie, viaţa de aici şi să intre la sfîrşit în împărăţia cerurilor, pe care doresc să o dobîndim cu toţii, 
prin harul şi iubirea de oameni a Domnului nostru Iisus Hristos, cu care este mărirea şi puterea Tatălui, 
împreună cu Sfîntul şi de viaţă dătătorul Duh, acum, şi pururea şi în vecii vecilor. Amin! 

BIBLIOGRAFIE: Studii omiletice asupra celor trei cuvîntări ale Sfîntului Ioan Hrisostomul despre căsătorie, 
cu traducerea lor, Teză pentru licenţă, de Nicolae N. Marinescu, Litotipografia L. Moţăţeanu, Bucureşti, 
1908 



CUVINT DESPRE DESFRINARE, 

al Sfîntului Ioan Gură de Aur, tîlcuire la vorba Apostolului: „Din pricina aprinderii, fiecare să-şi 

aibă femeia sa." 

Către izvoarele de miere voiesc să vă îndrum astăzi, mierea neavînd niciodată saţiu. Aşa este firea 
cuvintelor Sfîntului Apostol Pavel, şi toţi cîţi îşi răcoresc sufletele din aceste izvoare o găsesc prin puterea 
Duhului Sfînt. Sau, mai degrabă, dulceaţa mierii e întrecută cu totul de plăcerea cuvintelor dumnezeieşti. 
Proorocul arată aceasta zicînd: Cit sînt de dulci cerului gurii mele cuvintele Tale, mai mult decît mierea, 
gurii mele (Psalm 118:103). Dar farmecul cuvintelor dumnezeieşti întrece în dulceaţă nu numai mierea, ci 
ele sînt mai de preţ decît aurul şi orice piatră scumpă, şi mai curate decît argintul. Cuvintele Domnului - 
zice acelaşi - cuvinte curate, argint cu foc lămurit; ispitit de pămînt, curăţit de şapte ori (Psalm 11:5,6). 
Pentru aceea, şi un înţelept zicea: A mînca miere multă nu este bine, iar cuvintele cele mărite trebuie a le 
cinsti (Pildele lui Solomon 25:27). într-adevăr, din aceea vin adesea boli, dar prin acestea putem să 
înlăturăm chiar slăbiciunile pe care le avem; şi încă mierea, în mistuire, piere, dar cuvintele 
dumnezeieşti, cînd s-au mistuit, atunci se fac mai plăcute şi mai folositoare, şi celor ce le gustă, şi la alţi 
mulţi. Şi cineva, îmbuibîndu-se cu îndestulare dintr-o masă încărcată, dacă apoi se îngreţoşează şi varsă 
se face neplăcut gazdei sale; dar acela care răsuflă 42 învăţătură duhovnicească împrăştie vecinului său 
mult miros plăcut. David, care mereu s-a împărtăşit din astfel de mîncare, a zis: Inima mea a răspîndit 
miros de vorbă bună (Psalm 44:2). Căci este şi vorbirea rea care se răspîndeşte. Şi, după cum la mesele 
aţîţătoare mirosul se face după felul mîncărilor, tot aşa şi la puterea vorbelor: cum se primesc, tot aşa le 
şi răspîndesc mulţi dintre oameni. De pildă, dacă te-ai dus la teatru [cinematograf, ai privit la televizor, 
calculator, internet... n. n.] şi ai auzit cîntece destrăbălate, tot de acestea vei răspîndi peste tot împrejurul 
tău; iar dacă, ducîndu-te la biserică, ai fost părtaş la vorbele duhovniceşti, de acestea vei şi vorbi. De 
aceea a zis şi Proorocul: Inima mea răspîndeşte miros de vorbă bună, arătîndu-ne hrana mesei la care a 
fost părtaş. Fiind încredinţat de aceasta, şi Pavel ne-a îndemnat, zicînd: Din gura voastră să nu iasă nici 
un cuvînt rău, ci numai ce este bun spre zidirea cea de trebuinţă, ca să dea har celor ce ascultă (Efeseni 
4:29). Şi care este cuvîntul cel rău, întreb? Dacă ai învăţat pe cel bun, atunci cunoşti şi pe cel rău, căci 
pentru deosebirea aceluia l-a pus pe acesta. Deci, care este bun n-aveţi nevoie să învăţaţi de la mine, 
căci chiar Apostolul ne-a arătat firea lui. Căci, cînd a zis: ce este bun, a adăugat: pentru zidire, arătînd că 
acela este bun, care întăreşte pe aproapele. Deci, după cum cel care întăreşte este bun, tot aşa cel care 
dărîmă este rău şi vrednic de osîndă. 

Şi tu deci, prea iubitule, dacă ai ceva de acest fel de spus, care ar putea să facă mai bun pe 
ascultător, să nu închizi cuvîntul în clipa mîntuirii; iar dacă nu ai nimic de acest fel, ci vorbe stricătoare, 
taci, să nu osîndeşti pe aproapele! Căci aşa este cuvîntul [osîndirii], nu întăreşte pe ascultător, ci-l abate. 
Căci, dacă se îngrijeşte de faptele cele bune, adesea se ridică în mîndrie; iar dacă este neîngrijitor, se 
face şi mai uşuratec. Dacă îţi vine pe buze o vorbă ruşinoasă şi îndemnătoare la rîs, taci! Căci acel cuvînt 
care porneşte spre desfrînare pe vorbitor şi pe auzitor este rău şi deşteaptă în om pofte urîte. Şi, după 
cum lemnele sînt instrumentul şi materia focului, tot aşa sînt vorbele pentru gîndirile rele. De aceea, nu 
trebuie să vorbim toate cîte ne vin în minte, ci trebuie să ne nevoim a goni din minte poftele şi orice 
cuget ruşinos. Iar dacă cumva, fără voia noastră, am primit gînduri rele, să nu le arătăm niciodată cu 
limba, ci să le înăbuşim în tăcere. Uitaţi-vă la fiarele şi tîrîtoarele căzute în laţ: dacă au găsit vreo scăpare 
şi au ieşit la larg, se fac mai crude; iar dacă rămîn acolo închise pentru totdeauna, se nimicesc uşor şi 
pier. Tot aşa şi poftele rele: dacă găsesc vreo scăpare prin gură şi vorbire, flacăra ascunsă se aprinde; iar 
dacă le-ai închis în tăcere, acestea repede pier din minte. Astfel, dacă te-a cuprins vreo poftă rea, să nu 
vorbeşti vorbă urîtă, chiar dacă ai muri de dorinţa de o spune. N-ai cugetul curat? Cel puţin gura să fie 



Care „rîgîie", adică. 

curată şi să nu dai afară noroi, cu care să întinezi şi pe altul, şi pe tine însuţi. Căci nu numai acei care 
vorbesc, dar şi cei care ascultă capătă multe neplăceri cînd se spun lucruri ruşinoase. De aceea te rog şi 
te sfătuiesc, nu numai să te opreşti de a vorbi, dar chiar de a asculta pe alţii vorbind, şi să rămîi lipit de 
legea dumnezeiască. Pe un astfel de om şi Proorocul îl fericeşte, zicînd: Fericit bărbatul - care n-a umblat 
în sfatul necredincioşilor, şi în calea păcătoşilor nu a stătut, şi pe scaunul pierzătorilor nu a şezut; ci în 
legea Domnului - voia lui, şi în legea Lui va cugeta ziua şi noaptea (Psalm 1:1, 2). 

în convorbirile din afară (lumeşti), chiar dacă se strecoară cîte ceva bun, dar, între nenumărate 
necuviinţe, mulţimea abia dacă vorbeşte un cuvînt sănătos. în Sfintele Scripturi este cu totul dimpotrivă: 
nu vei auzi nici un cuvînt urît, ci pe toate pline de mîntuire şi de multă înţelepciune, cum sînt de pildă, 
cele ce s-au citit astăzi. Care sînt acestea? Cît pentru cele ce mi-aţi scris, bine este omului să nu se atingă 
de femeie. Dar, din pricina desfrînării, fiecare bărbat să-şi aibă femeia sa, şi fiecare femeie să-şi aibă 
bărbatul său (1 Corinteni 7:1, 2). Pavel legiuieşte despre căsătorie, şi nu se ruşinează, nici nu roşeşte, şi 
pe bună dreptate. Căci - dacă chiar Domnul a cinstit căsătoria, împodobind-o cu prezenţa şi cu darul Său 
(căci a adus la nuntă darurile cele mai mari, schimbînd firea apei în vin) - cum sluga s-ar fi roşit să 
legiuiască căsătoria? Rău lucru nu este căsătoria, dar este urîtă prea-curvia, urîtă aprinderea. Căsătoria 
este un leac contra aprinderii. 

Să nu o necinstim deci cu praznice diavoleşti, ci, cum au făcut cei din Cana Galilei, tot aşa să facă şi 
cei ce îşi iau acum femei, să aibă pe Hristos în mijlocul lor. Şi cum se poate face aceasta, întrebi tu? Prin 
preoţi, căci zice: Cine vă primeşte pe voi pe Mine Mă primeşte. Dacă ai îndepărtat pe diavolul - cîntecele 
destrăbălate, şi melodiile dulcegi, şi jocurile necuviincioase, şi vorbele ruşinoase, şi pompa diavolească, şi 
sunetul şi rîsul din toată inima - în sfîrşit, dacă ai îndepărtat orice necuviinţă şi ai adus înăuntru pe sfinţiţi 
robi ai lui Hristos, şi Hristos va fi cu ei, negreşit, cu mama şi fraţii Săi. Căci zice: Oricine va face voia 
Părintelui Meu Celui din ceruri, acela îmi este frate, soră şi mamă (Matei 12:50). Şi ştiu că greu şi 
supărător se va părea unora că sfătuiesc acestea şi că dezrădăcinez un vechi obicei. Nu mă îngrijesc de 
loc de aceasta, căci n-am nevoie de bunăvoinţa voastră, ci de folosul vostru; nu de bătăi din palme şi 
laude, ci de cîştig şi de învăţătură. Să nu-mi spună cineva: Apoi, aşa este obiceiul! Unde se făptuieşte 
păcatul, să nu pui înainte obiceiul! Ci - dacă cele făptuite sînt rele, chiar dacă obiceiul ar fi vechi - să-l 
desfiinţezi; iar dacă nu sînt rele, chiar dacă nu-i obiceiul, adu-l şi îl sădeşte. Obiceiul de a necinsti astfel 
de lucruri nu era vechi, ci a fost aşezat încoace, căci adu-ţi aminte cum a luat în căsătorie Isaac pe 
Revecca, ori Iacov pe Rahela. Scriptura aminteşte de aceste căsătorii şi povesteşte cum au fost duse ele 
în casele mirilor lor, şi nu aminteşte nimic de acest fel. Numai băutura şi mîncarea au fost mai bogate ca 
de obicei şi au chemat pe rude la nuntă; iar flautele, fluierele, chimvalele, şi danturile de beţivi şi tot cea 
ce este în mare cinste astăzi au fost înlăturate. Iar oamenii din vremea de astăzi, săltînd, cîntă în cinstea 
Venerei şi [cîntece în care e vorba de] multe prea-curvii, şi desfaceri de căsătorii, şi dragoste fără de lege 
şi împreunări neîngăduite. Şi multe alte cîntece pline de necinste şi de ruşine cîntă în acea zi şi după 
beţie, şi atîta necinste însoţeşte pe mireasă în public cu vorbe murdare. Cum mai ceri de la ea cinste, 
spune-mi, cînd din prima zi ai dus-o într-atîta neruşinare şi te-ai îngrijit în faţa ei şi să spui, şi să faci de 
acelea la care nu au drept să asculte nici robii cinstiţi? Atîta vreme s-au muncit tatăl şi mama îngrijind de 
fecioara lor, încît nici să nu spună, nici se audă pe altul zicînd vreo vorbă necinstită, s-au îngrijit de pat, 
camere deosebite, păzitori, uşi, zăvoare şi de plimbările spre seară, şi să nu fie văzută de nimeni, nici 
chiar de rude; şi de altele multe mai mari îngrijindu-se. Iar tu, venind, ai risipit, toate acestea într-o 
singură zi şi ai pregătit-o să se facă neruşinată prin acea serbare destrăbălată, şi ai vărsat în sufletul 
miresei cuvinte de pierzare. Nu vin de-aici relele următoare? Nu de-aici prea-curviile şi gelozia? Nu de- 
aici sterpiciunea, şi văduvia şi moartea fără vreme a părinţilor? Cînd chemi pe draci prin cîntece; cînd 
umpli pofta lor prin vorbe urîte; cînd bagi în casă mimi, histrioni şi întreg teatrul; cînd umpli casa de 
desfrînate şi te îngrijeşti să se desfăteze acolo toată ceata dracilor, ce mîntuire mai aştepţi? Spune-mi, 
pentru ce mai aduci şi preoţi, cînd a doua zi ai să săvîrşeşti astfel de fapte? Vrei să arăţi binefacere 
aducătoare de cîştig? Cheamă hore de săraci! Te ruşinezi şi te roşeşti? Atunci ce mai vrei decît această 
necuminţenie, cînd, băgînd pe diavolul în casă, nu crezi că faci rău, iar cînd e vorba de a intra Hristos te 
ruşinezi? După cum la intrarea săracilor Hristos priveşte, tot aşa, în mijlocul mimilor şi infamilor, diavolul 
ia parte la serbare. Şi din acea cheltuială nu este nici un cîştig, ci se naşte un mare păcat, însă din aceste 
cheltuieli vei dobîndi repede un mare cîştig. Dar [- zici tu - ]nimeni din oraş n-a făcut lucrul acesta! începe 
tu, sileşte-te să fi începătorul acestui frumos obicei, pentru ca urmaşii să te laude. Dacă vreunul te urmează 
întru acest obicei, nepoţi şi strănepoţi vor spune celor ce-i vor cerceta obîrşia: Cutare cel dintîi a început acest 
frumos obicei. Dacă, pentru jocurile publice, cei care au întreţinut cu măreţie aceste lucrări nefolositoare sînt 
lăudaţi la mese de toată lumea, cu mult mai mult toţi te vor lăuda pentru această faptă duhovnicească şi vor 
aduce mulţumiri celui dintîi care a făcut începutul cel bun. Şi îţi va fi aceasta şi dărnicie, şi cîştig. 

Sigur, dacă alţii vor urma această pildă, tu, care ai aruncat sămînţa, vei lua preţul rodurilor: prin 
acesta vei ajunge repede şi tată, şi Dumnezeu va fi de ajutor copiilor tăi şi se va îngriji ca să îmbătrîneşti 
cu soţia ta. După cum pe cei ce păcătuiesc Dumnezeu îi ameninţă, zicînd: Şi vor fi femeile voastre 
văduve, şi fiii voştri orfani (Ieşirea 22:24), tot aşa, celor ce se supun Lui în toate, El le făgăduieşte că le 
va da o bătrîneţe fericită şi toate bunurile împreună cu ea. 

Pavel iarăşi ne învaţă despre aceasta cînd zice că morţile grabnice vin adesea din mulţimea păcatelor. 
Pentru aceasta - zice el - între voi mulţi sînt neputincioşi, şi bolnavi şi mulţi mor (1 Corinteni 11:30). Dar 

hrana dată săracilor împiedică de a se întîmpla acestea; şi, chiar dacă se întîmplă ceva neaşteptat, 
[milostenia făcută] aduce o repede îndreptare [a necazului], cum se poate afla din istoria fecioarei din 
Ioppe. Pe aceasta, care zăcea moartă, au înconjurat-o săracii hrăniţi de ea, şi lacrimile lor au deşteptat-o 
şi au adus-o la viaţă. (Fapte 9:36). Rugăciunea văduvelor şi săracilor este mult mai folositoare decît rîsul 
şi orice danţ. Aici, pentru o singură zi este desfătarea, acolo este veşnic cîştigul. Gîndeşte-te cît de mare 
lucru sînt atîtea binecuvîntări unite pe capul soţiei, atunci cînd intră în casa soţului său. Ce coroane mai 
vrednice decît acestea? Ce bogăţie mai folositoare? Pe cînd obiceiul de acum este o nebunie curată. Dacă 
nici o pedeapsă, nici un chin nu ameninţă pe cei ce se poartă aşa de necinstit, gîndeşte-te cît chin este să 
primeşti atîtea blesteme în public, de la oamenii beţi şi cu mintea întunecată, pe cînd toată lumea 
ascultă. Săracii, cînd primesc ceva, binecuvîntează, îţi urează mii de bucurii; aceia însă - după beţie, 
după mîncare - aruncă toate murdăriile pe capetele soţilor şi parcă fac între ei o întrecere drăcească: ca şi 
cum ar fi vrăjmaşi cei ce se întîlnesc, aşa rudele lor se luptă între ele, care să spună vorbe neîngăduite şi 
nelegiuite pentru cei ce se căsătoresc, urmînd pe vrăjmaşi; şi întrecerea acestora între ei umple pe mire şi pe 
mireasă de ruşine. 

Oare vom căuta altă probă - spune-mi! - că diavolii mişcă sufletele lor, şi că acestea se fac şi se spun 
de către ei? Cine va sta la îndoială de acum înainte că diavolii mişcă sufletele lor, şi că acestea se fac şi se 
spun de către ei? Nimeni, desigur, căci acestea sînt darurile diavolului: glume proaste, beţie, zăpăcirea 
minţii. Iar dacă vreunul crede că a-i chema pe săraci în locul acestora e semn de nenorocire, să afle şi 
aceasta, că nu hrănirea săracilor şi văduvelor este semnul relelor înmiite şi al oricărei ruşini, ci stricaţii şi 
femeile destrăbălate. Adesea, chiar din această zi desfrînata dintre prieteni, răpindu-l pe soţul căzut în 
cursă, s-a dus şi i-a nimicit dragostea pentru soţie, i-a sucit bunăvoinţa, i-a stins iubirea înainte de a se 
aprinde şi a aruncat sămînţa prea-curviei. Ar trebui ca părinţii să se teamă de acestea, chiar dacă n-ar fi 
altceva, şi să împiedice aducerea mimilor şi jucătorilor la nunţi. 

Căsătoria este înfiinţată nu ca să ne stricăm, nici ca să ne pîngărim, ci ca să fim curaţi. Ascultă pe 
Pavel cum zice: Din pricina aprinderii, fiecare să-şi aibă femeia sa, şi fiecare bărbatul său. Două pricini 
sînt pentru care s-a înfiinţat căsătoria: ca să fim curaţi şi ca să ne facem părinţi; dar, din aceste două, 
cea mai însemnată este curăţia. Cînd a intrat pofta, a intrat şi căsătoria, ca să taie obiceiul cel neînfrînat 
şi să ne facă a ne mulţumi cu o singură femeie. Căci pentru naştere de fii căsătoria nu face atît cît acel 
cuvînt al lui Dumnezeu, care zice: Creşteţi, şi vă înmulţiţi şi umpleţi pămîntul (Facerea 1:18). Şi martori 
sînt cîţi au fost căsătoriţi şi n-au avut copii. Aşa că pricina adevărată este aceea a curăţiei, şi mai cu 
seamă acum, cînd tot pămîntul locuit este plin de neamul omenesc. La început, era de dorit să ai copii, 
pentru ca fiecare să lase amintire şi rămăşiţă a vieţii sale. Fiindcă nu era nici o nădejde de înviere, ci 
moartea era puternică şi cei ce mureau socoteau că sînt nimiciţi cu totul după această viaţă, Dumnezeu a 
dat această mîngîiere, facerea de copii, ca să rămînă chipurile vii ale celor ce se duc şi ca neamul nostru 
să se păstreze. Şi, ca să înţelegi că mai ales pentru aceasta au fost doriţi copiii, ascultă de ce se plînge, 
după toate suferinţele lor, femeia lui Iov: Iacă - zicea ea - a pierit amintirea ta de pe pămînt, fiii tăi şi 
fiicele tale (Iov 18:17). Şi iarăşi, Saul către David: Aşadar, jură-mi pe Domnul că nu vei stîrpi sămînţa 
mea după mine, şi că nu vei şterge numele meu din casa părintelui meu (1 împăraţi 24:22). Dar - fiindcă 
învierea este la uşă şi moartea nu înseamnă nimic, ci ne îndreptăm spre altă viaţă, cu mult mai bună - 
este zadarnică munca pentru acestea. Dacă doreşti copii, poţi să dobîndeşti cu mult mai buni acum, cînd 
ni s-au adus îmbrăţişări duhovniceşti, şi naşteri mai bune şi toiege de bătrîneţe mai folositoare. 

Deci o singură pricină are căsătoria, să nu ne pîngărim, şi de aceea s-a găsit acest leac. Iar dacă ai de 
gînd ca şi după căsătorie să te pîngăreşti, de prisos şi în zadar ai venit la căsătorie; ba încă nu numai în 
zadar şi de prisos, ci chiar spre nenorocirea ta. Căci nu este acelaşi lucru dacă te pîngăreşti neavînd soţie, 
şi dacă, avînd soţie, faci iarăşi acest lucru. Căci aceasta nu este aprindere, ci prea-curvie. Deşi se pare 
lucru de necrezut, totuşi ceea ce am zis aşa este în adevăr. 

Ştiu că mulţi socotesc prea-curvie numai cînd au înşelat o femeie cu bărbat. Eu zic că că este prea- 
curvie fie că se împreunează cu o desfrînata de rînd, fie cu o roabă, fie cu orice femeie nemăritată, atunci 
cînd are femeia lui. 

Nu numai după cei înşelaţi, dar şi după cei ce înşeală se socoteşte greşeala de prea-curvie. Să nu-mi 
pui înainte acum legile publice, care duc la judecată pe femeile publice şi cer să fie pedepsite, iar pe 
bărbaţii însuraţi şi care îşi bat joc de roabe nu-i pedepsesc. Eu îţi voi citi legea lui Dumnezeu, care se 
supără deopotrivă şi pe femeie, şi pe bărbat, şi numeşte lucrul prea-curvie. Zice: Şi fiecare femeie să-şi 
aibă bărbatul său, adăugînd: Bărbatul să dea femeii dragostea cuvenită. (1 Corinteni 7:3). Ce a voit să 
înţeleagă prin aceasta? Oare să nu-i prăpădească veniturile? Să-i păstreze zestrea neatinsă? Să-i dea 
haine scumpe, masă încărcată, alai strălucit, slugi numeroase? Ce zici? Ce fel de dragoste ceri? Căci toate 
acestea sînt semne de dragoste. Nimic nu cer de felul acesta - zice el - dar cerînfrînare şi curăţie. Trupul 
bărbatului nu-i al bărbatului, ci al femeii, deci să-i păstreze neatinsă această avuţie, să nu o micşoreze, 
să nu o strice. Dintre slugi, aceea se numeşte iubitoare de stăpîn, care, primind bani [în păstrare] de la 
stăpînul său, nu ascunde nimic din ei. Deci, fiindcă trupul bărbatului este zestrea femeii, bărbatul să fie 
binevoitor pentru această avere. Că aceasta înţelege cînd zice: Să-i arate dragoste. Ca întărire este 
adaosul: Femeia nu este stăpînă pe trupul ei, ci bărbatul: tot aşa şi bărbatul nu este stăpîn pe trupul său, 
ci femeia (1 Corinteni 7:4). Deci, dacă vei vedea vreo prea-curvă că te momeşte, că-ţi întinde curse, că 

se atîrnă de tine, zi-i ei: Nu este al meu trupul, este al femeii mele: nu îndrăznesc să mă folosesc de el şi 
să-l dau altei femei. Aceasta să facă şi femeia. Mare este această potrivire în vrednicie a amîndorura, deşi 
în celelalte Pavel pune deasupra mult pe bărbat, cînd zice: Fiecare să-şi iubească femeia sa (...), iar 
femeia să se teamă de bărbat (Efeseni 5:33) Şi: Bărbatul este cap femeii (Efeseni 5:23). Şi: Femeia să se 
supună bărbatului (Efeseni 5:22). Şi tot aşa în Vechiul Testament: Atrasă vei fi către bărbatul tău, şi el te 
va stăpîni (Facerea 3:16). Deci cum a hotărît dreapta împărţire a robiei şi a stăpînirii? Atunci cînd a zis: 
Femeia nu este stăpînă pe trupul ei, ci bărbatul; tot aşa, bărbatul nu-i stăpîn pe trupul său, ci femeia, a 
aşezat o potrivită îndreptăţire [a fiecăruia]: după cum acela este stăpîn al trupului ei, tot aşa şi ea este 
stăpîna trupului lui. Pentru ce a făcut atîta cinstită împărţire? Pentru că, în toate celelalte, este de 
trebuinţă mai marea vrednicie a bărbatului, iar unde este vorba de dragoste şi curăţie, acolo bărbatul n- 
are nimic mai mult decît femeia, ci deopotrivă se pleacă ei dacă a călcat legile căsătoriei. Şi pe bună 
dreptate, căci nu pentru aceasta a venit la tine soţia ta şi a părăsit pe tatăl, mama şi toată casa ei - ca să 
o batjocoreşti, ca să o înlocuieşti cu o păcătoasă de roabă, ca să-i faci neajunsuri; ai luat-o ca însoţitoare, 
ca tovarăşă a vieţii, ca liberă, ca deopotrivă în cinste cu tine. Oare nu este fără noimă, cînd ai primit 
zestrea ei, să porţi toată grija pentru aceasta şi să nu o micşorezi întru nimic, iar ceea ce este mai scump 
decît toată zestrea, adică cinstea, şi curăţia şi însuşi trupul tău, care este bogăţia ei, să-l strici şi să-l 
pângăreşti? Dacă i-ai mîncat zestrea, vei da socoteală socrului tău; dacă ai micşorat cinstea, te va 
pedepsi Dumnezeu, Care a înfiinţat căsătoria şi ţi-a dat femeie. Iar că aceasta este adevărat, ascultă ce 
zice Pavel despre prea-curvie: Drept aceea, cel ce nesocoteşte (acestea) nu nesocoteşte pe om, ci pe 
Dumnezeu, Care ne-a şi dat Duhul cel Sfint (I Tes. IV, 8). Iată prin ce cuvinte a arătat că prea-curvie se 
face nu numai cînd, avînd femeie, ai necinstit o femeie cu bărbat, dar şi pe orice desfrînată. Căci - după 
cum numim prea-curvă pe femeie, fie că păcătuieşte cu un rob, fie cu oricine - tot aşa zicem că bărbatul 
se pîngăreşte dacă are femeie, fie că îşi face poftele cu o roabă, fie cu orice femeie publică. Să nu 
dispreţuim deci mîntuirea noastră şi nici să dăm diavolului sufletul nostru prin acest păcat. Căci de aici se 
nasc nenumăratele stricări de case, nenumăratele certe; din această pricină se stinge gingăşia, din 
aceasta piere dragostea. După cum nu e cu putinţă ca un om cinstit să-şi uite şi să-şi dispreţuiască 
femeia, tot aşa nu e cu putinţă ca un om neînfrînat şi curvar să o iubească, chiar dacă ar fi cea mai 
frumoasă între toate. Din curăţenie se naşte dragostea, din dragoste, nenumăratele bunătăţi. După 
căsătorie, socoteşte-le pe toate celelalte femei ca fiind pietre, ştiind că dacă te vei uita cu ochi poftitori la 
vreuna - fie desfrînată, fie măritată - te-ai făcut vinovat de nelegiuirea prea-curviei. Şopteşte-ţi în fiecare zi 
acestea; şi - dacă vei vedea că s-a născut în tine pofta pentru o altă femeie, iar prin asta femeia ta ţi se pare 
neplăcută - intră în casa ta, deschide cartea de faţă şi, luînd pe Pavel ca ajutor, stinge-ţi flacăra repetind 
neîncetat aceste vorbe. 

Şi aşa, femeia ta iarăşi îţi va fi plăcută, cînd nici o poftă nu-ţi va scădea bunăvoinţa către ea. Şi nu 
numai că soţia îţi va fi mai plăcută, dar şi tu te vei arăta mai cinstit, căci nimic nu este mai ruşinos decît 
un bărbat căsătorit care se pîngăreşte: unul ca acesta se roşeşte nu numai în faţa socrului, şi a prietenilor 
şi a oricărui om întîlnit, dar şi în faţa slugilor. Şi nu numai acesta este răul, dar încă mai mult: casa lui i 
se pare mai grozavă decît orice închisoare cînd o zăreşte pe femeia sa şi îşi întoarce gîndul mereu spre 
chipul celei stricate. 

Vrei să pricepi bine cît de mare este acest rău? Gîndeşte-te ce fel de viaţă duc cei ce îşi bănuiesc 
femeile, cît de fără gust le pare mîncarea şi băutura. Masa li se pare încărcată cu otrăvuri omorîtoare şi, 
ca de o molimă plină de toate relele, aşa fug de casa lor. N-au somn, noaptea nu le este liniştită, n-au 
întîlniri cu prietenii, nici chiar razele soarelui nu mai lucesc pentru ei; cred că îi supără şi lumina, nu cînd 
au văzut-o pe soţie pîngărindu-se, dar numai cînd au bănuit-o. Gîndeşte-te că şi femeia suferă acestea 
cînd aude de la vreunul sau numai bănuieşte că te-ai dat pe tine vreunei femei stricate. Judecînd acestea, 
să fugi nu numai de prea-curvie, dar chiar şi de bănuieli; şi, dacă eşti bănuit [de soţie] pe nedrept, 
împac-o şi o încredinţează [de aceasta]. Nu din ură sau din nebunie, ci din grijă face aşa, şi din teama 
prea-mare pentru averea sa. într-adevăr - cum am spus mai sus - averea ei este trupul tău, avere mai de 
preţ decît toate celelalte. Să nu o vatămi pe ea în ce are mai scump, pricinuind rană omorîtoare! Căci, 
dacă o dispreţuieşti, să te temi de Dumnezeu, răzbunătorul unor fapte ca acestea şi ameninţătorul cu 
pedepse neîndurate pentru astfel de păcate. Acelora care stăruiesc în aşa fapte, le zice [că vor ajunge] 
unde viermele lor nu moare, şi focul nu se stinge (Marcu 9:44). Dacă nu te mişcă prea mult viitorul, 
teme-te cel puţin de ceasul de faţă. Mulţi din aceia care se alipesc de femeile curve vor pieri chiar în 
această viaţă, ca răi, cu rău, apucaţi de cursele lor: acelea - luptîndu-se să-i îndepărteze de la soţia luată 
prin căsătorie, să-i împresoare cu totul în dragostea lor de farmece - se îngrijesc de băuturi vrăjite şi ţes 
multe curse; apoi - aruncîndu-i astfel în vreo boală grea, şi ducîndu-i spre pierzare şi înconjurîndu-i de o 
lungă putreziciune şi de nenumărate rele - îi răpesc din această viaţă. Dacă nu te temi de gheena, omule, 
teme-te de farmecele acelor femei! Căci, cînd vei fi lipsit, din pricina prea-curviei, de ajutorul lui 
Dumnezeu, cînd vei fi despuiat de ajutorul de sus, femeia cea stricată - luîndu-te pe tine cu îndrăzneală şi 
chemînd în ajutor diavolii ei, adăugînd amulete, punîndu-ţi piedici - alungă mîntuirea ta cu multă 
uşurinţă, făcîndu-te de ruşine şi de rîs tuturor locuitorilor oraşului, încît nici nu se îndură de tine, care 
suferi de toate relele. Căci zice: Cine se va îndura de fermecătorul cel muşcat de şarpe şi de toţi cei care 
se apropie de fiare (Iisus Sirah 12:17). Las la o parte pierderea de bani, bănuielile zilnice, neruşinarea, 

îngîmfarea, certurile urîte din pricina femeilor stricate şi nebune, care sînt mai crude decît toate morţile. 
De la femeia ta nu suferi adesea nici o vorbă grea, dar te închini în faţa desfrînatei care te nimiceşte. Nu 
te ruşinezi, nu te roşeşti, nu doreşti să se despice pămîntul sub tine? Cum poţi ruga pe Dumnezeu cu 
aceeaşi gură cu care ai sărutat o femeie stricată? Şi nu te temi, nu te înspăimînţi - spune-mi! - că o să 
cadă pe capul tău ruşinat vreun fulger trimis de sus? Chiar dacă te ascunzi de femeia ta nedreptăţită, dar 
de ochiul cel neadormit nu te poţi ascunde nicăieri, căci - acelui curvar care zicea: întuneric şi ziduri mă 
înconjură, de ce să mă tem? (Iisus Sirah 23:25) - înţeleptul i-a răspuns că ochii Domnului au mai multă 
lumină decît soarele ca să vadă faptele oamenilor (Iisus Sirah 23:27). Iată de ce Pavel a zis: Din pricina 
curviilor însă, fiecare să-şi aibă femeia sa, şi fiecare să-şi aibă bărbatul ei. Bărbatul să dea femeii datoria 
iubirii; asemenea şi femeia bărbatului ei (1 Corinteni 7:23). Nu te uita la femeia linguşitoare, că miere 
pică din buzele femeii stricate, care pînă la o vreme îndulceşte gîtlejul tău. Iar mai pe urmă, mai amară 
decît fierea o vei afla şi mai ascuţită decît sabia cea de amîndouă părţile ascuţită (Pildele lui Solomon 5:3, 
4). în sărutările femeii destrăbălate este otravă, otravă ascunsă şi nebănuită. Să alergăm aşadar după o 
plăcere neîngăduită şi primejdioasă, care pricinuieşte răni nevindecate, în loc de a trăi fericiţi şi apăraţi? 
Lîngă femeia ta legiuită tu găseşti totdeodată plăcere, pază, cinstire, preţuire şi cuget curat; acolo, 
dimpotrivă, totul este amărăciune, totul este chin, şi tu eşti pururea sub bănuială. Căci, chiar dacă nimeni 
nu te-a văzut, cugetul tău nu va înceta să te învinovăţească; oriunde te vei întoarce, pretutindeni te vor 
urmări mustrările, strigătele înfrcoşate ale acestui judecător neîmpăcat. Dacă deci căutaţi plăcerea, fugiţi 
de femeile stricate! Căci nu este nimic mai îngrozitor decît acest obicei, nimic mai nesuferit decît aceste 
legături, nimic mai necinstit decît această însoţire. Cerboaică prea-iubită şi gazelă plină de farmec să-ţi 
fie [soţia]; dragostea de ea să te îmbete totdeauna şi iubirea ei să te desfăteze (Pildele lui Solomon 
5:19). Cînd tu ai la îndemînă un izvor de apă limpede, de ce să alergi la o baltă noroioasă, care scoate 
miros de gheenă şi chinuri neînchipuite? Care este apărarea ta, cererea ta de milă? Dacă aceia care cad în 
aprindere înainte de căsătorie sînt pedepsiţi şi îşi ispăşesc greşeala lor, ca acela care era îmbrăcat cu 
haine murdare, cu atît mai mult oamenii însuraţi. Căci de această dată, învinuirea este îndoită şi întreită: 
pentru că mîngîierile de care se bucură îi împiedică a se azvîrli în asemenea neorînduială, vina lor nu mai 
este socotită numai ca aprindere, dar ca prea-curvie, cel mai greu dintre păcate. Să nu încetăm deci a 
repeta şi nouă şi femeilor noastre aceste învăţături, cu care vreau chiar eu să sfîrşesc: «Din pricina 
desfrînăhlor (aprinderii) însă, fiecare să-şi aibă femeia sa, şi fiecare să-şi aibă bărbatul ei. Bărbatul să dea 
femeii datoria iubirii; asemenea şi femeia bărbatului ei. Femeia nu este stăpînă pe trupul ei, ci bărbatul; 
asemenea şi bărbatul nu este stăpîn pe trupul lui, ci femeia (I Corinteni 7:2-4). Să păstrăm cu îngrijire 
aceste cuvinte în mintea noastră, în piaţă şi acasă, ziua şi seara, la masă şi în pat, în sfîrşit, peste tot; să 
le cugetăm, să le învăţăm pe femeile noastre să ni le repete, să le audă şi ele de la noi, pentru ca, 
petrecînd curaţi această viaţă, să fim primiţi în împărăţia cerurilor, prin harul şi iubirea de oameni a 
Domnului nostru Iisus Hristos, prin Care şi cu Care mărire Tatălui şi Sfîntului Duh în veci vecilor. Amin. 

BIBLIOGRAFIE: Studii omiletice asupra celor trei cuvîntări ale Sfîntului Ioan Hrisostomul despre căsătorie, 
cu traducerea lor, Teză pentru licenţă, de Nicolae N. Marinescu, Litotipografia L. Moţăţeanu, Bucureşti, 
1908 

CUM SE BIRUIE DRACUL CURVIEI, 
cuvînt al Sfîntului Efrem Şirul 

Nu numai prin depărtarea de bucate, ci şi prin oprirea ochilor, ca să nu vadă deşertăciuni, se surpă 
dracul curviei, că în ochiul cel neînfrînat este preacurvia, după cum şi Domnul a mărturisit: «Amin zic 
vouă, că tot cel ce caută la femeie spre a o pofti pe ea, iată, a preacurvit cu dînsa în inima lui» (Matei 5, 
28). Pe această preacurvie o dezrădăcinează cel ce îşi are ochiul jos, iar sufletul către Domnul; şi cel ce 
şi-a stăpînit pîntecele şi-a stăpînit şi privirea. Căci cumplit vînzător este ochiul cel împrăştiat, iar celelalte 
patimi dintru aceasta se aprind. Iar războiul privirii chinuieşte pe suflet, şi cînd este de faţă şi cînd nu este, 
arzînd mintea cu pofta. 

Adică, ce zic, iubiţilor? A auzit cineva dulce glăsuire de muzică şi a trecut. Apoi a auzit glas de jale; şi 
plînsul a alungat dulcea glăsuire a muzicii. Aşijderea încă, a gustat cineva miere şi apoi a gustat ceva 
amar, iar amărăciunea a împins afară dulceaţa mierii din gîtlej. La fel şi mirosirea. A mirosit cineva vreo 
dulceaţă oarecare, apoi a mirosit şi împuţiciune rea. Şi împuţiciunea cea rea a stins dulceaţa mirosirii. 
Apoi iarăşi, s-a atins cineva de apă rece, după aceea s-a atins de apă fierbinte, iar căldura fiebinţelii a 
înlăturat răceala apei. Dar războiul ochiului celui împrăştiat arde pe minte cu pofta, şi fiind, şi nefiind 
materia de faţă. încă şi visuri năluceşte în inimă, fiindcă dracii zugrăvesc ispita în cuget şi războiesc 
mintea, închipuind în imaginaţie ispita. Pentru aceasta Proorocul se roagă, zicînd: «întoarce ochii mei ca 
să nu vadă deşertăciune» (Psalmul 118, 37), că înşelăciunea poftei schimbă mintea cea fără de răutate şi 
întru biruirea ochilor este toată osteneala dracilor. 

Deci, cînd vine dracul să închipuiască ispita şi să zugrăvească în cugetul tău frumuseţea vreunei femei 
pe care ai văzut-o vreodată sau ceva din cele asemenea, adu-ţi în mijloc frica de Dumnezeu şi gîndul la 
cei ce dorm în morminte. Gîndeşte-te la ziua ieşirii tale, cînd sufletul tău se va despărţi de trup. Ia în 

minte înfricoşatul şi groaznicul glas pe care îl vor auzi cei ce s-au lenevit la lucrurile dreptăţii şi poruncile 
lui Hristos nu le-au păzit: «Duceţi-vă de la Mine, blestemaţilor, în focul cel veşnic, care este gătit 
diavolului şi îngerilor lui, unde este plîngerea şi scrîşnirea dinţilor, întru întunericul cel mai 
dinafară» (Matei 25, 41; 22, 13); adu-ţi aminte de viermele cel neadormit şi de munca cea fără de sfîrşit 
(Marcu 9, 44). Acestea gîndindu-le şi pomenindu-le, pofta dulceţii se va risipi din cugetul tău, precum se 
risipeşte ceara de faţa focului, că diavolii nu pot sta împotriva fricii de Dumnezeu. Că cel ce nu se 
împotriveşte poftei, ci se răspîndeşte cu neînfrînare, slobozindu-şi ochii, negreşit şi-a plecat şi cugetul 
către patimi. Şi, de n-ar fi fost ruşinea omenească, de multe ori şi trupul şi l-ar fi stricat. 

Deci, de nu se va trezvi unul ca acesta şi de nu va pune înaintea ochilor săi frica de Dumnezeu, nu va 
întîrzia să-şi strice şi trupul. Că acestui drac ce sfătuieşte a răspîndi ochii, alt drac îi urmează, care fireşte 
cu trupul lucrează păcatul. Că dacă va vedea cel de al doilea pe cel dintîi că a putut pleca sufletul spre 
răspîndire, îndată începe a-l sfătui să lucreze păcatul şi cu trupul. Şi începe întru acest fel a sfătui şi a 
zice către cel biruit de ochi: „Iată, cu voirea ai păcătuit şi cu inima ai preacurvit. Acum şi din poruncă ai 
căzut şi păcatul călcării de poruncă s-a scris ţie acum. Deci, acum săvîrşeşte-ţi pofta ta, că aceeaşi este şi 
a lucra şi a gîndi. Deci, îndulceşte-te de pofta ta". 

Dar tu să nu te pleci socotelilor lui, fiindcă zice Apostolul: «Că gîndurile lui nu ne sunt necunoscute» (II 
Corinteni 2, 11). Că întru aceasta voieşte să vîneze sufletul tău. Ascultă o pildă pentru aceasta: Un tînăr 
oarecare, avînd trei fecioare iubite, s-a dus într-o ţară îndepărtată. Şi, zăbovind el, una din fecioare şi-a luat 
bărbat. A doua, biruindu-se, a curvit şi a rămas îngreuiată. Iar cealaltă fecioară a zis întru sine: De nu m-aş 
ruşina de oameni, şi eu mi-aş lua mie bărbat. Şi a început fecioara a se năluci în nişte gînduri ca acestea. 
Dar şi-a adus aminte de tînărul cel din călătorie, de la care luase arvuna împreună cu celelalte fecioare. Şi 
căindu-se, a plîns pentru gîndurile rele ce s-au suit în inima ei. 

Deci, cînd va veni tînărul, care dintre cele trei fecioare îi va fi lui bine primită? Au nu cea de pe urmă 
care numai a gîndit şi nimic rău nu a lucrat? Ci încă s-a şi pocăit pentru gîndirea cea rea! Pentru aceasta 
este nevoie a zice dracului celui ce sfătuieşte către fapta păcatului celui fără de lege: Deşi cu ochiul am 
căzut şi cu inima am preacurvit, însă pe această inimă care a preacurvit cu suspinuri negrăite o voi 
zdrobi, şi voi spăla cu lacrimi ochiul ce a căzut, că «inima înfrîntă şi smerită Dumnezeu nu o va 
urgisi» (Psalmul 50, 18). Lui I se cuvine slava în vecii vecilor. Amin. 
BIBLIOGRAFIE: Cuviosul Efrem Şirul, Cuvinte sfătuitoare, Ed. Credinţa Strămoşească, 1998 

CE SE CADE A FACE CINEVA CÎND VA FI RĂPIT CU OCHII 

Iar dacă un fur ca acesta va reuşi să te răpească vreodată, să te nevoieşti ca măcar să nu laşi idolul 
Afroditei, adică al poftei celei urîte să se întipărească în sufletul tău. Şi cum asta? Sau să năzuieşti la 
Dumnezeu prin rugăciune - acest lucru fiind mai puternic, căci „a Domnului este mîntuirea" (Psalm 3:8), 
după cuvîntătorul de psalmi - sau să-ţi întorci închipuirea spre un alt gînd oarecare. Că idol pe idol şi 
închipuire pe închipuire se şterg. Căci - zice înţelepciunea populară - „cui pe cui scoate". O astfel de 
lucrare se vede că făcea şi Grigorie Cuvîntătorul de Dumnezeu: „Vederea m-a răpit pe mine, dar m-am 
ţinut. Idol al păcatului nu mi-am făurit. Idolul a stătut, şi am scăpat de încercare." Auzi! A stat - zice - 
idolul păcatului, şi nu s-a întipărit în închipuire, iar omul s-a slobozit numaidecît de ispită, adică de 
învoirea şi, drept urmare, de fapta păcatului. 

Sfîntul Ioan Gură de Aur şi Sfînta Singlitichia te sfătuiesc să foloseşti următorul meşteşug pentru a 
scăpa de patima ta, adică de idolul acelei feţe care s-a întipărit în închipuirea ta şi cu care diavolul nu 
încetează a te supăra: scoate, cu mintea, ochii idolului aceluia, scoate-i carnea de pe obraji, taie-i buzele, 
scoate-i pielea de deasupra, care se arată a fi frumoasă, şi gîndeşte-te că ce se ascunde dedesubt este 
atît de greţos, încît omul nu suferă a o vedea fără urîciune şi îngreţoşare. Nu este altceva decît o căpăţînă 
despuiată şi un os înroşit, plin de sînge şi înfricoşat la vedere. Că Gură de Aur zice: „Nu lua aminte nici 
aici la floare, ci treci mai în adînc cu gîndul şi, ridicînd cu gîndul de jur împrejur pielea cea frumoasă, ia 
aminte la cele ce zac sub ea" (omilia a şaptea la Epistola a Ii-a către Corinteni). Iar prea-înţeleapta 
Singlitichia zice: „De se iveşte în cămările minţii o nălucire de vedere necuvioasă, se cade a o schingiui cu 
cuvîntul: astfel, să se taie ochii acelui idol, să i se scoată carnea din obraji, să i se taie şi buzele şi să se 
vadă închegarea cea urîtă de oase goale, şi astfel să se socotească ce era de fapt cea dorită. Astfel poate 
fi oprit gîndul de la rătăcirea cea deşartă. Căci cea iubită nu era nimic decît numai sînge şi oarecare 
flegmă amestecată. Trebuie însă să ne închipuim în gîndul nostru că din toată fiinţa celui îndrăgit izvorăsc 
răni greu mirositoare şi putrezite şi, ca să spun pe scurt, se înfăţişează ochilor celor lăuntrici asemenea 
unui mort. Căci aşa se cade a ne îndepărta de dulcea pătimire" (Marele Atanasie în Viaţa Sfintei 
Singlitichia). [...] 

BIBLIOGRAFIE: Sfîntul Nicodim Aghioritul, Paza celor cinci simţuri, Ed. Buna Vestire, Bacău, 2000. 

CUVÎNT DESPRE A DOUA CĂSĂTORIE, 
al Sfântului Ioan Gură de Aur 

(La vorba Apostolului: «Femeia este legată prin lege atîta vreme cît trăieşte bărbatul ei. Iar 
dacă bărbatul ei va muri, este liberă să se mărite cu cine vrea, numai întru Domnul. însă mai 
fericită ar fi dacă ar rămîne cum este» (I Corinteni 7:39, 40).) 

în altă zi, Fericitul Pavel ne aşeză legea despre căsătorie şi drepturile ei, scriind şi zicînd aşa către 
Corinteni: Iar pentru care mi-aţi scris, bine este omului să nu se atingă de femeie. Iar din pricina prea- 
curviei, fiecare să-şi aibă femeia sa, şi fiecare să-şi aibă bărbatul său (1 Corinteni 7:1, 2). De aceea am 
spus şi eu tot ce era de trebuinţă pentru înţelegerea acestor cuvinte. Dar este nevoie să vorbesc cu voi 
iarăşi despre acelaşi lucru, fiindcă şi astăzi, acelaşi Sfînt Apostol Pavel pomeneşte de dînsul. Şi l-aţi auzit 
pe el strigînd şi zicînd: Femeia este legată prin lege atîta vreme cît trăieşte bărbatul ei. Iar dacă bărbatul 
ei va muri, este liberă să se mărite cu cine vrea, numai întru Domnul. Dar mai fericită este de va rămîne 
aşa, după părerea mea. Şi socotesc că şi eu am Duhul lui Dumnezeu (Corinteni 7:39,40). 

Deci să urmăm lui şi astăzi, şi să vorbim împreună despre această învăţătură; căci, urmînd lui Pavel, 
prin el vom urma în totul şi lui Hristos, fiindcă şi el nu sie-şi, ci Aceluia urmînd, a scris toate. Şi nu este 
lucru neînsemnat ca o căsătorie să fie bine înfiinţată, altminteri este izvor de nenumărate rele pentru cei 
ce nu se folosesc de ea cum trebuie. După cum femeia este un ajutor, tot aşa, adesea, se face şi vrăjmaş. 
Şi, după cum căsătoria este un liman, tot aşa poate aduce şi naufragiul, nu prin firea sa, ci prin sufletul 
acelora care se folosesc rău de ea. Acela care păzeşte legile hotărîte ale ei găseşte casa şi femeia lui ca o 
mîngîere şi liberare de toate necazurile care i se întîmplă, fie în piaţă, fie oriunde; iar acela care ia lucrul 
cu nesocotinţă şi fără judecată, chiar dacă se bucură de multă linişte în afară, intrînd în casă, vede numai 
stînci şi pietre. Trebuie deci, pentru că este vorba de treburi aşa de însemnate, să dăm mare luare aminte 
acestor cuvinte: cel care îşi ia femeie trebuie să facă acest lucru după legiuirea lui Pavel sau, la drept 
vorbind, după legiuirea lui Hristos. 

Ştiu negreşit că multora cuvîntul li se va părea nou şi neaşteptat, şi de aceea nu voi tăcea, ci mai întîi 
vă voi citi legea, şi apoi voi încerca să înlătur contrazicerea ce pare că este aici. Care este legea pe care 
ne-a dat-o Pavel? Femeia este legată de lege, deci, cît îi trăieşte bărbatul, nu trebuie să se despartă şi să- 
şi ia alt soţ, încheind o a doua căsătorie. Şi bagă de seamă că foloseşte numai cuvinte desluşite, cu toată 
îngrijirea. Nu zice: Să trăiască la un loc cu bărbatul cît timp trăieşte aceasta, ci: Femeia este legată de 
lege cît timp trăieşte bărbatul ei; încît - chiar dacă i se dă carte de despărţire, chiar dacă părăseşte casa, 
chiar dacă se duce la altul - este legată prin lege, şi una ca aceasta este prea-curvă. 

Aşadar - dacă bărbatul ar voi să-şi depărteze nevasta, sau femeia să-şi lase bărbatul - să-şi 
amintească această vorbă şi să se gîndească că Pavel este de faţă şi o urmăreşte, zicîndu-i cu tărie: 
Femeia este legată de lege. Căci, aşa cum robii fugiţi tîrăsc după ei lanţul, chiar cînd au părăsit casa 
stăpînului, tot aşa şi femeile, cînd părăsesc pe bărbaţi, sînt încătuşate de lege, care le urmăreşte şi le 
învinuieşte de prea-curvie, învinovăţind şi pe cel ce a luat-o, cu vorbele: Ce aţi făcut este prea-curvie, 
căci femeia este legată prin lege cîtă vreme trăieşte bărbatul ei. Şi: Cel ce va lua pe cea lăsată săvîrşeşte 
prea-curvie (Matei 5:32). 

Cînd însă are voie să se căsătorească a doua oară? Cînd i-a murit bărbatul, atunci este liberă din lanţ. 
Arătînd aceasta, nu a adăugat: „Dacă a murit bărbatul ei, este liberă să se căsătorească cu cine vrea", ci 
dacă a adormit, avînd în gînd nu numai a o mîngîia pe cea văduvă, ci şi a o face să nu mai ia un al doilea 
soţ. „Nu a murit soţul tău, ci doarme!" Cine nu aşteaptă pe un om adormit? De aceea zice: Dacă a 
adormit, slobodă este să se căsătorească cu cine vrea. Nu zice să se mărite, ca să nu pară că o sileşte. 
Nici nu o împiedică, dacă vrea, să se căsătorească a doua oară; nici nu o sileşte, dacă nu vrea, ci îi citeşte 
Legea, zicînd: Slobodă este să se căsătorească cu cine vrea. Şi, zicînd că este slobodă după moartea 
bărbatului, a arătat că, atîta vreme cît trăia acela, era roabă şi supusă legii şi, chiar dacă ar fi primit mii 
de cărţi de despărţire, s-ar fi făcut vinovată de prea-curvie. Robilor le este îngăduit să-şi părăsească 
stăpînii în viaţă, dar femeii nu-i este îngăduit să-şi lase bărbatul cîtă vreme trăieşte el, fiindcă această 
poftă este prea-curvie. Să nu-mi citeşti legile făcute de legiuitorii lumii acesteia, care învaţă să dai carte 
de despărţire şi să te desfaci de femeie, căci nu după acestea are să te judece Dumnezeu în acea zi, ci 
după acelea pe care El însuşi Ie-a pus. Nici chiar legile din afară [lumeşti] n-au hotărît aceasta cu 
desăvîrşire şi ele însele pedepsesc fapta, încît şi de aici se vede că înfierează acest păcat. Ele pedepsesc 
cu pierderea de avere pe cel ce a fost pricina despărţirii. Şi, negreşit, cînd legiuiesc aşa, nu îndeamnă să 
faci lucrul acesta. 

Dar Moisi? Şi el a hotărît aceasta pentru aceeaşi pricină, [dar] tu ascultă pe Hristos cum zice: De nu 
va prisosi dreptatea voastră mai mult decît a cărturarilor şi fariseilor, nu veţi intra întru împărăţia 
cerurilor (Matei 5:20; şi, mai departe: Tot cel ce-şi va lăsa femeia sa, afară de pricină de prea-curvie, o 
face să săvîrşească prea-curvie; şi cine va lua pe cea lăsată săvîrşeşte prea-curvie (Matei 5:32). De aceea 
a venit unul-născut Fiul lui Dumnezeu, de aceea a luat chip de rob, de aceea şi-a vărsat scumpul sînge, a 
stricat moartea, a şters păcatul, a dat harul prea îmbelşugat al Duhului: ca să te aducă pe tine spre o 
înţelepciune mai mare! 

Pe de altă parte, nici Moisi n-a statornicit despărţirea cu desăvîrşire, dar a fost silit să ia în seamă 
slăbiciunea celor pentru care legiuia, pentru că erau aplecaţi spre omoruri, şi umpleau casele cu sîngele 
rudelor lor şi nu cruţau nici pe ai lor, nici pe străini. Şi, ca să nu-şi sugrume femeile în ascuns, cînd nu le 
mai iubeau, de aceea a orînduit să le lase, ca să înlăture o nelegiuire mai mare: uşurinţa omorurilor. Cum 

că erau vărsători de sînge, ascultă chiar pe Prooroci, care spun: Cei ce zidiţi Sionul cu sînge, şi 
Ierusalimul cu strîmbătăţi (Miheia 3:10) Şi iarăşi: Sîngiuri cu sîngiuri se amestecă (Osea 4:2) Şi iarăşi: 
Mîinile voastre sînt pline de sînge (Isaia 1:15). Şi că erau sîngeroşi nu numai faţă de străini, dar şi de ai 
lor, şi aceasta o arată Proorocul, zicînd: Şi au jertfit pe fiii lor şi pe fetele lor diavolilor (Psalm 105:37). Cei 
care nu cruţau pe copii lor nu ar fi cruţat nici pe femeile lor. Ca să nu facă aceasta a legiuit Moisi aşa. 

De aceea, şi Hristos - cînd l-au întrebat Iudeii, zicînd: Pentru ce dar Moisi a poruncit să i se dea carte 
de despărţire, şi să o lase pe ea? (Matei 19:7) - arătînd că acela a făcut lege care nu este potrivnică cu a 
Sa, a zis: Pentru învîrtoşarea inimii voastre v-a dat voie Moisi să lăsaţi pe femeile voastre, dar dintru 
început nu a fost aşa (Matei 19:8), Cel care i-a făcut la început, bărbat şi femeie i-a făcut (Matei 19:4). 
Vrea să spună că, dacă lucrul acesta ar fi fost bun, Dumnezeu n-ar fi făcut numai un bărbat şi o femeie; 
ci, făcînd pe Adam singur, i-ar fi făcut două femei, ca, dacă ar fi voit să lase pe una, să o ia în schimb pe 
cealaltă. Dar chiar prin chipul în care a fost făcută lumea a adus legea pe care eu o scriu acum. Şi care 
este aceea? Femeia pe care a luat-o fiecare de la început, pe aceea să o ţină toată viaţa. Această lege e 
mai veche decît aceea despre despărţire, şi anume cu cît este de la Adam pînă la Moisi. 

Este însă de preţ să ascultaţi şi acea lege pe care a pus-o Moisi în această privinţă: De îşi va lua 
cineva femeie şi va locui cu ea, dar ea nu va afla har înaintea lui, pentru că a aflat întru ea lucru urît, îi va 
scrie ei carte de despărţire, i-o va da la mînă şi o va slobozi pe ea din casa lui (Deuteronom 24:1). Vezi, 
nu zice: „să-i scrie" şi: „să-i dea", dar ce zice? Şi va scrie carte de despărţire şi i-o va da la mînă. Multă 
deosebire e între aceasta şi aceea: căci, cînd se zice: „să-i scrie" şi: „să-i dea", este vorba de hotărîre şi 
poruncă; iar cînd se zice: Şi va scrie carte de despărţire şi i-o va da în mînă, este vestirea unui fapt, iar 
nu aducerea unei legi hotărîte. Dacă cuiva - zice el - îi greşeşte femeia sa, şi o trimite pe ea din casa sa, 
iar ea, gonită fiind, se face nevasta altui bărbat; şi dacă chiar bărbatul din urmă o va urî, şi îi va scrie 
carte de despărţire şi i-o va da la mînă, şi o va slobozi din casa lui; sau va muri acest din urmă bărbat al 
ei care a luat-o pe ea ca femeie, bărbatul ei cel dintîi care a alungat-o nu va putea să o întoarcă pe ea şi 
să o ia ca soţia a lui (Deuteronom 24:2-4). Apoi - arătînd că nu laudă fapta, nici nu o socoteşte drept 
căsătorie, dar că s-a coborît pentru slăbiciunea lor - după ce zice: Nu va putea bărbatul cel dintîi, care a 
alungat-o, să o întoarcă şi să o ia de soţie, a adăugat: ...după ce a fost pîngărită (Deuteronom 24:4), 
lămurind prin acest chip de vorbire că a doua căsătorie, făcută cînd trăia primul bărbat, este mai curînd o 
pată necurată decît o căsătorie. Iată de ce nu a zis: „după ce s-a măritat iarăşi". Vezi că vorbeşte la fel cu 
Hristos? Apoi a spus şi pricina: ...pentru că aceasta este urîciune înaintea lui Dumnezeu (Deuteronom 
24:4). 

Deci, cu Moisi, aşa stă lucrul. însă Proorocul Maleahi arată aceasta mult mai lămurit chiar decît Moisi - 
ori, mai bine, nu Maleahi, ci Dumnezeu prin Maleahi - zicînd aşa: (Dumnezeu) nu mai caută la prinoase şi 
nu mai binevoieşte să le primească din mîinile voastre (Maleahi 2:13). Apoi, [după întrebarea „de ce?"], 
zice: Din pricină că Domnul a fost martor între tine şi femeia tinereţilor tale, faţă de care tu ai fost viclean 
(Maleahi 2:14). Apoi, ca să arate mărimea răului şi cît nu merită iertare cel ce a făcut aceasta, sporeşte la 
urmă învinovăţirea, zicînd aşa: [Aceasta era] tovarăşa ta şi femeia legămîntului tău (Maleahi 2:14). Oare 
nu i-a făcut El ca să fie o singură făptură cu trup şi suflet? (Maleahi 2:15). Priveşte cîte drepturi îi pune: 
mai întîi, vîrsta: „femeia tinereţii tale"; apoi, apropierea: „tovarăşa ta"; apoi, chipul zidirii: o singură 
făptură cu trup şi suflet. La toate astea, adaugă aceea ce e mai mare decît toate, anume vrednicia 
ziditorului, căci aceasta însemnează zicerea „oare nu i-a făcut El?". Vrea să spună că nu poţi spune că pe 
tine te-a făcut Dumnezeu, iar pe ea nu Dumnezeu, ci vreun altul mai prejos decît El. Unul şi Acelaşi v-a 
făcut pe amîndoi aşa cum sunteţi; aşa că, dacă nu pentru altceva, cel puţin pentru aceasta fiind ruşinat, 
păstrează dragostea către ea. Căci - dacă adesea aceasta a fost pricină de iubire între robii certaţi, faptul 
că amîndoi slujesc unuia şi aceluiaşi stăpîn - cu atît mai mult trebuie să se facă între noi, cînd amîndoi 
avem acelaşi Ziditor şi acelaşi Stăpîn. Ai văzut cum şi în Vechiul Testament se găsesc oarecum 
începuturile învăţăturii celei noi? Căci - după ce multă vreme au trăit sub lege, fiind nevoie să înainteze 
către învăţături mai desăvîrşite, pe cînd legea lor se apropia de sfîrşit - atunci Proorocul, în vremuri 
potrivite, îi povăţuieşte spre această învăţătură. Să ne supunem deci acestei legi bune, şi să ne scăpăm 
pe noi de toată ruşinea şi nici să ne alungăm femeile, nici să primim altele, depărtate de alţii. Cu ce faţă 
ai să priveşti tu pe bărbatul acelei femei? Cu ce ochi ai să priveşti pe prietenii şi slugile acelui om? Căci, 
dacă acela care a luat pe soţia unuia care a murit suferă şi este mîhnit numai pentru că a văzut chipul 
celui răposat, ce fel de viaţă va duce cineva văzînd în viaţă pe bărbatul aceleia cu care trăieşte? Cum va 
intra în casă? Cu ce simţire, cu ce ochi va privi pe femeia aceluia, care acum este a sa? 

Mai curînd nu o vom socoti nici ca soţia unuia, nici ca a altuia: o femeie destrăbălată nu este femeia 
nimănui. Ea a călcat în picioare învoiala cu acela şi a venit la tine nu după o lege poruncitoare. Ce mare 
nebunie ai face dacă ai aduce în casă un lucru plin de atîtea rele! Este oare lipsă de femei? De ce să 
alergăm la cele oprite, cînd sînt multe pe care am putea să le luăm după legi cuviincioase şi cu cugetul 
curat? De ce să ne stricăm casele, de ce să aducem lupte obşteşti, făcîndu-ne peste tot vrăjmaşi gata să 
ne învinuiască cu nenumărate învinuiri? De ce să ne necinstim viaţa şi, ceea ce este mai grozav decît 
toate, de ce să ne gătim în ziua judecăţii pedeapsă neînlăturată? Ce vom răspunde Celui ce are să ne 
judece atunci cînd, punînd legea la mijloc şi citind, va zice: „Ţi-am poruncit să nu iei o femeie lăsată de 
altul, spunîndu-ţi că fapta este prea-curvie (vezi Matei 5:53). Cum ai îndrăznit să faci o căsătorie oprită 
de lege?" Ce vom zice şi ce vom răspunde? Căci acolo nu eşti slobod să învîrteşti cum vrei legile, cum se 

întîmplă cu cele hotărîte de veacul acesta, ci eşti silit ca, tăcînd şi în lanţuri, să te vîri în focul gheenei, cu 
femeile cele stricate şi cu acei care n-au cinstit drepturile căsătoriei altora. Căci şi acela care şi-a depărtat 
femeia fără pricină de prea-curvie, şi acela care s-a căsătorit cu una depărtată, trăind bărbatul ei, vor lua 
pedeapsa cu cea alungată. De aceea vă înştiinţez, vă rog şi vă sfătuiesc: Bărbaţi, nu goniţi pe femeile 
voastre! Femei, nu lăsaţi pe bărbaţii voştri, ci ascultaţi pe Sfîntul Apostol Pavel cum zice: Femeia, dt timp 
trăieşte bărbatul ei, este legată (de dînsul); iar dacă va muri bărbatul, este de sine stăpînă ca să se 
mărite cu cine voieşte, numai în Domnul (să se mărite). (ICorinteni 7:39). 

Ce îndurare vor avea aceia care - după ce Pavel îngăduie şi a doua căsătorie după moartea bărbatului, 
şi lasă atîta libertate - îndrăznesc să facă de acestea înainte de sfîrşitul primului bărbat? Ce apărare mai 
rămîne celor care-şi iau alţi bărbaţi, trăindu-le bărbaţii, sau acelora care, avînd femeia lor acasă, se duc 
la femeile destrăbălate? După cum o femeie cu bărbat, dacă se dă unuia care n-are femeie - fie acesta 
rob, fie liber - este vinovată de prea-curvie, tot aşa şi bărbatul cu femeie, dacă greşeşte fie cu o femeie 
publică, fie cu o altă femeie care n-are bărbat, este vinovat de prea-curvie. Să fugim deci şi de acest chip 
de prea-curvie! Căci ce vom putea spune? Cum vom îndrăzni să făgăduim acestea? Ce apărare vom 
aduce? Pofta trupului? Dar femeia de care am avut parte este de faţă şi ne lipseşte de această apărare. 
De aceea sînt aşezate căsătoriile, ca să nu cădem în prea-curvie. Şi încă nu numai femeia, dar şi alţii 
mulţi, care au aceeaşi fire ca şi a noastră, ne lipsesc de această apărare. Căci, cînd tovarăşul tău de robie 
- avînd acelaşi trup, fiind stăpînit de aceeaşi poftă, aţîţat de aceeaşi nevoie - nu vede altă femeie, ci 
rămîne mulţumit numai cu a sa, ce fel de apărare vei avea tu, punînd înainte pofta? Şi de ce să vorbesc 
de cei ce au femei? Gîndeşte-te la cei ce trăiesc toată viaţa în feciorie, care nu s-au căsătorit niciodată şi 
s-au arătat cu totul curaţi. Cînd alţii sînt curaţi fără să se căsătorească, ce fel de iertare mai ceri tu, care 
te întinezi şi după ce te-ai căsătorit? Să audă aceste vorbe şi bărbaţii, şi femeile, şi văduvele, şi 
căsătoritele, căci către toate vorbeşte Pavel, şi legea aceea zice: Femeia, cit timp este In viaţă bărbatul 
ei, este legată (de dînsul); iar dacă va fi murit bărbatul, este de sine stăpînă ca să se mărite cu cine 
voieşte, numai în Domnul (1 Corinteni 7:39). Soţiile, fecioarele, văduvele, cele căsătorite a doua oară - 
într-un cuvînt, toate femeile - pot trage folos din această vorbă. Soţia nu va vrea să fie a altuia, auzind că 
este legată de bărbatul ei cît trăieşte acesta. Aceea care, după ce şi-a pierdut bărbatul, ar voi să lege a 
doua căsătorie să nu facă aceasta uşuratic şi fără multă gîndire, ci după legile aşezate de Pavel, care zice: 
Liberă este să se căsătorească, dar numai în Domnul, adică cu înfrînare şi curăţie. Iar dacă voieşte să ţină 
legătura încheiată cu cel mort, va asculta ce cununi i se păstrează şi va cîştiga o mare bucurie, căci: mai 
fericită este dacă rămîne astfel (1 Corinteni 7:40). 

Vezi cît de folositor este acest cuvînt, care se coboară pentru slăbiciunea unei femei şi nu lipseşte pe 
altele de laudele meritate? Ceea ce a făcut pentru căsătorie şi pentru feciorie, aceasta a făcut şi pentru 
prima şi a doua căsătorie. Căci, după cum n-a oprit căsătoria, ca să nu îngreuneze pe cei prea slabi, nici 
n-a silit, ca să nu lipsească de cununile hotărîte, pe aceia care voiesc să-şi păstreze fecioria. A arătat că 
bună este căsătoria, dar a învederat că mai bună este fecioria. Tot aşa şi aici: iarăşi ne pune trepte, 
arătînd că văduvia este mare lucru şi foarte înalt, iar a doua căsătorie mai prejos; pregăteşte deci pe cei 
puternici şi pe cei care vor să intre în luptă, iar pe cei slabi nu-i lasă să cadă. 

Iar cînd a zis: Mai fericită este dacă va rămîne aşa (1 Corinteni 7:40), ca să nu crezi că legea este 
omenească pentru că spune: ...după sfatul meu, a adăugat: Şi socotesc că şi eu am Duhul lui Dumnezeu. 
Aşa încît nu vei putea zice că este gînd omenesc, ci descoperire a harului Sfîntului Duh şi lege 
dumnezeiască. Să nu socotim deci că vorbeşte Pavel: Duhul Sfînt ne-a aşezat nouă această lege. Iar cînd 
zice „cred", nu însemnează că n-ar şti ce să zică, ci vorbeşte ca unul neîndrăzneţ şi ca unul ce se umileşte 
singur. A spus că este „mai fericită", dar cum va fi mai fericită n-a hotărît, căci dăduse destule lămuriri 
cînd a arătat că Duhul Sfînt i-a încredinţat descoperirea. Şi, dacă vrei să găseşti lămuriri, vei găsi aici 
mare bogăţie de dovezi tari şi vei vedea că văduva este mai fericită nu numai în viaţa viitoare, dar chiar 
în viaţa de acum. Şi mai cu seamă acest lucru îl ştia Pavel, care a spus acelea şi despre fecioare. 
Rugîndu-le şi sfătuindu-le să iubească fecioria, zicea aşa: Socotesc deci că aceasta este bine pentru 
nevoia ceasului de faţă. Bine este pentru om să fie aşa (1 Corinteni 7:26). Şi iarăşi: Fecioara, de se va 
mărita, n-a greşit. El înţelege prin „fecioară" nu pe una care s-a lipsit de căsătorie, ci pe una care nici nu 
s-a măritat, dar nici nu s-a făgăduit a-şi păstra fecioria. Numai că unele ca acestea vor avea aprindere în 
trup. Eu însă vă cruţ pe voi (1 Corinteni 7:28). Prin această singură şi simplă vorbă, el a lăsat 
ascultătorului să cîntărească în sufletul său greutăţile naşterii, grija de copii, neliniştea, bolile, moartea 
fără vreme, vrăjmăşiile, supunerea la nenumărate păreri, răspunderea pentru greşelile altora, necazurile 
fără număr căzute pe un singur suflet. De toate aceste rele scapă cea care îmbrăţişează înfrînarea şi, 
alături de aceasta, va mai avea şi o mare răsplată gătită în viaţa viitoare. 

Deci, ştiind toate acestea, să ne silim a fi mulţumiţi cu prima căsătorie şi, dacă avem de gînd să 
facem o a doua, să o facem în chip cinstit, după legile Domnului. De aceea a zis: Slobodă este să se 
mărite cu cine vrea - iar apoi a adăugat: ...numai în Domnul, dînd învoire şi întărind învoirea, dar punînd 
peste tot hotare şi legi; tot aşa, pentru ca femeia să nu aducă în casă bărbaţi pîngăriţi şi stricaţi, sau 
actori sau de cei aplecaţi spre destrăbălare, ci de cei cinstiţi, modeşti, credincioşi, ca toate să se facă spre 
lauda Domnului. Şi - fiindcă multe femei, murindu-le bărbaţii dintîi şi făcînd mai întîi prea-curvie, luau pe 
alţii şi se gîndeau la alte lucruri înjositoare - de aceea a adăugat vorba: „numai în Domnul", aceasta 
pentru ca a doua căsătorie să nu aibă nimic [păcătos], fiindcă numai aşa vor putea să scape de pedepse. 

56 



Cel mai bun lucru din toate ar fi să aştepte pe cel mort şi să păzească legea începută cu el, să iubească 
înfrînarea, să stea cu copiii rămaşi şi să aibă parte de mai mare bunăvoinţă din partea lui Dumnezeu. Iar 
dacă ar voi să se unească cu alt bărbat, să o facă cu modestie, cu cinstire şi după legile cuviincioase; căci 
şi aceasta este liber, numai aprinderea şi prea-curvia sînt oprite. Să fugim deci de ele şi dacă avem 
femeie, şi dacă nu sîntem însuraţi; să nu ne necinstim viaţa noastră, nici să trăim o viaţă dispreţuită; să 
nu ne întinăm trupul, nici să vîrîm mustrare în cugetul nostru. Căci cum vei putea să te duci la biserică, 
după ce ai fost la femei destrăbălate? Cum să-ţi ridici la cer mîinile cu care ai înbrăţişat pe o desfrînată? 
Cum să-ţi mişti limba şi să te rogi cu gura cu care ai sărutat o femeie prea-curvă? Cu ce ochi te vei uita la 
prietenii tăi care mai au ruşine? Dar ce spui eu de prieteni? Chiar dacă n-ar şti nimeni, tu singur ar trebui 
să roşeşti, şi să te ruşinezi şi să-ţi fie silă de singurul tău trup. Dacă asta n-ar fi adevărat, atunci de ce 
alergi la băi după acest păcat? Nu pentru că te socoteşti mai necurat decît orice murdărie? Ce altă 
învederare mai mare cauţi pentru necurăţia ta? Sau ce hotărîre ceri să-ţi dea Dumnezeu, cînd tu însuţi 
care ai greşit ai astfel de păreri despre faptele tale? 

Că se cred singuri necuraţi, îi laud mult şi îi încuviinţez, dar că nu se duc la adevăratul chip de 
curăţire îi mustru, şi pentru aceea îi învinovăţesc. Dacă necurăţia ar fi numai a trupului, într-adevăr, l-ai 
curăţa pe el cu spălări în baie; însă, cînd ţi-ai întinat sufletul şi l-ai făcut necurat, caută o curăţire care să 
poată scoate pata lui. Dar ce fel de baie este pentru astfel de păcate? Calde izvoare de lacrimi, gemete 
ieşite din fundul inimii, mustrare necurmată, rugăciuni stăruitoare, milostenii bogate, căinţă pentru 
păcatul făptuit, pază să nu cazi iarăşi; aşa se spală firea păcatului, aşa se curăţeşte pata sufletului şi, 
dacă n-am făcut aceasta, chiar dacă am trece prin toate izvoarele rîurilor, nici cea mai mică parte din 
păcatul nostru nu vom putea să spălăm. însă este mai bine ca nici să nu încercăm acest păcat înjositor. 
Dar, dacă cumva am alunecat, să luăm aceste leacuri, făgăduind mai întîi că nu vom mai cădea în astfel 
de păcat. Căci dacă, după ce am greşit, învinuim cele făptuite, dar iarăşi cădem în ele, de nici un folos nu 
ne va fi curăţirea. Fiindcă acela care se spală şi apoi iarăşi se întinează în aceeaşi mocirlă, şi acela ce 
dărîmă ceea ce a clădit şi cel ce clădeşte ca să dărîme n-au nici un cîştig, ci lucrează în vînt şi se 
chinuiesc. Şi noi deci, ca să nu cheltuim în vînt şi zadarnic, să ne curăţim de păcatele făcute înainte şi să 
petrecem toată viaţa ce ne-a mai rămas în curăţie, şi cinste şi în celelalte fapte bune; pentru ca, şi pe 
Dumnezeu avîndu-L milostiv, să dobîndim împărăţia cerurilor, prin darul şi iubirea de oameni a Domnului 
nostru Iisus Hristos, Căruia mărire în vecii vecilor. Amin! 

BIBLIOGRAFIE: Studii omiletice asupra celor trei cuvîntări ale Sfintului Ioan Hrisostomul despre căsătorie, 
cu traducerea lor, Teză pentru licenţă, de Nicolae N. Marinescu, Litotipografia L. Moţăţeanu, Bucureşti, 
1908 

CANONUL 48 APOSTOLICacă vreun mirean, lepădînd-o pe muierea sa, va lua pe alta sau pe cea 

lepădată de altul, să fie afurisit! 43 (Soborul al Vl-lea a toată lumea, canonul 87; Anchira, canonul 

20; Cartagina, canonul 113; Sfîntul Vasile cel Mare, Canoanele 9, 21, 35, 77). 

TÎLCUIRE 

Fiindcă şi Domnul a spus în Evanghelie că „oricine îşi va lăsa muierea, fără numai din pricină 
de curvie, o face pe ea să prea-curvească. Şi oricine o va lua pe cea lăsată prea- 
curveşte" (Matei 5:32; 19:7) - pentru aceasta şi dumnezeieştii Apostoli, urmînd rînduirii 
Domnului, zic întru acest Canon al lor: Orice mirean ce se va despărţi de muierea sa, fără 
numai din pricină de curvie (adică de prea-curvie, căci aici Evanghelistul, în loc de „prea- 
curvie", a înţeles „curvie", şi vezi despre aceasta Canonul al IV-lea al Sfîntului Grigorie de 
Nisa), şi va lua pe alta slobodă de nuntă, să se afurisească! La fel să se afurisească şi dacă - 



43 Scumpătatea şi hotărîrea Domnului vrea întocmai ca nici bărbatul să nu se despartă de muierea sa, nici muierea 
de bărbatul său. Căci Domnul a zis întocmai şi pentru bărbat, şi pentru muiere: „Oricine ar lăsa pe muierea sa şi va lua 
pe alta, prea-curveşte. Iar dacă muierea va lăsa pe bărbatul său şi se va mărita cu altul, prea-curveşte" (Marcu 10:1 1 , 12) 
- fără să adauge: „afară de pricină de curvie" doar la bărbat, sau doar la muiere. Ci a lăsat să înţelegem noi aceasta cu 
neosebire la amîndoi. Iar obiceiul Bisericii dă stăpînire bărbatului a se despărţi de muierea sa, aflînd-o curvind sau prea- 
curvind. Iar muierea să nu se despartă de bărbatul său, măcar de l-ar găsi curvind, sau preacurvind. Iar dacă muierea s- 
ar despărţi pentru pricina curviei sau a prea-curviei, iar el, nerăbdînd, s-ar însura cu a doua muiere, muierea cea dintîi ce 
s-a despărţit de el are păcatul despărţirii acesteia, iar bărbatul este vrednic de iertare pentru că s-a însurat a doua oară. 
Iar muierea lui cea de-a doua nu se osîndeşte ca prea-curvă. Teologul Grigorie nu primeşte acest obicei, ce a pătruns în 
Biserică din legea civilă romană, că zice: „Pe cei mai mulţi oameni mireni îi văd înţelegînd greşit cele despre curăţie. Şi 
legea ce o au despre aceasta pe muiere o pedepseşte dacă va curvi, iar bărbatului îi dă voie să curvească? Adică 
muierea, de va vicleni patul bărbatului, se judecă de prea-curvă, iar bărbatul, avînd muierea sa, de va curvi cu alte muieri, 
este nevinovat? Eu nu primesc legiuirea aceasta, nu laud obiceiul! Cei ce au făcut legea aceasta au fost bărbaţi, şi de 
aceea au legiuit numai împotriva femeilor. Căci legiuitorii legii acesteia civile au legiuit ca fiii să fie supuşi taţilor, iar partea 
cea mai slabă - adică pe maică, femeie neputincioasă fiind - au lăsat-o fără purtarea de grijă, nelegiuind a fi fiii supuşi şi 
acesteia. Iar Dumnezeu nu a legiuit aşa, ci zice: «Cinsteşte pe tatăl tău şi pe maica ta, ca să-ţi fie ţie bine!» (Matei 15:4; 
Marcu 7:10; Deuteronomul 5:16; Ieşirea 20:12). Şi porunceşte ca cel ce grăieşte rău asupra tatălui său sau asupra maicii 
sale, cu moarte să se omoare. Deopotrivă - şi către tatăl, şi către maică - şi ascultarea a cinstit-o, şi ocara a pedepsit-o. 
Iar blagoslovenia tatălui întăreşte casele fiilor, iar blestemul maicii dezrădăcinează temeliile. Vedeţi potrivire de legiuiri? 
Unul este Făcătorul şi al bărbatului, şi al muierii. Un pămînt sînt amîndoi, o Lege li s-a dat amîndorura şi o înviere, 
întocmai - şi din bărbat, şi din femeie - ne-am născut, şi cu aceeaşi datorie sînt datori fiii către amîndoi născătorii. Cum 
dar tu, bărbat legiuitor, ceri curăţie de la femeie, dar tu nu o păzeşti? Cum ceri ceea ce nu dai? Cum, avînd trup 
asemenea cu al femeii, nu legiuieşti asemenea? Iar de socoteşti relele din vremea călcării poruncii şi zici că a păcătuit 
Eva, ia în seamă că a păcătuit şi Adam. Pe amîndoi i-a amăgit şarpele, şi nici femeia nu s-a aflat mai neputincioasă întru 
a se amăgi, nici bărbatul mai tare spre a nu se amăgi. Iar de socoteşti bunătăţile cele din a doua facere, să ştii că Hristos 
i-a mîntuit pe amîndoi cu pătimirile Sale, făcîndu-Se trup şi pentru bărbat, şi pentru femeie. A murit şi pentru bărbat, dar şi 
femeia se mîntuieşte cu moartea Lui. Poate socoteşti că a cinstit pe bărbat pentru că s-a născut din sămînţa lui David? 
Dar, născîndu-Se din Fecioară, a cinstit-o şi pe femeie. «Vor fi - zice - amîndoi un trup!», şi trupul cel unul trebuie aşadar 
să aibă asemănare. Iar Pavel îi legiuieşte curăţia şi bărbatului. Cum? «Mare - zice - este taina aceasta, iar eu zic de 
Hristos, şi de biserică» (Efeseni 5:32). Bine este a se ruşina femeia de Hristos, prin ruşinarea pe care o arată către 
bărbatul său. Bine este şi bărbatul a nu necinsti Biserica lui Hristos, prin necinstea pe care o face muierii sale, curvind cu 
alta." 

La fel, şi Hrisostom mărturiseşte aceasta, întru al cincilea cuvînt la prima epistolă către Tesaloniceni: „Rogu-mă - 
zice - să ne păzim de păcatul acesta! Pentru că - precum noi, bărbaţii, le pedepsim pe muierile noastre cînd îşi vînd 
cinstea lor la alţii . aşa ne pedepsesc şi pe noi, dacă nu legile romanilor, Dumnezeu, cînd vindem cinstea muierilor 
noastre, curvind cu altele. Fiindcă şi aceasta, adică păcatul bărbaţilor cu alta, tot prea-curvie este. Căci este prea-curvie 
nu numai a prea-curvi cu altul muierea cea măritată, ci şi bărbatul cel însurat a prea-curvi cu alta. la aminte cu 
deamăruntul la ce-ţi zic: Nu este prea-curvie numai a păcătui bărbaţii cei însuraţi cu muiere străină măritată, ci şi a 
păcătui cu muiere nemăritată. Aceasta întocmai este prea-curvie, pentru că, deşi muierea aceea cu care ar păcătui nu 
este legată cu bărbat, cel ce păcătuieşte este legat cu muiere. Şi pentru aceasta ai călcat legea, şi ai nedreptăţit pe însuşi 
trupul tău [pe soţie]. Căci de ce pedepseşti pe muierea ta, chiar de ar curvi cu bărbat slobod? Negreşit, pentru că este 
prea-curvie, muierea ta fiind legată cu bărbat (cu tine adică), măcar că cel ce a curvit cu dînsa nu are muiere. Deci şi tu, 
fiindcă eşti legat cu muierea ta, cînd vei curvi cu muiere slobodă, asemenea prea-curvie este şi curvia aceasta a ta. «Cel 
ce va lăsa - zice Domnul - pe muierea sa, afară de pricină de curvie, o face pe ea să prea-curvească. Şi cel ce o ia pe 
cea lăsată, prea-curveşte» (Matei 15:32; 19:7). Şi, dacă aceasta este aşa, au nu prea-curveşte cu mult mai vîrtos cel ce 
avînd, muierea sa, păcătuieşte cu muiere slobodă? Cu adevărat, fiecăruia este arătat!" 

după ce se va despărţi de muierea sa fără pricină de curvie - va lua altă muiere despărţită şi 
aceea de bărbatul său fără pricină de curvie, adică de prea-curvie. Acestea însă ce le-am zis 
pentru bărbat trebuie a se înţelege şi pentru muierea ce-şi va lăsa bărbatul fără pricină de 
curvie şi va lua pe altul. 

Iar orice bărbat sau muiere care s-au despărţit fără pricină binecuvîntată şi s-au căsătorit a 
doua oară, ca nişte prea-curvari se cuvine a se canonişi şapte ani cu neîmpărtăşirea, după 
Canonul 87 al Soborului al Vl-lea, Canonul 20 al celui din Anchira şi Canoanele 77 şi 37 al 
marelui Vasile. Citeşte şi Canonul 113 al Soborului din Cartagina, care hotărăşte că, dacă 
bărbatul şi muierea se vor despărţi fără pricină de curvie, ori trebuie să rămînă văduvind, ori să 
se împace şi să se unească, precum zice şi Apostolul Pavel, în cea dintîi către Corinteni, 
capitolul 7, stih 11. 

BILBLIOGRAFIE: Pidalion, Tipografia Sfintei Mănăstiri Neamţu, 1844 



Şi nu numai Grigorie şi Hrisostom, dar nici Vasilie (atît întru alte părţi, cît şi întru a douăsprezecea hotărîre a iticalelor 
[canoanelor] sale) nu suferă a urma obiceiul acesta, care surpă porunca cea predanisită de Dumnezeu. Iar în canonul 35 
al său zice că, atunci cînd muierea va lăsa pe bărbatul său, se cuvine să cercetăm pentru ce pricină l-a lăsat, şi, de se va 
vedea că muierea l-a lăsat fără cuvînt şi fără pricină, bărbatul să fie vrednic de iertare, iar muierea - de canon şi de 
certare, ca una ce s-a făcut pricină răului. Iar pricină bine-cuvîntată de despărţire între bărbat şi muiere nu este alta decît 
curvia, sau prea-curvia bărbatului sau a muierii. Ci şi adăugirea de lege 117 a lui lustinian, ce este în Cartea 28 a 
Vasilicalelor, titlul 7, rînduieşte că - de are bărbatul altă muiere, ori în cetatea ce se află, ori în casa sa, şi păcătuieşte cu 
dînsa, iar muierea lui cea legiuită i-ar zice să se depărteze de aceea, şi el nu ar voi a se depărta - se dă voie a se dezlega 
nunta din pricina mîniei muierii lui celei legiuite. Mînie din care unele femei mănîncă otravă şi se omoară, altele îşi pierd 
minţile, altele se aruncă în prăpastie, iar altele fac alte lucruri prea-necuvioase. Pilde ca acestea urmează în toate zilele 
mai în fiecare cetate, şi ostrov şi sat. Pentru că - precum mînia bărbatului este plină de rîvnă pentru muierea lui care a 
prea-curvit, precum zice Solomon (Pilde 6:34), şi nu o va cruţa în ziua judecăţii, şi nu va schimba vrajba cu nici o plată de 
izbăvire, nici nu va dezlega mînia lui pentru multe daruri - la fel (ca să nu zic că şi mai mult) plină de rîvnă este şi mînia 
din inima muierii pentru bărbatul său care curveşte. Dar ia aminte că - deşi Domnul a îngăduit a se despărţi bărbaţii de 
muierile lor din pricina curviei, adică a prea-curviei - arhiereii nu se cuvine a le da voie totodată a se însoţi cu altcineva. Ci 
să-i lase aşa osebiţi îndelungată vreme, pînă ce partea vinovată se va căi, şi va cădea smerindu-se către partea 
nevinovată şi va făgădui de aici înainte să-i păzească cinstea. Şi aşa, iarăşi să se unească. Pentru că nici Domnul n-a 
îngăduit a se despărţi aşa simplu, doar pentru prea-curvie, ci şi pentru alte două pricini: întîi, pentru mînia care urmează 
din prea-curvie şi pentru uciderea ce poate urma din mînie; apoi, pentru amestecarea şi stricarea neamurilor care 
urmează din prea-curvie - precum zice Teologul Grigorie. Drept aceea - după zisa lui Zonara, în tîlcuirea Canonului 9 şi 
21 ale marelui Vasilie - bărbatul, dacă nu voieşte, nu este silit a o mai avea ca soţie pe prea-curvă; iar de va voi, o are pe 
ea şi împreună locuieşte cu ea fără a greşi. Şi de ce zic „fără a greşi"? Lăudat şi prea-înţelept este bărbatul acela care o 
va primi iarăşi pe muierea sa după ce a curvit (însă cu făgăduinţă a nu mai greşi), pentru două pricini. Mai întîi, pentru 
dragostea şi milostivirea ce arată pentru trupul său - zic adică pentru muierea sa - urmînd însuşi Stăpînului a toate 
Dumnezeu, Care - prea-curvă fiind mai-nainte firea omenească şi curvind cu idolii - a primit a o face mireasă a Sa, prin 
iconomia întrupării, şi a o mîntui prin pocăinţă şi prin unirea cu Sine. Şi - precum faptă de bărbat înţelept este ca, dacă se 
răneşte vreun mădular, să nu-l taie de la sine, ci să se silească a-l vindeca - tot astfel faptă de bărbat înţelept este ca - 
greşind mădularul său, adică muierea - să nu se despartă de ea, ci mai vîrtos să se silească a o îndrepta prin pocăinţă şi 
întoarcere. Şi al doilea, pentru că necurăţia cea de acest fel între bărbat şi muiere, a urmat după depărtarea lui 
Dumnezeu din pricina păcatelor lor mai dinainte. (Şi să-şi cerceteze fiecare fiinţa sa, şi va găsi cuvîntul nostru adevărat.) 
De aceea, amîndoi se cuvine a se suferi unul pe altul şi nu a se despărţi. Căci - dacă Apostolul zice că bărbatul 
credincios [creştin] se cuvine a locui împreună cu femeia necredincioasă [păgînă]; şi, la fel, femeia credincioasă, cu 
bărbatul necredincios, pentru nădejdea mîntuirii amîndorura (,,Căci ce ştii, bărbate, dacă nu vei mîntui pe femeie? Şi ce 
ştii, femeie, dacă nu-ţi vei mîntui bărbatul?" (1 Corinteni 7, 16)) - cu cît mai vîrtos se cuvine a locui împreună şi a nu se 
despărţi unul de altul, măcar şi curvie de ar fi, de vreme ce nu-i desparte nici păgînătatea, care e mai rea decît toate 
păcatele? Şi cele zise pentru bărbat, se înţeleg asemenea şi pentru femeie. Iar de zice Parimistul: „Bărbatul ce ţine 
muiere prea-curvă este fără de minte şi necredincios" (Pilde 18:23), zicerea aceasta este a asprimii şi a nemilostivirii 
Legii celei Vechi, iar nu a blîndeţii şi a bunătăţii legii celei bune a Evangheliei. Iar mai vîrtos, însăşi Scriptura cea Veche 
zice, cu gura Proorocului Maleahi: ,,Pe femeia tinereţii tale să nu o lepezi, căci dacă, urînd-o, o vei depărta, păgînătatea 
va acoperi gîndurile tale - zice Domnul Atotţiitorul" (Maleahi 2:15, 16). 

Iar dacă, pînă în sfîrşit, nu este chip, nici vreo meşteşugire a se uni de aici înainte bărbatul şi femeia, partea cea 
nevinovată poate, de mare nevoie, a se căsători a doua oară, dar nicidecum şi partea aceea ce a curvit şi s-a făcut 
pricinuitoare a acestei despărţiri. Căci, în loc de cîntările şi luminile nunţii de-a doua, se cade mai mult a se tîngui, şi a 
plînge pentru păcatul său şi a se afla în întunericul întristării şi al văduvei celei vii, pentru că i-a despărţit pe cei împreunaţi 
de Dumnezeu. Ce zic? Se cade să sufere şi pagubă din averile sale, precum poruncesc legile împărăteşti - după 
Hrisostom (cuvînt la zicerea: „femeia s-a legat cu lege" şi celelalte). Iar a nu se căsători a doua oară partea ce a prea- 

CUVINT DESPRE IERTAREA ŞI IUBIREA VRĂJMAŞILOR, 
al Sfîntului Ioan Gură de Aur 

Când auzim acestea să ne acoperim feţele de ruşine că stăm atât de departe de Acela Care ne-a 
poruncit să-L imităm. Să căutăm să vedem cât de departe stăm de El, ca să ne osândim pe noi înşine, 
pentru că ducem război acelora pentru care Hristos Şi-a dat sufletul Său, pentru că nu voim să ne 
împăcăm cu aceia pentru care, pentru ca să-i împace cu Dumnezeu, Hristos nu S-a dat înapoi nici de la 
junghiere. Numai dacă şi acum nu veţi spune că e nevoie pentru aceasta de cheltuială şi de pierdere de 
bani, aşa cum spuneţi când trebuie să daţi milostenie. 

Gândeşte-te de cât de multe păcate eşti vinovat! De te gândeşti la ele, atunci nu numai că nu vei 
amâna să ierţi pe cei ce ţi-au făcut rău, ci chiar vei alerga la cei ce te-au supărat, ca să ai prilej de a ţi se ierta 
păcatele. Păgânii nu aşteptau răsplată şi cu toate acestea de multe ori trăiau această filozofie, adică iertau 
pe cei ce le făceau rău; iar tu, care ai nădejdi atât de mari, tu amâni de pe o zi pe alta, pregeţi să ierţi pe cei 
ce ţi-au făcut rău? Pentru ce nu vrei să faci înainte de timp, de dragul legii lui Dumnezeu, ceea ce va face 
timpul de la sine? Vrei să ţi se stingă duşmănia fără de răsplată în loc să ai răsplată? Nu vei avea nici o 
răsplată dacă timpul îţi potoleşte duşmănia, ci, dimpotrivă, mare pedeapsă, pentru că legea lui 
Dumnezeu nu te-a înduplecat să faci ceea ce timpul a făcut. Iar dacă spui că te apucă furiile când îţi aduci 
aminte de ce ţi-a făcut duşmanul tău, adu-ţi aminte şi de binele ce ţi l-a făcut cândva, ca şi de relele pe care 
tu le-ai făcut altora. Te-a vorbit de rău şi te-a batjocorit? Gândeşte-te că şi tu ai vorbit de rău pe alţii. Cum 
vrei să fii iertat când tu nu ierţi pe alţii? îmi spui că n-ai vorbit pe nimeni de rău? Dar ai auzit pe cei ce 
vorbeau de rău pe alţii şi ai încuviinţat. Nici fapta asta nu-i fără de păcat. [...] 

După cum în haina împărătească cele mai de preţ dintre flori şi culori sunt cele care slujesc la facerea 



curvit, se înţelege din adăugirea de lege 48 a lui Leon. Căci aceasta porunceşte că bărbatul muierii ce a prea-curvit să ia 
zestrea ei, iar prea-curva să fie băgată în mănăstire şi să fie silită, şi nevrînd, a se călugări. Iar cîte lucruri are mai multe 
decît zestrea sa, să le împartă copiii săi şi mănăstirea sa. Sau, de nu va fi avînd copii, să le ia părinţii şi rudele sale. Iar 
adăugirea de lege 117 a lui lustinian porunceşte că, dacă bărbatul muierii ce se păzeşte în mănăstire pentru prea-curvie 
va muri în răstimpul a doi ani mai-nainte de a o lua iar, ea să se călugărească (şi deci să nu se căsătorească a doua 
oară). Iar cum că este îngăduit bărbatului a lua iarăşi pe muierea sa ce a prea-curvit, sînt martori - de o parte Armenpolul 
(cartea a Vl-ea, titlul 2), iar de altă parte Sfinţitul Fotie (capitolul 2, titlul 1), care zice: „Adăugirea de lege 134 a lui lustinian 
(pusă în cartea 28 a Vasilicalelor, după Valsamon) rînduieşte că bărbatul poate a lua iarăşi pe muierea sa ce a prea- 
curvit, în vremea a doi ani după ce a prea-curvit şi s-a osîndit a se băga în mănăstire pentru prea-curvie. Şi are toată 
stăpînirea şi voia a locui împreună cu ea, fără a se teme cît de puţin de vreo primejdie pentru aceasta şi fără a se vătăma 
nunta de păcatul făcut şi de despărţire. Şi marele Vasilie, sfătuind, îndeamnă ca bărbatul să se milostivească, dacă 
muierea sa se va pocăi şi se va îndrepta, şi să o ia iarăşi, ca pe un mădular al său. Dar şi canonul 93 al Soborului al VI- 
lea îngăduie ostaşului, de va voi, să-şi ia iarăşi pe femeia sa, măcar de ar fi luat-o altul, pentru îndelungata lui 
înstrăinare. Asemenea şi Canonul 8 al celui din Neocezareea se vede că îngăduie preotului, de va voi, a vieţui împreună 
cu muierea sa ce a prea-curvit, însă să se caterisească. 

Bagă de seamă însă că nu oricine poate porni pîră pentru prea-curvie, ci numai cinci persoane rînduite, şi acestea să 
fie prea de aproape ale muierii. Adică: tată, frate, unchi după tată şi unchi după maică, iar mai cu deosebire şi mai mult 
decît toţi, bărbatul ei. însă, pînă nu se dezleagă nunta, nu se îngăduie a pomi acest fel de pîră altcineva decît numai 
bărbatul muierii, prin cinci martori, mărturisind ei în frica lui Dumnezeu că au văzut-o prea-curvind făţiş. Şi se porneşte 
pîra pentru prea-curvie în curgere de cinci ani, şi nu în mai mulţi" (Armenopul, Cartea I, Titlul 3). 

Pe lîngă toate acestea însă, se cuvine a fi ştiut de toţi că legile civile şi împărăteşti nu îngăduie niciodată bărbaţilor a-şi 
omorî muierile, chiar de le-ar şi prinde prea-curvind. Pentru aceasta, prea-rău fac cei ce omoară sau pe femeile lor, sau 
pe surori, pe fete şi pe rudenii pentru că au curvit sau au prea-curvit. 

Deci, fiindcă din toate cele zise se înţelege că nu se cuvine a se despărţi bărbatul de femeie sau femeia de bărbat, 
cei doi trebuie a se suferi unul pe altul - după Teologul Grigorie. Şi atît femeia se cade a-l suferi pe bărbat - măcar de o 
ocăreşte, măcar de o bate, măcar de cheltuieşte zestrea ei, sau altceva de-i face - cît şi bărbatul pe femeie, măcar de se 
îndrăceşte (după canonul 4 al lui Timotei), măcar alte metehne de ar pătimi şi neputinţă de ar avea (după Hrisostom, în 
cuvîntul la zicerea: „muierea s-a legat cu lege" şi celelalte). 

Chiar dacă legile împărăteşti şi cele dinafară [civile] îngăduie a se despărţi bărbatul de muiere şi muierea de bărbat 
pentru multe pricini, Hrisostom (în acelaşi), împotrivindu-se lor, zice, că nu are a ne judeca Dumnezeu după legile 
acestea, ci după legile despre nuntă pe care Ie-a legiuit el însuşi. O singură pricină de despărţire este bine-cuvîntată din 
cele rînduite de legi, după împăraţii Leon şi Constantin, cînd o parte vrăjmăşuieşte viaţa celeilalte (Titlul 13 din alegerea 
legilor). Se despart încă pe drept cuvînt atunci cînd: una din părţi este drept-slăvitoare, iar cealaltă eretică, după Canonul 
72 al Soborului al Vl-lea; cînd sînt rudenii din sînge, sau din cuscrie, după canonul 54 al aceluiaşi; sau din botez, după 
Canonul 53 al aceluiaşi; şi cînd stăpînul lor (dacă sînt robi) n-ar voi a se învoi la nunta lor, după Canonul 40, 41 şi 42 ale 
marelui Vasilie. Iar forma cărţii de despărţire vezi-o la sfîrşitul cărţii. 

hlamidei, tot aşa şi aici cele mai de preţ fapte bune sunt cele care întăresc şi ţin dragostea. Nimic nu 
păstrează dragostea ca uitarea greşelilor celor ce ne-au greşit. 

- Cum? Dumnezeu nu zice nimic de cel care ne greşeşte nouă şi ne face rău? 

- Cum să nu spună? Nu duce, oare, Dumnezeu pe cel ce face rău la cel căruia i-a făcut rău? Nu-I 
trimite la el chiar din faţa altarului şi-l cheamă la sfânta masă abia după ce s-a împăcat cu el (Mt. 5. 
23-24)? Dar pentru că Dumnezeu i-a dat o astfel de poruncă, nu înseamnă ca tu să aştepţi să vină el la 
tine, pentru că atunci ai pierdut totul. De aceea mai cu seamă Dumnezeu îţi hotărăşte răsplată nespusă, ca 
să o iei tu înaintea aceluia; că dacă te împaci la rugămintea lui, împăcarea nu s-a făcut de dragul poruncii 
lui Dumnezeu, ci datorită stăruinţei celuilalt. De aceea şi pleci fără de cunună; cununa o ia el. 

Ce spui? Ai duşmani şi nu îţi este ruşine? Nu ne este de ajuns că ne este duşman diavolul? Pentru ce 
ne mai facem duşmani şi pe cei de aceeaşi fire cu noi, pe oameni? O, dacă nici diavolul n-ar voi să ne ducă 
război, atunci nici el n-ar mai fi diavol! Nu ştii, oare, cât de mare e plăcerea după împăcare? N-are 
importanţă că nu-ţi dai seama de ea când eşti cuprins de duşmănie. Atunci vei putea cunoaşte bine că e mai 
plăcut să iubeşti pe cel ce ţi-a făcut rău decât să-l urăşti, când ai pus capăt duşmăniei. [...] 

Spui că duşmanul tău ţi-a făcut rău. Dar nu ţi-a făcut atâta rău cât rău îţi faci ţie însuţi ţinând minte 
răul! De altfel nici nu-i cu putinţă ca un om bun să sufere ceva rău. Să ne închipuim un om care are femeie şi 
copii, dar să filozofeze (adică să trăiască potrivit filozofiei creştine); să ne închipuim că are şi o mulţime de 
pricini pentru a fi atacat, că are multe averi, putere mare, prieteni mulţi şi cinste, dar să filozofeze; 
condiţia aceasta trebuie neapărat adăugată. Să ne închipuim acum că vin peste el mulţime de lovituri; să-i 
facă un om rău pagube. Dar ce înseamnă aceste pagube pentru un om care socoteşte o nimica banii şi 
averile? Să-i omoare copiii! Dar ce înseamnă aceasta pentru un om care filozofează despre înviere? Să-i 
ucidă soţia! Dar ce înseamnă aceasta pentru un om care a fost învăţat să nu jelească pe cei adormiţi? Să fie 
dat jos din slujbele sale de cinste! Dar ce înseamnă aceasta pentru un om care socoteşte cele de pe lumea 
aceasta ca floarea ierbii? Să fie, de vrei, chinuit trupeşte şi aruncat în închisoare! Dar ce înseamnă toate 
acestea pentru un om care a învăţat că „chiar dacă omul nostru din afară se strică, cel dinăuntru însă se 
înnoieşte din zi în zi" (2 Cor. 4: 16); şi: „Necazul lucrează încercare" (Rom. 5: 3). 

Făgăduisem să vă arăt că un astfel de om nu este vătămat cu nimic; dar cuvântul meu, mergând tot 
înainte, a arătat că chiar îi sunt de folos, se înnoieşte şi ajunge încercat. 

Aşadar să nu căutăm să punem la inimă relele ce ni le fac alţii, că de le punem la inimă ne facem 
nouă înşine rău şi ne slăbănogim sufletul. Nu ne este atât de mare durerea pricinuită de răutatea 
semenului nostru cât durerea pricinuită de chinul nostru sufletesc. De aceea plângem şi suntem abătuţi 
când ne ocărăşte cineva; de aceea când ne răpeşte cineva ceva păţim ce păţesc copiii cei mici, pe care îi 
zădărăsc cei mai în vârstă şi mai şugubeţi supărându-i pentru nişte lucruri de nimic, nu pentru cine ştie ce 
mare lucru; aceia, dacă îi văd pe cei mici că se supără, continuă să-i necăjească; dar, dacă îi văd că râd, 
îi lasă în pace. Noi însă suntem şi mai nepricepuţi decât copiii; plângem tocmai pentru acele lucruri pentru 
care ar trebui să râdem. De aceea, vă rog să lăsăm această judecată copilărească şi să îmbrăţişăm cerurile. 
Hristos vrea să fim bărbaţi, bărbaţi desăvârşiţi. Aşa a poruncit şi Pavel, zicând: „fraţilor, nu fiţi copii cu 
mintea, ci cu răutatea fiţi prunci"(l Cor. 14: 20). [...] 

Două lucruri caută Hristos să ne înveţe prin această pildă (Mt. 18: 23 ş.u.): unul, ca noi să ne 
recunoaştem greşelile noastre; al doilea, să iertăm celor ce ne greşesc. Ne cere să ne recunoaştem greşelile 
noastre în vederea iertării greşiţilor noştri, ca să ne fie mai uşoară iertarea; pentru că cel care recunoaşte că 
greşeşte este mai iertător cu aproapele său. Să nu iertăm însă numai cu gura, ci din inimă, ca nu cumva, 
răzbunându-ne pe cei ce ne-au greşit, să împlântăm sabia în noi înşine. Te-a supărat, oare, atât de mult cel 
ce ţi-a greşit câtă supărare îţi pricinuieşti ţie însuţi când ţii mereu viu în minte răul ce ţi I-a făcut acela şi 
mai atragi asupra ta şi pedeapsa lui Dumnezeu? Dar dacă eşti treaz şi filozofezi, răul se va întoarce pe capul 
aceluia şi el va suferi. Dacă te superi şi te necăjeşti, atunci tu te vatămi singur, nu celălalt. Nu spune dar: 
„M-a ocărât, m-a calomniat, mi-a făcut numai rău!" Cu cât vei spune că ţi-a făcut mai mult rău, cu atât 
arăţi mai mult că el este binefăcătorul tău. îţi dă prilejul să-ţi speli păcatele. Deci cu cât îţi face mai mult rău, 
cu atât acela ajunge mai mare pricină de iertare a păcatelor tale. Dacă vrem, nimeni nu ne poate face 
vreun rău, ci chiar duşmanii ne pot fi de foarte mare folos. Dar pentru ce vorbesc eu de oameni? Este, 
oare, cineva mai rău decât diavolul? Ei bine şi diavolul poate să ne fie mare pricină de laude şi de cununi. O 
arată Iov. Deci pentru ce te mai temi de omul care te duşmăneşte, când chiar diavolul îţi este pricină de 
încununare? Vrei să-ţi spun câte câştigi de înduri cu faţă senină relele ce ţi le fac duşmanii? Cel dintâi şi cel mai 
mare câştig este scăparea de păcate. Al doilea câştig, tăria sufletească şi răbdarea. Al treilea câştig, 
blândeţea şi iubirea de oameni. Da, omul care ştie să nu se mânie pe cei care-l supără va fi cu mult mai blând 
cu prietenii. Al patrulea câştig, că nu se mânie niciodată; iar aceasta nu are egal. Că omul care nu se 
mânie scapă şi de tristeţea pricinuită de mânie şi nici nu-şi cheltuieşte viaţa în supărări şi dureri zadarnice; 
omul care nu ştie ce-i ura nu ştie nici ce-i supărarea, ci se bucură de mulţumire sufletească şi nenumărate 
bunătăţi. 

Deci, dacă urâm pe alţii ne pedepsim pe noi înşine, după cum dacă iubim pe alţii ne facem nouă înşine 
bine. în afară de aceasta eşti respectat de toţi, chiar de duşmani, fie ei chiar demoni; dar, mai bine spus, dacă 
nu urăşti, nici nu vei avea duşmani. Iar cel mai mare şi cel dintâi bine este că dobândeşti iubirea de oameni a lui 
Dumnezeu. Dacă ai făcut păcate, vei dobândi iertare; dacă ai făcut fapte bune, vei căpăta mai multă 
îndrăznire înaintea lui Dumnezeu. 

Să căutăm, dar, să nu urâm pe nimeni, ca şi Dumnezeu să ne iubească pe noi, să Se milostivească şi 
să ne miluiască, chiar dacă păcatele noastre ar fi de zece mii detalanţi. 

îmi spui că cineva ţi-a făcut rău? Miluieşte-I, nu-l urî! Plângi şi jeleşte-l, nu-i întoarce spatele! Că n-ai 
supărat tu pe Dumnezeu, ci el! Pe tine Dumnezeu te laudă dacă suferi fără gând de răzbunare răul ce ţi s-a 
făcut. Gândeşte-te că Hristos, când avea să fie răstignit pe cruce, Se bucura pentru El, dar plângea 
pentru răstignitorii Săi. Tot aşa trebuie să facem şi noi. Cu cât ni se face mai mult rău, cu atât mai mult 
trebuie să plângem pe cei care ne fac rău. De aici, pentru noi, mari bunătăţi, pentru aceia, chinuri şi 
pedepse. 

Ai fost ocărât şi lovit în faţa oamenilor? Acela s-a făcut de ruşine şi s-a necinstit în faţa 
oamenilor; a deschis împotriva lui gura a nenumăraţi acuzatori, iar ţie ţi-a împletit mai multe cununi şi a 
adunat în jurul tău mulţi lăudători ai îndelungii tale răbdări. 

Te-a bârfit la alţii? Ce-i asta, când ştii că Dumnezeu este Acela Care are să-ţi ceară socoteală de faptele 
tale, şi nu oamenii la care ai fost bârfit. Bârfitorul tău şi-a adăugat lui şi pricină de pedeapsă, ca să dea socoteală 
nu numai de păcatele lui, ci şi de cele ce Ie-a spus despre tine. Pe tine te-a bârfit în faţa oamenilor, el însă a fost 
bârfit în faţa lui Dumnezeu. 

Dacă nu-ţi sunt de ajuns cele ce ţi-am spus, gândeşte-te că şi Stăpânul tău a fost bârfit şi de satana şi 
de oameni; şi a fost bârfit faţă de cei pe care-i iubea cel mai mult. Iar Fiul Lui Cel Unul-Născut aceleaşi Ie-a 
pătimit. De aceea şi spunea: „Dacă pe stăpânul casei 1-a numit Beelzebul, cu mult mai mult pe casnicii lui?" (Mt. 
10. 25). Şi nu numai că vicleanul diavol L-a bârfit, dar a şi fost crezută bârfirea lui; şi nu L-a bârfit cu bârfeli 
obişnuite, ci cu ocări şi cu păcate foarte mari: L-a făcut îndrăcit (In. 7: 20), a spus că este înşelător (Mt. 27: 
63) şi împotriva lui Dumnezeu. 

Ţi s-au răsplătit cu rău binefacerile? Plângi şi jeleşte mai ales pe cel ce ţi-a făcut rău, iar de tine 
bucură-te că ai ajuns asemenea lui Dumnezeu, Care răsare soarele peste răi şi peste buni (Mt. 5: 45). Iar 
dacă imitarea lui Dumnezeu te depăşeşte - deşi nu-i greu pentru mintea trează -, dacă totuşi ţi se pare 
asta peste puterile tale, haide să te duc la nişte oameni, ca şi tine, la Iosif, care a suferit o mulţime de rele de 
la fraţii lui şi totuşi Ie-a făcut bine (Fac. 45: 1-15), la Moise, care s-a rugat pentru cei care uneltiseră de 
atâtea ori împotriva lui (leş. 32: 32), la Pavel, care se ruga să fie anatema pentru iudei (Rom. 9: 3), deşi nu 
putea să numere suferinţele îndurate de la ei, la Ştefan, care fiind bătut cu pietre, s-a rugat să li se ierte lor 
păcatul acela (F.A. 7: 60). Gândindu-ne la toate acestea, să scoatem din sufletul nostru toată mânia, ca şi 
Dumnezeu să ne ierte şi nouă toate păcatele [...] 

Să nu căutăm, dar, să învingem în orice împrejurare şi nici să fugim de înfrângere. Sunt victorii care 
vatămă şi sunt înfrângeri care folosesc. De pildă cei ce se mânie; se pare că biruie cel ce ocărăşte mai mult; dar 
nu; el este cel biruit de această patimă cumplită, el este cel vătămat. Şi dimpotrivă, cel ce suferă cu curaj 
ocările, acela biruie, acela învinge. Celălalt n-a fost în stare să-şi stingă boala lui; acesta a curmat-o şi pe a 
celuilalt; celălalt a fost biruit de propria lui patimă; acesta a biruit şi patima aceluia; nu numai că nu s-a 
ars, dar chiar a stins şi flacăra celuilalt, care se urca la înălţime. Dacă ar fi vrut şi acesta să aibă o aparentă 
victorie, ar fi fost biruit şi el, că ocărându-l pe celălalt ar fi făcut să sufere el însuşi mai mult şi ar fi fost 
amândoi, ca nişte femei, învinşi de mânie într-un chip ruşinos şi vrednic de milă. Aşa însă acesta, pentru că 
s-a purtat ca un filozof, a scăpat şi de această ruşine; iar prin frumoasa lui biruinţă a înălţat împotriva 
mâniei un trofeu strălucit şi în el însuşi şi în celălalt. 

Aşadar să nu căutăm în orice împrejurare să învingem. Lacomul biruie pe cel ce-l jefuieşte, dar biruinţa lui e 
rea şi aduce pagubă biruitorului. Dar dacă cel jefuit, cel care pare învins, rabdă ca un filozof, el este biruitorul, el 
poartă cununa. în orice împrejurare e mai bine să fii înfrânt; şi acesta e cel mai bun chip de victorie. Dacă 
te jefuieşte cineva, dacă te bate, dacă te invidiază şi dacă nu mergi împotriva lui şi eşti biruit, atunci 
tu eşti biruitorul. Dar pentru ce vorbesc eu de jaf şi de invidie? Chiar cel care-i dus la mucenicie, atunci 
biruie când e legat, când e biciuit, când e tăiat în bucăţi, când e omorât. Şi ceea ce-i înfrângerea în război, 
căderea luptătorului, aceea este la noi victorie. Niciodată nu învingem când facem rău! Dar totdeauna 
învingem când suferim răul. Aşa ajunge şi victoria mai strălucitoare când, prin răbdare, învingem pe cei ce 
ne fac rău. De aici se vede că victoria vine de la Dumnezeu. Victoria aceasta este cu totul de altă natură 
decât victoria cea lumească. Aceasta e mai cu seamă şi dovada tăriei ei. Aşa sfărâmă şi stâncile din mare 
valurile ce le izbesc; aşa au fost strigaţi şi încununaţi şi sfinţii toţi şi au înălţat trofee strălucitoare, câştigând 
această biruinţă, care nu urmărea un folos material. Nici să nu ridici braţul, nici să te osteneşti! Dumnezeu 
îţi dă această putere ca să birui, nu luându-te de piept cu cel ce-ţi face rău, ci răbdând numai. Nu lua 
poziţie de atac, şi ai şi biruit; nu te lua la trântă, şi ai şi fost încununat. Eşti cu mult mai bun, cu mult mai 
puternic decât potrivnicul tău. Pentru ce vrei să te faci de râs? Nu-i da aceluia prilej să spună: „Ne-am luat la 
bătaie şi l-am biruit!", ci lasă-l pe el să se minuneze şi să se crucească de purtarea ta cea paşnică şi să 
spună tuturora că ai învins fără să te baţi. Aşa a biruit şi fericitul Iosif. A învins totdeauna pe cei care-i 
făceau rău răbdând răul. Şi fraţii lui şi egipteanca au uneltit împotriva lui; dar el pe toţi i-a biruit. Nu- 
mi vorbi de temniţa în care a stat, nici de palatul în care locuia egipteanca, ci arată-mi cine-i învinsul şi 
cine-i biruitorul, cine e trist şi cine se bucură. Egipteanca n-a putut numai pe dreptul Iosif să-l biruie, 
dar n-a putut să-şi biruie nici propria ei patimă. Iosif însă a biruit-o şi pe ea şi a biruit şi această patimă 
cumplită. De vrei, ascultă-i cuvintele şi vei vedea victoria! „Ai adus aici în casă, spune ea, un sclav evreu 
ca să-şi bată joc de mine" (Fac. 39: 14). Nu el, ticăloaso şi nenorocito, şi-a bătut joc de tine, ci diavolul 
care ţi-a spus că poţi frânge oţelul. Nu bărbatul tău a adus în casa ta un sclav evreu ca să te ispitească, 

ci demonul cel viclean a adus în sufletul tău desfrâul cel necurat, el şi-a bătut joc de tine. Ce a făcut 
Iosif? A tăcut şi a fost osândit, ca şi Hristos. Că toate cele din Vechiul Testament sunt preînchipuiri ale 
celor din Noul Testament. [...] 

Gândindu-te la toate acestea (la câte a pătimit Mântuitorul), judecă, dar, ca un filozof! Ai pătimit ce-a 
pătimit Stăpânul tău? Ai fost ocărât în faţa întregii lumi? Dar nu ca El! Ai fost batjocorit? Dar nu ţi-a fost batjocorit 
tot trupul, nici n-ai fost biciuit ca El, nici dezbrăcat ca El! Chiar dacă ai fost pălmuit, dar nu atât! 

Adaugă-mi acum şi de cine ai fost batjocorit, pentru ce, când şi cine! Şi ceea ce-i mai cumplit e că în 
timp ce se petreceau atunci acestea, nimeni nu spunea un cuvânt, nimeni nu dezaproba cele făptuite, ci 
dimpotrivă toţi le încuviinţau, toţi la fel îl batjocoreau, cu toţii îşi băteau joc de El ca de un îngâmfat, ca de 
un înşelător şi amăgitor Care nu putea face ce spusese. Aşa îl ocărau; dar El tăcea, dându-ne nouă cele mai 
mari leacuri ale răbdării. Dar noi, deşi auzim acestea, nu avem răbdare nici cu slugile noastre, ci sărim şi 
izbim mai tare decât asinii sălbatici. Când suntem ocărâţi suntem cruzi şi nemiloşi, dar când e ocărât 
Dumnezeu nici nu ne sinchisim. Cu prietenii ne purtăm la fel; dacă ne supără cineva, nu-l suferim; dacă ne 
ocărăşte, ne sălbăticim mai rău ca fiarele, noi care citim patimile Domnului în fiecare zi. Ucenicul L-a vândut 
pe Domnul; ceilalţi ucenici L-au părăsit şi au fugit; cei cărora Ie-a făcut bine L-au scuipat; sluga arhiereului 
L-a pălmuit; ostaşii L-au lovit cu palmele; cei ce erau de faţă îşi băteau joc de El şi-L ocărau; tâlharii îl 
învinuiau, iar El către nimeni n-a scos nici un cuvânt, ci cu tăcerea i-a biruit pe toţi, învăţându-te cu fapta că 
de vei îndura cu blândeţe totul vei birui pe toţi cei ce-ţi fac rău şi toţi se vor minuna de tine. Căci cine nu se 
minunează de cel care suferă fără murmur ocările duşmanilor? După cum atunci suferi pe bună dreptate şi 
înduri răul fără să murmuri, lumea te crede că suferi pe nedrept, tot aşa când suferi pe nedrept, dar te 
răzvrăteşti, lumea te bănuieşte că suferi pe bună dreptate şi ajungi de ocară, ca un prins de război care-şi 
pierde nobleţea de se lasă târât de mânie. Un om ca acesta nu merită să fie numit liber, chiar de-ar stăpâni 
mii şi mii de robi. Spui că te-a supărat rău cutare? Ei, şi ce-i cu asta? Atunci trebuie să-ţi arăţi filozofia! Şi 
animalele sălbatice stau liniştite când nu-i nimeni care să le supere; că nici ele nu se sălbăticesc totdeauna, 
ci când le zădărăşte cineva. Şi noi, deci, ce câştig avem dacă suntem liniştiţi numai atunci când nu ne supără 
nimeni? Fiarele sălbatice adeseori se înfurie şi au dreptate; că se înfurie când sunt mişcate şi împunse; ele, 
însă, sunt lipsite de raţiune şi sălbatice prin firea lor dar tu care ai raţiune, spune-mi, ce iertare poţi avea 
când te sălbăticeşti şi te înfurii? îmi spui că ai suferit o nedreptate, că ai fost jefuit? Dar tocmai pentru aceea 
trebuie să înduri, ca să câştigi mai mult. îmi spui că ţi s-a luat slava? Şi ce-i cu asta? Cu nimic nu s-au 
micşorat prin aceasta cele ale tale dacă filozofezi. Iar dacă nu suferi nici un rău, pentru ce te mânii pe un om 
care nu ţi-a făcut rău, ci dimpotrivă, bine? Pe cei trândavi laudele şi cinstirile îi fac şi mai trândavi, iar pe cei 
treji ocările şi dispreţul îi fac şi mai cu luare aminte. Deci, dacă suntem cu luare aminte asupra noastră, cei 
ce ne ocărăsc ne sunt pricină de filozofie; ceilalţi, cei ce ne laudă şi ne cinstesc, dimpotrivă, ne fac să ne 
mândrim, ne umplu de îngâmfare, de salvă deşartă şi de moliciune, ne slăbănogesc sufletul. Dovadă sunt 
părinţii că îi ţin de rău pe copiii lor mai mult decât îi laudă, ca să nu ajungă nişte răi din pricina laudelor; tot 
aşa şi dascălii se slujesc de acelaşi leac. Deci, dacă trebuie să întoarcem cuiva spatele, apoi să-l întoarcem 
mai degrabă celor ce ne linguşesc decât celor ce ne ocărăsc. Celor ce nu iau aminte la ei înşişi le aduce mai 
mare vătămare linguşeala decât ocara şi e mai greu de stăpânit mândria pricinuită de linguşeală decât 
durerea pricinuită de ocară. Plata, apoi, e cu mult mai mare, iar admiraţia tot pe atât de mare. într-adevăr, 
mai minunat lucru este să vezi un om ocărât, care nu face nici o mişcare de împotrivire, decât unul care nu 
lasă să fie doborât de lovituri şi de izbituri. 

- Dar cum e cu putinţă să nu faci nici o mişcare de împotrivire când eşti ocărât? aş putea fi 
întrebat. 

- Te-a ocărât? Fă-ţi semnul crucii pe piept! Aminteşte-ţi de toate cele petrecute în timpul 
patimilor Domnului şi toată durerea ţi se stinge. Nu te gândi numai că te-a ocărât, ci gândeşte-te şi la binele 
ce ţi l-a făcut cel ce te-a ocărât; şi îndată te vei linişti. Dar, mai bine spus, gândeşte-te la frica de Dumnezeu 
şi îndată vei fi măsurat şi blând. [...] Mânia ajunge de nedoborât dacă pe lângă puterea ei o mai laşi să te 
stăpânească şi multă vreme. Aş vrea să vă arăt cum este cel ce se mânie şi cum este cel ce filozofează; aş 
vrea să aduc înaintea voastră gol şi sufletul unuia şi sufletul altuia. Aţi vedea că sufletul unuia seamănă cu o 
mare învălurată, iar al celuilalt cu un port scăpat de frământare. Sufletul celui din urmă nu-i frământat de 
aceste duhuri rele; le potoleşte cu uşurinţă. Cei ce-l ocărăsc fac totul ca să-l supere; dar, când văd că 
nădejdea lor e dezminţită, se potolesc şi ei şi pleacă îndreptaţi. Nu e cu putinţă ca un om care se mânie să 
nu se osândească pe el însuşi; dimpotrivă, cel ce nu se mânie n-are ce să-şi reproşeze. Ai de mustrat pe 
cineva? Fă aceasta fără mânie. De faci aşa, n-ai nici o neplăcere. Dacă voim, avem în noi înşine toate 
bunătăţile şi cu harul lui Dumnezeu ne suntem de ajuns nouă înşine pentru liniştea şi slava noastră. Pentru 
ce cereţi slavă de la altul? Cinsteşte-te pe tine însuţi şi nimeni nu va putea să te necinstească. Dar, dacă te 
necinsteşti pe tine însuţi, nu vei fi cinstit chiar de te-ar cinsti toată lumea. După cum dacă nu ne facem nouă 
înşine rău, nimeni nu poate să ne facă rău; tot aşa dacă nu ne ocăram pe noi înşine, nimeni nu poate să ne 
facă de ocară. Să ne închipuim un om minunat şi mare; să-l numească toţi desfrânat, hoţ, jefuitor de 
morminte, ucigaş, tâlhar de drumul mare. Acela însă să nu se mânie, să nu se revolte, nici să se simtă cu 
ceva pe conştiinţă. Va simţi, oare, vreo ocară? Nici una! 

Cum, dacă o mulţime de lume are o astfel de părere despre el? 

Nici aşa nu-i insultat, ci aceia se fac pe ei înşişi de ocară socotind aşa pe un om ca acela. 
Spune-mi, dacă cineva ar socoti că soarele e întunecos, pe cine a făcut de ocară: pe soare sau pe el? 

Negreşit pe el, pentru că toată lumea l-ar socoti sau orb sau nebun. Tot aşa se fac de ocară pe ei înşişi şi cei 
care socotesc pe cei răi buni şi pe cei buni răi. De aceea trebuie să ne dăm cât mai multă silinţă să avem o 
conştiinţă curată, să nu dăm prilej de bănuială rea, nici să ni se găsească părţi slabe. Şi dacă alţii ar vrea 
totuşi s-o facă pe nebunii, când noi suntem drepţi şi cinstiţi, să nu ne îngrijim prea mult de asta, nici să ne 
supărăm. Omul bun nu este vătămat cu nimic de este bănuit de fapte rele, dar cel ce bănuieşte în zadar şi 
fără temei, acela se vatămă cumplit; la fel şi cu omul rău; dacă se spune despre el că este un om bun nu 
câştigă nimic din asta, ci dimpotrivă osânda i se măreşte, iar trândăvia îi creşte şi mai mult; dacă însă i se 
spune că e un rău, e cu putinţă să se umilească şi să-şi recunoască păcatele; dar dacă i se trec sub tăcere 
păcatele, atunci ajunge de nu mai simte că păcătuieşte. Dacă păcătoşii se pocăiesc cu greu, chiar când toată 
lumea îi ţine de rău, când vor mai putea deschide ochii cei ce trăiesc în păcate, când nu numai că nu sunt 
ţinuţi de rău, dar mai sunt şi lăudaţi? N-ai auzit că şi Pavel a ţinut de rău pe corinteni, că prin încuviinţările şi 
laudele lor nu numai că nu l-au făcut pe cel desfrânat să-şi recunoască păcatul, ci l-au făcut să şi stăruiască 
în păcat? (1 Cor. 5: 1-2). 

De aceea, vă rog, să nu ţinem seamă de părerile oamenilor, nici când ne ocărăsc, nici când ne 
laudă. Să urmărim un singur lucru; să nu ne ştim cu nici un păcat pe cuget şi nici să ne facem de ocară 
pe noi înşine. Făcând aşa, ne vom bucura şi în veacul de acum şi în cel ce va să fie de multă slavă, pe 
care facă Dumnezeu ca noi toţi să o dobândim, cu harul şi cu iubirea de oameni a Domnului nostru Iisus 
Hristos, Căruia slava în vecii vecilor. Amin. 

BIBLIOGRAFIE : Sfîntul Ioan Gură de Aur, Omilii la Matei, PSB 23, Bucureşti, 1994 

CUVÎNT DESPRE IUBIREA VRĂJMAŞILOR ŞI DESPRE SMERENIE, 
al Sfîntului Siluan Atonitul 

Dar cine nu iubeşte pe vrăjmaşi, acela nu poate cunoaşte pe Domnul, nici dulceaţa Duhului Sfânt. 
Duhul Sfânt ne învaţă să iubim pe vrăjmaşi până într-atât încât sufletului să-i fie milă de ei ca de proprii 
noştri copii. Sunt oameni care doresc vrăjmaşilor lor sau duşmanilor Bisericii pierire şi chinuri în focul 
iadului. Ei gândesc aşa pentru că n-au învăţat de la Duhul Sfânt iubirea lui Dumnezeu, căci cel ce a 
învăţat aceasta va vărsa lacrimi pentru întreaga lume. Tu zici; „Cutare e un criminal şi e bine să ardă în 
focul iadului". Dar te întreb: „Dacă Dumnezeu ţi-ar da un loc bun în rai şi de acolo ai vedea arzând în foc 
pe cel căruia i-ai dorit chinurile iadului, nu-ţi va fi milă de el, oricine ar fi, chiar dacă e un duşman al 
Bisericii"? Sau vei avea şi tu o inimă de fier? Dar în rai nu e nevoie de fier. Acolo e nevoie de smerenie şi 
de iubirea lui Hristos, care ARE MILĂ DE TOŢI. Cine nu iubeşte pe vrăjmaşii n-are în el harul lui 
Dumnezeu. Milostive Doamne, învaţă-ne prin Duhul Tău Cel Sfânt să-i iubim pe vrăjmaşi, şi să ne rugăm 
pentru ei cu lacrimi. [...] 

Despre smerenie 

Acum sunt puţini „stareţi" [„bătrâni"] care cunosc iubirea Domnului pentru noi şi care cunosc lupta 
cu vrăjmaşii şi ştiu că, pentru a-i birui, trebuie smerenia lui Hristos. Domnul iubeşte atât de mult pe om, 
încât îi dă darurile Sfântului Duh, dar până când sufletul se învaţă să păstreze harul, suferă mult. în 
primul an după ce am primit pe Duhul Sfânt, gândeam: „Domnul mi-a iertat păcatele: harul dă mărturie 
de aceasta; de ce mai am nevoie?". Dar nu trebuie să gândim aşa! Chiar dacă păcatele ne-au fost iertate, 
toată viaţa trebuie să ne aducem aminte de ele şi să ne întristăm, ca să păzim zdrobirea [inimii]. N-am 
făcut aşa şi am încetat zdrobirea şi mult am fost hărţuit de demoni. Eram nedumerit ce să fac cu mine şi- 
mi spuneam: „Sufletul meu cunoaşte pe Domnul şi iubirea Lui. Cum de-mi vin gânduri rele?" Dar 
Domnului i S-a făcut milă de mine şi m-a învăţat El însuşi cum trebuie să mă smeresc: „Ţine mintea ta în 
iad şi nu deznădăjdui! Şi prin aceasta vrăjmaşii au fost biruiţi. Dar de îndată ce las mintea mea să iasă 
din foc, gândurile rele câştigă clin nou putere. [...] 

Domnul iubeşte pe oameni, dar îngăduie întristări, ca oamenii să-şi cunoască neputinţa şi să se 
smerească şi, pentru smerenia lor, să primească pe Duhul Sfânt, iar cu Duhul Sfânt toate sunt bune, 
toate sunt pline de bucurie, toate sunt frumoase. Dacă cineva suferă mult de sărăcie şi de boală şi nu se 
smereşte, suferă fără folos. Dar cine se smereşte, acesta va fi mulţumit de soarta lui, oricare ar fi ea, 
pentru că Domnul e bogăţia şi bucuria lui, şi toţi oamenii vor fi uimiţi de frumuseţea sufletului său. [...] 

Sufletului mândru nu se arată Domnul. Chiar dacă ar învăţa toate cărţile, sufletul mândru nu va 
cunoaşte niciodată pe Domnul, fiindcă mândria lui nu lasă loc în el pentru harul Sfântului Duh iar 
Dumnezeu nu e cunoscut decât prin Duhul Sfânt. [...] Omul mândru se teme de reproşuri, dar cel smerit 
nicidecum. Cine a dobândit smerenia lui Hristos doreşte totdeauna să i se facă reproşuri şi primeşte cu 
bucurie ocările şi se întristează când este lăudat. Dar aceasta nu este decât începutul smereniei. Dar când 
sufletul cunoaşte prin Duhul Sfânt cât de blând şi smerit e Domnul, atunci se vede pe sine însuşi mai rău 
decât toţi păcătoşii şi este bucuros să stea pe gunoaie în zdrenţe ca Iov şi să vadă pe oameni în Duhul 
Sfânt strălucind şi asemenea lui Hristos. Dă, Milostive Doamne, tuturor să guste smerenia lui Hristos care 
e de netâlcuit în scris şi atunci sufletul nu va mai dori nimic, ci va trăi veşnic în smerenie, iubire şi 
blândeţe. [...] 

Slavă Domnului că nu ne-a lăsat orfani, ci ne-a dat pe pământ pe Duhul Sfânt (In 14, 15-18). Duhul 

Sfânt învaţă sufletul o negrăită iubire pentru norod şi milă pentru toţi cei rătăciţi. Domnului i-a fost milă 
de cei rătăciţi şi a trimis pe Fiul Său Unul-Născut ca să-i mântuiască; iar Duhul Sfânt învaţă aceeaşi milă 
pentru cei rătăciţi care merg în iad. Dar cine n-a primit pe Duhul Sfânt, aceia nu vrea să se roage pentru 
vrăjmaşi. 

Cuviosul Paisie cel Mare se ruga pentru unul dintre ucenicii lui care se lepădase de Hristos şi, în 
timp ce se ruga, i S-a arătat Domnul şi i-a zis: „Pentru cine te rogi, Paisie? Nu ştii că el s-a lepădat de 
Mine?" Dar cuviosul continua să plângă pentru ucenicul său şi atunci Domnul i-a zis: „Paisie, prin iubirea 
ta te-ai asemănat Mie". Aşa se dobândeşte pacea, ALTĂ CALE NU ESTE. 

Dacă cineva se roagă mult şi posteşte, dar n-are iubire pentru vrăjmaşi, nu poate avea pace sufletească. 
Nici eu n-aş putea vorbi despre ea, dacă Duhul Sfânt nu m-ar fi învăţat această iubire. [...] 

Pe fratele trebuie să-l dojenim cu blândeţe şi iubire. Pacea se pierde dacă sufletul e cuprins de slava 
deşartă, dacă te ridici deasupra fratelui tău, dacă judeci pe cineva, dacă vei mustra pe fratele tău fără 
blândeţe şi iubire, dacă vei mânca mult sau te vei ruga cu moliciune, pentru toate acestea pacea se 
pierde. Dacă ne facem obiceiul de a ne ruga din toată inima pentru vrăjmaşi şi de a-i iubi, pacea va locui 
totdeauna în sufletele noastre. Dar dacă dispreţuim pe fratele nostru sau dacă-l judecăm, mintea noastră 
se întunecă şi pierdem pacea şi îndrăzneala la Dumnezeu. [...] 

întrebare: Cum îşi poate păstra pacea sufletului un şef, atunci când oamenii lui sunt neascultători? 

Acesta e un lucru anevoios şi foarte trist pentru el. Pentru a-şi păstra pacea, el trebuie să-şi aducă 
aminte că, chiar dacă oamenii lui sunt neascultători, totuşi Domnul îi iubeşte şi a murit în chinuri pentru 
mântuirea lor. De aceea, el trebuie să se roage pentru ei din inimă, şi atunci Domnul va da rugăciune 
celui ce se roagă şi el va cunoaşte din experienţă, cum mintea care se roagă are îndrăznire către 
Dumnezeu şi iubire. Şi chiar dacă eşti un om păcătos, Domnul îţi va da să guşti roadele rugăciunii, iar 
dacă vei lua obiceiul de a te ruga aşa pentru subordonaţii tăi, atunci în sufletul tău va fi mare pace şi 
iubire^ 

întrebare: Cum îşi poate păstra pacea sufletului un subordonat atunci când şeful lui e un om 
arţăgos şi rău? 

Omul arţăgos îndură el însuşi un mare chin de la duhul cel rău. El suferă acest chin din pricina 
mândriei lui. Subordonatul, oricine ar fi, trebuie să ştie aceasta şi să se roage pentru sufletul chinuit al 
şefului său, şi atunci Domnul, văzând răbdarea lui, îi va da lui (subordonatului) iertarea păcatelor lui şi 
rugăciunea neîncetată. E mare lucru în faţa lui Dumnezeu să te rogi pentru cei ce te ocărăsc şi te 
mâhnesc; pentru aceasta Domnul îţi va da harul Lui, şi tu vei cunoaşte pe Domnul prin Duhul Sfânt şi 
atunci vei suporta cu bucurie toate întristările pentru El, şi Domnul îţi va da să iubeşti lumea întreagă şi 
vei dori fierbinte binele pentru toţi oamenii şi te vei ruga pentru toţi ca pentru un singur suflet. 

Domnul a poruncit: „Iubiţi pe vrăjmaşi" (Mt 5, 44), şi cine iubeşte pe vrăjmaşi se aseamănă 
Domnului; dar nu e cu putinţă să iubeşti pe vrăjmaşi decât prin harul Duhului Sfânt şi de aceea, de îndată 
ce cineva te-a supărat, roagă-te lui Dumnezeu pentru el şi atunci îţi vei păstra în sufletul tău pacea şi 
harul lui Dumnezeu. Dacă însă vei murmura împotriva şefului tău şi-l vei înjura, vei ajunge tu însuţi 
arţăgos ca şi el şi se va împlini pentru tine cuvântul Proorocului David: „Cu cel ales, ales vei fi şi cu cel 
îndărătnic te vei îndărătnici" (Ps 17, 29). Astfel, este greu pentru un începător să-şi păstreze pacea dacă 
stareţul său are un caracter urât. A trăi cu un astfel de stareţ este o mare cruce pentru un începător; el 
va trebui să se roage pentru stareţ şi atunci îşi va păstra pacea sufletească şi trupească. 

Iar dacă eşti un şef şi trebuie să judeci pe cineva pentru faptele lui rele, roagă-te ca Domnul să-ţi 
dea o inimă milostivă, pe care o iubeşte Domnul, şi atunci vei judeca cu dreptate; dar dacă vei judeca 
numai după fapte, atunci vei greşi şi nu vei plăcea Domnului. Trebuie să-l judeci pentru ca omul să se 
îndrepte şi trebuie să-ţi fie milă de orice suflet, de orice făptură şi de toată zidirea lui Dumnezeu şi să şi ai 
întru toate conştiinţa curată, şi atunci în sufletul şi mintea ta va fi multă pace. Să trăim în pace şi iubire, 
şi Domnul ne va asculta şi ne va da tot ceea ce-i vom cere şi ne e de folos. Duhul Sfânt se arată în iubire. 
Aşa grăieşte Scriptura şi arată experienţa. 

E cu neputinţă ca sufletul să aibă pace dacă nu vom cere cu toată puterea de la Domnul să ne dea 
puterea de a iubi pe toţi oamenii. Domnul ştia că, dacă nu vom iubi vrăjmaşii noştri, nu va fi pace în 
suflet, şi de aceea ne-a dat porunca: „Iubiţi pe vrăjmaşii voştri". Dacă nu vom iubi pe vrăjmaşi, atunci 
vom avea uneori în suflet o anume odihnă, dar dacă-i iubim pe vrăjmaşi, pacea rămâne în suflet ziua şi 
noaptea. Veghează în sufletul tău la pacea harului Duhului Sfânt; nu ţi-o pierde pentru lucruri mărunte. 
Dacă dai pace fratelui tău, Domnul îţi va da neasemănat de mult, dar dacă întristezi pe fratele tău, atunci 
negreşit întristarea se va abate grabnic şi asupra sufletului tău. Dacă îţi vine un gând spurcat, alungă-l de 
îndată, şi atunci îţi vei păstra pacea sufletului tău, dar dacă-l primeşti, sufletul tău va pierde iubirea de 
Dumnezeu şi nu vei avea îndrăzneală în rugăciune. 

Dacă îţi tai voia proprie, ai biruit pe vrăjmaşul şi vei câştiga drept cunună pacea sufletului, dar dacă 
îţi faci voia ta, eşti deja biruit de vrăjmaş şi urâtul va chinui sufletul tău. Cine are patima iubirii de avuţii 
nu poate iubi pe Dumnezeu şi pe aproapele; mintea şi inima unui asemenea om sunt necontenit 
preocupate de bogăţii şi nu este în el duh de căinţă şi zdrobire pentru păcate, şi sufletul lui nu poate 
cunoaşte dulceaţa păcii lui Hristos. [...] 

Păstraţi harul lui Dumnezeu: cu el viaţa e uşoară, totul se lucrează bine după Dumnezeu, totul e 
plin de dragoste şi bucurie, sufletul are odihnă în Dumnezeu şi merge ca printr-o grădină minunată în 

care trăieşte Domnul şi Maica Domnului. Lipsit de har, omul nu e decât pământ păcătos, dar cu harul lui 
Dumnezeu omul se aseamănă după minte îngerilor. îngerii slujesc lui Dumnezeu şi îl iubesc prin mintea 
lor; la fel şi omul după minte e ca un înger. Fericiţi cei care ziua şi noaptea se îngrijesc să placă Domnului 
ca să se facă vrednici de iubirea Lui; ei cunosc prin experienţă şi simt harul Duhului Sfânt. 

Harul nu vine aşa încât sufletul să nu-l cunoască şi, când pierde Harul, sufletul tânjeşte cu putere 
după el şi-l caută cu lacrimi. Dacă nişte părinţi şi-ar pierde copilul lor preaiubit, cum l-ar mai căuta peste 
tot ca să-l găsească. La fel îl caută pe Domnul şi sufletul care iubeşte pe Dumnezeu, dar cu mult mai 
multă nelinişte şi tărie, aşa încât nu-şi poate aduce aminte nici de părinţi, nici de cei dragi. Slavă 
Domnului că ne dă să înţelegem venirea harului şi ne învaţă să cunoaştem pentru ce vine harul şi pentru 
ce se pierde. Sufletul celui ce păzeşte toate poruncile va simţi întotdeauna harul, chiar dacă e numai 
puţin, Dar el se pierde uşor pentru slava deşartă, pentru un singur gând de mândrie. Putem să postim 
mult, să ne rugăm mult, să facem mult bine, dar dacă pentru aceasta vom cădea în slavă deşartă, vom fi 
asemenea unui chimval care răsună, dar înăuntru e gol (1 Cor 13, 1). Slava deşartă face sufletul gol pe 
dinăuntru şi e nevoie de multă experienţă şi de o îndelungată luptă pentru a o birui. în mănăstire am 
cunoscut din experienţă şi din Scripturi vătămarea slavei deşarte, şi acum, ziua şi noaptea, cer de la 
Domnul smerenia lui Hristos. Aceasta e o ştiinţă mare şi necontenită. 

Războiul nostru e şi crud, şi greu, şi simplu totodată. Dacă sufletul iubeşte smerenia, el sfărâmă 
toate cursele vrăjmaşilor noştri şi ia toate întăriturile lor. în lupta noastră duhovnicească trebuie să ne 
uităm de asemenea cu grija să nu ne lipsească muniţiile şi proviziile. Muniţiile sunt smerenia noastră, iar 
proviziile, Harul Dumnezeiesc; dacă le pierdem, duşmanii ne biruiesc. Războiul e crâncen, dar numai 
pentru cei mândri: pentru cei smeriţi, dimpotrivă, el este uşor pentru că ei îl iubesc pe Domnul, iar El le 
dă o armă puternică: harul Duhului Sfânt, de care vrăjmaşii noştri se tem fiindcă îi arde cu focul lui. 

Iată o cale scurtă şi uşoară spre mântuire: Fii ascultător, înfrânat, nu osândi, păzeşte-ţi mintea şi 
inima de gândurile cele rele şi gândeşte că toţi oamenii sunt buni şi Domnul îi iubeşte. Pentru acest gând 
smerit, Harul Duhului Sfânt va via întru tine şi vei zice: „Milostiv este Domnul". 

Dar dacă osândeşti, murmuri şi-ţi place să-ţi faci voia, atunci chiar dacă te rogi mult, sufletul tău va 
sărăci şi vei spune: „Domnul m-a uitat". Dar nu Domnul te-a uitat pe tine, ci tu ai uitat că trebuie să te 
smereşti, şi pentru aceasta harul lui Dumnezeu nu viază în sufletul tău; el intră însă cu uşurinţă în 
sufletul smerit şi îi dă pacea şi odihna în Dumnezeu. Maica Domnului a fost mai smerită decât toţi şi de 
aceea o preamăresc cerul şi pământul; şi oricine se smereşte va fi preamărit de Dumnezeu şi va vedea 
slava Domnului. [...] 

Despre voia lui Dumnezeu 
şi libertatea omului în Dumnezeu 

Pentru cel ce s-a predat voii lui Dumnezeu viaţa e mult mai uşoară, pentru că şi atunci când se află 
în boală, în sărăcie şi în prigoană, el gândeşte aşa: „Aşa i-a plăcut lui Dumnezeu, iar eu trebuie să îndur 
aceasta pentru păcatele mele". Iată că de mulţi ani bolesc de dureri de cap, greu de îndurat dar 
folositoare, pentru că prin boală sufletul se smereşte. Sufletul meu vrea fierbinte să se roage şi să facă 
priveghere, dar boala mă împiedică, fiindcă trupul bolnav are nevoie de linişte şi odihnă; şi L-am rugat 
mult pe Domnul să mă vindece, dar Ei nu m-a ascultat. înseamnă că lucrul nu-mi este de folos. Dar iată 
ce s-a întâmplat cu mine altă dată, când Domnul m-a ascultat degrabă şi m-a izbăvit. într-o zi de 
sărbătoare s-a dat peşte la trapeză; şi mâncând, am înghiţit un os de peşte care a rămas prins în piept. 
Am chemat pe Sfântul Mare Mucenic Pantelimon cerându-i să mă vindece, pentru că nici doctorul nu 
putea scoate osul din piept. Şi când am spus: „Vindecă-mă', am primit în suflet răspunsul: „ieşi din 
trapeză, respiră adânc şi osul va ieşi cu sânge". Am făcut aşa: am ieşit, am respirat adânc, am tuşit şi un 
os mare de peşte a ţâşnit afară cu sânge. Şi am înţeles că dacă Domnul nu mă vindecă de durerile mele 
de cap, înseamnă că e de folos pentru sufletul meu să bolesc astfel. [...] 

Cum ştii dacă vieţuieşti după voia lui Dumnezeu? 

Iată un semn: dacă te întristezi pentru un lucru oarecare, înseamnă că nu te-ai predat pe deplin voii 
lui Dumnezeu, chiar dacă ţie ţi se pare că vieţuieşti după voia Lui. Cine vieţuieşte după voia lui 
Dumnezeu, acela nu se îngrijeşte de nimic. Şi dacă are nevoie de vreun lucru, se predă pe sine însuşi şi 
lucrul de care are nevoie lui Dumnezeu. Şi chiar dacă nu-l dobândeşte, rămâne la fel de liniştit, ca şi cum 
l-ar avea. Sufletul care s-a predat voii lui Dumnezeu nu se teme de nimic: nici de furtună, nici de tâlhari, 
DE NIMIC. Şi orice i s-ar întâmpla, el spune: ,Aşa i-a plăcut lui Dumnezeu': Dacă e bolnav, gândeşte: 
„înseamnă că am nevoie de boală; altfel Dumnezeu nu mi-ar fi trimis-o". Şi aşa se păstrează pacea în 
suflet şi în trup. [...] 

Nimeni pe pământ nu poate scăpa de întristări şi, deşi întristările pe care ni le trimite Domnul nu 
sunt mari, pentru oameni, ele par de neîndurat şi îi întristează, şi aceasta pentru că nu vor să-şi 
smerească sufletul, nici să se predea voii lui Dumnezeu. 

Dar pe cei ce s-au predat voii lui Dumnezeu, Domnul însuşi îi călăuzeşte prin harul Său, şi ei îndură 
totul cu bărbăţie pentru Dumnezeu, pe Care-L iubesc şi împreună cu Care vor fi preamăriţi în veci. [...] 
Domnul a dat pe pământ pe Duhul Sfânt şi cel în care Acesta viază simte în el raiul. Vei zice poate: .De ce 
nu este şi în mine un asemenea har? Pentru că nu te-ai predat voii lui Dumnezeu, ci trăieşti după voia ta. 
Priveşte pe cel ce-şi iubeşte voia sa proprie; n-are niciodată pace în suflet şi e mereu nemulţumit: asta 

nu e aşa, asta nu e bine. Dar cel ce s-a predat pe sine însuşi în chip desăvârşit voii lui Dumnezeu, acela 
are rugăciunea curată în sufletul lui, iubeşte pe Domnul, şi toate ale lui sunt dragi şi plăcute. Aşa s-a 
predat lui Dumnezeu Preasfânta Fecioară: ,Iată roaba Ta. Fie mie după cuvântul tău!" (Le 1; 38). Dacă 
am spune şi noi aşa: „Iată robii Tăi, Doamne. Fie nouă după cuvântul Tău", cele spuse de Domnul şi 
scrise de Duhul Sfânt în Evanghelie ar rămâne în sufletele noastre şi atunci lumea întreagă s-ar umple de 
iubirea lui Dumnezeu şi cât de minunată ar fi viaţa pe întregul pământ. Dar, deşi cuvintele Domnului se 
aud de atâtea veacuri în întreaga lume, oamenii nu le înţeleg şi nu vor să le primească. Dar cine trăieşte 
după voia lui Dumnezeu, aceia va fi preamărit în cer şi pe pământ. [...] 

Atât de mult i-a iubit pe oameni Domnul, că i-a sfinţit prin Duhul Sfânt şi i-a făcut asemenea Lui. 
Domnul e milostiv, iar Duhul Sfânt ne dă puterea de a fi milostivi. Fraţilor, să ne smerim şi prin pocăinţă 
vom dobândi o inimă plină de milă, şi atunci vom vedea slava Domnului, care se face cunoscută sufletului 
şi minţii prin harul Duhului Sfânt. 

Cine se pocăieşte cu adevărat e gata să sufere toate necazurile: foame şi golătate, frig şi căldură, 
boală şi sărăcie, dispreţ şi prigoană, nedreptate şi defăimare, fiindcă sufletul se avântă spre Domnul şi nu 
se mai grijeşte de cele pământeşti rugându-se lui Dumnezeu cu minte curată. Dar cel alipit de averi şi de 
bani, acesta nu va putea avea niciodată mintea curată în Dumnezeu, fiindcă în adâncul sufletului său 
sade grija: ce să facă cu aceşti bani? Şi dacă nu se pocăieşte sincer şi nu se va întrista pentru că L-a 
supărat pe Dumnezeu, va şi muri în patimi fără să fi cunoscut pe Dumnezeu. Când ţi se ia ceea ce ai, dă 
tu acel lucru, pentru că iubirea dumnezeiască nu poate refuza nimic; dar cine n-a cunoscut iubirea, acela 
nu poate fi milostiv, pentru că în sufletul lui nu e bucuria Duhului Sfânt. Dacă prin patimile Lui Domnul 
Cei Milostiv ne-a dat pe pământ pe Duhul Sfânt de la Tatăl, ba ne-a dat însuşi Trupul şi Sângele Lui, e 
limpede că El ne va da şi toate cele de care avem nevoie. Să ne predăm voii lui Dumnezeu şi atunci vom 
vedea purtarea de grijă (pronia) a lui Dumnezeu şi Domnul ne va da şi ceea ce nu aşteptăm. Dar cine nu 
se predă voii lui Dumnezeu, acela nu va putea vedea niciodată purtarea de grijă a lui Dumnezeu faţă de 
noi. 

Să nu ne întristăm de pierderea averilor noastre: acesta e un lucru neînsemnat. Tatăl meu după 
trup m-a învăţat aceasta. Când se întâmpla o nenorocire în casă, el rămânea liniştit. După ce casa 
noastră a luat foc oamenii spuneau: „Ivan Petrovici, ţi-a ars gospodăria", dar el răspundea: „Dacă dă 
Dumnezeu, mi-o voi pune pe picioare". într-o zi mergeam la ogorul nostru şi eu i-am spus: „Uite, ne-au 
furat snopii de grâu, dar el mi-a răspuns: „Ei şi? Fiul meu, Domnul a făcut să rodească pentru noi bucate 
din destul, dar cine fură înseamnă că are nevoie de ele". Mi s-a întâmplat să-i spun: „Dai mult de 
pomană, dar iată acolo jos oamenii trăiesc mai bine decât noi şi dau mai puţin", iar el mi-a răspuns: 
„Lasă, fiule, Domnul ne va da ce ne trebuie". Şi Domnul n-a înşelat nădejdea lui. [...] 

Dacă gândeşti rău despre aproapele tău, aceasta înseamnă că un duh rău viază în tine şi acesta îţi 
insuflă gânduri rele împotriva oamenilor. Şi dacă cineva nu se pocăieşte şi moare fără să fi iertat fratelui 
său, sufletul lui se va pogorî acolo unde sălăşluieşte duhul rău care-i stăpâneşte sufletul. Aceasta e o lege 
pentru noi: dacă ierţi, înseamnă că Domnul te-a iertat; dar dacă nu ierţi fratelui tău, aceasta înseamnă că 
păcatul rămâne încă întru tine. Domnul vrea ca noi să iubim pe aproapele; şi dacă tu gândeşti despre el 
că Domnul îl iubeşte, aceasta înseamnă că iubirea Domnului e cu tine; şi dacă crezi că Domnul iubeşte 
mult făptura Sa şi ţi-e milă de întreaga zidire şi iubeşti pe vrăjmaşii tăi şi dacă, în acelaşi timp, te 
socoteşti mai rău decât toţi, aceasta înseamnă că e cu tine un mare har al Duhului Sfânt. Cine poartă în 
sine pe Duhul Sfânt, chiar dacă nu mult, acela se întristează pentru toţi oamenii ziua şi noaptea, şi în 
inima lui îi este milă pentru orice zidire a lui Dumnezeu şi mai cu seamă pentru oamenii care nu-L cunosc 
pe Dumnezeu sau se împotrivesc Lui şi care, pentru aceasta, vor merge în focul chinurilor. El se roagă 
pentru ei ziua şi noaptea, mai mult decât pentru sine însuşi, ca toţi să se pocăiască şi să cunoască pe 
Domnul. 

Hristos S-a rugat pentru cei ce-L răstigneau: „Părinte, iartă-i că nu ştiu ce fac" (Le. 23, 34). Ştefan, 
întâiul diacon, se ruga pentru cei ce-l omorau cu pietre, ca Domnul să nu le socotească păcatul acesta (F. 
Ap 7, 60). Şi noi, dacă vrem să păstrăm harul, trebuie să ne rugăm pentru vrăjmaşi. Dacă nu ţi-e milă de 
păcătosul care va fi chinuit în foc, aceasta înseamnă că nu este întru tine harul lui Dumnezeu, ci în tine 
viază un duh rău; şi câtă vreme eşti încă în viaţă, sileşte-te prin pocăinţă să te slobozeşti de el. [...] 

Despre iubire 

Sufletul nu poate avea pace dacă nu se va ruga pentru vrăjmaşi. Sufletul care a fost învăţat de 
harul lui Dumnezeu să se roage iubeşte şi-i este milă de fiecare făptură şi îndeosebi de om, pentru care 
Domnul a pătimit pe cruce şi suferă cu sufletul pentru noi toţi. Domnul m-a învăţat să iubesc pe vrăjmaşi. 
Fără harul lui Dumnezeu nu putem iubi pe vrăjmaşi, dar Duhul Sfânt ne învaţă iubirea, şi atunci ne va fi 
milă chiar şi de demoni, pentru că s-au dezlipit de bine şi au pierdut smerenia şi iubirea de Dumnezeu. 

Vă rog, fraţilor, faceţi o încercare. Dacă cineva vă ocărăşte sau vă dispreţuieşte sau vă smulge ce e 
al vostru, sau prigoneşte Biserica, rugaţi pe Domnul zicând: „Doamne, noi toţi suntem făpturile Tale. Ai 
milă de robii Tăi şi întoarce-i spre pocăinţă!" Şi atunci vei purta în chip simţit harul în sufletul tău. La 
început sileşte inima ta să iubească pe vrăjmaşi, şi Domnul, văzând dorinţa ta cea bună, te va ajuta în 
toate, şi experienţa însăşi te va învăţa calea. Dar cine gândeşte rău de vrăjmaşi, acela nu are în el iubirea 
lui Dumnezeu şi nu-L cunoaşte pe Dumnezeu. 

Dacă te vei ruga pentru vrăjmaşi, va veni la tine pacea; iar când vei iubi pe vrăjmaşi, să ştii că un 
mare har al lui Dumnezeu viază întru tine; nu zic că este deja un har desăvârşit, dar e de ajuns pentru 
mântuire. Dacă însă îi ocărăşti pe vrăjmaşii tăi, aceasta înseamnă că un duh rău viază întru tine şi aduce 
gânduri rele in inima ta; pentru că, aşa cum a spus Domnul, „din inima omului ies gândurile bune şi 
gândurile rele" (Mt 15, 19). Omul bun gândeşte: „Tot cel ce rătăceşte de la adevăr piere" şi, de aceea, îi 
este milă de el. Dar cine n-a învăţat de la Duhul Sfânt să iubească, acela nici nu se va ruga pentru 
vrăjmaşi. Cine a învăţat de la Duhul Sfânt să iubească, acela se întristează toată viaţa pentru oamenii 
care nu se mântuiesc şi varsă multe lacrimi pentru popor, şi harul lui Dumnezeu îi dă puterea de a iubi pe 
vrăjmaşi. 

Dacă nu-i iubeşti, măcar nu-i ponegri şi nu-i înjura; şi acesta va fi un lucru bun. Dar dacă cineva îi 
blestemă şi-i înjură, e limpede că un duh rău viază în el şi, dacă nu se pocăieşte, va merge după moarte 
acolo unde sălăşluiesc duhurile cele rele. Să izbăvească Domnul orice suflet de o asemenea nenorocire! 
înţelegeţi! E atât de simplu. Sunt vrednici de milă oamenii care nu cunosc pe Dumnezeu sau care se 
împotrivesc Lui. Inima mea suferă pentru ei şi lacrimi curg din ochii mei. Pentru noi şi raiul şi chinurile se 
văd limpede: le cunoaştem prin Duhul Sfânt. Aceasta a spus-o şi Domnul: „împărăţia lui Dumnezeu e 
înăuntrul vostru" (Le 17, 22)! Aşa că încă de aici începe viaţa veşnică; şi chinurile veşnice încep şi ele 
încă de aici. [...] 

Sunt monahi care cunosc pe Dumnezeu, cunosc şi pe Maica Domnului, pe sfinţii îngeri şi raiul, dar 
cunosc şi pe demoni şi chinurile iadului, şi cunosc aceasta din experienţă. în Duhul Sfânt sufletul 
cunoaşte pe Dumnezeu. Duhul Sfânt ne dă, pe cât e cu putinţă acest lucru, să cunoaştem încă de aici 
plinătatea bucuriei raiului, pe care fără harul lui Dumnezeu omul n-ar putea-o purta, ci ar muri. Dintr-o 
lungă experienţă, monahul duce luptă cu vrăjmaşul mândriei, şi Duhul Sfânt îl învaţă, îl lămureşte şi-i dă 
puterea de a-l birui. Monahul înţelept izgoneşte prin smerenie orice înălţare şi mândrie. El spune: ,Nu 
sunt vrednic de Dumnezeu şi de rai. Sunt vrednic de chinurile iadului şi voi arde veşnic în foc. Sunt cu 
adevărat mai rău decât toţi şi nevrednic de a fi miluit. Duhul Sfânt îl învaţă să gândească aşa despre sine 
însuşi; şi Domnul se bucură pentru noi când ne smerim şi ne osândim pe noi înşine şi dă sufletului harul 
Său. Cine s-a smerit pe sine, acela a biruit pe vrăjmaşi. Cine se socoteşte în inima sa vrednic de focul cel 
veşnic, NICI UN VRĂJMAŞ NU SE POATE APROPIA DE EL şi nici un gând lumesc nu pătrunde în sufletul lui, 
ci rămâne în Dumnezeu cu toată mintea şi cu toată inima. Iar cine a cunoscut pe Duhul Sfânt şi a fost 
învăţat de El smerenia, acela a ajuns asemenea învăţătorului său, Iisus Hristos, Fiul lui Dumnezeu, şi s-a 
asemănat Lui. [...] 

O, fraţilor, citiţi mai mult Evangheliile, Epistolele Apostolilor şi scrierile Sfinţilor Părinţi, prin această 
învăţătură sufletul cunoaşte pe Dumnezeu şi mintea e atât de ocupată de Domnul, că uită cu desăvârşire 
lumea, ca şi cum nu s-ar fi născut măcar. [...] 

Despre ascultare 

Prin ascultare omul se păzeşte de mândrie; pentru ascultare se dă rugăciunea; pentru ascultare se 
dă şi harul Duhului Sfânt. Iată de ce ascultarea e mai presus decât postul şi rugăciunea. Dacă îngerii 
căzuţi ar fi păzit ascultarea, ar fi rămas în ceruri şi ar fi cântat întru slava Domnului. Şi dacă Adam ar fi 
păzit ascultarea, atunci el şi neamul lui ar fi rămas în rai. Dar chiar şi acum e cu putinţă să aflăm iarăşi 
raiul pin pocăinţă. Domnul ne iubeşte mult în ciuda păcatelor noastre, numai să ne smerim şi să-i iubim 
pe vrăjmaşi. Dar cine nu iubeşte pe vrăjmaşi, acela nu poate avea pace, chiar dacă ar fi aşezat în rai. [...] 

Despre războiul duhovnicesc. 
Marea ştiinţă 

Lupta noastră se duce în fiecare zi şi în fiecare ceas. Dacă faci reproşuri fratelui sau îl judeci sau îl 
întristezi, ţi-ai pierdut pacea. Dacă ai căzut în slava deşartă sau te înalţi deasupra fratelui, ai pierdut 
harul. Dacă-ţi vine un gând desfrânat şi nu-l depărtezi de îndată, sufletul tău pierde iubirea lui Dumnezeu 
şi îndrăzneala în rugăciune. Dacă iubeşti puterea sau banii, nu vei cunoaşte niciodată iubirea lui 
Dumnezeu. Dacă-ţi împlineşti voia proprie, eşti biruit de vrăjmaşul şi urâtul intră în sufletul tău. Dacă 
urăşti pe fratele tău, înseamnă că ai căzut din Dumnezeu şi un duh rău a pus stăpânire pe tine. Dar dacă 
faci bine fratelui, atunci vei afla odihna conştiinţei. Dacă-ţi tai voia proprie, vei izgoni pe vrăjmaşi şi vei 
dobândi pace în sufletul tău. Dacă ierţi fratelui tău ocările şi iubeşti pe vrăjmaşi, atunci dobândeşti 
iertarea păcatelor tale şi Domnul îţi va da să cunoşti iubirea Duhului Sfânt. Iar când te smereşti întru 
totul, atunci afli odihna desăvârşită în Dumnezeu. 

Când sufletul e smerit şi Duhul lui Dumnezeu este în el, atunci omul este fericit cu duhul în iubirea 
lui Dumnezeu. Când simte mila Domnului, sufletul nu se mai teme de nimic, de nici o nenorocire pe 
pământ, ci doreşte să fie pururea smerit înaintea lui Dumnezeu şi să iubească pe fratele. Dar dacă 
sufletul cade în slava deşartă, sărbătoarea lui ia sfârşit, pentru că harul părăseşte sufletul, şi de acum el 
nu se mai poate ruga curat, ci gânduri rele vin şi frământă sufletul. [...] 

Nu vă voi ascunde pentru ce dă Domnul harul Său. Nu vreau să scriu mult, ci vă rog numai aceasta: 
iubiţi-vă unii pe alţii şi veţi vedea atunci mila Domnului. Să iubim pe fratele şi ne va iubi pe noi Domnul. 
Nu gândi, suflete, că Domnul te iubeşte, dacă te uiţi la cineva cu duşmănie. O, nu. Mai degrabă te iubesc 
demonii, pentru că te-ai făcut slujitorul lor; dar nu întârzia, pocăieşte-te şi cere de la Domnul puterea de 

a iubi pe fratele, şi vei vedea atunci pace în sufletul tău. 

Din toate puterile cereţi de la Domnul smerenie şi iubire frăţească, fiindcă pentru iubirea de frate 
Domnul dă harul Său. încearcă cu tine însuţi: într-o zi cere de la Dumnezeu iubirea de frate şi într-alta 
trăieşte fără iubire, şi atunci vei vedea deosebirea. Roadele duhovniceşti ale iubirii sunt vădite: pace şi 
bucurie în suflet, şi toţi oamenii vor fi pentru tine neamuri şi rude dragi şi vei vărsa lacrimi din belşug 
pentru aproapele şi pentru toată suflarea şi făptura. 

Adeseori, pentru un singur cuvânt bun sufletul simte în el o schimbare binefăcătoare; şi, dimpotrivă, 
pentru o singură privire duşmănoasă se pierde harul şi iubirea lui Dumnezeu. Atunci însă căieşte-te 
degrabă ca pacea lui Dumnezeu să se întoarcă în sufletul tău. Fericit sufletul care iubeşte pe Domnul şi 
care a fost învăţat de El smerenia. Domnul iubeşte sufletul smerit care nădăjduieşte cu tărie în 
Dumnezeu. în flecare secundă simte mila Lui, astfel încât, chiar dacă vorbeşte cu oameni, el este absorbit 
în Domnul Cel iubit şi, din îndelungata sa luptă cu vrăjmaşii, sufletul îndrăgeşte înainte de toate smerenia 
şi nu lasă pe vrăjmaşi să ia de la el iubirea de fraţi. Dacă vom iubi din toate puterile pe fratele şi ne vom 
smeri sufletul nostru, biruinţa va fi a noastră, pentru că Domnul dă harul Său mai cu seamă pentru 
iubirea de frate. [...] 

Un monah lipsit de experienţă suferea din partea demonilor, şi când îl năpădeau, el fugea de ei, dar 
ei îl urmăreau. Dacă ţi se întâmplă şi ţie ceva asemănător, nu te înspăimânta şi nu fugii, ci stai cu 
bărbăţie, smereşte-te şi zi: „Doamne, miluieşte-mă, că sunt un mare păcătos" şi demonii pier; dar dacă 
vei fugi în chip laş, ei te vor goni în prăpastie. Adu-ţi aminte că în ceasul când te năpădesc demonii, se 
uită la tine şi Domnul, să vadă cum îţi pui nădejdea în El. Chiar dacă îl vezi limpede pe Satana şi el te va 
arde cu focul lui şi vrea să înrobească mintea ta, nu te teme, ci nădăjduieşte cu tărie în Domnul şi spune: 
„Sunt mai rău decât toţi" şi vrăjmaşul se va depărta de tine. 

Nu te speria nici dacă simţi că un duh rău lucrează înăuntrul tău, ci mărturiseşte-te sincer şi cere 
din toată inima de la Domnul un duh umilit (Ps 50, 18) şi negreşit Domnul ţi-l va da, şi atunci, pe măsura 
smereniei tale, vei simţi întru tine harul; şi când sufletul tău se va smeri cu totul, atunci vei găsi odihnă 
desăvârşită. Aşa este războiul pe care îl duce omul toată viaţa. Sufletul care a cunoscut pe Domnul pin 
Duhul Sfânt şi cade în înşelare să nu se înfricoşeze, ci, aducându-şi aminte de iubirea lui Dumnezeu şi 
ştiind că lupta cu vrăjmaşii e îngăduită din pricina mândriei şi a slavei deşarte, să se smerească şi să 
ceară de la Domnul să-l tămăduiască şi Domnul va tămădui sufletul uneori degrabă, alteori încet, puţin 
câte puţin. Ascultătorul care crede duhovnicului său şi nu crede sieşi se va tămădui degrabă de orice 
vătămare pe care i-au pricinuit-o vrăjmaşii, dar cel neascultător nu se va îndrepta. [...] 

Cine poate înţelege raiul? îl poate înţelege în parte cine poartă în el pe Sfântul Duh, pentru că raiul 
este împărăţia Duhului Sfânt, şi Duhul Sfânt în cer şi pe pământ este Acelaşi. Gândeam în mine însumi: 
„Sunt un ticălos şi vrednic de toate pedepsele", dar în loc de pedepse Domnul mi-a dat pe Duhul Sfânt. 
Duhul Sfânt e mai dulce decât tot ce e pământesc. Este hrana cerească e bucuria sufletului. 

Dacă vrei să ai în chip simţit harul Duhului Sfânt, smereşte-te ca Sfinţii Părinţi. Pimen cel Mare a zis 
ucenicilor lui: „Credeţi-mă, copiii mei, unde e Satana acolo voi fi şi eu". Un curelar din Alexandria 
gândea: „Toţi se vor mântui, eu singur voi pieri", şi Domnul a descoperit lui Antonie cel Mare că n-a ajuns 
încă la măsura curelarului aceluia. Părinţii au dus o luptă încrâncenată cu demonii şi s-au obişnuit să 
gândească smerit despre ei înşişi, şi pentru aceasta i-a iubit pe ei Domnul. Domnul mi-a dat să înţeleg 
puterea acestor cuvinte. Şi când ţin mintea mea în iad, sufletul meu are odihnă, dar când uit de aceasta, 
atunci îmi vin gânduri care nu plac lui Dumnezeu. 

Gândeam: „Sunt pământ, şi încă pământ păcătos". Dar Domnul mi-a arătat mila Sa şi mi-a dat din 
belşug harul Său şi se bucură duhul meu pentru că, deşi sunt un ticălos, Domnul mă iubeşte şi de aceea 
sufletul meu e atras spre El în chip nesăturat, iar când îl voi întâlni, voi zice sufletului meu : uită-te la El, 
nu-L pierde, să nu ţi se întâmple ceva mai rău (In 5, 14), pentru că sufletul îndură mari chinuri atunci 
când pierde harul Duhului Sfânt. 

Credeţi-mă, scriu înaintea feţei Domnului, pe Care sufletul meu îl cunoaşte. Pentru a păstra harul, 
trebuie să ne smerim pururea. Iată, Domnul smereşte cu milostivire pe cei care-i slujesc Lui. Antonie cel 
Mare credea că în pustie el era mai bătrân şi mai desăvârşit decât toţi, dar Domnul l-a îndreptat spre 
Pavel Tebeul, şi Antonie a văzut pe cel ce era mai bătrân şi mai desăvârşit decât el. Cuviosul Zosima 
credea că era monah din copilărie şi că nimeni nu putea discuta cu el, dar a fost smerit de Măria 
Egipteanca şi a văzut că era departe de a fi ajuns la măsura ei. Sfântul Tihon din Zadonski a fost smerit 
de un nebun întru Hristos, care i-a dat o palmă şi i-a zis: „Nu te trufi cu înţelepciunea!" Astfel, Domnul 
Cel Milostiv smereşte pe sfinţi, ca ei să rămână smeriţi până la sfârşit. Cu atât mai mult trebuie să ne 
smerim noi. De aceea, ziua şi noaptea cer şi eu de la Dumnezeu smerenia lui Hristos. Duhul meu 
însetează să o dobândească, pentru că este darul cel mai înalt al Duhului Sfânt. în smerenia lui Hristos e 
şi iubire, şi pace, şi blândeţe, şi înfrânare, şi ascultare, şi îndelungă-răbdare, şi toate virtuţile sunt 
cuprinse în ea. [...] 

Cât trăim pe pământ trebuie să ne învăţăm să ducem război cu vrăjmaşii. Lucrul cel mai chinuitor 
decât toate este să ne omoram trupul pentru Dumnezeu şi să ne biruim iubirea de sine. Pentru a birui 
iubirea de sine, e nevoie să ne smerim totdeauna. Aceasta este o MARE ŞTIINŢĂ, pe care ne-o însuşim 
degrabă. Trebuie să ne socotim mai răi decât toţi şi să ne osândim la iad. Prin aceasta sufletul se 
smereşte şi câştigă plânsul pocăinţei din care se naşte bucuria. Este bine să ne obişnuim sufletul să 

gândească: în focul iadului voi arde. Dar, vai, puţini înţeleg aceasta. Mulţi cad în deznădejde şi merg spre 
pierzanie. Sufletele lor se sălbăticesc şi nu mai vor nici să se roage, nici să citească, nici chiar să se mai 
gândească la Dumnezeu. 

Trebuie să ne osândim pe noi înşine în sufletul nostru, dar să nu deznădăjduim de mila şi iubirea lui 
Dumnezeu. Trebuie să dobândim duh umilit şi înfrânt şi atunci vor pieri toate gândurile şi mintea se va 
curaţi. Dar înainte de aceasta trebuie să ne cunoaştem măsura, ca să nu ne chinuim fără folos sufletul, 
învaţă să te cunoşti pe tine însuţi şi să dai sufletului nevoinţă (asceză) după puterile lui. [...] 

Despre gânduri şi înşelare 

A venit un nor, a ascuns soarele şi s-a făcut întuneric. Tot aşa, pentru un singur gând de mândrie, 
sufletul pierde harul, şi îl năpădeşte întunericul. Dar, tot aşa, şi numai pentru un singur gând de smerenie 
harul vine din nou. Am încercat aceasta pe mine însumi. [...] 

Dacă vezi o lumină înăuntrul sau în afara ta, nu te încrede în ea, dacă împreună cu lumina nu simţi 
în tine zdrobire (de inimă) pentru Dumnezeu, nici iubire pentru aproapele; însă nici nu te teme, ci 
smereşte-te şi lumina va pieri. Dacă vezi vreo vedenie sau un chip sau ai un vis, nu te încrede în aceasta, 
pentru că dacă este de la Dumnezeu, Domnul te va face să înţelegi aceasta. Dacă n-a cunoscut după gust 
pe Duhul Sfânt, sufletul nu poate înţelege de unde anume vine vedenia. Vrăjmaşul dă sufletului o 
anumită dulceaţă amestecată cu slavă deşartă şi după aceasta se recunoaşte înşelarea. 

Părinţii zic că dacă o vedenie e pricinuită de vrăjmaşul, sufletul simte tulburare. însă numai sufletul 
smerit şi care nu se socoteşte pe sine vrednic de vedenii simte tulburare sa frică la lucrarea vrăjmaşilor 
dar omul mândru şi căzut în slava deşartă nu poate încerca nici frică, nici tulburare, fiindcă el vrea să 
aibă vedenii, şi se socoteşte pe sine vrednic de aceasta şi de aceea vrăjmaşul îl înşeală uşor. 

Lucrurile cereşti se cunosc prin Duhul Sfânt, iar cele pământeşti prin minte: dar cine vrea să 
cunoască pe Dumnezeu cu mintea lui din ştiinţă, acela e în înşelare pentru că Dumnezeu este cunoscut 
numai prin Duhul Sfânt. Dacă vezi cu mintea demoni, smereşte-te şi sileşte-te să nu-i vezi şi mergi 
degrabă la duhovnicul sau „bătrânul" (stareţul) căruia ai fost încredinţat. Spune totul duhovnicului şi 
atunci Domnul te va milui şi vei scăpa de înşelare. Dar dacă crezi că ştii mai multe în privinţa vieţii 
duhovniceşti decât duhovnicul tău şi dacă la mărturisire nu-i spui ce ţi s-a întâmplat, atunci pentru 
mândria ta va fi îngăduit unei înşelări să pună stăpânire pe tine spre povăţuire. [...] 

Aşa cum oamenii intră şi ies dintr-o casă, aşa şi gândurile iscate de demoni vin şi iarăşi pleacă, dacă 
nu le primeşti. Dacă gândul îţi spune: „Fură!" şi tu-l asculţi, ai dat prin aceasta demonului o putere 
asupra ta. Dacă gândul îţi spune: „Mănâncă mult!" până la ghiftuială şi tu vei mânca mult, demonul a luat 
din nou putere asupra ta. Şi aşa, dacă gândul fiecărei patimi te va stăpâni, vei ajunge un bârlog de 
demoni. Dar dacă înţelegi să te pocăieşti cum se cuvine, vor tremura şi vor fi siliţi să plece. [...] 

La început, când omul vine să lucreze pentru Domnul, Domnul dă sufletului harul Său şi o râvnă 
puternică pentru bine, şi totul îi este atunci uşor şi plăcut; şi când sufletul vede în el aceasta, atunci, în 
lipsa lui de experienţă, îşi spune: „Voi avea toată viaţa această râvnă. Şi prin aceasta se înalţă mai presus 
de cei ce trăiesc în nepăsare şi începe să-i judece; şi aşa pierde harul care l-a ajutat să împlinească 
poruncile lui Dumnezeu. Şi sufletul nu înţelege cum s-a întâmplat aceasta, totul mergea atât de bine, dar 
acum totul e atât de chinuitor şi nu mai vrea să se roage. Dar nu trebuie să se înfricoşeze: este Domnul 
Care povăţuieşte cu milostivire sufletul. De îndată ce se înalţă mai presus de fratele său, chiar în acel 
minut sufletului îi vine un gând rău care nu-i place lui Dumnezeu, şi dacă sufletul se smereşte, harul nu-l 
părăseşte, dar dacă nu se smereşte, se iveşte o mică ispită ca sufletul să se smerească. Dacă iarăşi nu se 
smereşte, atunci începe lupta curviei. Dacă tot nu se smereşte, atunci cade într-un păcat oarecare. Şi 
dacă nici atunci nu se smereşte, vine o mare ispită şi el va săvârşi un păcat mare. Şi aşa ispita se va face 
tot mai puternică, până ce sufletul se va smeri; atunci ispita piere şi, dacă se smereşte mult, vine 
străpungerea inimii şi pacea şi tot răul piere. 

Astfel, tot războiul se duce pentru smerenie. Mândria a pricinuit căderea vrăjmaşilor şi ei ne-au tras 
în adânc şi pe noi. Vrăjmaşii ne laudă, şi dacă sufletul primeşte lauda, harul se retrage de la el până ce se 
pocăieşte. Astfel, toată viaţa învaţă sufletul smerenia lui Hristos şi, până ce nu va avea smerenia, va fi 
totdeauna chinuit de gânduri rele. Dar sufletul smerit găseşte odihna şi pacea de care vorbeşte Domnul 
(In 14, 27). 

Postul şi înfrânarea şi privegherea şi liniştirea (isihia) şi celelalte nevoinţe (ascetice) ne ajută, dar 
puterea de căpetenie stă în smerenie. Măria Egipteanca şi-a uscat trupul prin post într-un singur an, 
pentru că nu avea nimic de mâncare, dar cu gândurile a trebuit să lupte timp de şaptesprezece ani. 

Smerenia nu se învaţă dintr-o dată. De aceea a zis Domnul: „învăţaţi de la Mine smerenia şi 
blândeţea" (Mt 11, 29). Ca să înveţi ai nevoie de timp. Unii au îmbătrânit în nevoinţe şi totuşi n-au 
învăţat smerenia şi nu pot înţelege de ce nu le merge bine, de ce n-au pace şi sufletul lor e mâhnit, şi 
abătut. [...] 

Gânduri, sfaturi şi observaţii ascetice 

Ca să ţii rugăciunea, trebuie să iubeşti pe oamenii care te ocărăsc şi să te rogi pentru ei, până ce 
sufletul tău se va fi împăcat cu ei, şi atunci Domnul îţi va da rugăciune neîncetată, pentru că El dă 
rugăciunea celui ce se roagă pentru vrăjmaşi. Adevăratul învăţător în rugăciune e însuşi Domnul, dar cel 

ce se roagă trebuie să smerească sufletul său. In sufletul celui ce se roagă cum se cuvine e pacea lui 
Dumnezeu. Inima rugătorului trebuie să fie plină de milă pentru toată făptura. Rugătorul iubeşte pe toţi şi 
are milă de toţi, pentru că harul Duhului Sfânt l-a învăţat iubirea. [...] 

Cum să cunosc dacă Domnul mă iubeşte sau nu? 

Iată câteva semne. Dacă te lupţi cu tărie cu păcatul, Domnul te iubeşte. Dacă iubeşti pe vrăjmaşi, 
eşti şi mai mult iubit de Dumnezeu. Iar dacă-ţi pui sufletul pentru oameni, eşti mult iubit Domnului, Care 
şi-a pus şi El sufletul pentru noi. Amin. 

Bibliografie: Sfântul Siluan Athonitul, între iadul deznădejdii şi iadul smereniei, Ed. Deisis, Sibiu, 2000 

CU SMERENIA SĂ BIRUIEŞTI DUŞMĂNIA, 
de Sfîntul Dimittrie al Rostovului 

Iacov, dorind să îl îmblânzească pe fratele său cel mândru, Esau, şi să se împace cu el, la început 
a trimis înaintea lui daruri; apoi văzându-l de departe, i s-a închinat de şapte ori cu smerenie, iar la 
acestea a adăugat şi cuvinte de iubire: „Am văzut faţa ta - a spus el - ca şi cum ar fi fost faţa lui 
Dumnezeu". Astfel, a prefăcut o fiară într-un miel. De aici fiecare poate învăţa cum să îi potolească pe cei 
ce se mânie, să îi îmblânzească pe cei înverşunaţi, să îi împace pe cei învrăjbiţi şi să îi facă prieteni 
iubitori pe oamenii care nu au iubire. Vrei să ţi-l faci pe duşmanul tău prieten? Fii blând, smerit, arată-i 
dragoste şi nu răsplăti răul cu rău şi ocara cu ocară, pentru că focul nu îl stingi cu foc , răul nu îl biruieşti 
cu rău şi duşmănia nu o biruieşti cu duşmănie, ci nu faci decât să aţâţi şi mai mult; iar cu blândeţea, 
dragostea şi smerenia biruieşti uşor orice înverşunare. Cu dreptate spune Sfânta Scriptură: „Un răspuns 
blând domoleşte mânia, iar un cuvânt aspru aţâţă mânia" (Pilde 15,1). 

Iată ce scrie în „Păşunea duhovnicească" Sfântul Sofronie, Patriarhul Ierusalimului: „Doi episcopi, 
care se aflau la o distanţă foarte apropiată unul de celălalt, s-au certat odată între ei. Unul dintre ei era 
bogat, iar celălalt era foarte sărac. Cel bogat găsise prilejul să îi facă un rău celuilalt. însă cel sărac, 
auzind despre aceasta (şi ştiind ce vrea să facă), Ie-a spus preoţilor săi: «Noi vom birui cu harul lui 
Hristos». Preoţii i-au răspuns: «Cine poate, Stăpâne, să stea împotriva lui?» «Aşteptaţi şi veţi vedea» - 
Ie-a spus el. Episcopul a aşteptat să vină momentul. Când celălalt episcop a început să săvârşească slujba 
în cinstea Sfinţilor Mucenici, el i-a luat pe preoţi şi Ie-a spus «Veniţi după mine şi vom birui». Preoţii, 
însă, se întrebau în sinea lor: «Ce vrea să facă?». El s-a apropiat de celălalt episcop şi când acela a ieşit 
cu toată mulţimea, episcopul cel sărac, apropiindu-se şi mai mult de el, a căzut la picioarele lui împreună 
cu preoţii săi şi a spus: «Iartă-ne, Stăpâne, căci noi suntem robii tăi». Acela, fiind uimit de o asemenea 
faptă, cu sufletul zdrobit (căci Dumnezeu schimbase inima lui) a înconjurat el însuşi picioarele episcopului 
căzut la pământ şi a spus: «Tu eşti Stăpânul şi părintele meu!» Şi de atunci a fost mare dragoste între ei. 
Iar episcopul cel sărac Ie-a spus preoţilor săi: «Nu v-am spus eu că vom birui cu harul lui Dumnezeu?». 
Şi voi, când aveţi duşmănie între voi, faceţi acelaşi lucru unul cu celălalt, şi veţi birui". (Păşune 
duhovnicească, cap. 208). 

Din această istorioară se vede cum cuvântul smerit şi supunerea ucid mânia, biruiesc vrăjmăşia, îi 
împacă pe oameni şi, din vrăjmaşi îi transformă în prieteni. Şi din contră, cuvântul aspru stârneşte mânia. 
Iată ce se povesteşte în viaţa Sfântului Macarie Egipteanul: „Odată, pe când Cuviosul mergea din schit în 
muntele Nitri şi nu mai avea mult de mers, i-a spus ucenicului său: «Mergi înaintea mea»". Ucenicul a 
pornit şi pe drum a întâlnit un popă idolesc, care mergea în grabă, ducând pe umeri un buştean mare. 
Văzându-l, fratele a strigat către el: «Ia ascultă, diavole! Unde te duci?» Păgânul s-a năpustit asupra lui 
şi l-a bătut atât de tare, încât de-abia l-a lăsat viu şi, luându-şi buşteanul a fugit. După un timp l-a 
întâlnit şi Avva Macarie şi i-a spus prietenos: «Să te mântuieşti, sârguinciosule, să te mântuieşti!». 
închinătorul la idoli s-a mirat şi i-a spus schimnicului: «Ce vezi tu bun în mine de mă saluţi atât de 
binevoitor?». «Văd că te trudeşti» - a răspuns schimnicul. Atunci păgânul a spus: «Părinte! Eu am fost 
mişcat de cuvintele tale şi văd că eşti omul lui Dumnezeu; dar iată, mai înainte un alt monah m-a întâlnit 
şi m-a ocărât, iar eu l-am bătut până la moarte». Şi a căzut păgânul la picioarele Sfântului, zicând: «Nu 
te voi lăsa în pace până când nu mă vei face şi pe mine creştin şi monah». Şi a plecat împreună cu 
Sfântul Macarie. Pe drum l-au ridicat pe fratele cel bătut şi l-au dus în biserica ce se află în muntele Nitri. 
S-au minunat sfinţii părinţi care vieţuiau acolo, văzându-l pe păgânul idolatru împreună cu Cuviosul 
Macarie şi l-au creştinat cu Sfântu Botez şi l-au făcut călugăr, iar după exemplul lui mulţi alţi păgâni au 
crezut în Hristos. Şi a spus Avva Macarie: «Cuvântul cel rău şi pe cei buni îi face răi, iar cuvântul cel bun 
şi pe cei răi îi face buni». 

Bibliografie: Sfântul Dimitrie al Rostovului, Viaţa şi omiliile, Ed. Bunavestire, Galaţi, 2003 

CUVÎNT DESPRE PĂCATUL DEZNĂDEJDII, 
al Sfîntului Ioan Iacob Hozevitul 

Trăim în veacul cel de pe urmă şi vrăşmaşul mîntuirii se sileşte mai tare cu meşteşugul lui, văzînd că 
se apropie sfîrşitul. Sînt zilele smintelilor, şi este mare secetă de cuvîntul lui Dumnezeu, lipseşte povaţa 
cea sănătoasă pentru mîntuire. Astăzi, mulţi dintre cei credincioşi ajung la deznădăjduire din cauza lipsei 
de povăţuitor, căci „a lipsit cel cuvios", cum zice Psalmistul. 

Mai dureros însă este că boala deznădejdii se strecoară şi în inima celor care au îmbrăcat „haina 
mîntuirii", ba chiar şi la unii din clerici. îndoiala pentru mîntuirea sufletului se vede astăzi la mulţi 
Creştini, şi nu numai la cei robiţi de patimi sau străini de Biserică, ci şi la unii care merg pe calea 
pocăinţei, cu rîvnă pentru adevărul sfînt. Ei văd stricăciunea dimprejurul lor, văd apoi lipsa cea mare de 
povăţuitori, uneori văd şi lipsa de credinţă la „cei din sfeşnic", care trebuie să lumineze, şi pentru asta se 
împuţinează la suflet bieţii Creştini şi unii se deznădăjduiesc. Cei care îmbrăţişează viaţa monahală sînt 
mai adăpostiţi de valurile lumeşti, dar şi ei văd lipsa de spor duhovnicesc, şi pentru asta îi cuprinde un 
fel de îndoială pentru mîntuire, slăbănogindu-se la suflet. Prin aceste rînduri, eu nu caut să judec nici să 
osîndesc pe cei ce au îndoială pentru mîntuirea lor, ci mă silesc să le pun la îndemînă „tonic", adică o 
doctorie întăritoare pentru suflet. 

îndreptarea noastră şi izbăvirea de osîndă am dobîndit-o prin jertfa cea de pe cruce a Domnului 
nostru Iisus Hristos. Deci, după cum n-au putut să scape de osîndă toţi aleşii lui Dumnezeu din Legea 
Veche, cu toate bunătăţile lor, tot aşa nici noi, cei de azi, nu putem să ne mîntuim prin faptele noastre, 
fără darul lui Dumnezeu. întîi este sfîntul dar, şi pe urmă faptele noastre, care ajută la mîntuire. Aceasta 
o spun din cauză că sînt mulţi dintre Creştini, şi mai ales dintre monahi, care se bazează mai mult pe 
faptele lor şi mai puţin preţuiesc darul lui Dumnezeu. Cînd unii ca aceştia pătimesc vreo alunecare în 
patimi, sau cînd slăbesc cu trupul şi nu mai pot împlini faptele cele bune sau nevoinţele lor obişnuite, 
atunci se deznădăjduiesc de mîntuire. Căci nădejdea lor era la nevoinţele şi la bunătăţile lor, iar nu la 
mila lui Dumnezeu. Pentru ei, cînd s-a terminat voinicia trupului sau cînd au suferit vreo alunecare în 
păcate mari, atunci s-a terminat şi cu mîntuirea, după socoteala lor. Fraţilor şi surorilor, care vă îndoiţi 
de mîntuire, să vă întipăriţi bine în minte că: de-ar face omul toate bunătăţile şi chiar de s-ar da şi la 
moarte pentru apărarea dreptăţii, însă fără darul cel sfînt al Domnului nu este mîntuire. „A Domului este 
mîntuirea, şi peste poporul Său - binecuvîntarea Sa", cum zice Proorocul David în Psalmi. Şi iarăşi: de-ar 
săvîrşi cineva toate răutăţile din lume, însă dacă nu-şi pierde nădejdea în Dumnezeu şi dacă aleargă la 
pocăinţă, tot se mîntuieşte. „Deşartă este mîntuirea omului", zice Psalmistul, adică toată strădania 
omului este zadarnică, fără ajutorul lui Dumnezeu. Fiecare om este luptat de felurite păcate şi se răneşte 
de ele. Deci noi singuri, oricîte bunătăţi şi oricîte nevoinţe am face, nu sîntem în stare să ne vindecăm şi 
să dobîndim nevinovăţia. Darul lui Dumnezeu împlineşte toate lipsurile noastre şi ne vindecă spre 
mîntuire. Nimeni dintre drept credincioşii Creştini să nu se împuţineze la suflet încît să zică sau să cugete 
că nu mai este mîntuire pentru el. împuţinarea aceasta a sufletului şi îndoiala pentru mîntuire vine de la 
vrăşmaş. Şarpele care a îndemnat odinioară pe strămoşi să mănînce din rodul oprit, căci nu vor muri 
niciodată, acum şi-a schimbat glasul şi le şopteşte la mulţi, zicînd: „Zadarnic mîncaţi pîinea vieţii", căci 
„nu mai este mîntuire pentru voi!" Auziţi ce glas înşelător răsună astăzi? Sfîntul Prooroc David pricepea 
glasul acesta, pentru aceasta zice la Psalmul 3,2: „Mulţi zic sufletului meu: Nu este mîntuire lui întru 
Dumnezeul lui!" Dar el se întărea cu nădejdea în Dumnezeu, zicînd: „Pentru ce eşti mîhnit, suflete al 
meu, şi pentru ce te tulburi? Nădăjduieşte spre Dumnezeu, că-L voi lăuda pe El, mîntuirea feţei mele şi 
Dumnezeul meu" (Psalmul 41 6:7). Şi Proorocul rosteşte aceste cuvinte de mai multe ori, arătînd cu asta 
primejdia care vine din deznădejde. Citiţi cu băgare de seamă la Psaltire, şi veţi vedea cît de întărit este 
împăratul David cu nădejdea mîntuirii. El nu era nici botezat şi nici bucuria învierii Domnului n-a 
cunoscut-o arătat, ci numai în chip tainic, dar nădejdea mîntuirii răsună în toţi psalmii lui. Afară de asta, 
nici el n-a fost scutit de rănile păcatului, ba încă a pătimit cele mai grele răni, din prea-curvie şi din 
ucidere. Dar nădejdea lui nu s-a împuţinat, şi pentru aceasta s-a mîntuit şi s-a sfinţit. Socotiţi apoi că 
tîlharul cel credincios era în gura morţii cu sufletul împovărat de rele, dar nădejdea lui a rămas neclintită 
pînă la urmă. Căci, de n-ar fi avut nădejde, atunci n-ar fi îndrăznit să zică: „Pomeneşte-mă, Doamne, 
cînd vei veni întru împărăţia Ta!" Cît de dureros este cînd vezi că mulţi din cei ce s-au îmbrăcat întru 
Hristos prin Taina Sfîntului Botez şi se împărtăşesc cu Pîinea Vieţii, adică cu Trupul Domnului, cu alte 
cuvinte, cînd vezi pe cei chemaţi să moştenească împărăţia cerurilor că se deznădăjduiesc de mîntuire! 
Mare durere pentru Sfînta Biserică, maica noastră duhovnicească, care se sileşte ca pe toţi să ne 
mîntuiască! 

Toţi Sfinţii Părinţi mărturisesc într-un glas că nici un păcat nu este aşa de vătămător precum este 
păcatul deznădăjduirii, căci el e aproape ca şi lepădarea de Dumnezeu. Pentru aceasta, fraţilor, să ne 
doară inima pentru păcatele noastre, căci prin ele am supărat pe bunul Dumnezeu, dar întristarea 
noastră să fie totdeauna însoţită cu nădejdea în mila Părintelui Ceresc şi niciodată să nu avem îndoială 
de mîntuire. Obiceiul vrăşmaşului este să aducă în inimă frica cea dobitocească şi tulburare, ca prin asta 
să arunce pe om în deznădejde. Dar tu, frate Creştine, chiar dacă L-ai vedea pe însuşi Domnul că îşi 
întoarce faţa Sa de la tine şi nu te mai socoteşti între oile Sale, tu nici atunci să nu te împuţinezi, ci 
roagă-te cu stăruinţă de El, precum se ruga şi văduva cea necăjită către judecătorul nedreptăţii, cum 
spune la Sfinta Evanghelie, şi nu vei rămîne ruşinat. Strigă cu îndrăzneală la gîndurile cele otrăvite, cum 
striga şi Sfîntul Prooroc David, zicînd: „Domnul este luminarea mea şi mîntuitorul meu, de cine mă voi 
teme?", şi apoi zi: „Nădejdea mea este Tatăl, scăparea mea este Fiul, acoperămîntul meu este Duhul 

Sfînt!" [...] 

BIBLIOGRAFIE: Profeţii şi mărturii creştine pentru vremea de acum, Ed. Biserica Ortodoxă, Alexandria, 
2004 

CUVÎNT DESPRE CELE OPT GÎNDURI ALE RĂUTĂŢII, 
al Sfântului Casian Romanul 

După ce mai înainte am alcătuit cuvântul despre rânduielile chinoviilor, de data aceasta, 
nădăjduind iarăşi în rugăciunile Voastre, ne-am apucat a scrie despre cele opt gânduri ale răutăţii, adică 
despre cel al lăcomiei pântecelui, al curviei, al iubirii de argint, al mâniei, al întristării, al trândăviei, al 
slavei deşarte şi al mândriei. 



I Despre înfrânarea pântecelui 

Mai întâi deci vom vorbi despre înfrânarea pântecelui, care se împotriveşte îmbuibării pântecelui; 
apoi despre chipul posturilor si despre felul şi cantitatea bucatelor. Iar acestea nu de la noi le vom spune, 
ci după cum le-am primit de la Sfinţii Părinţi. Aceştia n-au lăsat un singur canon despre postire, nici un 
singur chip al împărtăşirii de bucate, nici aceeaşi măsură pentru toţi. Fiindcă nu toţi au aceeaşi tărie şi 
aceeaşi vârstă; apoi şi din pricina slăbiciunii unora, sau a unei deprinderi mai gingaşe a trupului. însă un 
lucru au rânduit tuturor: să fugă de îmbuibare şi de saturarea pântecelui. Iar postirea de fiecare zi au 
socotit că este mai folositoare şi mai ajutătoare spre curăţie, decât cea de trei sau de patru zile, sau decât 
cea întinsă până la o săptămână. Căci zic: cel ce peste măsură întinde postirea, tot peste măsură se 
foloseşte adeseori şi de hrană. Din pricina aceasta se întâmplă că uneori, din covârşirea postirii, slăbeşte 
trupul şi se face mai trândav spre slujbele cele duhovniceşti; iar alteori, prin prisosul mâncării, se 
îngreuiază şi face să se nască în suflet nepăsare şi moleşire. Au cercat Părinţii şi aceea că nu tuturor le 
este potrivită mâncarea verdeţurilor sau a legumelor şi nici posmagul nu-l pot folosi ca hrană toţi. Şi au 
zis Părinţii că unul mâncând două litre de pâine e încă flămând, iar altul mâncând o litră, sau şase uncii, 
se satură. (Uncia este uncia romană: 27 gr. 165 mlgr.). Deci, precum am zis mai înainte, Ie-a dat tuturor 
o singură regulă pentru înfrânare: să nu se amăgească nimeni cu saturarea pântecelui şi să nu se lase 
furat de plăcerea gâtlejului. Pentru că nu numai deosebirea felurilor, ci şi mărimea cantităţii mâncărilor 
face să se aprindă săgeţile curviei. Căci cu orice fel de hrană de se va umplea pântecele, naşte sămânţa 
desfrânării; asemenea nu numai aburii vinului fac mintea să se îmbete, ci şi saturarea de apă, precum şi 
prisosul a orice fel de hrană o moleşeşte şi o face somnoroasă. în Sodoma nu aburii vinului, sau ai 
bucatelor felurite au adus prăpădul, ci îmbuibarea cu pâine, cum zice Prorocul (Ez. 16,49). Slăbiciunea 
trupului nu dăunează curăţiei inimii, când dăm trupului nu ceea ce voieşte plăcerea, ci ceea ce cere 
slăbiciunea. De bucate numai atât să ne slujim, cât să trăim, nu ca să ne facem robi pornirilor poftei. 
Primirea hranei cu măsură şi cu socoteală, dă trupului sănătatea, nu îi ia sfinţenia. 

Regula înfrânării şi canonul aşezat de Părinţi, acesta este: Cel ce se împărtăşeşte de vreo hrană să 
se depărteze de ea până mai are încă poftă şi să nu aştepte să se sature. Iar Apostolul zicând: «Grija de 
strup să nu o faceţi spre pofte» (Rom. 13,14), n-a oprit chivernisirea cea trebuincioasă a vieţii, ci grija 
cea iubitoare de plăceri. De altfel pentru curăţia desăvârşită a sufletului nu ajunge numai reţinerea de la 
bucate, dacă nu se adaugă la ea şi celelalte virtuţi. De aceea smerenia prin ascultarea cu lucrul şi prin 
ostenirea trupului mari foloase aduce. înfrânarea de la iubirea de argint călăuzeşte sufletul spre curăţie, 
când înseamnă nu numai lipsa banilor, ci şi lipsa poftei de a-i avea. Reţinerea de la mânie, de la 
întristare, de la slava deşartă si mândrie, înfăptuieşte curăţia întreagă a sufletului. Iar curăţia parţială a 
sufletului, cea a neprihănirii adică, o înfăptuiesc în chip deosebit înfrânarea şi postul. Căci este cu 
neputinţă ca acela ce şi-a săturat stomacul să se poată lupta în cuget cu dracul curviei. Iată de ce lupta 
noastră cea dintâi trebuie să ne fie înfrânarea stomacului şi supunerea trupului nu numai prin post, ci şi 
prin priveghere, osteneală si citiri; apoi aducerea inimii la frica de iad şi la dorul după împărăţia cerurilor. 

II Despre duhul curviei şi al poftei trupeşti 

A doua luptă o avem împotriva duhului curviei şi al poftei trupeşti. Pofta aceasta începe să supere 
pe om de la cea dintâi vârstă. Mare şi cumplit război este aceasta şi luptă îndoită cere. Căci acest război 
este îndoit, aflându-se şi în suflet şi în trup. De aceea trebuie să dăm lupta din două părţi împotriva lui. 
Prin urmare nu ajunge numai postul trupesc pentru dobândirea desăvârşitei neprihăniri şi adevăratei 
curaţii, de nu se va adăuga şi zdrobirea inimii şi rugăciunea întinsă către Dumnezeu şi citirea deasă a 
Scripturilor şi osteneala şi lucrul mâinilor, care abia împreună pot să oprească pornirile cele 

neastâmpărate ale sufletului şi să-l aducă înapoi de la nălucirile cele de ruşine. Mai înainte de toate însă, 
foloseşte smerenia sufletului, fără de care nu va putea birui nimeni, nici curvia, nici celelalte patimi. Deci 
de la început trebuie păzită inima cu toată străjuirea de gândurile murdare, «Căci dintru aceasta purced, 
după cuvântul Domnului, gânduri rele, ucideri, preacurvii, curvii» (Mt. 15,19) şi celelalte. Deoarece şi 
postul ni s-a rânduit de fapt nu numai spre rânduirea trupului, ci şi spre trezvia minţii, ca nu cumva, 
întunecându-se de mulţimea bucatelor, să nu fie în stare să se păzească de gânduri. 

Deci nu trebuie pusă toată strădania numai în postul cel trupesc, ci şi în meditaţie duhovnicească, 
fără de care e cu neputinţă să urcăm la înălţimea neprihănirii şi curăţiei adevărate. Se cuvine aşadar, 
după cuvântul Domnului, «să curăţim mai întâi partea cea dinăuntru a paharului şi a blidului, ca să se 
facă şi cea din afară curată» (Mt. 23,26). De aceea să ne sârguim, cum zice Apostolul , «a ne lupta după 
lege şi a lua cununa» (Filip. 3, 20) după ce am biruit duhul cel necurat al curviei, bizuindu-ne nu în 
puterea şi nevoinţa noastră, ci în ajutorul Stăpânului nostru Dumnezeu. Căci dracul acesta nu încetează 
de a război pe om, până ce nu va crede omul cu adevărat că nu prin străduinţa şi nici prin osteneala sa, ci 
prin acoperământul şi ajutorul lui Dumnezeu se izbăveşte de boala aceasta şi se ridică la înălţimea 
curăţiei. Fiindcă lucrul acesta este mai presus de fire şi cel ce a călcat întărâtările trupului şi plăcerile lui 
ajunge într-un chip oarecare afară din trup. De aceea este cu neputinţă omului (ca să zic aşa) să zboare 
cu aripile proprii la această înaltă şi cerească cunună a sfinţeniei şi să se facă următor îngerilor, de nu-l 
va ridica de la pământ şi din noroi harul lui Dumnezeu. Căci prin nici o altă virtute nu se aseamănă 
oamenii cei legaţi cu trupul mai mult cu îngerii cei netrupeşti, decât prin neprihănire. Printr-aceasta, încă 
pe pământ fiind şi petrecând, au după cum zice Apostolul, petrecerea în ceruri (Filip. 3,20). 

Iar semnul că au dobândit desăvârşit această virtute, îl avem în aceea că sufletul chiar şi în 
vremea somnului nu ia seama la nici un chip al nălucirii de ruşine. Căci deşi nu se socoteşte păcat o 
mişcare ca aceasta, totuşi ea arată că sufletul boleşte încă şi nu s-a izbăvit de patimă. Şi de aceea trebui 
să credem că nălucirile cele de ruşine ce ni se întâmplă în somn, sunt o dovadă a trândăviei noastre până 
aici şi a neputinţei ce se află în noi, fiindcă scurgerea ce ni se întâmplă în vremea somnului face arătată 
boala ce sade tăinuită în ascunzişurile sufletului. De aceea şi Doctorul sufletelor noastre a pus doctoria în 
ascunzişurile sufletului, unde ştie că stau şi pricinile bolii, zicând: «Cel ce caută la muiere spre a o pofti 
pe dânsa, a şi preacurvit cu ea în inima sa» (Mt. 5,28). Prin aceasta a îndreptat nu atât ochii cei curioşi şi 
desfrânaţi, cât sufletul cel aşezat înăuntru, care foloseşte rău ochii cei daţi de Dumnezeu spre bine. De 
aceea şi cuvântul înţelepciunii nu zice: «Cu toată străjuirea păzeşte ochii tăi», ci «Cu toată străjuirea 
păzeşte inima ta» (Prov. 4,23), aplicând leacul străjuirii mai ales aceluia care foloseşte ochii spre ceea ce 
voieşte. Aşadar aceasta să fie paza cea dintâi a curăţiei noastre: de nu va veni în cuget amintirea vreunei 
femei, răsărită prin diavoleasca viclenie, bunăoară a maicii, sau a surorii, sau a altor femei cucernice 
îndată să o alungăm din inima noastră, ca nu cumva, zăbovind mult la această amintire, amăgitorul celor 
neiscusiţi să rostogolească cugetul de la aceste feţe la năluciri ruşinoase şi vătămătoare. De aceea şi 
porunca dată de Dumnezeu primului om ne cere să păzim capul şarpelui (Gen. 3,15), adică începutul 
gândului vătămător prin care acela încearcă să se şerpuiască în sufletul nostru, ca nu cumva prin primirea 
capului, care este prima răsărire a gândului, să primim şi celălalt trup al şarpelui, adică învoirea cu 
plăcerea şi prin aceasta să ducă apoi cugetul la fapta neîngăduită. Ci trebuie, precum este scris: «în 
dimineţi să ucidem pe toţi păcătoşii pământului» (Ps. 100,10), adică prin lumina cunoştinţei să deosebim 
şi să nimicim toate gândurile păcătoase de pe pământ, care este inima noastră, după învăţătura 
Domnului; şi până ce sunt încă prunci, fiii Babilonului, adică gândurile viclene, să-i ucidem, zdrobindu-i 
de piatră (Ps. 136, 9), care este Hristos. Căci de se vor face bărbaţi prin învoirea noastră, nu fără mare 
suspin şi grea osteneală vor fi biruiţi. Dar pe lângă cele zise din dumnezeiasca Scriptură, bine este să 
pomenim şi cuvinte de ale Sfinţilor Părinţi. Astfel Sfântul Vasile, episcopul Cezareei Capadociei, zice: 
«Nici muiere nu cunosc, nici feciorelnic nu sunt». El ştia că darul fecioriei nu se dobândeşte numai prin 
depărtarea cea trupească de muiere, ci şi prin sfinţenia şi curăţia sufletului, care se câştigă prin frica lui 
Dumnezeu. Mai zic Părinţii şi aceea că nu putem câştiga desăvârşit virtutea curăţiei, de nu vom dobândi 
mai întâi în inima noastră adevărata smerenie a cugetului; nici de cunoştinţa adevărată nu ne putem 
învrednici, câtă vreme patima curviei zăboveşte în ascunzişurile sufletului. Dar ca să desăvârşim înţelesul 
neprihănirii, vom mai pomeni de un cuvânt al Apostolului şi vom pune capăt cuvântului: «Căutaţi pacea 
cu toată lumea şi sfinţirea, fără de care nimeni nu va vedea pe Domnul» (Evr. 12,14). Că despre aceasta 
grăieşte, se vede din cele ce adaugă, zicând: «Să nu fie cineva curvar sau lumeţ ca Esau» (Evr. 12,16). 
Pe cât este aşadar de cerească şi de îngerească virtutea sfinţeniei, pe atât este de războită cu mai mari 
bântuieli de potrivnici. De aceea suntem datori să ne nevoim nu numai cu înfrânarea trupului, ci şi cu 
zdrobirea inimii şi cu rugăciuni dese împreunate cu suspine, ca să stingem cuptorul trupului nostru, pe 
care împăratul Babilonului îl aprinde în fiecare zi prin aţâţările poftei, cu rouă venirii Sfântului Duh. Pe 
lângă acestea armă foarte tare pentru acest război avem privegherea cea după Dumnezeu. Căci precum 
paza zilei pregăteşte sfinţenia nopţii, aşa şi privegherea din vremea nopţii deschide sufletului calea către 
curăţia zilei. 

III. Despre iubirea de argint 

A treia luptă o avem împotriva duhului iubirii de argint. Războiul acesta este străin şi ne vine din 
afara firii, folosind necredinţa monahului. De fapt aţâţările celorlalte patimi, adică a mâniei şi a poftei, îşi 
iau prilejurile din trup şi îşi au oarecum începutul în răsadul firii, de la naştere. De aceea sunt biruite abia 
după vreme îndelungată. Boala iubirii de argint însă, venind din afară, se poate tăia mai uşor, dacă este 
silinţă şi luare aminte. Dar de nu e băgată în seamă, se face mai pierzătoare decât celelalte patimi şi mai 
cu anevoie de înfrânt. Căci e «rădăcina tuturor relelor» (I Tim. 6,10), după Apostolul. Să băgăm numai de 
seamă: îmboldirile cele fireşti ale trupului se văd nu numai la copii, în care nu este încă cunoştinţa binelui 
şi a răului, ci şi la pruncii cei prea mici şi sugari care nici urmă de plăcere nu au în ei, însă îmboldirea 
firească arată că o au. De asemenea observăm la prunci şi acul mâniei, când îi vedem porniţi asupra celor 
ce i-au necăjit. Iar acestea le zic, nu ocărând firea ca pricină a păcatului (să nu fie), ci ca să arăt că 
mânia si pofta au fost împreunate cu firea omului de către însuşi Ziditorul cu un scop bun, dar prin 
trândăvie alunecă din cele fireşti ale trupului în cele afară de fire. De fapt îmboldirea trupului a fost lăsată 
de Ziditorul spre naşterea de prunci şi spre continuarea neamului omenesc prin coborâre unii de la alţii, 
nu spre curvie. Asemenea şi imboldul mâniei s-a semănat în noi spre mântuire, ca să ne mâniem asupra 
păcatului, nu ca să ne înfuriem asupra aproapelui. Prin urmare nu firea în sine e păcătoasă, chiar dacă o 
folosim noi rău. Sau vom învinovăţi pe Ziditor? Oare cel ce a dat fierul spre o întrebuinţare necesară şi 
folositoare e vinovat, dacă cel ce l-a primit îl foloseşte pentru ucidere? 

Am spus acestea, vrând să arătăm că patima iubirii de argint nu-şi are pricina în cele fireşti, ci 
numai în voia liberă cea foarte rea şi stricată. Boala aceasta când găseşte sufletul căldicel şi necredincios, 
la începutul lepădării de lume, strecoară într-însul niscai pricini îndreptăţite şi la păreri binecuvântate ca 
să oprească ceva din cele ce le are. Ea îi zugrăveşte monahului în cuget bătrâneţe lungi şi slăbiciune 
trupească şi-i şopteşte că cele primite de la chinovie nu i-ar ajunge spre mângâiere, nu mai zic când este 
bolnav, dar nici măcar când este sănătos; apoi că nu se poartă acolo grijă de bolnavi, ci sunt foarte 
părăsiţi si că de nu va avea ceva aur pus de o parte va muri în mizerie. Mai apoi îi strecoară în minte 
gândul că nici nu va putea rămâne multă vreme în mănăstire, din pricina greutăţii îndatoririlor şi a 
supravegherii amănunţite a Părintelui. Iar după ce cu astfel de gânduri îi amăgeşte mintea, ca să-şi 
oprească măcar un bănişor, îl înduplecă vrăjmaşul să înveţe şi vreun lucru de mână de care să nu ştie 
Avva, din care îşi va putea spori argintul pe care îl râvneşte. Pe urmă îl înşeală ticălosul cu nădejdi 
ascunse, zugrăvindu-i în minte câştigul ce-l va avea din lucrul mâinilor şi apoi traiul fără griji. Şi aşa, 
dându-se cu totul grijii câştigului, nu mai ia aminte la nimic din cele potrivnice, nici chiar la întunericul 
deznădejdii, care îl cuprinde în caz că nu are parte de câştig; ci precum altora li se face Dumnezeu 
stomacul, aşa şi acestuia aurul. De aceea şi fericitul Apostol, cunoscând aceasta, a numit iubirea de 
argint, nu numai «rădăcina tuturor răutăţilor», ci şi «închinare la idoli». Să luăm seama deci, la câtă 
răutate târăşte boala aceasta pe om, dacă îl împinge şi la slujirea la idoli. Căci după ce şi-a depărtat 
iubitorul de argint mintea de la dragostea lui Dumnezeu, iubeşte idolii oamenilor scobiţi în aur. 

întunecat de aceste gânduri şi sporind la şi mai mult rău, monahul nu mai poate avea nici o 
ascultare, ci se răzvrăteşte, suferă, cârteşte la orice lucru, răspunde împotrivă şi nemaipăzind nici o 
evlavie, se duce ca un cal nesupus în prăpastie. Nu se mulţumeşte cu hrana cea de toate zilele şi strigă 
pe faţă că nu mai poate să rabde acestea la nesfârşit. Spune că Dumnezeu nu e numai acolo şi nu şi-a 
încuiat mântuirea sa numai în mănăstirea aceea; şi că de nu se va duce de acolo se va pierde. 

Banii cei puşi de o parte, dând ajutor socotinţii acesteia stricate, îl susţin ca nişte aripi să cugete la 
ieşirea din mănăstire, să răspundă aspru şi cu mândrie la toate poruncile şi să se socoată pe sine ca pe 
un străin dinafară. Orice ar vedea în mănăstire că ar avea trebuinţă de îndreptare, nu bagă în seamă, ci 
trece cu vederea, dacă nu defăima şi huleşte toate câte se fac. Caută apoi pricini pentru care să se poată 
mânia sau întrista, ca să nu pară uşuratic, ieşind fără pricină din mănăstire. Iar dacă poate scoate şi pe 
altul din mănăstire, amăgindu-l cu şoapte şi vorbe deşarte, nu se dă îndărăt să o facă, vrând să aibă un 
împreună lucrător la fapta sa cea rea. Şi aşa aprinzându-se de focul banilor săi, iubitorul de argint nu se 
va putea linişti niciodată în mănăstire, nici nu va putea să trăiască sub ascultare. Iar când dracul îl va răpi 
ca un lup din staul şi, despărţindu-l de turmă, îl va lua spre mâncare, atunci lucrările rânduite pentru 
anumite ceasuri în chinovie, pe care îi era greu să le împlinească, îl va face vrăjmaşul să le împlinească în 
chilie zi şi noapte cu multă râvnă; nu-l va slobozi însă să păzească chipul rugăciunilor, nici rânduiala 
posturilor; nici canonul privegherilor. Ci, după ce l-a legat cu turbarea iubirii de argint, toată sârguinţa îl 
înduplecă să o aibă numai spre lucrul mâinilor. 

Trei sunt felurile bolii acesteia, pe care le opresc deopotrivă atât dumnezeieştile Scripturi, cât şi 
învăţăturile Părinţilor. Primul e cel care face pe monahi să agonisească şi să adune cele ce nu le aveau în 
lume; al doilea e cel care face pe cei ce s-au lepădat de avuţii să se căiască, punându-le în minte gândul 
să caute cele pe care le-au dăruit lui Dumnezeu; în sfârşit al treilea e cel care, legând de la început pe 
monah de necredinţă şi moleşeală, nu-l lasă să se izbăvească desăvârşit de lucrurile lumii, ci îi pune în 
minte frica de sărăcie şi neîncredere în purtarea de grijă a lui Dumnezeu, îndemnându-l să calce 
făgăduinţele pe care Ie-a făcut când s-a lepădat de lume. Pildele tuturor acestor trei feluri precum am zis, 
le-am găsit osândite în Dumnezeiasca Scriptură. Aşa Ghehazi, voind să dobândească banii pe care nu-i 

avea înainte, s-a lipsit de darul proorociei, pe care învăţătorul său voia să i-l lase drept moştenire şi în loc 
de binecuvântare a moştenit lepră veşnică prin blestemul Proorocului (IV Reg. 5,22-27). Iuda, voind să 
recapete banii, de care mai înainte se lepădase urmând lui Hristos, a căzut nu numai din ceata ucenicilor, 
alunecând spre vânzarea Stăpânului, ci şi viaţa cea trupească a sa prin silnică moarte a sfârşit-o (Mt. 
27,5). Iar Anania şi Safira, oprind o parte din preţul vânzării, se pedepsesc cu moartea prin gura 
apostolească (Fapte 5:5,10). Marele Moise porunceşte şi el în a «Doua lege», în chip tainic, celor ce 
făgăduiesc să se lepede de lume, dar de frica necredinţei se ţin iarăşi de lucrurile pământeşti: «De este 
cineva fricos şi-i tremură inima de teamă, să nu iasă la război, ci să se întoarcă acasă, ca nu cumva cu 
frica lui să sperie şi inimile fraţilor săi» (Deut. 20,8). Poate fi ceva mai întemeiat şi mai lămurit decât 
această mărturie? Oare nu învăţăm din aceasta cei ce ne lepădăm de lume, să ne lepădăm desăvârşit şi 
aşa să ieşim la război, ca nu cumva punând început slăbănog şi stricat, să întoarcem şi pe ceilalţi de la 
desăvârşirea evanghelică, semănând temere într-înşii? Chiar şi cuvântul bine zis în Scripturi: «că mai 
bine este a da decât a lua» (Fapte 20,35), îl tâlcuiesc rău aceştia, forţându-l şi schimbându-i înţelesul, ca 
să se potrivească cu rătăcirea şi cu pofta lor de argint. De asemenea învăţătura Domnului care zice: 
«Dacă vrei să fii desăvârşit, vinde-ţi averile tale şi le dă săracilor şi vei avea comoară în ceruri; şi venind 
urmează-Mi Mie» (Mt. 19,21). Ei chibzuiesc că decât să fii sărac mai fericit lucru este a stăpâni peste o 
bogăţie proprie şi din prisosul ei a da şi celor ce au lipsă. Să ştie însă unii ca aceştia că încă nu s-au 
lepădat de lume, nici n-au ajuns la desăvârşirea monahicească, câtă vreme se ruşinează de Hristos şi nu 
iau asupra lor sărăcia Apostolului, ca prin lucrul mâinilor să-şi slujească lor şi celor ce au trebuinţa, spre a 
împlini făgăduinţa călugărească şi a fi încununaţi cu Apostolul, ca unii care, după ce şi-au risipit vechea 
bogăţie, luptă ca Pavel lupta cea bună în foame şi în sete, în ger şi fără haine (II Tim. 4,7). Căci dacă 
Apostolul ar fi ştiut că pentru desăvârşire mai de trebuinţă este vechea bogăţie, nu şi-ar fi dispreţuit 
starea sa de cinste, căci zice despre sine că a fost om de vază şi cetăţean roman (Fapte 22,25). 
Asemenea şi cei din Ierusalim, care îşi vindeau casele şi ţarinile şi puneau preţul la picioarele Apostolilor 
(Fapte 4,35), n-ar fi făcut aceasta, dacă ar fi ştiut că Apostolii ţin de lucru mai fericit şi mai chibzuit ca 
fiecare să se hrănească din banii săi şi nu din osteneala proprie şi din ceea ce aduc neamurile. încă mai 
lămurit învaţă despre acestea acelaşi Apostol în cele ce scrie Romanilor, când zice: «Iar acum merg la 
Ierusalim ca să slujesc Sfinţilor, că a binevoit Macedonia şi Ahaia să facă o strângere de ajutoare pentru 
cei lipsiţi dintre Sfinţii din Ierusalim. Că au binevoit, dar le sunt şi datori» (Rom. 15,25-27). Dar şi el 
însuşi, fiind adesea pus în lanţuri şi în închisori şi ostenit de călătorii, s-au împiedecat de acestea să-şi 
câştige hrana din lucrul manilor sale, precum obişnuia, spune că a primit-o de la fraţii din Macedonia, 
care au venit la el: «Şi lipsa mea au împlinit-o fraţii cei ce au venit din Macedonia» (II Cor. 11,9). Iar 
Filipenilor le scrie: «Si voi Filipenilor ştiţi că ieşind eu din Macedonia, nici o biserică nu s-a unit cu mine 
când a fost vorba de dat şi luat, decât voi singuri. Că şi în Tesalonic odată şi de două ori mi-aţi trimis cele 
de trebuinţă» (Filip. 4,15-16). 

Aşadar, după părerea iubitorilor de argint, sunt mai fericiţi decât Apostolul şi aceştia, fiindcă i-au 
dat din averile lor şi lui cele de trebuinţă. Dar nu va cuteza nimeni să zică aceasta, dacă nu cumva a 
ajuns la cea mai de-pe urmă nebunie a minţii. 

Deci dacă vrem să urmăm poruncii evanghelice şi întregii Biserici celei dintru început, întemeiată 
pe temelia Apostolilor, să nu ne luăm după socotinţele noastre, nici să înţelegem rău cele zise bine. Ci, 
lepădând părerea noastră cea moleşită şi necredincioasă, să primim înţelesul cel adevărat al Evangheliei. 
Căci numai aşa vom putea urma Părinţilor şi nu ne vom despărţi niciodată de ştiinţa vieţii de obşte, ci ne 
vom lepăda cu adevărat de lumea aceasta. Bine este deci să ne amintim şi aici de cuvântul unui Sfânt, 
care spune că Sfântul Vasile cel Mare ar fi zis unui senator, care se lepădase fără hotărâre de lume şi mai 
ţinea ceva din banii săi, un cuvânt ca acesta: «Şi pe senator l-ai pierdut şi nici pe monah nu l-ai făcut!». 
Trebuie aşadar să tăiem cu toată sârguinţa din sufletul nostru «rădăcina tuturor răutăţilor», care este 
iubirea de argint, ştiind sigur că de rămâne rădăcina, lesne cresc ramurile. Iar virtutea aceasta anevoie se 
dobândeşte nepetrecând în viaţa de obşte, căci numai în ea nu avem să purtăm de grijă nici măcar de 
trebuinţele cele mai necesare. Deci având înaintea ochilor osânda lui Anania şi a Safirei, să ne înfricoşăm 
a ne lăsa ceva nouă din averea noastră veche. Asemenea, temându-ne de pilda lui Ghehazi, a celui ce 
pentru iubirea de argint a fost dat leprei veşnice, să ne ferim de-a aduna pentru noi banii pe care nici în 
lume nu i-am avut. Gândindu-ne apoi la sfârşitul lui Iuda cel ce s-a spânzurat, să ne temem a lua ceva 
din cele de care ne-am lepădat, dispreţuindu-le. Iar peste acestea toate, să avem de-a pururi înaintea 
ochilor moartea fără de veste, ca nu cumva în ceasul în care nu aşteptăm, să vie Domnul nostru şi să afle 
conştiinţa noastră întinată cu iubirea de argint. Căci ne va zice atunci cele ce în Evanghelie au fost spuse 
bogatului aceluia: «Nebune, într-această noapte voi cere sufletul tău, iar cele ce ai adunat ale cui vor fi?» 
(Le. 12,20). 

IV. Despre mânie 

A patra luptă o avem împotriva duhului mâniei. Şi câtă trebuinţa este să tăiem, cu ajutorul lui 
Dumnezeu veninul cel purtător de moarte al duhului acestuia, din adâncul sufletului nostru! Căci mocnind 
acesta tăinuit în inima noastră şi orbind cu tulburări întunecate ochii inimii, nu putem dobândi puterea 
de-a deosebi cele ce ne sunt de folos, nici pătrunderea cunoştinţei duhovniceşti. De asemenea nu putem 

păzi desăvârşirea sfatului bun şi nu ne putem face părtaşi vieţii adevărate, iar mintea noastră nu va 
ajunge în stare să privească lumina dumnezeiască. «Căci s-a tulburat, zice, de mânie ochiul meu» (Ps. 
6,7). Dar nu ne vom face părtaşi nici de înţelepciunea dumnezeiască, chiar dacă am fi socotiţi de toţi fraţii 
înţelepţi. Fiindcă s-a scris: «Mânia în sânul celor fără de minte sălăşluieşte» (Ecl. 7,1). Dar nu putem 
dobândi nici sfaturile mântuitoare ale dreptei socoteli, chiar dacă ne socotesc oamenii cuminţi. Căci scris 
este: «Mânia şi pe cei cuminţi îi pierde» (Prov. 15,10). Nu vom putea ţine nici cumpăna dreptăţii cu inimă 
trează, căci scris este: «Mânia bărbatului nu lucrează dreptatea lui Dumnezeu» (Iac. 1,20). Nici podoaba 
şi chipul cel bun nu-l putem dobândi, cu toate că ne laudă toţi, căci iarăşi scrie: «Bărbatul mânios nu este 
cu bun chip» (Prov. 11, 25). Drept aceea cel ce vrea să vie la desăvârşire şi pofteşte să lupte lupta cea 
duhovnicească după lege, străin să fie de toată mânia şi iuţimea. Iată ce porunceşte vasul alegerii: 
«Toată amărăciunea şi iuţimea şi mânia şi strigarea şi hula să se ridice de la voi, dimpreună cu toată 
răutatea» (Ef. 4,31). Iar când a zis «toată», nu ne-a mai lăsat nici o pricină pentru care mânia să fie 
trebuincioasă sau îndreptăţită. Deci cel ce vrea să îndrepte pe fratele său când greşeşte, sau să-l certe, să 
se silească a se păzi pe sine netulburat, ca nu cumva vrând pe altul să tămăduiască, să atragă boala 
asupra sa şi să audă cuvântul Evangheliei: «Doctore, vindecă-te pe tine însuţi», sau: «Ce vezi paiul din 
ochiul fratelui tău, iar bârna din ochiul tău n-o cunoşti?» (Le 4,23; Mc. 7,23). 

Din orice fel de pricină ar clocoti mânia în noi, ea ne orbeşte ochii sufletului şi nu-l lasă să vadă 
Soarele Dreptăţii. Căci precum fie că punem pe ochi foiţe de aur, fie de plumb, la fel împiedecăm puterea 
văzătoare, şi scumpetea foiţei de aur nu aduce nici o deosebire orbirii, tot aşa din orice pricină s-ar 
aprinde mânia, fie ea, zice-se, întemeiată sau neîntemeiată, la fel întunecă puterea văzătoare. 

Numai atunci întrebuinţăm mânia potrivit cu firea, când o pornim împotriva gândurilor pătimaşe şi 
iubitoare de plăceri. Aşa ne învaţă Proorocul zicând: «Mâniaţi-vă şi nu păcătuiţi» (Ps. 4,4); adică 
aprindeţi mânia asupra patimilor voastre şi asupra gândurilor rele şi nu păcătuiţi săvârşind cele puse de 
ele în minte. Acest înţeles îl arată limpede cuvântul următor: «... pentru cele ce ziceţi întru inimile 
voastre, în aşternuturile voastre vă pocăiţi» (Ps. 4,4); adică atunci când vin în inima voastră gândurile 
cele rele scoate-ţi-le afară cu mânie, iar după ce le veţi fi scos, aflându-vă ca pe un pat al liniştii 
sufletului, pocăiţi-vă. împreună cu acesta glăsuieşte şi fericitul Pavel, folosindu-se de cuvântul lui şi 
adăugând: «Soarele să nu apună peste mânia voastră, nici să daţi loc diavolului» (Efes. 4,26); adică să 
nu faceţi pe Hristos, Soarele Dreptăţii, să apună pentru inimile voastre, din pricină că-L mâniaţi prin 
învoirea cu gândurile rele, ca apoi, prin depărtarea Lui, să afle diavolul loc de şedere în voi. Despre 
Soarele acesta şi Dumnezeu zice prin Proorocul: «Iată celor ce se tem de numele Meu, va răsări Soarele 
Dreptăţii şi tămăduire va fi în aripile lui» (Maleahi 3,20). 

Iar de vom lua cele zise după literă, nici până la apusul soarelui nu ni se îngăduie să ţinem mânia. 
Ce vom zice deci despre aceia care, în sălbătăcia şi turbarea dispoziţiei lor pătimaşe, ţin mânia nu numai 
până la apusul soarelui, ci, întinzând-o peste multe zile, tac unii faţă de alţii şi n-o mai scot afară cu 
cuvântul, ci prin tăcere îşi sporesc veninul tinerii de minte a răului spre pierzarea lor. Ei nu ştiu că trebuie 
să fugă nu numai de mânia cea cu fapta, ci şi de cea din cuget, ca nu cumva, înnegrindu-li-se mintea de 
întunecimea amintirii răului, să cadă din lumina cunoştinţei şi din dreapta socoteală şi să se lipsească de 
sălăşluirea Duhului Sfânt. Pentru aceasta şi Domnul porunceşte în Evanghelii să lăsăm darul înaintea 
altarului şi să ne împăcăm cu fratele nostru (Mt. 5,24). Căci nu e cu putinţă ca să fie bine primit darul 
până ce mânia şi ţinerea de minte a răului se află încă în noi. Asemenea şi Apostolul, zicând: «Rugaţi-vă 
neîncetat» (I Tes. 5,17) şi «Bărbaţii să se roage în tot locul, ridicând mâini cuvioase, fără mânie şi fără 
gânduri» (I Tim. 2,8), ne învaţă aceleaşi lucruri. Rămâne aşadar ca, sau să nu ne rugăm niciodată şi prin 
aceasta să ne facem vinovaţi înaintea poruncii apostoleşti, sau, silindu-ne să păzim ceea ce ni s-a 
poruncit, să facem aceasta fără mânie şi fără a ţine minte răul. Şi fiindcă de multe ori când sunt întristaţi 
sau tulburaţi fraţii noştri, zicem că nu ne pasă, că nu din pricina noastră sunt tulburaţi, Doctorul 
sufletelor, vrând să smulgă din rădăcină, adică din inimă, pricinile mâniei, ne porunceşte că nu numai 
când suntem noi mâhniţi asupra fratelui să lăsăm darul şi să ne împăcăm, ci şi dacă el s-a mâhnit asupra 
noastră, pe drept sau pe nedrept, să-l tămăduim, dezvinovăţindu-ne, şi apoi să aducem darul. 

Dar de ce să zăbovim prea mult la vremurile evanghelice, când putem învăţa aceasta şi din legea 
veche? Deşi s-ar părea că aceasta e cu pogorământ, totuşi zice şi ea: «Să nu urăşti pe fratele tău întru 
inima ta» (Levit. 19,17), şi iarăşi: «Căile celor ce ţin minte răul, spre moarte (duc)» (Prov. 12,28). Deci şi 
acolo se opreşte nu numai mânia cu fapta, ci se osândeşte şi cea din cuget. De aceea, urmând legilor 
dumnezeieşti, să ne luptăm cu toată puterea împotriva duhului mâniei, a cărui boală o avem înlăuntrul 
nostru. 

Să nu căutăm singurătatea si pustia pentru că ne mâniem pe oameni, ca şi când acolo n-ar fi cel 
ce ne porneşte spre mânie, sau fiindcă e mai uşor să dobândim virtutea îndelungii răbdări în singurătate. 
Căci din mândrie şi din voinţa de a nu ne învinui pe noi înşine şi de a nu pune pe seama trândăviei 
noastre pricinile tulburării, poftim despărţirea de fraţi. Drept aceea până ce aruncăm pricinile neputinţei 
noastre în socoteala altora, nu este cu putinţă să ajungem la desăvârşirea îndelungii răbdări. Capătul 
îndreptării şi al păcii noastre nu se câştigă din îndelunga răbdare ce o are aproapele cu noi, ci din 
suferirea răului aproapelui de către noi. Deci de vom fugi de lupta îndelungii răbdări, căutând pustia şi 
singurătatea, patimile netămăduite ale noastre, pe care le vom duce acolo, vor rămânea ascunse, dar nu 
vor fi smulse. Căci pustia şi retragerea celor neizbăviţi de patimi nu numai că le păzeşte patimile 

nevătămate, ci li le şi acoperă, încât nu-i lasă să se simtă pe ei înşişi de ce patimă se biruiesc, ci, 
dimpotrivă, le pune în minte năluciri de virtute şi-i face să creadă că au câştigat îndelunga răbdare şi 
smerenia, până nu este cine să-i ispitească şi să-i probeze. Dar când vine vreo pricină, care îi stârneşte 
şi-i cearcă, patimile cele ce mocnesc tăinuit sar îndată ca nişte cai fără frâu, hrăniţi multă vreme în linişte 
şi odihnă, din ocoalele lor şi târăsc cu şi mai multă vijelie şi sălbătăcie spre pierzare pe călăreţul lor. Căci 
şi mai mult se sălbătăcesc patimile în noi, când e încetată legătura cu oamenii, încât pierdem şi umbra 
suferirii şi a îndelungii răbdări, pe care în tovărăşia fraţilor ni se părea că le avem; aceasta pentru lăsarea 
deprinderii cu oamenii şi din pricina singurătăţii. Căci precum fiarele veninoase ce stau liniştite în 
culcuşurile lor din pustie, de îndată ce prind pe careva apropiindu-se de ele, îşi arată toată turbarea lor, 
asemenea şi oamenii pătimaşi, care sunt liniştiţi din pricina pustiei, iar nu din vreo dispoziţie a virtuţii, îşi 
dau veninul pe faţă când apucă pe cineva care s-a apropiat şi-i întărâtă. De aceea cei ce caută 
desăvârşirea blândeţii sunt datori să pună toată strădania, ca să nu se mânie nu numai asupra oamenilor, 
dar nici asupra dobitoacelor şi nici asupra lucrurilor neînsufleţite. Căci îmi aduc aminte de mine când 
petreceam în pustie, că mă porneam cu mânie asupra trestiei şi o azvârleam, pentru că nu-mi plăcea fie 
grosimea, fie subţirimea ei; asemenea şi asupra lemnelor când voiam să le tai şi nu puteam repede, sau 
asupra cremenii, când mă sileam să scapăr şi nu ieşea foc îndată. Aşa mi se întinsese coarda mâniei, 
încât o porneam si asupra lucrurilor neînsufleţite. 

Drept aceea, de vrem să dobândim fericirea făgăduită de Domnul, datori suntem să înfrânăm, 
precum s-a zis, nu numai mânia cea cu lucrul, ci şi mânia din cuget. Căci nu foloseşte aşa de mult a-ţi 
ţine gura în vremea mâniei, ca să nu dai drumul la vorbe furioase, cât foloseşte a-ţi curaţi inima de 
ţinerea de minte a răului şi a nu învârti în minte gânduri viclene asupra fratelui. învăţătura evanghelică 
porunceşte să se taie mai bine rădăcinile patimilor decât roadele lor. Fiindcă tăindu-se din inimă rădăcina 
mâniei, nu mai are loc nici fapta de ură sau de pizmă. Căci celui ce urăşte pe fratele său, ucigaş de om i 
s-a zis, fiindcă îl ucide cu dispoziţia de ură din cugetul lui. Desigur aici nu văd oamenii vărsându-se 
sângele aceluia prin sabie, dar vede Dumnezeu cum a fost omorât cu gândul şi cu dispoziţia de ură. 
Dumnezeu va da fiecăruia sau cunună, sau osândă, nu numai pentru fapte, ci şi pentru gânduri şi 
hotărâri, precum însuşi zice prin Prorocul: «Iată vin să adun faptele şi gândurile lor» (îs. 66,18). La fel 
zice şi Apostolul: «înseşi gândurile lor se vor învinui sau apăra între ele, în ziua în care va judeca 
Dumnezeu cele ascunse ale oamenilor» (Rom. 2,15). Dar însuşi Stăpânul, învăţându-ne că trebuie să 
lepădăm toată mânia, zice în Evanghelie: «Cel ce se mânie pe fratele său vinovat va fi judecăţii» (Mt. 
5,12). Aşa stă în copiile cele bune (cuvântul în deşert e un adaos), potrivit cu gândul Scripturii despre 
acest lucru. Căci Domnul voieşte ca noi să tăiem în toate chipurile rădăcina şi scânteia însăşi a mâniei şi 
nici o pricină a ei să nu păstrăm în noi, ca nu cumva, pornindu-ne la început dintr-o pricină aşa zisă 
întemeiată, mai pe urmă să alunecăm în turbarea mâniei fără temei. 

Iar leacul desăvârşit al acestei boli acesta este: să credem că nu ne este iertat să ne stârnim 
mânia nici pentru pricini drepte, nici pentru nedrepte. Căci duhul mâniei întunecându-ne mintea, nu se va 
mai afla întru noi nici lumina care ne ajută să deosebim lucrurile, nici tăria sfatului drept, nici cârma 
dreptăţii. Dar nici templu al Duhului Sfânt nu ni se mai poate face sufletul, câtă vreme ne va stăpâni 
duhul mâniei întunecându-ne mintea. Iar la urma tuturor, având în fiecare zi în faţă icoana morţii, care 
nu ştim când poate veni, să ne păzim pe noi înşine de mânie şi să ştim că n-avem nici un folos nici de 
neprihănire, nici de lepădarea de cele pământeşti, nici de posturi şi privegheri, căci de vom fi stăpâniţi de 
mânie şi ură, vinovaţi vom fi judecăţii. 

V. Despre întristare 

A cincea luptă o avem împotriva duhului întristării, care întunecă sufletul ca să nu poată avea nici 
o vedere duhovnicească şi-l opreşte de la toată lucrarea cea bună. Când duhul acesta viclean tăbărăşte 
asupra sufletului şi-l întunecă în întregime, nu-i mai îngăduie să-şi facă rugăciunile cu osârdie, nici să 
stăruie cu folos pe lângă sfintele citiri şi nu rabdă pe om să fie blând şi smerit faţă de fraţi; îi pricinuieşte 
scârbă faţă de toate lucrurile şi faţă de însăşi făgăduinţa vieţii. Scurt vorbind, întristarea tulbură toate 
sfaturile mântuitoare ale sufletului şi usucă toată puterea şi stăruinţa lui, făcându-l ca pe un ieşit din 
minte şi legându-l de gândul deznădejdii. De aceea, dacă avem de gând să luptăm lupta duhovnicească şi 
să biruim cu Dumnezeu duhurile răutăţii, să păzim cu toată străjuirea inima noastră dinspre duhul 
întristării (Prov. 4,23). Căci precum molia roade haina şi caria lemnul, aşa întristarea mănâncă sufletul 
omului. Ea îl face să ocolească toată întâlnirea bună şi nu-l lasă să primească cuvânt de sfat nici de la 
prietenii cei adevăraţi, precum nu-i îngăduie să le dea răspuns bun şi paşnic. Ci învăluind tot sufletul, îl 
umple de amărăciune şi de nepăsare. în sfârşit îi pune în minte gândul să fugă de oameni, ca de unii ce i 
s-ar fi făcut pricină de tulburare şi nu-l lasă să-şi dea seama că nu dinafară vine boala, ci ea mocneşte 
înăuntru, făcându-se arătată când vine vreo ispită care o dă la iveală. Căci niciodată nu s-ar vătăma omul 
de om, dacă nu ar avea mocnind înăuntru pricinile patimilor. De aceea Ziditorul a toate şi Doctorul 
sufletelor, Dumnezeu, Cel ce singur ştie rănile sufletului cu de-amănuntul, nu porunceşte să lepădăm 
petrecerea cu oamenii, ci să tăiem din noi pricinile păcatului şi să cunoaştem că sănătatea sufletului se 
dobândeşte nu despărţindu-ne de oameni, ci petrecând şi exercitându-ne cu cei virtuoşi. Când aşadar 

pentru oarecare pricini, zise «îndreptăţite», ne despărţim de fraţi, n-am tăiat pricinile întristării, ci numai 
le-am schimbat, fiindcă boala ce mocneşte înăuntru se poate aprinde şi printr-alte lucruri. De aceea tot 
războiul să ne fie împotriva patimilor celor dinăuntru. Căci de le vom scoate pe acestea din inimă cu darul 
şi cu ajutorul lui Dumnezeu, nu numai cu oamenii, dar şi cu fiarele sălbatice vom petrece cu uşurinţă, 
cum zice şi fericitul Iov: «Fiarele sălbatice vor fi cu tine în pace» (Iov 5,23). Deci mai întâi trebuie să 
luptăm împotriva duhului întristării, care împinge sufletul la deznădejde, ca să-l alungăm din inima 
noastră. Căci acesta n-a lăsat pe Cain să se pocăiască după ce şi-a ucis fratele, nici pe Iuda după cea 
vândut pe Domnul. Să ne deprindem numai în acea întristare, care se cuprinde în pocăinţa pentru păcate 
şi e împreunată cu nădejdea cea bună. Despre aceasta zice şi Apostolul: «întristarea cea după Dumnezeu 
lucrează pocăinţă spre mântuire, fără părere de rău» (II Cor. 7,10). Căci întristarea cea după Dumnezeu, 
hrănind sufletul cu nădejdea pocăinţei, e împreunată cu bucurie. De aceea ea face pe om osârduitor şi 
ascultător spre toată lucrarea cea bună, prietenos, smerit, blând, gata să sufere răul şi să rabde toată 
buna osteneală şi zdrobirea, ca una ce e cu adevărat după Dumnezeu. Ea face să se arate în om roadele 
Sfântului Duh, care sunt: bucuria, dragostea, pacea, îndelunga răbdare, bunătatea, credinţa şi înfrânarea. 
De la întristarea cea potrivnică însă, cunoaştem roadele duhului celui rău, adică: trândăvia, lipsa de 
răbdare, mânia, ura, împotrivirea în cuvânt, lenea la rugăciune. De această întristare suntem datori să 
fugim, ca şi de curvie, de iubirea de argint, de mânie şi de toate celelalte patimi. Ea se tămăduieşte prin 
rugăciune, prin nădejdea în Dumnezeu, prin cugetarea la cuvintele cele dumnezeieşti şi prin petrecerea 
cu oamenii cuvioşi. 

VI. Despre trândăvie 

A şasea luptă o avem împotriva duhului trândăviei, care e înjugat cu duhul întristării şi lucrează 
împreună. Cumplit şi apăsător e acest drac şi neîncetat războieşte pe monahi. El cade pe la al şaselea 
ceas peste monah, pricinuindu-i moleşeală, întristare şi scârbă chiar şi faţă de locul unde se află şi de 
fraţii cu care petrece, ba şi faţă de orice lucrare şi de însăşi citirea dumnezeieştilor Scripturi. îi pune în 
minte şi gânduri de mutare, şoptindu-i că de nu se va muta într-alte locuri, deşartă îi va fi toată vremea 
şi osteneala. Pe lângă acestea mai stârneşte şi foame într-însul pe la al şaselea ceas, câtă nu i s-ar fi 
întâmplat chiar după un post de trei zile, sau după un drum foarte îndelungat, sau după o osteneală grea. 
Apoi îi pune în minte gândul că nu va putea scăpa de boala şi greutatea aceasta în nici un chip altfel, fără 
numai de va ieşi des şi se va duce la fraţi, dându-i ca motiv folosul sau cercetarea celor neputincioşi. Iar 
dacă nu-l poate înşela numai cu acestea, îl scufundă în somn greu şi se năpusteşte şi mai furios asupra 
lui, neputând fi alungat într-alt fel, fără numai prin rugăciune, prin reţinerea de la vorbe deşarte, prin 
cugetarea la cuvintele dumnezeieşti şi prin răbdarea în ispite. De nu va găsi însă pe monah îmbrăcat cu 
aceste arme, îl va săgeta cu săgeţile sale şi-l va face nestatornic, împrăştiat şi leneş, îndemnându-l să 
colinde mănăstiri multe şi să nu se îngrijească de nimic altceva, fără numai să afle unde se fac mâncăruri 
şi băuturi mai bune. Căci nimic nu-i năluceşte mintea leneşului decât gânduri ca acestea. Prin acestea îl 
încâlceşte apoi cu lucruri lumeşti şi puţin câte puţin îl atrage în îndeletniciri vătămătoare, până ce îl 
scoate cu totul şi din cinul monahicesc. 

Ştiind Dumnezeiescul Apostol că această boală e foarte grea şi ca un doctor iscusit vrând s-o 
smulgă din sufletele noastre din rădăcini, arată mai ales pricinile din care se naşte, zicând: «Vă poruncim 
vouă fraţilor, întru numele Domnului nostru Iisus Hristos, să vă feriţi de tot fratele care umblă fără de 
rânduială şi nu după predania care aţi luat de la noi. Că înşivă ştiţi cum trebuie să urmaţi nouă, că noi n- 
am umblat fără de rânduială între voi, nici am mâncat de la cineva pâine în dar, ci cu osteneală şi trudă 
lucrând zi şi noapte, ca să nu îngreunăm pe nimeni dintre voi. Nu doar că n-am fi avut dreptul, ci ca pe 
noi să ne aveţi pildă spre a urma nouă. Când ne aflam la voi acestea vă porunceam, că dacă cineva nu 
lucrează, nici să nu mănânce. Auzim că sunt unii dintre voi, care umblă fără rânduială nimica lucrând ci 
iscodind. Unora ca acestora le poruncim şi-i rugăm întru Hristos Iisus, ca întru linişte lucrând să mănânce 
pâinea lor» (II Tes. 3;6,12). Să luăm aminte cât de lămurit ne arată Apostolul pricinile trândăviei, când 
numeşte «fără de rânduială» pe cei ce nu lucrează, dezvăluind prin acest singur cuvânt multele lor 
păcate. Căci cel fără de rânduială este şi fără de evlavie şi obraznic în cuvinte şi gata spre batjocură, de 
aceea şi incapabil de linişte şi rob trândăviei. Drept aceea porunceşte tuturor să se depărteze de ei, 
ferindu-se ca de ciumă. Apoi zice: «Şi nu după predania, care aţi luat de la noi», arătând prin cuvintele 
acestea că aceia sunt mândri şi dispreţuitori şi desfac predaniile apostolice. Şi iarăşi zice: «în dar n-am 
mâncat pâine de la nimeni, ci cu osteneală şi trudă, lucrând zi şi noapte». învăţătorul neamurilor, 
propovăduitorul Evangheliei, cel răpit până la al treilea cer (II Cor. 12,2), cel ce zice că Domnul a poruncit 
ca aceia care vestesc Evanghelia, din Evanghelie să trăiască (II Cor. 9,12), lucrează cu osteneală şi trudă 
zi şi noapte spre a nu îngreuia pe nimeni. Atunci cum ne vom lenevi noi la lucru şi vom căuta odihnă 
trupească, odată ce nu ni s-a încredinţat nici propovăduirea Evangheliei, nici grija bisericilor, ci numai 
purtarea de grijă a sufletului nostru? Apoi arătând şi mai lămurit vătămarea ce se naşte din şederea fără 
lucru, adaugă: «nimica lucrând, ci iscodind». Căci din şederea fără lucru iese iscodirea şi din iscodire 
neorânduiala şi din neorânduială tot păcatul. Arătându-le apoi şi tămăduirea, zice: «Iar unora ca acestora 
le poruncim ca întru linişte lucrând să-şi mănânce pâinea lor». Pe urmă le spune într-un chip şi mai 

dojenitor: «Dacă cineva nu vrea să lucreze, nici să nu mănânce». De aceste porunci apostoleşti fiind 
învăţaţi Sfinţii Părinţi cei din Egipt, nu îngăduie nici o vreme în care monahii să rămână fără lucru, mai 
ales cei tineri, ştiind că prin răbdarea lucrului alungă trândăvia, îşi dobândesc hrana şi ajută celor lipsiţi. 
Căci nu lucrează numai pentru trebuinţele lor, ci din prisos dau şi străinilor, săracilor şi celor din închisori, 
crezând că o atare facere de bine este o jertfă sfântă şi bine primită la Dumnezeu. încă zic Părinţii şi 
aceasta: că cel ce lucrează, e războit adesea numai de un drac şi numai de acela e năcăjit, pe când cel ce 
nu lucrează, de nenumărate duhuri este robit. Pe lângă acestea, bine este să aducem şi un cuvânt al lui 
Avva Moisi, cel mai cercat dintre Părinţi, pe care l-a zis către mine. Căci şezând eu puţină vreme în 
pustie, am fost supărat de trândăvie şi, m-am dus la dânsul şi am zis: «Ieri fiind cumplit supărat de 
trândăvie şi slăbind foarte, nu m-aş fi izbăvit de ea, de nu m-aş fi dus la Avva Pavel». 
Şi mi-a răspuns la aceasta Avva Moisi şi a zis: «Să ştii că nu te-ai izbăvit de ea, ci şi mai mult te-ai dat 
prins şi rob. Deci să ştii că mai greu te va lupta, ca pe unul ce calci rânduiala, dacă nu te vei strădui de 
acum înainte să o birui cu răbdarea, cu rugăciunea şi cu lucrul mâinilor». 

VII. Despre slava deşartă 

A şaptea luptă o avem împotriva duhului slavei deşarte. Patima aceasta este foarte felurită şi 
foarte subţire şi nu o bagă de seamă uşor nici însuşi cel ce pătimeşte de dânsa. Atacurile celorlalte patimi 
sunt mai vădite şi de aceea e mai uşoară oarecum lupta cu dânsele, căci sufletul cunoaşte pe potrivnicul 
său şi îndată îl răstoarnă prin împotrivirea cu cuvântul şi prin rugăciune. Dar păcatul slavei deşarte, 
având multe înfăţişări, precum s-a zis, este greu de biruit. El încearcă să săgeteze pe ostaşul lui Hristos 
prin orice îndeletnicire, prin glas, prin cuvânt, prin tăcere, prin lucru, prin priveghere, posturi, rugăciune, 
citire, linişte, până şi prin îndelunga răbdare. Pe cel ce nu izbuteşte să-i amăgească spre slava deşartă 
prin scumpetea hainelor, încearcă să-l ispitească prin îmbrăcămintea proastă şi pe cel ce nu l-a putut face 
să se îngâmfe prin cinste, pe acela îl duce la nebunie prin aşa zisa răbdare a necinstei; iar pe cel ce nu l-a 
putut împinge la slava deşartă pentru destoinicia în cuvânt, îl amăgeşte prin tăcere, făcându-l să-şi 
închipuie că a dobândit liniştea. Dacă n-a putut moleşi pe cineva prin belşugul bucatelor, îl slăbănogeşte 
prin postul pe care îl ţine de dragul laudelor. Scurt vorbind, tot lucrul, toată îndeletnicirea dă prilej de 
război acestui diac viclean. Pe lângă acestea el îl face pe monah să se gândească şi la preoţie. îmi aduc 
aminte de un bătrân, pe când petreceam în pustia sketică. Ducându-se acesta la chilia unui frate spre 
cercetare, apropiindu-se de uşă l-a auzit grăind. Şi socotind bătrânul că citeşte din Scriptură a stat să 
asculte, până ce a simţit că fratele îşi ieşise din minte din pricina slavei deşarte şi se hirotonisise pe sine 
diacon, făcând tocmai otpustul celor chemaţi. Deci cum a auzit bătrânul acestea, împingând uşa a intrat 
şi întâmpinându-l fratele i s-a închinat după obicei şi ceru să afle de la el, dacă de multă vreme aşteaptă 
la uşă. Iar bătrânul i-a răspuns în glumă, zicând: «Acum venii când făceai tu otpustul celor chemaţi». 
Auzind fratele acestea, a căzut la picioarele bătrânului, cerându-i să se roage pentru dânsul, ca să se 
izbăvească de rătăcirea aceasta. 

Am amintit aceasta, vrând să arăt la câtă nesimţire duce dracul acesta pe om. Drept aceea, cel ce 
vrea să se lupte desăvârşit şi să ia cununa dreptăţii desăvârşite să se străduiască în toate chipurile să 
biruie această fiară cu multe capete. Să aibă pururi înaintea ochilor cuvântul lui David: «Domnul a risipit 
oasele celor ce plac oamenilor». Deci nimic să nu facă uitându-se după lauda oamenilor, ci numai răsplata 
lui Dumnezeu să o caute. Să lepede necontenit gândurile care vin în inima lui şi îl laudă, şi să se 
dispreţuiască pe sine înaintea lui Dumnezeu. Căci numai aşa va putea, cu ajutorul lui Dumnezeu, să se 
izbăvească de duhul slavei deşarte. 

VIII. Despre mândrie 

A opta luptă o avem împotriva duhului mândriei. Aceasta este foarte cumplită şi mai sălbatică 
decât toate cele de până aici. Ea războieşte mai ales pe cei desăvârşiţi şi pe cei ce s-au urcat până 
aproape de culmea virtuţilor, încercând să-i prăbuşească. Şi precum ciuma cea aducătoare de stricăciune 
nimiceşte nu numai un mădular al trupului, ci întreg trupul, aşa mândria nu strică numai o parte a 
sufletului, ci tot sufletul. Fiecare din celelalte patimi, deşi tulbură sufletul, se războieşte numai cu virtutea 
opusă şi căutând să o biruiască pe aceea, întunecă numai în parte sufletul. Patima mândriei însă îi 
întunecă întreg sufletul şi-l prăbuşeşte în cea mai adâncă prăpastie. Ca să înţelegem mai lămurit cele 
zise, să luăm seama la lucrul următor: îmbuibarea stomacului se sârguieşte să strice înfrânarea; curvia, 
curăţia; iubirea de argint; sărăcia, mânia; blândeţea; şi celelalte feluri ale păcatului asemenea pe 
celelalte virtuţi opuse. Dar păcatul mândriei, când pune stăpânire pe bietul suflet, ca un tiran prea 
cumplit care a cucerit o cetate mare şi înaltă, îl dărâmă în întregime şi îl surpă până în temelii. Mărturie 
despre aceasta este îngerul acela, care pentru mândrie a căzut din cer. Căci fiind zidit de Dumnezeu şi 
împodobit cu toată virtutea şi înţelepciunea, n-a voit să le recunoască pe acestea venite din darul 
Stăpânului, ci din firea sa. De aceea s-a socotit pe sine întocmai ca Dumnezeu. Gândul acesta al lui 
mustrându-l Proorocul zice: «Ai zis întru inima ta: şedea-voi pe un munte înalt, pune-voi scaunul meu 

peste nouri şi voi fi asemenea Celui Preaînalt» (îs. 14:13,14). Iar tu om eşti şi nu Dumnezeu. Şi iarăşi alt 
Prooroc zice: «Ce te făleşti întru răutate puternice?» (Ps. 51,1) Şi celelalte ale psalmului. Deci, ştiind 
acestea, să ne temem şi «cu toată străjuirea să păzim inima noastră» (Prov. 4,23) dinspre duhul 
mândriei cel purtător de moarte, zicând în noi înşine de câte ori am dobândit vreo virtute, cuvântul 
Apostolului: «Nu eu, ci darul lui Dumnezeu, carele este cu mine» (I Cor. 15,10), şi cel zis de Domnul: 
«Fără de Mine nu puteţi face nimic» (Ioan 15,5), sau cel zis de Proorocul: «Dacă Domnul nu ar zidi casa, 
în zadar s-ar trudi ziditorii» (Ps. 126,1), şi în sfârşit cel zis de Apostol: «Nu a celui ce voieşte, nici a celui 
ce aleargă, ci a lui Dumnezeu, carele miluieşte» (Rom. 9,16). Căci chiar de ar fi cineva cât de fierbinte cu 
osârdia şi de sârguitor cu vrerea, fiind legat de trup şi sânge nu va putea ajunge la desăvârşire, decât 
prin mila lui Hristos şi prin harul Său. Pentru că zice Iacov: «Toată darea cea bună de sus este» (Iac. 
1,17); iar Apostolul Pavel zice: «Ce ai tu, ce nu ai luat? Iar dacă ai luat, ce te lauzi ca şi cum n-ai fi luat şi 
te făleşti ca de ale tale?» (I Cor. 4,7). 

Iar că mântuirea ne vine prin harul şi mila lui Dumnezeu, ne dă mărturie adevărată tâlharul acela 
de pe Cruce, care a primit Raiul nu ca preţ al virtuţii, ci prin harul şi mila lui Dumnezeu. Acestea ştiindu- 
le Părinţii noştri, toţi cu un glas au învăţat, că nu putem ajunge într-alt fel la desăvârşirea virtuţii, fără 
numai prin smerenie. Iar aceasta se naşte din credinţă, din frica lui Dumnezeu, din blândeţe şi din sărăcia 
desăvârşită, prin care ne vine şi dragostea desăvârşită, cu darul şi cu iubirea de oameni a Domnului 
nostru Iisus Hristos, Căruia se cuvine slava în veci. Amin. 

Bibliografie: Filocalia, volumul I, ediţia a Ii-a, editura Harisma, Bucureşti, 1992 

